^ 

1 

rv  TiJ 

i 

1^ 

i^^ii^ 

% 

M^^ 

H 

^ 
P,U 

^K'-'l^ 

^ 

^4 

L^ 

^r". 


it^'* 


6^^ 


LUCIE  HØRLYK  l^l 

FRA  GENERALGUVERNØRENS 
DAGE 


DET  SCHØNBERQSKE   FORLAG 


AF  SAMME  FORFATTER   UDKOM 


UNDER  TROPESOL"  —  fra  dansk  Vestindien 

MED  OMSLAGSTEGNING  AF  AUGUSTA  THEILL 
TO  FORTÆLLINGER: 

NANNA  JUDITH 

LIVET  „DERUDE" 


LUCIE  HØRLYK 


FRA   GENERAL- 
GUVERNØRENS 
DAGE 

FORTÆLLING  FRA  DANSK  VESTINDIEN 


MED  OMSLAGSTEGNING  AF 
R.  BROSTRØM 


^<»  e-.  «>  €^  C 


-^^>^ 
1 


4- 


DET  SCHØNBERGSKE  FORLAG 

ERNST    BIERBERG    &    MICHAEL    H.  JENSEN 

KØBENHAVN 


^1  ':)U'o 


MCMVIII 

O.COIEM?  BOOTRrXHt' 
(0£ORS  A.BACH). 


DEN  unge  Madam  Moltke  stod  paa  sit  galleri  og 
saa  ud  imod  øens  hovedlandevej,  der  løb  forbi  i 
et  par  hundrede  skridts  afstand.  Hun  stod  helt  henne 
i  galleriets  venstre  hjørne,  for  der  var  det  eneste  sted, 
hvor  udsigten  var  fri;  lige  for  huset  dækkedes  den  af 
to  store,  tæt  sammenvoksede  tamarindetræer.  Det 
havde  været  hendes  første  bøn,  da  hun  som  forlovet 
besaa  stedet,  at  de  to  træer  maatte  blive  fjærnede,  for 
at  hun  kunde  se  dem,  der  passerede  forbi ;  men  hen- 
des forlovede  havde  set  paa  hende  med  en  uforstaa- 
ende  undren  og  spurgt,  hvad  fornøjelse  hun  vel  kunde 
have  af  at  se  fremmede,  uvedkommende  folk  køre  el- 
ler ride  forbi  paa  en  støvet  landevej ;  og  han  havde 
føjet  til :  Træerne  derimod  er  det  eneste,  der  frelser 
huset  fra  at  ligne  en  nybyggerbolig. 

Ofte  stod  hun  her  i  krogen  med  armene  hvilende 
paa  trægelænderet  og  stirrede  ud  imod  de  støvskyer, 
der  rejste  sig,  naar  nogen  eller  noget  drejede  om  hjør- 
net. Først  om  morgnen  var  det  postvognen  fra  Vest- 
enden, forspændt  med  fire  muler;  den  tunge  vogn  kom 
i  en  saa  stærk  fart  om  den  skarpe  omdrejning  og  ned 
ad  bakken,  at  det  ahid  saa  ud,  som  om  de  to  forreste 
dyr  skulde  styrte.  Det  var  interessen  ved  den.  Se- 
nere kom  folk,  der  skulde  til  Basend  og  gøre  indkøb; 
hun  kendte  dem  næsten  alle  paa  køretøjerne,  vidste 

Lucie  Horlyk :  Fra  generalguvernørens  dage.  I 


hvor  de  tog  ind  og  hvem  de  besøgte.  Og  endelig,  naar 
generalguvernøren,  som  nu,  bode  paa  Biilowsminde, 
jog  ordonnanser  og  officerer  frem  og  tilbage,  og  ved 
5-tiden  kom  jævnligt  uniformerede  herrer,  der  var  til- 
sagte til  guvernørens  middagstaffel.  Vejen  var  øens 
pulsaare,  Biilowsminde  i  øjeblikket  hjærtet,  hvorfra 
hovedstrømnmgerne  udgik ;  Madam  Moltke  havde  en 
god  kombinationsevne,  og  hun  syntes,  hun  trods  Mary 
Hopes  ensomme  beliggenhed  fra  dette  hjørne  i  galle- 
riet nogenlunde  kunde  følge  —  undertiden  næsten 
føle  —  pulsenes  slag. 

Natten  før  havde  der  været  rørbrand  paa  naboplan- 
tagen, Mount  Bessant.  Ved  2-tiden  var  der  bleven  al- 
larmeret  ved  klokkeringen  og  tuden  i  konkyljer,  og 
hendes  mand  og  forvalteren  var  ilet  til  hjælp  med 
gangen,*)  men  ilden  var  bleven  ved  at  gribe  om  sig, 
skønt  natten  var  stille ;  først  henad  morgenstunden 
havde  man  faaet  den  slukket.  Moltke  havde  været  for- 
stemt og  faamælt.  da  han  kom  hjem.  havde  kun  sovet 
nogle  faa  timer  og  var,  endnu  før  hun  blev  vaagen,  ta- 
get til  byen ;  senere  havde  hun  set  politimesteren  køre 
forbi,  et  gendarmerikorps  havde  passeret,  og  nu  .  .  . 
nu  rejste  der  sig  en  stor  støvsky,  som  kom  nærmere 
og  nærmere.  Man  skimtede  farver,  der  lyste  i  solen, 
og  beslag,  der  blinkede,  og  velskoede  hestehove  slog 
paa  en  egen  festlig  maade  mod  vejen ;  hun  kendte  den 
lyd  og  holdt  vejret,  det  var  generalen,  der  red  forbi 
med  sin  stab. 

Hun  bøjede  sig  frem  over  balustraden,  hendes 
næseflige  udvidedes,  hendes  øjne  blev  store  og  an- 
spændte. Nu  red  han  ind  paa  Mount  Bessant,  og  saa 
*)  Arbejdsstyrken. 


skete  der  noget.  Enten  var  der  uro  mellem  negrene, 
som  han  personlig  vilde  dæmpe,  eller  ogsaa  havde 
gamle  Mac  Delloc  forløbet  sig  og  glemt,  at  man  ikke 
mere  havde  raadighed  over  sine  egne  stykker/')  og 
saa  maatte  han,  som  hendes  fader  plejede  at  udtrykke 
sig,  foruden  tab  og  tort  staa  ret  som  en  skibsdreng  og 
oven  i  købet  betale  lækken.  Hun  greb  hurtig  ned  i 
sin  lomme  og  satte  en  lille  sølvfløjte  for  munden ;  den 
sendte  en  gennemtrængende  tone  ud  over  pladsen,  og 
et  øjeblik  efter  kom  en  ung  mulat  i  spring  hen  til 
galleriet.   „Ma'm?" 

„Sæt  hoppen  for  min  faeton,  Sep,  jeg  vil  til 
Queenshill.    Hurtigt !" 

„Ja  vel,  Ma'm!" 

Madam  Moltke  gik  ind  i  soveværelset  og  skiftede 
dragt. 

Da  hun  et  kvarters  tid  efter  kom  ud,  holdt  vognen 
for  døren.  Hun  satte  sig  tilrette,  spredte  den  vide 
jagonettes  kjole  ud  over  sædet,  for  at  den  ikke  skulde 
krølles,  tog  tømmerne  og  sagde : 

„Du  følger  med." 

„Ja  vel,  Ma'm!" 

Hun  slog  smæld  med  pidsken,  hoppen  slog  livs- 
modigt  med  hovedet  og  satte  i  skarpt  trav  ud  af  ind- 
kørslen. Sep  tog  med  den  ene  haand  et  tag  i  bag- 
smækken og  lod  sig  trække  med  i  lange,  jævne  spring. 
Da  skyggen  ved  en  drejning  af  vejen  kastedes  bag  ud, 
hængte  han  sig  som  en  abe  paa  den  stang,  der  gik 
bag  om  kalechen ;  men  kom  der  en  vogn  med  hvide 
folk,  sprang  han  ned ;  var  det  derimod  en  karre  med 
negre,  grinede  han,  vinkede  med  benene  og  bevægede 
*)  Benævnelse  for  slaverne. 


paa  en  fantastisk  maade  sdn  lange,  røde  tunge  uden- 
for munden. 

„Sep,"  Madam  Moltke  holdt  hesten  an  ved  en  lille 
markvej,  der  drejede  af  fra  hovedlandevejen,  „løb  ind 
til  byen,  spørg  dig  frem  til  du  finder  Mr.  Moltke  og 
sig  til  ham,  at  jeg  er  kørt  til  Queenshill,  og  at  jeg  ven- 
ter ham  der.    Har  du  forstaaet?" 

„Ja  vel,  Ma'm.  Massa  skal  komme  op  til  Missis 
forældre  dem?" 

„Ja,  og  du  skal,  saa  snart  du  har  udrettet  dit  ærin- 
de, løbe  lige  hjem  igen." 

Hun  svippede  ham  med  pidsken  om  ørene :  „Men 
glem  det  nu  ikke." 

Vejen  førte  igennem  en  sukkermark,  og  de  grøn- 
ne toppe  af  de  fuldmodne  rør  lukkede  sig  næsten  sam- 
men over  vognens  kaleche.  Her,  hvor  ingen  brise  fra 
havet  kunde  naa  ind,  føltes  luften  som  en  stille- 
staaende,  kvælende  hed  aande;  store  spyfluer  fløj  sur- 
rende om  hesten,  der  virrede  hidsigt  med  hovedet  og 
slog  med  halen,  samtidig  med,  at  den  gik  haardt  paa 
for  at  komme  frem. 

Paa  den  anden  side  af  sukkermarken  fortsattes 
vejen  i  zigzag  op  ad  en  beplantet,  græsbevokset  skraa- 
ning.  Helt  oppe  var  et  ret  stort  plateau,  og  der  laa 
plantagens  toetages  stuehus.  Det  var  en  anselig  hvid- 
kalket bygning  med  et  bredt  galleri  imod  øst,  hvis  tag 
bares  af  seks  svære  mursøjler.  Herfra  var  udsigt  ind 
over  Christianssted  by  eller,  som  den  gerne  kaldtes, 
Basinet  eller  Basend,  over  højene,  der  begrænsede 
den,  og  over  havnen  med  sit  altid  skumbrusende  rev. 

Saa  man  ned  over  landet  imellem  plantagen  og 
byen,  kunde  man  komme  til  at  tænke  paa  et  skak- 


bræt,  hvor  tavlerne  var  kommen  i  uorden;  det  hele 
var  inddelt  i  firkanter  af  forskellig  farve;  de  douce 
grønne  var  græsmarker  eller  frugtplantninger,  men  de 
skærende  lysegrønne  var  sukkermarker,  der  netop  nu 
laa  modne  til  høst. 

Da  vognen  standsede  nedenfor  den  brede,  hvide 
trappe,  der,  med  rosenbaljer  paa  begge  sider  af  tri- 
nene, førte  op  til  galleriet,  kom  en  gammel  neger 
frem  fra  skyggen  med  et  glad:  „Howdi,  Miss  Julie!" 

„Er  det  dig,  Moses?  Naa  —  hvordan  gaar  det  med 
benet?" 

„Vel,  Miss  Julie,  Moses  gammel  mand,  ham  sidde 
i  skyggen  og  vente  paa  døden;  men  saaret  slemt,  og 
basen,*)  ham  kender  lyset  og  vejen,  ham  givet  Mo- 
ses en  salve,  som  linder." 

„Basen!  Forstaar  han  sig  ogsaa  paa  salver?  Jeg 
troede  kun,  at  han  prædikede  for  jer  og  lærte  jer  at 
læse  og  andre  fine  og  nyttige  kunster." 

„Aah,  Miss  Julie,  tys,  tys!  Gamle  Moses  ikke  ken- 
der dem  ting,  men  basen  siger,  at  de  unge  skal  lære 
at  kende  dem ;  ham  siger,"  den  gamle  dæmpede  stem- 
men, „ham  siger,  Massa  Peter  vil  det." 

Madam  Moltke  lo. 

„Men  hvad  siger  papa?" 

Den  gamle  neger  lagde  to  fingre  paa  munden  og 
saa  paa  hende  med  øjne,  der  skelede  af  skinhellighed 
og  lune;  hun  truede  med  fingeren. 

„Vogt  sin  mund.  Moses,  ellers  kommer  han  til  at 
hinke  med  i  gangen  igen.  Nu  kan  han  tage  min  hest, 
den  skal  spændes  fra." 

*)  Bas  betyder  paa'  kreolsk :  herre ;  brugtes  altid  som  benævnelse 
for  de  måhriske  præster. 

Hun  løftede  den  vide  kjole  og  steg  et  par  trin  op 
ad  trappen ;  saa  vendte  hun  sig  halvt  og  sagde  : 

„Moses,  jeg  har  set  ham  idag." 

„Master  O'Brion?" 

„Nej,  din  Massa  Peter.  Han  red  forbi  Marys  Hope 
med  9  officerer,  han  forrest  med  adjudanten  og  alle 
de  andre  bagefter;  det  sang  i  vejen,  siger  jeg  dig, 
som  af  en  hel  escadron." 

,Ja,  han  rider  som  ild,  gør  Massa  Peter!  Red  han 
paa  den  brune?" 

Madam  Moltke  nikkede. 

,Ja,  paa  den  store  hingst  fra  Martinique." 

„Oh,  Miss  Julie,  kommer  ham  aldrig  mere  til 
Queenshill?" 

„Nej,  Moses,  Papa  beundrer  ham  ikke,  ved  du ; 
og  her  stikker  I  jo  ikke  ild  i  rørene,  vel?" 

„U-uhm,  u-uhm,"  den  gamle  virrede  med  hovedet, 
„jeg  tror  ikke,  saadan  en  ting  vilde  ske  her  hos  Massa 
O'Brion,  men  jeg  siger  ..." 

„Saa,  tag  saa  hesten.  Moses." 

Madam  Moltke  steg  op  ad  trappen,  gik  gennem  det 
lange  galleri  ind  i  salen  —  „hallen"  —  hvor  lyset  var 
dæmpet  ved  grønne  jalousier,  og  derfra  ud  i  en  stor 
vestibule,  gennem  hvis  vinduer  man  saa  ud  over  den 
halvaabne  hestestald,  sukkermøllen  og  en  stor  indheg- 
ning til  kreaturerne.  Lidt  nede  ad  skraaningen,  halvt 
gemt  mellem  træerne,  skimtede  man  plantagens  ne- 
gerboliger. 

Den  unge  kone  spejdede  interesseret,  men  der  var 
hverken  mennesker  eller  dyr  at  se ;  solen  begyndte  at 
kaste  lange  skygger,  og  hun  syntes,  hun  kunde  høre 
knirken  af  arbejdskarrer  i  det  fjærne. 


Hun  steg  op  ad  trappen  til  øverste  stokværk  og 
listede  paa  taaspidserne  hen  ad  en  bred  gang  til  en 
aabentstaaende  dør;  her  standsede  hun  og  kiggede 
ind. 

Paa  gulvet  lige  indenfor  sad  tre  negerpiger  og 
syede;  de  fik  straks  øje  paa  Mrs.  Moltke  og  vilde 
rejse  sig  for  at  hilse,  men  hun  lagde  fingren  paa  mun- 
den og  blinkede  til  dem,  at  de  skulde  forholde  sig 
roligt. 

Henne  ved  et  af  vinduerne  laa  en  ganske  ung  pige 
i  en  gyngestol  med  fødderne  trukket  op  under  sig ; 
hun  var  kun  iført  underskørt  og  chemise  og  bøjede 
sig  saa  dybt  over  en  æske  med  silkebaand  og  knip- 
linger, at  haaret,  der  hang  i  løse,  korte  lokker,  næsten 
skjulte  hendes  ansigt. 

Værelset  var  sparsomt  møbleret ;  men  lige  overfor 
døren,  ud  fra  væggen,  stod  en  firkantet,  sortbrun,  rigt 
udskaaren  mahogniseng  med  en  himmel,  hvilende  paa 
fire  svære,  drejede  søjler.  Selve  sengen  var  omtrent 
saa  høj  som  et  bord,  og  paa  hver  side  var  en  tæppe- 
belagt skammel  til  brug  ved  opstigningen. 

Her  stod  bøjet  over  et  papirmønster,  der  var  lagt 
over  et  stykke  blomstret  silkemuslin,  en  lille  mørk 
dame  i  en  løs,  hvid  peignoir  og  fulgte  tankefuldt  møn- 
sterets omrids  med  spidsen  af  en  saks. 

Madam  Moltke  havde  foldet  armene  over  hinan- 
den, og  med  hovedet  paa  siden  saa  hun  skælmsk  fra 
silkemuslinet  til  baandene  i  æsken  og  tilbage  igen  til 
muslinet  og  lavede  smaa  grimasser  til  pigerne,  der 
var  bristefærdige  af  latter. 

„Man  skulde  saamænd  næsten  tro,  hvis  man  ikke 
vidste  bedre,  at  Mama  var  ved  at  gøre  tilberedelser 

til  bal.  Og  Ellinore,  —  hvad  mon  hun  venter  at  finde 
imellem  de  silkebaand?" 

„Men  Julie,  er  det  dig?" 

Mrs.  O'Brion  saa  op,  og  en  pludselig  rødme  skød 
op  under  hendes  brunlige  hud.  Hun  bevægede  sine 
smaa  hænder  nervøst  kærtegnende  hen  over  stoffet  og 
sagde : 

.Ja.  jeg  fik  lyst  til  at  sy  denne  kjole  til  Ellinore ; 
for  alle  tilfældes  skyld." 

„Saa  tænker  I  virkelig  paa  at  gaa  til  generalguver- 
nørens bal?" 

„Ikke  din  fader  og  jeg  —  naturligvis." 

Mrs.  O'Brion  begyndte  at  pakke  tøjet  sammen; 
den  unge  pige  i  gyngestolen  saa  hurtigt  hen  paa  hende 
og  rakte  saa  bønligt  sine  foldede  hænder  ud  imod 
søsteren. 

Madam  Moltke  saa  lidt  undrende  paa  hende  og 
nikkede  saa  beroligende  tilbage. 

„Og  det  tror  I,  papa  giver  sin  tilladelse  til?" 

„Moltke  gaar  vel?" 

Madam  Moltke  sukkede  let.   ..Ja.  naturligvis!" 

„Og  du,  Julie,  du  lader  ikke  din  mand  gaa  alene?" 

„Jeg  havde  tænkt  at  spørge  dig  til  raads." 

„Kommer  Moltke  her  til  middag?" 

„Ja,  det  haaber  jeg.  Jeg  har  sendt  Sep  ind  efter 
ham,  han  er  i  Rasend." 

„Saa  vil  vi  tale  om  det  senere ;  nu  hører  jeg  fol- 
kene komme  hjem,  saa  er  det  tid  at  klæde  sig  paa  til 
middag.    I  kan  pakke  sammen,  piger." 

Lidt  efter  gik  de  to  søstre  med  hinanden  om  livet 
over  den    græsbevoksede  gaardsplads.    Deres    klare, 


hvide  nederdele  gyngede  i  hinanden  og  lod  de  indsnø- 
rede tailler  i  spidse  korsetliv  hæve  sig  som  ud  af  en 
skummasse. 

Begge  havde  de  arvet  deres  spanske  moders  brun- 
lige lød  og  sorte  øjne,  og  Ellinore  var  lille  og  spinkel 
som  hun.  men  madam  Moltke  havde  taget  vækst  efter 
sin  irske  fader,  og  der  var  noget  vaagent,  stærkt  i 
hendes  ansigt ;  et  keltisk  ansigt  som  det  findes  hos  fol- 
ket, med  en  spanierindes  kolorit  og  livfuldhed  i  ud- 
trykket. 

„Naa,  Smaa,  fortæl  saa." 

De  var  standset  ved  et  udsigtspunkt,  hvorfra  man 
kunde  se  ned  ad  kørevejen,  der  førte  til  Christians- 
sted;  den  nedgaaende  sol  faldt  ind  imellem  to  mørk- 
løvede træer  og  laa  som  en  gylden  søjle  ind  over  plad- 
sen bag  dem  og  indrammede  deres  unge  skikkelser  i 
en  rød  solglans. 

„Sig  mig  nu,  hvorfor  du  saa  gærne  vil  med  til  dette 
kulørte  blandingsbal  du,  der  lige  har  været  paa  St. 
Thomas  og  deltaget  i  festerne  der.  Er  der.  skolde  jeg 
tro,  nogen  du  vil  træffe?" 

Ellinore  bøjede  hovedet  og  saa  paa  spidsen  af  sin 
safians  sko. 

„Julie  —  du  maa  ikke  spørge,  men  jeg  vil  saa 
gærne  med  til  dette  bal." 

Madam  Moltke  saa  lige  ud  og  spurgte : 

„Ventes  her  mon  nogen  officerer?" 

Ellinore  bøjede  sig  endnu  mere  og  løftede  op  i 
kjolen,  som  vilde  hun  forsikre  sig  om,  at  skoens  kors- 
baand  var  i  orden. 

Saa  spurgte  Julie  sagte  og  flyttede  ikke  øjnene : 

„Hvor  traf  du  ham?" 

„Paa  den  franske  fregat  —  til-  ballet." 
„Og  han  sagde,  at  han  vilde  komme  herover?" 
„Han  sagde  .  .  .  han  sagde,  at  om  det  saa  skulde 
koste  ham  baade  skib  og  mandskab,  vilde  han  danse 
med  mig  paa  guvernørens  bal.  Og  —  næste  dag  rejste 

jeg." 

Madam  Moltke  tog  varsomt  om  den  unge  piges  an- 
sigt og  løftede  det  op  imod  sig. 
„Og  han  var  smuk  og  god?" 
EUinore  sænkede  de  lange  øjenvipper  ned   imod 
kinderne,    og    hendes    sørgmodige    barnemund    skæl- 
vede. 

„Jeg  ved  det  ikke !"     Og  hun  føjede  til  med  en 
stemme,  der  var  blød  og  frygtsom  som  et  første  kær- 
tegn, men  med  en  understrøm  af  lidenskab : 
„Han  var  en  Gud !" 

Madam  Moltke  saa  fra  siden  ned  paa  søsteren  og 
smilede. 

„Naturligvis  var  han  det!  Hvad  hed  han  iøv- 
rigt?" 

„Aah,  Julie,  jeg  skulde  aldrig  have  fortalt  dig 
dette!    Der  kommer  papa  og  Moltke." 

Hun  knugede  søsterens  arm.  „Julie  —  vi  taler 
aldrig  om  det  mere." 

„Nej,  vist  ikke,"  svarede  Madam  Molkte  aands- 
fraværende  og  saa  ned  mod  vognen,  der  snart  blev 
borte  og  snart  igen  dukkede  frem  imellem  træerne; 
hun  gjorde  sin  arm  fri  for  søsterens  og  vinkede  med 
begge  hænder. 

Der  var,  som  hun  stod  der  i  solglansen  og  smilede 
ned  imod  sin  mand,  noget  livsmodigt  harmonisk  over 
hende.    Hun  var  som  en  blomst,  der  har  udviklet  sig 

under  lykkelige  forhold  og  er  bleven  frodig  og  fuldendt 
i  form  og  farve ;  men  Ellinore  mindede  om  en  knop, 
der  gav  forjættende  løfter,  men  var  sart  og  spæd  og 
trængte  til  nænsom  omhu. 


George  Crane  O'Brion  havde  som  12-aarig  været 
ansat  som  hyrde,  køkken-dreng  og  2den  kusk  paa  god- 
set Drougham  i  nærheden  af  Waterford,  hvor  hans 
fader  havde  en  fæstelod.  Den  engelske  landlord  var 
af  tvingende  grunde  tyet  til  sit  irske  gods  og  lod  al 
den  harme  og  forurettelse,  han  følte  over  denne  tort, 
gaa  ud  over  dem,  der  var  indenfor  hans  bevidstheds- 
kreds. Dertil  hørte  drengen  George  Crane,  for  han 
var  hurtigere  paa  hænderne  og  mindre  sen  til  at  for- 
staa  end  de  fleste  andre  af  godsets  udpinte  folk.  Der- 
for skulde  han  være  alle  steder,  sørge  for  alt  og  dog 
være  de  voksnes  dreng.  Løn  saa  han  aldrig;  tilfaldt 
der  ham  nogen,  blev  den  trukken  af  paa  faderens 
afgift. 

12  aar  havde  han  været,  da  han  traf  en  morbror, 
der  var  styrmand  paa  en  skonnert  og  spurgte  ham,  om 
han  vilde  med  paa  langfart.  Men  da  havde  han  set  ud 
over  lynghøjene,  over  de  stynede  piletræer  og  den 
gamle,  forvitrede  hovedbygning,  hvis  venstre  fløj 
laa  i  ruiner  og  var  dækket  af  blomstrende  slyngplan- 
ter, og  han  havde  syntes,  at  han  kunde  lige  saa  godt 
holde  op  at  leve,  hvis  han  skulde  bort  fra  dette. 

„Hvis  du  synes  om  det,  kan  du  blive  i  Amerika," 
havde  onklen  føjet  til,  „der  er  ingen  landlords." 

„Det  er  vel  løgn?" 

„Det  er  sandhed." 

„Hvordan  er  der  da?" 

„Enhver  er  sin  egen  mand.  Man  er  fri  til  at  kom- 
me og  fri  til  at  gaa.  Man  kan  arbejde  og  lade  være; 
men  de  penge,  man  fortjener,  er  ens  egne." 

Onklen  rejste  uden  George  Crane,  drengen  kunde 
ikke  saa  hurtigt  bestemme  sig;  men  fra  den  tid  var 
det,  som  den  ludende,  forsultne  fyr  rankede  sig,  og 
han  kunde  se  paa  godsejeren,  saa  denne  holdt  inde 
midt  i  en  ed  og  glemte,  hvad  det  var,  han  bandede 
over. 

Da  George  var  14  aar,  døde  hans  fader;  en  mo- 
der havde  han  aldrig  kendt.  Paa  onklens  tilbud  tænkte 
han  altid. 

Da  han  var  sejsten  aar,  var  tanken  om  rejsen 
vokset  sig  saa  stærk,  at  den  blev  til  handling. 

Han  plukkede  en  gren  af  den  pilebusk,  hvor- 
under han  havde  gemt  sig,  naar  han  vilde  tænke, 
pakkede  den  gamle  Irlandshistorie  —  den  der  gik  i 
arv  fra  fader  til  søn  i  hans  slægt  —  ind  i  sin  søn- 
dagsjakke,  slap  sin  yndlingshest  løs,  saa  den  en  gang 
kunde  æde  sig  mæt,  og  gik  med  sine  faa  klæder  bun- 
den ind  i  et  rødt  bomuldstørklæde,  uden  farvel  til  no- 
gen, ombord  paa  den  skonnert,  hvor  han  havde  taget 
plads  som  skibsdreng. 

Skibet  var  gammelt,  og  vejret  blev  haardt.  Kap- 
tajnen betroede  mandskabet,  at  rederen  havde  ikke 
noget  imod,  at  de  strandede;  selv  maatte  de  ?øree  for, 
at  det  blev  i  nærheden  af  en  havn ;  men  han  vilde  syd 
paa. 

George  Crane  tænkte,  at  han  havde  eeentlig  hele 
tiden  vidst,  at  en  landlord  løb  man  ikke  fra,  og  at 

han  aldrig  skulde  naa  et  sted,  hvor  han  kunde  blive 
en  fri  mand.  Han  var  paa  en  sløv,  tungsindig  maade 
overbevist  om,  at  han  skulde  omkomme,  og  passede, 
hvad  der  blev  paalagt  ham,  fordi  det  ikke  faldt  ham 
ind,  at  man  kunde  lade  være. 

Kaptajnen  opdagede  snart,  at  han  havde  mere 
støtte  i  drengen  end  i  de  opsætsige,  død-rædde  voksne, 
der  vilde  have  skibet  ud  af  kurs,  fordi  de  saa  mente 
hurtigere  at  naa  land. 

George  Crane  fik  lov  til  at  gøre  de  manges  arbejde, 
og  over  hans  ryg  haglede  huggene,  naar  noget  var 
forsømt,  eller  kaptajnen  maatte  tage  hævn  for  sin 
magtesløshed. 

„Onkel  løj  nok  alligevel,"  tænkte  drengen  og  saa 
for  sig  det  lune  leje  imellem  pilegrenene,  hvor  han 
havde  glemt  strævet  og  drømt  om  sine  forfædres  stor- 
hed, „men  det  vidste  jeg  da  forresten  nok." 

Skibet  skulde  først  til  Habana  og  videre  til  New 
Orleans ;  men  lige  udenfor  St.  Thomas  —  kap- 
tajnen stod  selv  ved  rattet,  fordi  de  nærmede  sig  land 
—  løb  de  med  alle  sejl  oppe  tværs  over  et  sømærke 
og  tørnede  imod  et  hvidkalket  skær  midt  i  indløbet 
med  en  saadan  kraft,  at  skibet  straks  fyldtes  med  vand. 

Baadene  var  lige  prøvede  og  eftersete,  og  hele 
mandskabet  kom  roende  ind  gennem  havnen,  for  før- 
ste gang  i  tre  maaneder  fri  for  dødsangst,  overgivne 
og  støjende,  som  vendte  de  hjem  fra  en  picnic. 

Foran  dem  laa  St.  Thomas  by  paa  sine  høje,  med 
huse  hvide  som  marmor,  mellem  palmer  og  mørke 
løvtræer ;  og  med  vejene,  der  snoede  sig  op  ad  skraa- 
ningerne,  gnitrende  i  solskinnet. 

Havnen  var  fuld  af  skibe  med  alle  nationers  flag, 
smaa  baade  pilede  frem  og  tilbage. 

Overgangen  fra  stormen,  der  havde  forfulgt  dem, 
fra  deres  eget  angstpidskede  usind,  fra  ukvemsord 
og  drukken  vildskab  til  denne  tropebys  smilende  sorg- 
løshed, virkede  paa  nogle  af  folkene  som  hed  vin, 
og  de  begyndte  at  tale  om  kvinder,  om  sorte  og  brune 
og  deres  fortrin  for  de  hvide ;  andre  knugede  de  haar- 
de  hænder  i  hinanden  og  opsendte  en  ubehjælpsom 
takkebøn  til  den  Gud,  som  de  nu  for  første  gang  paa 
rejsen  troede  paa. 

George  Gråne  følte  en  ubeskrivelig  længsel  efter 
at  komme  bort  fra  disse  mænd,  efter  at  glemme,  at  han 
nogensinde  havde  gaaet  som  en  hund  imellem  dem. 
Han  saa  paa  byen  der  foran  sig  og  erkendte  med  yd- 
myghed, at  et  saadant  billede  havde  hans  fantasi  været 
for  fattig  til  at  udmale  sig.  Han  mindedes  et  gammelt 
keltisk  eventyr,  som  hans  fader  havde  fortalt  ham,  da 
han  var  lille,  om  en  hyrdedreng,  der  blev  ført  bort 
af  alfer  til  en  by,  der  var  bygget  af  roser,  og  hvor 
man  levede  af  honning  og  dugperler  og  klædte  sig  i 
spindelvæv;  han  bed  tænderne  haardt  i  hinanden,  saa 
ind  mod  byen  med  sine  stærke  graa  øjne  og  svor  for 
sig  selv,  at  her  vilde  han  blive.  Havde  hans  morbror 
ikke  løjet,  skulde  han  gøre  sig  fri  af  andres  magt,  fri 
for  landlords,  eller,  der  kom  et  glimt  af  haardhed  i 
hans  groftskaarne  ansigt,  og  saa  lyste  det  op  i  et  li- 
stigt smil,  „eller  bedre  endnu,  selv  blive  en  land- 
lord." 

Det  var  i  1792  at  O'Brion  landede  paa  St.  Tho- 
mas. Der  var  krig  i  Evropa,  men  Danmarks  nevtra- 
litet  gjorde,  at  St.  Thomas  havn  var  aaben ;  og  gen- 

nem  den  passerede  alle  de  varer,  der  udveksledes 
imellem  de  vestindiske  øer,  Evropa  og  Amerika;  cg 
handelsspekulanter  fra  alle  dele  at  verden  kom  for  at 
være  med  i  det  brogede  marked.  St.  Thomas  var 
pludselig  bleven  en  by,  hvor  der  levedes  og  handledes 
under  højtryk,  et  knudepunkt  i  verdenshandelen,  hvor 
en  formue  kunde  vindes  ved  en  eneste  velberegnet  spe- 
kulation, og  hvor  gnidningen  imellem  de  mange  na- 
tioner frembragte  et  eget  hedt,  pulserende  liv. 

Faren  for  tab,  der  maa  til  for  at  give  et  spil  spæn- 
ding, besørgedes  af  sørøvere  —  buccaneers  — ,  der 
undertiden  laa  lige  udenfor  havnen  med  et  eller  andet 
fredeligt  flag  paa  mastetoppen  og  lænsede  skibene  for 
deres  ladning,  ja  undertiden  endogsaa  førte  skibe  og 
mandskab  bort   eller  kastede  det   sidste   overbord. 

I  denne  brogede,  handlende,  eksotiske  myretue 
følte  den  irske  skibsdreng  sig  som  en,  der  er  bleven 
snurret  omkring  af  kaade  hænder  og  bliver  ved,  efter 
at  han  er  standset,  at  føle  det  hele  dreje  rundt.  Han 
var  glad  over  gennem  konsulen  at  faa  en  plads  hos 
en  landsmand,  hvis  skibe  sejlede  paa  de  andre  øer 
med  korn  fra  staterne,  og  som  havde  sit  oplag  i  St. 
Thomas. 

Her  gik  han  i  seks  aar  og  vænnede  sig  til. 

I  begyndelsen  talte  han  lidt,  men  brugte  sine 
skarpe  øjne  og  lyttede  til  andres  tale.  Senere  lærte 
han  sig  sprog,  overvandt  sin  kantede  skyhed  og  fik 
selvfølelse,  fordi  han  mærkede,  at  han  duede. 

Efter  nogle  aars  forløb  førte  og  klædte  han  sig, 
som  var  han  allerede  herre. 

Han  var  det  ikke  endnu,  men  han  følte  det  som 
en  vished,  at  han  skulde  naa  at  blive  det. 

Alle  byens  unge  handelsassistenter  tog  del  i  spe- 
kulationerne paa  en  eller  anden  Maade,  og  de  fleste 
blev  hurtig  selvstændige. 

O'Brion  spekulerede  ikke,  men  han  havde  fra  den 
første  maaned,  hvor  han  fik  6  piastres  i  løn,  lagt 
penge  til  side ;  og  da  han  havde  været  i  kornforret- 
ningen i  10  Aar  og  var  steget  til  at  blive  chefens  mest 
betroede  mand,  købte  han  sig  en  lod  udenfor  byen  ved 
havnen,  hvor  han  opførte  en  hytte  og  lod  Italienere 
dyrke  evropæiske  havesager.  Det  havde  ingen  tænkt 
paa  før,  og  O'Brion  solgte  sine  ærter,  bønner  og  sa- 
lathoveder til  store  priser.  Efter  to  aars  forløb  øn- 
skede et  kulkompagni  hans  grund  til  købs,  den  eg- 
nede sig  særlig  godt  til  losseplads,  og  nu  varO'Brions 
øjeblik  kommet.  Da  salget  var  sluttet,  havde  han  en 
formue. 

Under  alt  dette  havde  han  ikke  glemt  Watersides 
hills  med  de  bløde  lyngskraaninger.  Nu  var  trope- 
byen under  den  høje,  lufthvide  himmel  bleven  det 
reelle,  og  hjemlandet  laa  i  sløret  drømmedis ;  men  al- 
drig tænkte  han  for  alvor  paa  at  rejse  tilbage ;  han 
følte,  at  der  vilde  aaget  paa  en  eller  anden  maade  igen 
blive  lagt  paa  ham ;  herude  vilde  han  blive,  men  han 
vilde  naa  det,  der  hjemme  havde  været  hans  drøm, 
han  vilde  eje  jord  og  raade  over  mennesker.  Og 
han  meddelte  sin  chef,  at  han  tænkte  paa  at  købe  en 
landejendom.  Den  gamle  mand  blev  bedrøvet  over  at 
skulle  miste  sin  paalidelige  unge  hjælper,  men  raa- 
dede  ham  til,  hvis  han  ikke  vilde  være  købmand,  da 
at  tage  til  St.  Croix. 

Men  O'Brion  rejste  ikke  straks.  Der  var  noget, 
han  først  maatte  vænne  sig  til,  og  det  var  folks  foran- 

drede  væremaade  efter  at  han  var  bleven  „den  for- 
muende Mr.  O'Brion". 

Det  forargede  ham  ikke,  at  man  saa  mere  i  ham 
nu  end  før,  det  fyldte  ham  ikke  med  foragt,  for  det 
faldt  sammen  med  hans  egen  følelse ;  han  var  en  an- 
den, for  nu  skulde  han  blive  herre. 

Der  kom  en  selvbevidst  ro  over  ham,  der  klædte 
hans  kraftige  ansigt  og  store,  stærke  legeme.  Han 
var  28  aar,  men  endnu  havde  han  aldrig  været  ung. 
Han  forsøgte  at  gøre  sig  fortrolig  med  den  tanke,  at 
nu  var  der  tid  og  raad  til  det.  Han  deltog  i  baller  og 
fester  i  de  hvide  villaer,  han  ødslede  sine  nætter  bort 
og  talte  om  ting,  som  ikke  kunde  berige  hans  viden, 
og  syntes  dog,  at  han  voksede  ved  det. 

Blandt  de  skønne  kvinder  af  alle  nationer,  som 
den  unge  Irlænder  traf  sammen  med,  var  der  en  Spa- 
nierinde  fra  Puerto  Rico,  der  hed  Dorina  del  Potzo. 
Hun  var  for  ham  levendegørelsen  af  dette  selskabs 
betagende,  meningsløse  forfinelse. 

Hendes  familie  var  som  mange  andre  emigreret 
fra  de  spanske  kolonier  under  uafhængighedskrigen; 
de  havde  bragt  deres  formuer  og  deres  slaver  med  til 
St.  Thomas  og  dannede  der  et  toneangivende  aristo- 
krati mellem  de  nye  rigmænd.  De  havde  tilført  det 
unge  samfund  deres  fædrelands  slebne,  overfladiske 
etikette. 

Dorina  del  Potzo,  der  var  paa  en  gang  spæd  og 
yppig,  beherskede  selskabet  med  sine  smaa  levende 
hænder,  sin  viftes  lade  vuggen  og  sine  uberegnelige, 
funklende,  sorte  øjne. 

Da  hun  første  gang  rettede  dem  mod  O'Brion, 
som  hun  straks  havde  døbt  „Bjørnen" ,   maatte  han 

mindes  det  øjeblik,  da  han  efter  skibbrudet  sejlede 
ind  imod  St.  Thomas  by.  Dette  var  igen  noget  saa 
fremmedartet,  saa  helt  uden  for  hans  drømmes  ræk- 
keevne, at  han  ikke  straks  kunde  sanse  det. 

Hun  nejede  dybt,  da  han  bad  om  en  dans,  rakte 
sin  lille  dukkehaand  op  for  at  naa  hans  skulder  og 
saa  paa  ham  med  et  blik,  der  gjorde  ham  ør  og  stærk 
og  løftede  ham  over  sig  selv. 

„Modets  og  manddommens  ørn  fløj  op  i  hans  sind 
og  flagrede  over  hans  hoved  og  om  hans  mund."  Saa- 
ledes  stod  der  i  den  gamle  krønike  om  en  irsk  høv- 
ding, og  O'Brion  syntes,  at  det  gjaldt  ham. 

Han  fik  tanker,  som  han  ikke  før  havde  kendt,  og 
ordene  formede  sig  for  ham.  saa  han  undredes. 

Han  fortalte  hende,  at  én  af  hans  forfædre  havde 
været  høvding  for  en  klan,  og  at  han  havde  været  be- 
kendt for  sin  styrke  og  sin  store  heftighed,  og  en 
gang  ved  et  gilde  havde  han  dræbt  sin  bedste  ven ; 
men  siden  den  tid  betvang  han  sin  vildskab,  for  hans 
udaad  voldte  ham  megen  sorg.  Da  nogen  tid  efter  én 
af  hans  mænd  førte  uhøvisk  tale  ved  hans  bord,  foV 
han  op  og  tog  efter  sin  kølle,  men  slap  den  igen  og 
greb  i  stedet  for  et  af  de  svære  tinkar,  der  stod  ved 
højsædet,  vred  det  imellem  sine  hænder  og  knugede 
det  i  sin  store  harme,  til  det  var  trykket  sammen  til  en 
kugle ;  men  da  havde  han  atter  magt  over  sig  selv. 

Donna  Dorina  saa  paa  sin  kavaler  med  noget  i 
sine  sorte  øjne.  der  var  halvt  angst  og  halvt  beun- 
dring, og  hun  lagde  sin  lille  ringsmykkede  haand  paa 
hans  arm  og  sagde : 

„Sefior  O'Brion,  saadan  vilde  De  ogsaa  kunne 
gøre." 


19 


I  det  øjeblik  var  O'Brions  fortid  slettet  ud.  Han 
syntes,  det  var  ham,  der  en  gang  havde  været  høvding 
for  klanen  i  Leath  Chuim,  og  han  følte  sit  blod  hedt 
af  mod  og  kunnen. 

De  stod  alene  paa  et  galleri,  medens  der  dansedes 
i  salen.  Han  bøjede  sig  ned  over  de  sorte  øjne  og 
sagde : 

„En  af  mine  forfædre  bortførte  sin  brud  fra  nabo- 
klanen, hvis  høvding  var  hans  fjende." 

Da  sagde  hun  ganske  sagte  og  mødte  hans  blik  : 

„Det  vilde  De  ogsaa  kunne  gøre!"  Og  han  tog 
hende  paa  sin  arm  og  bar  hende  ned  i  haven,  hvor  et 
springvand  plaskede  i  en  stenkumme,  og  hvor  der  stod 
en  bænk  under  en  duftende  coralith,  og  der  lovede 
hun  at  blive  hans  for  alle  livets  dage. 


Nu  sad  Mr.  O'Brion  i  den  rummelige  spisesal  paa 
sin  plantage  Queenshill  sammen  med  sin  hustru,  sine 
to  døtre  og  sin  svigersøn  Moltke,  en  ung  dansker, 
der  for  et  par  aar  siden  var  kommen  ud  for  at  over- 
tage bestyrelsen  af  sin  faders  plantage  Marys  Hope 
og  meget  hurtigt  var  bleven  forelsket  i  og  gift  med 
Miss  Julie  O'Brion. 

Han  var  en  statelig  Skikkelse  —  planter  O'Brion 
—  høj  og  svær.  Hans  ansigtstræk  var  grove,  men 
de  stærke,  undertiden  hvasse,  undertiden  fjærne  øjne 
gjorde  dem  karakteristiske  og  kraftfulde.  Han  saa 
ud  som  en  mand,  der  var  vant  til  at  byde  og  vant 
til  at  blive  adlydt. 

„Jo,  denne  gang  gaar  han  som  sagt  et  skridt  vi- 

dere,"  sagde  han,  og  hans  graa  øjne  skød  lyn.  „Ikke 
blot  de  kulsorte  abekatte,  som  han  har  behaget  at  iføre 
uniformer  og  kokarder  og  give  betroede  stillinger  i 
kontorerne,  men  ogsaa  deres  fruentimmer  er  indbudt, 
og  jeg  tvivler  ikke  om,  at  den  gode  generalguvernør 
vil  gøre  sig  en  fornøjelse  af  at  tvinge  hvem  som  helst 
til  at  marengi*)  med  dem. 

Og  det  kan  han,  det  kan  han  .  .  .  men  tvinge  os 
til  at  komme,"  O'Brion  slog  i  bordet,  saa  glassene 
dansede,  „det  kan  han  ikke." 

Moltke  smilede  lidt. 

„Nej,  selvfølgelig." 

„Ja,  du  er  besat  af  ham  ligesom  de  andre  danske 
springfyre,  der  soler  sig  i  hans  nærhed ;  men  vi  plan- 
tere, vi  taaler  det  ikke  i  længden,  for  det  er  os,  han 
flaar  skindet  af." 

Moltke  vilde  svare,  men  Mrs.  O'Brion  kneb  øj- 
nene sammen  og  rystede  advarende  paa  hovedet  i 
skjul  af  sin  vifte. 

„Nu  har  han  altsaa  faaet  sat  igennem,  at  vore  sla- 
ver skal  slippe  for  arbejde  om  lørdagen-,  d.  v.  s.,  at 
de  skal  ligge  og  sove  som  kvæg,  for  at  de  kan  vænne 
sig  til  en  gang  at  blive  frie. 

Hvorfor  befaler  han  ikke,  at  vore  heste  skal  løbe 
løbsk  en  gang  om  ugen  for  at  vænne  sig  til  at  und- 
være kusk." 

„Det  vilde  jo  neppe  lykkes." 

„Tror  du  det  andet  vil  lykkes?  Har  vi  maaske  ikke 
nu  dobbelt  saa  mange  rørbrande,  dobbelt  saa  mange 
knivstik  som  tidligere?" 

„Det  er  muligt,  men  det  beviser  kun,  at  enhver 

*)  Danse  „Marengo". 

overgang  er  svær,  og  det  ved  vist  ingen  bedre  end 
guvernøren." 

„Nu  denne  ny  forordning,  at  slaverne  skal  løbe  til 
ham  og  klage,  naar  de  har  forbrudt  sig  og  bringe 
fripas  med  tilbage,  hvis  han  finder  det  passende,  at 
de  skal  slippe  for  straf  —  er  det  ikke,  som  han  med 
den  vilde  gøre  det  umuligt  for  os  at  holde  dem  i 
ave?  Ingen  af  mine  folk  har  gjort  det  endnu,"  han 
lagde  sin  knyttede  haand  tungt  paa  bordet,  „de  har 
endnu  ikke  vovet  at  tvivle  om,  at  naar  jeg  straffede, 
var  det  fortjent;  men  fra  Canegaarden  har  de  gjort 
det,  fra  Pearl,  fra  Princess." 

„Der  er  en  ting,  du  maa  huske  paa.  Svigerfader, 
det  er,  at  lovene  er  ikke  givet  for  de  skikkelige,  men 
for  de  uskikkelige.  Var  alle  slaveejere  som  du,  er 
det  muligt,  at  generalguvernørens  mange  forordnin- 
ger og  hans  stærke  indblanden  var  overflødig ;  men 
tænk  paa  alle  dem,  der  drikker  sig  besindelsen  fra  og 
ofte  handler  som  i  blinde;  og  tænk  paa  dem,  der  har 
en  stadig  trang  til  at  faa  deres  magtfølelse  styrket  ved 
mishandling  af  de  væsner,  der  er  deres  ejendom,  eller 
paa  dem,  for  hvem  det  er  en  lyst  at  se  de  brune 
kroppe  vride  sig  under  tamarindepidsken  —  en  nød- 
vendig pirring,  en  forlystelse." 

„Forleden  dag  maatte  min  gamle  ven  Mac  Don- 
nall  erlægge  en  bøde  paa  200  piastres,"  blev  O'Brion 
v'ed,  „fordi  han  lod  tildele  en  mandlig  slave,  der  for 
tredie  gang  gjorde  flugtforsøg,  hundrede  slag.  Det 
var  et  af  hans  mest  værdifulde  stykker,  han  havde 
betalt  ham  som  15-aarig  med  300  piastres,  og  han 
var  af  en  saadan  kaliber,  at  de  tilladte  28  slag  vilde 
være  som  en  silkepidsk  paa  en  elefantryg. 

Hvad  skal  man  saa  gøre?  Maa  man  ikke  sikre 
sin  ejendom,  og  skulde  man  ikke  tro,  at  man  dertil 
havde  politiets  hjælp?  Naturligvis  skulde  man  det; 
saadan  var  det  ogsaa  før.  Det  er  jo  indlysende,  at 
slaverne  trænger  ikke  til  beskyttelse.  Naar  Mac 
Donnall  tildeler  en  af  sine  arbejdere  saa  og  saa  mange 
slag,  saa  ved  han  hvad  han  gør.  Tabet  blev  jo  hans, 
om  fyren  led  mén  paa  kroppen." 

O'Brion  sad  med  sin  knyttede  haand  hvilende  paa 
dugen  og  saa  frem  for  sig.  Der  var  en  saadan  tung 
harme  i  hans  blik,  at  hans  svigersøn  tav. 

Ogsaa  damerne  sad  stille,  og  man  spiste  i  tavshed. 
En  ung  mulatpige  gled  lydløst  rundt  om  bordet,  løftede 
de  store  sølvlaag,  der  dækkede  de  varme  retter,  og 
sørgede  efter  smaa  vink  fra  sin  madmoder  for  at  alle 
var  forsynede. 

Da  hun  satte  fingerskaalene  om,  saa  O'Brion  op 
med  et  barsk  smil  og  sagde :  „Naa,  Tono,  du  skal  vel 
ogsaa  med  til  guvernørens  fest?" 

„Aa  —  aah.  Si-ir!" 

Den  slanke,  hofteløse  skikkelse  knækkede  sam- 
men, og  hun  skjulte  ansigtet  bag  hænderne. 

„Du  er  jo  en  smuk  pige,  og  det  er  jo  nu  alt,  hvad 
der  behøves." 

Han  kastede  servietten  fra  sig  og  rejste  sig. 

Mrs.  O'Brion  gik  hen  til  sin  mand,  saa  med  sine 
varme,  underfundige  øjne  op  i  hans,  truede  med  vif- 
ten og  sagde:  „Vrede  Bjørn!" 

Han  bøjede  et  øjeblik  ansigtet  ned  imod  hendes 
haar;  saa  hængte  hun  sig  ved  hans  arm,  og  de  gik, 
fulgt  af  døtrene  og  svigersønnen,  ind  i  salen,  som  nu 
oplystes  af  lys  med  glasskærme  i  høje  armstager. 

„Naa,  Moltke,  du  gaar  naturligvis  til  ballet?"  Mrs. 
O'Brion  satte  sorgløst  gyngestolen  i  bevægelse  med 
sin  smalle  barnefod  og  saa  op  paa  svigersønnen. 

„Det  gør  jeg,  Mama,  og  jeg  tager  min  kone  med 
mig." 

„Naturligvis!"  sagde  O'Brion,  „hun  maa  skynde 
sig  at  gøre  Miss  Hannafis  bekendtskab ;  for  den  brune 
mamsel  skal  jo  nok  gøre  honnør  ved  festen." 

Mrs.  O'Brion  listede  sin  haand  hen  over  mandens: 
„Vist  ej,  hun  viser  sig  aldrig." 

„Men  kan  I  da  ikke  mærke,  at  nu  er  han  ved  at 
bryde  de  sidste  skranker  ned?  At  I  dog  ikke  alle 
kan  se  det  usømmelige  i  det!    Det  vanvittige! 

Her  er  disse  mennesker  indførte  til  arbejde  og 
skabte  til  arbejde,  man  sørger  for  dem  i  et  og  alt,  og 
de  kender  ikke  bekymringer ;  saa  faar  han  for  det  før- 
ste måhriske  præster  til  at  belære  dem  om  deres  men- 
neskeværd, deres  sjæl  og  deres  ...  ja  Gud  maa  vide 
hvad ! 

Han  lader  dem  forstaa,  at  vi  ejere  misbruger  dem, 
naar  han  ikke  passer  paa,  derfor  skal  de  se  os  paa 
fingrene  og  melde  til  ham,  naar  de  har  noget  at  be- 
klage sig  over. 

Nu  skal  de  ogsaa  læres  til  at  mene,  at  vi  skal  spise 
paa  tallerken  sammen  med  dem,  for  ellers  ..." 

„Ja.  O'Brion,  vi  giver  dig  virkelig  ganske  ret!  Jeg 
linder  ogsaa,  at  det  er  ganske  upassende,  at  der  skal 
komme  farvede  fruentimmer  i  guvernementshuset,  og 
at  den  kære  generalguvernørs  aabenlyse  gout  i  den 
retning  er  lidt  —  lidt  malplacé.  Men,"  Mrs.  O'Brion 
slog  sin  vifte  sammen  og  saa  dybsindigt  ned  paa  den, 

„jeg  tror,  vil  man  modvirke  disse  personers  indpas, 
skal  man  ikke  holde  sig  borte  ved  dette  første  forsøg." 

„Hvad  mener  du  med  det,  Dorina?" 

O'Brion  saa  op,  som  kom  der  et  projektil  fra  en 
uventet  kant ;  ogsaa  de  unge  saa  spændt  paa  hendes 
nedslaaede  øjne  og  tænksomme  mund,  Moltke  med  et 
lille  ironisk  smil. 

„Jeg  mener,  bliver  øens  damer  borte,  saa  vil  de 
andre  hurtigere  overvinde  deres  génance  og  føle  sig 
hjemme;  og  herrerne  .  .  .  Gud  bedre  det!"  hun  saa 
op  paa  Moltke  og  truede  bebrejdende  med  viften,  „de 
er  jo  nu  en  gang  ikke  anderledes  end,  at  saa  lader  de  sig 
ogsaa  det  gefalle.     Hvis  derimod  .  .  ." 

Madam  Moltke  havde  rettet  sig  i  stolen. 

„Ja,  jeg  tror  virkelig,  at  der  har  Mama  ret !  Det 
bliver  ikke  morsomt  at  gaa  til  dette  bal  —  det  gør  det 
ikke  —  men  jeg  tror  som  Mama,  at  det  er  vores  pligt 
at  gøre  det." 

Ellinore  havde  rejst  sig  og  trak  vejret  hurtigt. 
Moltke  saa  op  paa  hende : 

„Hvad  siger  la  petite?" 

Den  unge  pige  trykkede  den  ene  haand  fast  ind 
imod  korsetfjerene :  „Jeg  tror  ogsaa  at,  —  at  det  er 
vores  pligt." 

De  kom  alle  til  at  le,  O'Brion  faldt  i  med  en  stærk, 
haard  latter,  der  holdt  brat  op  igen.  Det  var,  som 
livet  ikke  rigtig  havde  lært  ham  at  le. 

„Naa  i  Guds  navn,  gør  saa  jeres  pligt;  mor  har 
maaske  ret.   Moltke  maa  staa  mig  inde  for  jer." 

I  spisestuen  gik  Tono  og  satte  fade  og  tallerkener 
hen   paa  et  sidebord,   hvorfra    Køkken-Jimmy   bragte 

dem  videre.  Hun  satte  sølvlaagene  hen  paa  buti'eten 
og  hængte  servietterne  til  tørring  over  stoleryggene, 
alt  langsomt  og  mekanisk  med  fraværende  øjne. 

Da  stuen  var  i  orden,  lod  hun  sig  glide  ned  paa 
gulvet  med  albuerne  støttede  mod  knæerne  og  hagen  i 
hænderne.  „Tono  er  jo  en  smuk  pige,  hvorfor  skulde 
hun  ikke  komme  til  guvernørens  bal ;  nu  er  det  jo  det 
eneste,  der  forlanges."  Saadan  havde  master  sagt,  og 
han  havde  været  vred,  da  han  sagde  det,  saa  det  kun- 
de ikke  være  spøg. 

Hvor  kunde  generalen  dog  ogsaa  byde  de  hvide 
folk  saadan  en  skam !  Hun  ønskede,  at  Miss  Ellinore 
ikke  skulde  gaa  der;  hun  kunde  ikke  taale  at  tænke 
paa  det. 

„Tono  er  jo  en  køn  pige,  og  mere  behøves  der  nu 
ikke!" 

Hun  vidste  godt,  at  sorte  Jack  og  Køkken-Jimmy 
saa  paa  hende  med  skinnende  øjne,  og  at  Buddoe, 
Buddoe  som  næsten  var  lige  som  en  massa,  at  han 
havde  sagt,  at  hun  var  lys  som  nyt  mahogni  og  smidig 
som  en  mongus ;  men  det  brød  hun  sig  ikke  om.  Hun 
var  vokset  op  som  Miss  Ellinores  legesøster,  og  hun 
foragtede  sine  egne  folk. 

At  tænke  sig  at  komme  i  guvernørens  hus,  blive 
vartet  op  som  en  dame  og  danse  med  hvide  herrer. 
Hun  saa  dem  for  sig,  som  hun  havde  set  dem  paa  kon- 
gens fødselsdag,  naar  de  gik  til  levéen,  i  røde  og  blaa 
uniformer  med  store  fjerbuske  i  hjelmene  og  de  tre- 
kantede hatte.  Hun  svajede  overkroppen  frem  og  til- 
bage, for  hun  hørte  tonerne  af  militærorkestret,  saa- 
dan som  hun  havde  hørt  det  paa  værftet,  naar  det  spil- 
lede de  danske  hymner. 

Basen  havde  sagt  en  gang,  da  han  prædikede  i 
negerbyen,  og  hun  var  løbet  derned  af  nysgærrighed, 
at  Gud  havde  givet  mangen  sort  mand  og  kvinde  en 
hvid  sjæl.  Hun  sukkede.  Havde  han  sagt,  at  den 
Gud  kunde  give  et  hvidt  legeme,  aah  —  da  vilde  hun 
gaa  mange  mile,  gaa  til  hendes  fødder  blødte,  gaa  ti! 
hendes  lemmer  svulmede  op  for  at  finde  ham;  men 
det  kunde  han  ikke,  og  sjælen  —  den  kunde  jo  in- 
gen se. 

Det  skønneste,  det  vidunderligste  Tono  vidste, 
det  var  at  se  Miss  Ellinore  ligge  paa  knæ  i  sit  store 
grønmalede  badekar  med  kalabassen  i  de  hævede 
hænder  og  lade  vandet  risle  ned  over  sit  hvide  ung- 
pigelegeme.  Hun  saa  paa  armene,  der  var  dækkede 
med  gyldne  dun,  paa  de  smaa  gruber  i  skuldrene,  paa 
fødderne  og  de  runde  bryster,  der  var  lyserøde  som 
emaillen  i  en  konkylje,  og  hun  kunde  komme  i  en 
saadan  ekstase,  at  hun  maatte  knuge  læberne  imod 
sin  egen  blottede  arm. 

Og  naar  hun  bagefter  fik  lov  til  at  rede  hendes 
haar,  —  hun  syntes  det  var  køligt  og  blødt  som  silke- 
bomulden, der  hang  paa  det  store  træ  i  gaarden  — 
saa  skælvede  hun  af  andagt,  medens  hun  snoede  det 
til  lokker  over  sine  fingre. 

Tono  skjulte  ansigtet  i  sine  hænder ;  der  var  noget, 
der  knugede  hendes  bryst  sammen,  som  hun  ikke 
forstod.  Hun  svingede  overkroppen  heftigere  frem 
og  tilbage.  Hvorfor  havde  master  sagt,  at  hun,  Tono. 
kunde  komme,  hvor  de  hvide  folk  var?  Vilde  virkelig 
de  store  herrer  danse  med  én  som  hende,  naar  nogen 
saa  paa  det?  —  Nej,  nej,  nej,  det  kunde  sikkert  ikke 

en  gang  generalen  faa  dem  til ;  og  hvordan  skulde  hun 
bag  efter  kunne  se  Miss  EUi  i  øjnene? 

Nej  —  hun  vilde  gaa  ned  i  landsbyen  næste  gang 
basen  kom;  hun  vilde  synge  hymnen  med,  saa  stærkt 
hun  kunde,  saa  maatte  vel  Gud  høre  det.  Hun  vilde 
alligevel  gærne  prøve  det  med  sjælen. 

„Men,  Tono,  hvor  bliver  du  dog  af  med  kaffen?" 

Miss  Ellinore  stod  i  døren  ind  til  salen. 

Tono  udstødte  et  skrig  og  sprang  op. 

„Oh,  Miss  Elli,  jeg  blev  saa  svimmel  —  pludse- 
lig.   Nu  kommer  jeg." 

Kl.  10  blev  der  meldt,  at  Moltkes  vogn  var  for- 
spændt. Gamle  Nanna,  som  var  den  eneste,  Mrs. 
O'Brion  havde  bragt  med  fra  sit  barndomshjem,  og 
som  havde  passet  begge  hendes  døtre  fra  de  blev 
fødte,  kom  rokkende  ind  med  Madam  Moltkes  hat  og 
shawl. 

„Se  her,  min  Baby,  se  her." 

„Tak,  Nanni." 

Mrs.  Julie  bandt  den  blaa  bergérehat  under  hagen 
og  kastede  silkeshawlet  over  skuldrene. 

Den  gamle  saa  paa  hende  og  kyssede  sig  selv  i 
det  indvendige  af  haanden. 

„Min  Baby  bliver  smukkere  for  hver  gang  jeg  ser 
hende.  Mr.  Moltke  —  Sir  —  De  ved  at  plukke  frug- 
ten i  det  rette  øjeblik." 

Mrs.  O'Brion  lo  med  sin  lidt  frivole  latter. 

„Ja,  saadan  noget  forstaar  gamle  Ditta  sig  paa." 

O'Brion  bød  sin  datter  armen;  og  efter  at  hun 
havde  kysset  sin  moder  og  søster  paa  begge  kinder  og 

klappet  den  brune  mor-lille  med  sin  vifte,  førte  han 
hende  ned  til  vognen. 

Medens  hun  satte  sig  til  rette,  slog  Moltke  kale- 
chen ned. 

„Aa,  Moltke,  gør  dog  ikke  det,"  lød  Mrs.  O'Brions 
stemme  med  de  rullende  spansk  r'er  fra  det  øverste  af 
trappen.  „Tænk  paa  natteduggen !  Den  er  netop  saa 
farlig  i  maaneskin." 

„Det  kan  ikke  nytte,  du  prædiker  for  ham.  Mama!" 
Mrs.  Julie  saa  op  imod  sin  moder,  og  maanen  op- 
lyste hendes  smilende  ansigt.  „Han  siger,  det  er  kreol- 
vrøvl." 

„Naturligvis,"  sagde  O'Brion,  „hvad  der  er  skik 
i  Danmark,  hvor  de  formodentlig  hverken  har  sol  eller 
dug,  det  skal  ogsaa  være  skik  her. 

Imorgen  kommer  der  nok  en  forordning  om,  at 
alle  blanke  skal  køre  uden  kaleche,  eller  ogsaa  skal 
der  sættes  kaleche  paa  negerkærrerne." 

„Synes  du  egentlig,  det  er  saa  dumt.  Svigerfader, 
at  vænne  sig  til  den  sol  og  den  dug  og  det  maaneskin, 
der  findes  i  det  land,  man  skal  leve  i." 

„Saa.  saa,  saa !"  lød  det  spøgefuldt  beroligende 
oppe  fra  trappen. 

Moltke  lo. 

„Tak  for  idag!"   sagde  han  og  hilste  med  pidsken. 

„Tak  selv!"  sagde  O'Brion,  og  fø)ede  til,  efter  at 
vognen  havde  sat  sig  i  bevægelse :  „Nu  skal  vi  se, 
hvordan  det  gaar,  naar  I  faar  det  paa  jeres  fagon." 

Moltke  lod  hesten  gaa  i  skridtgang  over  gaards- 
pladsens  bløde  grønsvær,  og  da  den  naaede  hen,  hvor 
vejen  begyndte  at  føre  nedad,  standsede  han  den  med 
en  svag  fløjten. 

„Har  vi  glemt  noget?"  spurgte  Julie  og  saa  op 
paa  ham. 

Han  svarede  ikke,  og  hun  vidste,  at  naar  hans  øjne 
havde  det  udtryk,  var  han  dybt  i  sine  egne  tanker  og 
huskede  ikke,  at  hun  var  til. 

„Her  er  smukt!"  sagde  han  og  saa  ud  for  sig. 

Neden  for  højen,  hvor  de  holdt,  snoede  landevejen 
sig  som  et  hvidt  sølvbaand,  hvor  skyggen  fra  træerne 
dannede  sorte  ornamenter ;  her  og  der  ragede  en  en- 
som palme  op,  og  de  lange,  brede  grene  tegnede  sig 
imod  himlen  som  store  bundter  af  vajende  strudsfjer. 
Ude  i  havet,  nogle  hundrede  fod  fra  land,  hvor  bøl- 
gerne brødes  mod  skjulte  klipper,  rejste  skummet  sig 
fosforlysende,  skinnende  i  det  blaahvide  maaneskær 
som  kaskader  af  diamantstøv  og  med  en  tungsindig, 
durende,  ensformig  sang. 

Madam  Moltke  trak  shawlet  tættere  om  sig  og  un- 
dertrykte en  gaben. 

„Du  kan  ikke  tænke  dig,"  sagde  hendes  mand,  og 
hans  blik  var  langt  ude  i  maanelyset,  „den  forventnin- 
gens andagt,  hvormed  en  nordbo  med  lidt  fantasi  rejser 
ned  imod  „de  varme  lande" .  Er  han  saa  endelig  naaet 
derned,  er  hans  første  følelse  en  inderlig  skuffelse; 
han  synes  landskabet  er  saa  bart,  uden  dybde,  uden 
stemning.  Men  saa  en  aften  som  denne,  hvor  maa- 
nen  hyller  alt  i  sit  sølvlys,  saa  ser  man  sin  drømme- 
fantasi  for  sig,  mere  fantastisk  skøn  end  selve  fanta- 
sien, og  saa  forstaar  man,  at  elskeren  i  den  spanske 
ballade  kalder  sin  elskede  for  „landsbyens  rankeste 
palme" ." 

-Jeg  synes,  at  det  er  en  underlig  ting  at  kalde 
hende." 

Julie  vippede  utaalmodigt  med  foden  og  kunde 
ikke  se,  at  der  var  noget  mærkeligt  ved  dette,  som 
hun  havde  kendt  fra  hun  var  barn.  Hun  havde  glædet 
sig  til  at  spørge,  naar  de  blev  ene,  om  Moltke  havde 
truffet  generalen,  og  hvad  han  havde  sagt,  om  han  havde 
sendt  hilsen  til  hende,  —  det  gjorde  han  undertiden, 
—  og  om  han  havde  nævnet  ballet;  men  nu  turde  hun 
ikke ;  saa  vilde  hendes  mand  se  paa  hende  med  disse 
undrende  øjne,  som  hun  ikke  taalte. 

Endelig  satte  han  hesten  i  bevægelse  og  kørte  den 
i  stramme  tøjler  ned  ad  den  stejle  vej ;  først  ved  om- 
drejningen til  landevejen  fik  den  lov  til  at  strække  ud. 

Julie  borede  sig  ind  i  vognens  hjørne,  medens 
Moltke  sad  rank  og  kørte ;  hendes  øjne  var  fæstede 
imod  hans  blonde  haar,  der  krusede  sig  tæt  ind  imod 
nakken  og  endte  i  en  spids  ned  imod  den  kraftige,  sol- 
brændte hals.  Hun  elskede  det  haar  og  den  nakke, 
saa  det  gjorde  ondt,  og  ryggens  stærke  linje ;  men  hun 
sad  og  følte  sig  fattig  og  lukket  ude,  for  alle  hans  tan- 
ker var  borte  fra  hende,  og  hun  kunde  ikke  fange  dem 
og  vende  dem  ind  imod  sig.  Hun,  der  næsten  fra  hun 
var  barn  havde  følt,  at  hun  havde  magt  over  mænd, 
hun,  der  altid  havde  syntes,  at  hun  var  snildere,  mere 
klartseende  end  sine  jævnaldrende,  hun  sad  nu  og 
vidste,  at  der  var  noget,  hun  slet  ikke  forstod,  ikke 
magtede,  ikke  evnede  at  fatte.  Det  var  noget,  der  var 
unyttigt,  noget,  hun  hos  alle  andre  vilde  have  set 
paa  med  overlegenhed,  men  noget,  hun  maatte  træn- 
ge ind  i,  tilegne  sig,  for  helt  at  eje  denne  blonde  frem- 
mede, som  hun  elskede,  elskede  med  alt  sit  hede 
blandede    blod. 

Da  de  kørte  ind  paa  Marys  Hope,  kom  driveren*) 
med  huen  i  haanden  hen  til  vognen. 

„Jeg  er  glad  over,  at  Master  kommer  hjem,  her 
har  været  slagsmaal.  Sir." 

„Hvor  er  forvalteren?" 

„Han  er  paa  sygestuen,  Sir.  To  af  gangen,  Harry 
og  Daniel,  er  lagt  ind  med  hug  i  hovedet.  Det  var  røde 
Bil,  der  begyndte,  og  de  pralede  af,  at  de  havde 
spredt  ilden  paa  Mount  Bessant  i  stedet  for  at  slukke, 
og  de  truede  med,  at  konkyljerne  skulde  snart  lyde 
paa  Marys  Hope." 

„Tag  hesten,  Martin."  Moltke  hjalp  sin  kone  ned. 
„Gaa  du  op,  Julie,  jeg  maa  over  paa  sygehuset." 

„Lad  det  vente,  Frantz!  Lad  det  vente  til  imorgen ; 
hvad  kan  du  gøre?" 

„Jeg  kommer  snart  igen." 

Da  Moltke  en  halv  timestid  efter  passerede  salen 
for  at  gaa  ind  i  soveværelset,  blev  han  forbavset  over 
at  se  sin  kones  skikkelse  ude  paa  galleriet;  hun  stod  i 
et  løst  negligé  med  begge  albuer  hvilende  paa  ræk- 
værket. 

„Men  Julie,  staar  du  her?" 

„Ja,"  sagde  hun  og  blev  staaende,  som  om  land- 
skabet fængslede  hende,  „her  er  saa  smukt!" 

Hun  vendte  sig  om  imod  ham. 

„Synes  du  ikke?" 

„Jo,"  sagde  han  aandsfraværende,  der  var  en  dyb 
rynke  imellem  hans  øjne. 

„Var  saarene  farlige?"  spurgte  hun  og  sukkede; 
hun  følte,  at  igennem  dette  ligegyldige  maatte  hun 
for  at  naa  ind  til  ham. 

*)  Opsynsmanden  over  gangen. 

„Nej,  ikke  livsfarlige,  men  folkene  har  været  op- 
sætsige og  truet  med  rørbrand.  Den  slags  ting  troede 
jeg,  vi  skulde  være  forskaanet  for  her. " 

Julie  lo. 

„Paa  grund  af  din  „menneskekærlige"  behandling! 
Aah,  hvor  du  kender  dem  lidt !" 

„Formodentlig  har  forvalteren  paa  en  eller  anden 
maade  tirret  dem." 

„Ja  formodentlig!"  Hun  saa  næsten  ondt  paa  ham. 
„Du  maa  lade  ham  bede  om  forladelse,  saa  hjælper 
det  nok." 

Moltke  saa  flygtigt,  undrende  paa  hende  og  vendte 
sig  for  at  gaa  ind. 

„Frantz!" 

Der  var  noget  i  hendes  stemmes  klang,  som  fik 
ham  til  at  vende  sig. 

„Frantz  —  aah,  hvad  kommer  det  os  ved,  alt  det 
...  alt  det,  som  guvernøren  har  faaet  i  gang?  Du 
tænker  mere  og  mere  paa  det.  Du  siger  aldrig  mere 
til  mig,  at  jeg  er  smuk,  at  saa  hede  kys  har  ingen  dan- 
ske kvinder,  ...  og  jeg  elsker  at  høre  dig  sige  det, 
hører  du!" 

Hun  spændte  sine  stærke  hænder  om  hans  hals, 
som  vilde  hun  kvæle  ham. 

Moltke  saa  ind  i  de  mørke,  lidenskabelige  øjne, 
der  var  blanke  af  taarer. 

„Men  Julie,  jeg  kan  jo  ikke  blive  ved  kun  at  være 
Romeo,"  han  havde  lagt  sine  arme  om  hende  og 
holdt  hende  fast  ind  til  sig;  „synes  du  det?" 

Hun  lukkede  øjnene  og  rakte  sit  ansigt  op  imod 
hans.    Det  lyste  hvidt  imod  det  sorte  haar.    Da  han 

bøjede  sig  ned  over  hende,  aandede  hun  et  „ja"   ind  i 
hans  mund. 

Og  atter  havde  hun  den  følelse,  at  et  tonehav,  et 
hav  af  jubel,  lukkede  sig  sammen  om  dem,  og  at  de 
alene  i  hele  verden  havde  fundet  den  slags  lykke,  der 
var  værd  at  eje. 


En  faeton  med  en  mager,  forpjusket  hest,  der  saa 
ud,  som  var  den  lige  fanget  ind  fra  „buskene" ,  kørte 
op  gennem  centerlinjens  brede,  nyplantede  kaal- 
palmeallé.  Vejen  førte  bestandig  opad,  og  hesten  gik 
fod  for  fod  med  ludende  hoved  og  stive  forben. 

Den  mand,  der  sad  i  vognen  og  holdt  linerne  mel- 
lem sine  store,  arbejdsgrove  hænder,  saa  ud,  som  var 
ogsaa  han  træt,  og  et  par  gange  faldt  hans  øjenlaag 
til. 

Det  var  den  måhriske  præst  Bonhof  fra  brødre- 
menighedens  station  i  Friedensthal. 

Hele  formiddagen  havde  han  arbejdet  i  brødrenes 
smedie,  og  senere,  medens  plantagenegrene  holdt 
middagshvile,  var  han  redet  rundt  for  at  tale  med 
slaver,  der  hørte  til  menigheden,  tilse  syge  og  formane 
de  urolige. 

Paa  Mount  Bessant  havde  det  vist  sig,  at  den 
mand,  der  var  mistænkt  for  ildspaasættelsen,  var  en 
døbt  mand,  som  længe  havde  hørt  til  det  måhriske 
samfund,  og  præsten  havde  fundet  ham  trodsig  og 
forhærdet;  han  havde  haft  følelsen  af,  at  negrene  var 
under  en  paavirkning,  der  var  kraftigere  end  hans,  og 
at  han  talte  til  én,  der  ikke  vilde  høre. 

Lucie  Hørlyk:  Fra  generalguvernørens  dage.  3 

I  det  hele  taget  var  der  for  øjeblikket  en  bølgende, 
urolig  bevægelse  i  sindene,  saa  de  sorte  brødre  un- 
dertiden var  forunderlig  modtagelige  baade  for  kund- 
skaber og  evangeliets  forkyndelse ;  men  til  andre  tider, 
som  nu  idag  paa  Mount  Bessant,  var  det,  som  de  for- 
søgte at  skjule  sig  og  forhærde  sig  imod  gode  ord  og 
herrens  formaninger,  og  Bonhof  havde  haft  en  knu- 
gende følelse  af  egen  uformuenhed. 

Der  hvor  vejen  havde  naaet  sit  højeste  punkt,  in- 
den den  skraaede  nedad  mod  Christianssted,  stand- 
sede han  sin  hest,  trak  den  ved  hovedtøjet  hen  under 
et  mangotræ  og  slog  tømmen  rundt  om  stammen ; 
selv  gik  han  til  fods  langsomt  og  med  ludende 
hoved  op  ad  den  smalle  vej,  der  i  brat  stigning 
førte  op  ad  højen,  paa  hvis  top,  med  et  vidt  udsyn  til 
begge  øens  yderpunkter  i  øst  og  vest,  generalguver- 
nøren havde  ladet  bygge  en  standsmæssig  landbolig, 
som  han  foretrak  for  palæet  i  Christianssted,  der  el- 
lers havde  været  bolig  for  øens  guvernører. 

Da  Bonhof  var  naaet  et  stykke  op,  kom  der  en 
dobbeltvogn,  trukken  af  et  par  velnærede  brune  heste 
og  med  behandsket  kusk,  ned  imod  ham.  I  vognen 
sad  en  gulbleg,  bebrillet,  yngre  mand,  som  besvarede 
hans  hilsen  ved  et  øjeblik  at  lade  to  fingre  berøre  hat- 
teskyggen. Det  var  den  danske  præst.  Bonhof,  der 
var  traadt  til  side  for  at  give  plads  paa  den  smalle  vej, 
blev  et  øjeblik  staaende  og  saa  efter  køretøjet  — 
solen  skinnede  i  den  blanke  bagsmæk  —  saa  tør- 
rede han  panden  og  skred  langsomt  videre. 

Foran  huset  gik  en  skildvagt  frem  og  tilbage,  han 
gjorde  honnør,  da  præsten  passerede ;  og  inde  i  den 
store,  halvaabne  vestibule  stod  en  smuk,  kraftig  ne- 

ger  i  lyseblaa  livréfrakke  og  gule  knæbenklæder;  han 
hilste  med  en  lidt  nedladende  venlighed  paa  den  for- 
pustede, sveddryppende  præst. 

„Eh  —  eh,  Bas.  har  hesten  faaet  føl  under- 
vejs?" 

„Nej,  men  det  er  den  gamle,  jeg  har  for;  hoppen 
har  været  ude  hele  formiddagen. 

Er  hans  excellence  tilstede?" 

„Generalen?  Vel,  Sir,"  —  med  et  bredt,  fortro- 
ligt grin  — ,  „han  var  ikke  hjemme  for  den  danske 
reverend,    men   ..." 

„Generalen  har  tilsagt  mig.  Sig  til  ham,  at  jeg  fik 
først  hans  bud,  da  jeg  kom  hjem  ved  tretiden;  jeg 
kunde  ikke  være  her  før." 

„Ja  vel.  Sir,  jeg  skal  melde  Dem  til  Mr.  Gott- 
loff." 

Et  øjeblik  efter  kom  en  ældre,  kulørt  mand  i  en 
slags  fantasiuniform  ud  og  bad  Mr.  Bonhof  træde  ind 
i  hallen ;  generalen  vilde  straks  være  der. 

Den  følelse,  som  kommer  over  rejsende  karavan- 
folk,  naar  de  efter  solbrand,  tørst  og  fornemmelsen 
af,  at  hjærnen  er  tørret  ud,  naar  ind  i  en  oase,  ind 
hvor  der  er  grønt  af  græs  og  saftige  planter,  ind  i 
skyggen  hvor  en  kilde  risler,  den  greb  præsten  Bon- 
hof,  da  han  kom  ind  i  den  store,  kølige  sal,  hvor  lyset 
var  dæmpet  af  halvlukkede  jalousier,  hvor  store  ma- 
hognigyngestole indbød  til  hvile,  og  forgyldte  spejle 
lyste  festligt  imod  de  røde  vægge.  Han  skammede  sig 
over  denne  følelse  af  velbehag  og  bad  Gud  tilgive  sig, 
og  han  tvang  sine  tanker  ind  paa  formiddagens  ne- 
derlag. 

Dels  af  træthed  og  dels  for  at  holde  de  ydre  ind- 

tryk  ude,  skjulte  han  ansigtet  i  sine  hænder  og  mær- 
kede ikke,  at  nogen  kom  ind  i  værelset,  før  en  haand 
lagde  sig  paa  hans  skulder  og  en  stemme  sagde : 

„Naa,  min  kære  Bas!" 

Han  løftede  hurtigt  hovedet ;  foran  ham  stod  ge- 
neralen og  saa  paa  ham  med  et  smil,  hvori  der  var  lidt 
nysgærrighed,  velvilje  og  en  verdensmands  over- 
bærenhed. 

„De  er  træt  og  varm ;  kom  ind  og  faa  en  kold 
drik." 

Generalen  gik  hurtigt  ind  i  den  tilstødende  spise- 
sal, og  præsten  fulgte  efter. 

Her  stod  middagsbordet  dækket  med  en  næsten 
prangende  ødslen  af  sølvskaale,  vinkølere,  kander  og 
mangefarvede  glas.  Væggene  paa  salens  langsider  var 
dækkede  af  glasskabe  med  sjældent  porcellæn,  gam- 
le fajancer  og  krystalgenstande,  og  ligefor  stod  en 
buffet,  der  lignede  et  alter,  med  glas  og  karafler  i  alle 
størrelser  og  former.  Paa  en  hylde  udenfor  et  aabent- 
staaende  nordvindu  var  anbragt  en  række  porøse  ler- 
kummer i  antike  former,  der  holdt  vandet  køligt. 

Bonhof  fik  i  disse  omgivelser  en  pinlig  følelse  af 
ubehjælpsomhed.  Da  han  tog  om  et  af  de  slebne,  høje 
glas,  saa  han  hvor  stor  og  knoglet  hans  haand  var ; 
og  da  guvernøren  med  et  lille  nik  opmuntrede  ham 
til  at  drikke,  heldte  han  den  kolde  blanding  saa  hur- 
tigt ned,  at  han  kom  til  at  hoste. 

„Hvad  siger  De  om  den  rom,  Bonhof?"  spurgte 
guvernøren  venligt. 

Den  er  særdeles  blød  i  smagen,"  svarede  præsten  — 
nu  forretningsmæssig  interesseret  —  og  førte  det  tomme 


37 


glas  op  til  næsen,  „jeg  skulde  sige  den  er  fra  Annali 
—  fra  saadan  noget  som  30erne."     . 

„Godt  gættet!    Træet  her  er  fra  35." 

Bonhof  trak  vejret  dybt;  han  følte  sig  bedre  til- 
pas. 

„Ja,  det  er  ikke  helt  tilfældigt,  at  Vorherre  har 
henlagt  romfabrikationen  til  St.  Croix,"  sagde  guver- 
nøren let,  idet  de  gik  tilbage  til  salen,  „og  vi  gør  ret 
i  at  skønne  paa  hans  betænksomhed. 

Naa,  sæt  Dem,"  han  pegede  med  en  hurtig,  kort 
bevægelse  paa  en  stol,  og  hans  ansigt  blev  fast  og 
lukket. 

„Jeg  har  faaet  post  fra  Danmark  idag ;  regeringen 
viser,  som  jeg  havde  forudset,  betænkeligheder  ved 
mine  sidste  forslag." 

Han  trak  brynene  vredt  sammen :  „De  forlanger, 
at  vi  skal  krybe  som  snegle.  De  tilstaar  ikke  ærligt, 
at  de  mangler  mod  til  at  indføre  en  reform  paa  trods 
af  den  stærkeres  ret  eller  at  de  mangler  penge  til  at 
erstatte  planterne  deres  tab,  som  de  har  gjort  paa  de 
engelske  besiddelser,  men  de  giver  deres  betænkelig- 
heder en  moralsk  basis  og  bygger  den  paa  den  sidste 
statistik  over  døbte  og  udøbte.  Bonhof,  det  gaar  for 
langsomt !" 

„Vort  arbejde  kan  ikke  gaa  hurtigere  end  Gud  vil 
det,  Deres  Excellence." 

Guvernøren  rejste  sig  og  gik  en  gang  frem  og  til- 
bage over  gulvet. 

„I  mangler  storhed  i  jeres  syn,"  sagde  han  og 
standsede  foran  præsten. 

„I  overvurderer  betydningen  af  den  enkelte  og 
hemmer  derved  sagen.    I  vil  det  samme  som  jeg.    I 

vil  skabe  mennesker  af  slaver,  men  I  vil  gøre  dem  til 
mennesker  først  og  bagefter  give  dem  rettighederne ; 
jeg  vil  give  dem  rettighederne  og  derved  gøre  dem  til 
mennesker. 

Fra  jeg  var  dreng  og  havde  min  garde  af  farvede 
drenge,  har  det  staaet  for  mig  som  det  rette-,  og  hver 
dag  bestyrkes  jeg  i  denne  min  overbevisning. 

Vis  en  neger  tillid  og  han  skuffer  dig  ikke,  be- 
handl ham  som  et  dyr  og  han  er  dyr. 

Bonhof  —  forstaar  du  ikke  kongetanken  i  dette  at 
frigøre  en  race?" 

Præsten  havde  ogsaa  rejst  sig. 

„Jeg  forstaar  gudstanken  i  at  frigøre  sjæle  og  lære 
dem  vejen  til  hans  naade." 

„Døb  dem,  optag  dem  i  menigheden,  og  alt  det 
andet  vil  komme." 

„Deres  Excellence,  den  mand,  der  havde  sat  ild  i 
rørene  paa  Mount  Bessant  og  faaet  de  andre  fra  at 
slukke,  det  var  én  af  vore. 

Vi  har  mægtige  fjender  her,  der  angriber  vor 
gærning,  hver  gang  de  ser  et  saarbart  sted ;  vi  maa 
fare  varsomt  frem  og  holde  menighedens  sti  ren." 

Han  foldede  de  store,  arbejdsstive  hænder  og  saa 
frem  for  sig :  „Det  eneste,  vi  kan  gøre,  er  at  bede  Gud 
give  os  kraft,  give  os  den  tændende  glød." 

Guvernøren  saa  paa  den  ludende  skikkelse  og  de 
trætte  øjne  og  trak  utaalmodigt  paa  skuldrene ;  han  gik 
et  par  skridt  bort,  men  vendte  sig  hurtigt. 

„Saa  maa  vi  tage  fat  paa  skolerne ;  vi  maa  regulere 
undervisningen.  Der  har  I  vel  ingen  betænkelighe- 
der?" 

„Nej,    Deres    Excellence,    alle    er   værdige   til    at 

modtage  kundskaber,  men  kun  de  søgende  kan  mod- 
tage sakramenterne." 

„Jeg  har  tænkt,  Bonhof,  at  det  maaske  vilde  fortne 
sagen,  om  I  havde  mere  tid  til  ieres  raadighed,  jeg 
mener,  om  plantagearbejdet  og  smedien  ikke  optog  jer 
saa  meget." 

„Men  vi  skal  leve,  Deres  Excellence." 

„I  gør  et  stort  arbejde  til  kulturens  fremme." 

„Til  Guds  riges  fremme." 

„Eh  bien  —  saa  siger  vi  det.  Jeg  har  tænkt  at  be- 
vilge jer  et  aarligt  tilskud  af  kolonialkassen  —  saa 
klækkeligt,  at  I  for  fremtiden  staar  nogenlunde  uaf- 
hængigt." 

Inden  præsten  fik  tid  til  at  svare,  rakte  guvernø- 
ren sin  hvide,  velplejede  haand  hen  imod  ham  og  sag- 
de med  sit  venlige,  lidt  ligegyldige  verdensmands- 
smil :  „Tænk  nu  paa,  hvad  jeg  har  sagt,  min  gode 
Bas,  og  glem  ikke  maalet." 

Den  mahriske  broder,  der  havde  faaet  en  svag 
rødme  over  de  magre  kinder,  svarede  med  et  alvorligt 
blik: 

„Vi  skal  aldrig  glemme,  hvad  Deres  Excellence 
gør  for  os  og  den  store  sag." 


Til  generalguvernørens  taffel  var  tilsagt  oberst- 
løjtnanten fra  Christianssted,  der  havde  titel  som  re- 
geringsraad,  assessoren  i  den  kgl.  vest.  landsoverret, 
en  kammerjunker,  en  brandmajor,  politimesteren, 
nogle  officerer  og,  som  altid,  den  fungerende  adju- 
dant, der  bestemte  pladserne  ved  bordet  og  i  det  hele 


40 


taget  var  ordensmarskal.  Med  undtagelse  af  denne 
sidste,  der  var  søofficer  og  kun  midlertidig  i  Vestin- 
dien og  som  altid  behandledes  af  guvernøren  med  en 
vis  venskabelig  fortrolighed,  var  der  ikke  én  af  disse 
herrer,  som  ikke  atter  og  atter  havde  maattet  finde  sig 
i  generalguvernørens  personlige  indgriben  i  anliggen- 
der, hvor  de  alene  mente  at  have  myndighed,  ikke 
én,  uden  at  han  ofte  havde  maattet  knytte  haanden 
i  lommen,  fordi  han  ikke  turde  gøre  det  aabenlyst,  men 
samtidig  ikke  én,  som  ikke  holdt  nøje  regnskab  med 
guvernørens  middagsindbydelser  og  som  vilde  føle 
sig  ængstelig  og  forurettet,  hvis  han  mente  at  være 
forbigaaet. 

Mange  var  kørt  op  ad  den  stejle  vej  til  Biilows- 
minde  med  bittert  nag  i  sindet  og  megen  hengemt 
forurettelse,  som  saa  forunderlig  trives  i  varmen  og 
paa  smaa,  isolerede  steder ;  men  meget  faa  var  kørt 
ned,  medens  maanen  stod  højt  paa  himlen  eller  i 
mørke  nætter  lyst  af  guvernørens  fakkelbærere,  uden 
at  have  en  følelse  af,  at  de  havde  oplevet  noget,  havde 
været  løftet  over  det  dagligdags,  været  lidt  ude  af 
embedsmands-balancen. 

Der  var  bleven  kastet  boldt  med  ord  og  udtalelser, 
man  ellers  handlede  varsomt  med,  der  var  bleven  for- 
talt lette  historier,  medens  den  røde  Champagne  mus- 
serede ;  og  selv  det,  der  i  sin  tid  havde  foraarsaget 
naget  og  krænkelsen,  var  bleven  berørt  med  en  spø- 
gefuld grace,  der  berøvede  det  sin  brod. 

Mod  maaltidets  slutning  hævede  guvernøren  sit 
glas: 

„Mine  herrer,  som  De  ved,  har  jeg  indbudt  til  fest 
paa  Biilowsminde.    Jeg  har  —  det  mener  jeg  er  en- 

hver  værts  ret  —  indbudt  de  mennesker,  jeg  ønsker 
at  se  hos  mig.  Imellem  dem  er  der  en  del  mænd, 
som  har  en  mørkere  ansigtshud  end  vi,  men  som  har 
udført  det  arbejde,  jeg  har  betroet  dem  —  arbejde 
der  tidligere  er  gjort  af  hvide  —  til  min  fulde  tilfreds- 
hed. 

Jeg  har  ogsaa  indbudt  deres  hustruer.  Jeg  ønsker, 
at  mine  bestillingsmænd  skal  have  præsentable  koner. 

Jeg  ved  ikke,  om  disse  damer  allerede  har  den 
tournure,  som  vi  er  vant  til  at  se  hos  vore  yndefulde  bal- 
damer ;  men  min  faste  tro  er,  at  intet  bringer  mere  vækst 
i  menneskers  evner  end  det,  at  man  stiller  fordringer 
til  dem.  Jeg  ved,  at  I  som  gentlemen  vil  staa  mig  bi 
i  dette.  Hils  jere  koner  og  døtre  og  sig,  at  af  dem 
udbeder  jeg  mig  elskværdighed  mod  de  brune  ladies, 
som  en  personlig  gunst,  der  bevises  mig. 

Adjudant,"  dette  blev  sagt  uden  overgang  og  med 
et  smil,  der  kun  antydedes  i  øjnene,  „du  skal  aabne 
ballet  med  den  tykke  Gracia." 

Alle  havde  siddet  stive  med  ubevægelige  ansig- 
ter og  lyttet  anspændt  til  guvernørens  ord.  Dette  bal 
havde  længe  været  det  brændende  emne,  og  man 
havde  bedyret  hinanden,  at  det  skulde  han  ikke  tvin- 
ge én  med  til ;  man  kunde  da  blive  syg,  og  der  var 
grænser.  Man  havde  set  paa  dette  arrangement  som 
en  underfundig  fjendtlighed,  noget  der  lurede  i  mør- 
ke ;  og  nu  sad  han  her  i  skinnet  fra  de  mange  kande- 
labre og  appellerede  til  deres  hjælp  og  bad  om  deres 
damers  velvilje  som  en  personlig  tjeneste  og  endte 
med  selv  at  spille  boldt  med  det  hele. 

Man  maatte  le  ved  tanken  om  den  elegante  adju- 
dant med  armen  om  tykke  Gracia,  én  af  alle  kendt, 

uhyre  fed  negerkone,  der  sad  paa  værftet  og  solgte 
honningbrød  og  ingefærkager,  og  man  begyndte  at 
drille  hinanden  med  forskællige  kvindelige  væsner, 
som  det  var  særlig  drastisk  at  tænke  sig  som  bal- 
damer. 

„Glæd  Dem  nu  ikke  for  meget,  mine  herrer !  Ud- 
valget bliver  ikke  saa  rigt,  som  De  maaske  haaber. 
Jeg  har  kun  indbudt  frikulørte  af  1ste  klasse,  med 
andre  ord  :  den  brune  adel. 

Skaal,  Oberstløjtnant,  —  vi  lader  Evropa  om  den 
blaa!" 

Da  herrerne  var  kørt  bort,  gik  guvernøren  ind  i 
det  store,  firkantede  soveværelse,  rummeligt  som  en 
balsal,  der  laa  bag  ved  hallen,  og  Gottloff  hjalp  ham 
af  uniformen  og  i  en  bekvem  flonels  natdragt. 

„Vi  skal  nok  faa  dem  rundt.  Gamle,"  sagde  han 
og  nikkede  til  Gottloff,  der  under  taflet  havde  sørget 
for  vinene. 

„Ja,  rundt  kommer  de.  Sir  General ;  men  de  vri- 
der sig  ved  det." 

„Se,  se,  det  har  du  opdaget." 

„Endnu  ved  suppen  og  den  kolde  punch  holder 
dem  gentlemen  sig  stive.  Men  bourgognen.  Sir  Ge- 
neral, den  mildner.  Champagnen  gør  tungerne  linde, 
ordene  falder  ligesom  mere  blødt-agtig;  og  er  vi  først 
naaet  til  den  gamle  mamsi,*)  saa  er  dem  gentlemen 
fromme  som  muler,  Sir,  dem  vifter  med  halen." 

„Du  er  en  stor  menneskekender,  Gottloff!  Hvad 
tror  du  nu,  kommer  de  til  mit  bal?" 

*)  Forkortelse  af  malvasir. 

„Dem  kommer,  Sir!  Dem  kommer!  Ingen  tvivl  om 
det,  men"  .   .   .  han  kløede  sig  i  nakken. 

„Men?" 

„Men  dem  andre  kommer  ikke,  Sir." 

„Hvem?    De  frikulørte?" 

„Uh-uhm;  Uh-uhm,  Sir  General!    Dem  tror  ikke 
paa  det." 

„Hvad  mener  du  med  det?    Tror  de  ikke  paa,  at 
jeg  har  indbudt  dem?" 

„Jo,  Sir  General,  jo,  men  .  .  .  dem  tror  ikke  paa 
det.  Sir." 

„Gamle  vrøvl!    Hvad  er  det  nu  du  mener?" 

„Vel,  Sir,  jeg  ved  det  jeg  ved,  og  dem  folk  kender 
deres  plads." 

Der  lød  en  lille,  kort  banken. 

„Du  kan  gaa  nu." 

„Vel,  Sir  General !  Jeg  ønsker  Dem  en  behagelig 
nat.  Sir." 

Laagen  til  det  store  mahogniskab,  der  stod  i  væ- 
relsets ene  Hjørne  og  dækkede  over  en  vindeltrappe, 
som  førte  ned  til  underste  stokværk  og  derfra  havde 
udgang  til  et  stykke  buskbevokset  jord  bagved  hu- 
set,*) aabnede  sig  paa  klem,  og  en  række  hvide  tæn- 
der lyste  i  mørket : 

„Maa  Hannah  nu  komme,  Sir?" 
Det  klirrede  af  armringe  og  ørenlokker,   da  den 
hvidklædte   skikkelse   barfodet   listede   sig   hen    over 
gulvet. 

*)  Trappen  og  skabet,  der  skjulte  den,  fandtes,  indtil  BUlowsminde 
for  et  halvt  aars  tid  siden  brændte. 

Det  var  en  mørk  aften  efter  en  regnvejrsdag.  Luf- 
ten var  tung  og  fugtig,  himlen  havde  ingen  stjerner, 
alle  skarpe  konturer  var  udslettede ;  højene,  træerne 
og  de  spredte  plantagebygninger  tegnede  sig  som  ube- 
stemmelige bløde  dyner,  der  næsten  gik  i  et  med  den 
skytunge  himmel. 

Ad  alle  øens  veje  arbejdede  vogne  sig  frem,  dob- 
beltsædede,  lette  amerikanske  med  smukke  forspand 
og  kusk  i  livre,  faetons,  gammeldags  kalechevogne 
og  store,  tunge  glaskareter  og  en  enkelt  kærre  med 
en  primitiv  voksdugsoverdækning.  Alle  stilede  de 
som  dragne  af  en  magnet  op  imod  Biilowsmindehøjen, 
fra  hvis  top  guvernørens  bolig  lyste  ud  i  den  mørke 
aften  som  et  underfuldt,  straalende  insekt. 

Man  havde  hele  dagen  fulgt  regnen  med  spæn- 
ding. Vilde  den  høre  op  til  aften?  Hvis  ikke,  skulde 
man  saa  bruge  den  som  paaskud  til  at  blive  hjemme? 
Alle  drøftelser  og  overvejelser  begyndte  forfra  igen, 
men  inderst  inde  vidste  alle  i  byens  store  huse  og  i 
plantagebygningerne,  at  naar  skudet  ved  8-tiden  lød 
fra  Christiansstedfort,  vilde  de  træde  polonæsen  paa 
generalguvernørens  bal. 

Der  var  uro  i  luften,  der  var  vrede  og  uvilje,  der 
var  spænding,  der  var  tørst  efter  oplevelser,  der  var 
angst  for  at  blive  glemt,  og  der  var  først  og  sidst  en 
ubetvingelig  lyst  til  at  overvære  det  nye,  det  skanda- 
løse, det  som  ethvert  menneske  med  agtelse  for 
sig  selv  maatte  harmes  over,  det  som  denne  egenraa- 
dige,  forvovne  vært  aldrig  vilde  kunne  slippe  godt  fra. 

Vognene,  der  mødtes  fra  Frederikssted  fra  Øst- 
enden, fra  Basinet,  fra  Nordsiden,  rullede  sig  som  et 
langt,  sort  baand  op  ad  den  smalle  Biilowsminde-vej 

og  standsede  foran  portalen.  Damerne  samlede  for- 
sigtigt de  mange  tyls  og  moUsskørter  om  sig  og  lod 
sig  løfte  over  de  vaade  vognhjul. 

Gennem  to  rækker  livréklædte  tjenere  gik  man 
over  en  rød  løber  ind  i  den  store  flagsmykkede  for- 
hal. Hurtigt  saa  man  sig  om,  parat  til  at  udføre  den 
taktik,  man  havde  foresat  sig  at  følge.  Nogle  havde 
lovet  sig  selv  ganske  at  overse  de  farvede  damer,  be- 
handle dem  som  luft,  ubehagelig  uundgaaelig  luft; 
andre  havde  tænkt  sig  at  optræde  koldt,  men  høfligt- 
korrekt,  og  en  del  danske  var  ivrige  efter  at  vise  deres 
menneskekærlige  tænkemaade  ved  en  beskyttende 
venlighed. 

Og  nu  .  .  .  havde  det  hele  været  en  daarlig  spøg, 
en  prøve  man  skulde  sættes  paa?  Man  saa  sig  om 
til  alle  sider,  men  fandt  kun  kendte  ansigter. 

Damerne  følte  en  underlig  lammende  skuffelse, 
der  veksledes  hurtige  spørgende  øjekast  og  smaa  be- 
tydningsfulde gestus. 

Saa  hviskedes  der;  ingen  vidste  hvorfra  det  var 
kommet,  at  damerne  —  de  farvede  —  havde  været 
indbudte,  men  var  udeblevne;  altsaa  det  var  genera- 
len, der  var  bleven  narret,  ikke  selskabet. 

De  lange  hængekrøller  rulledes  op  over  fingrene, 
de  havde  lidt  af  den  fugtige  luft ;  man  ordnede  kjolens 
mange  folder  og  eftersaa  skoenes  korsbaandogtraadte 
endelig  ind  i  salen  med  en  lille  hoverende  følelse  af 
tryghed.     Endnu  holdt  man  altsaa  stillingen. 

Under  en  af  de  store  lysekroner  stod  generalguver- 
nøren. Han  stod  omgivet  af  sine  officerer  og  uniform- 
straalende  embedsmænd. 

Mange  af  dem  var  højere  af  vækst  end  han,  flere 

var  ældre,  og  nogle  af  officererne  førte  sig  med  mere 
militær  stramhed ;  men  saaledes  som  han  stod  her, 
med  den  venstre  haand  let  hvilende  paa  kaardehæftet, 
med  det  stærke  lys  ned  over  det  smuktskaarne,  til- 
lukkede ansigt,  hvor  smilet  som  oftest  kun  viste  sig  i 
øjnene  og  ved  en  svag  nedadbøjning  af  mundvigene, 
med  den  nonchalante  ynde  i  holdning  og  bevægelser 
som  kun  muliggøres  ved  fuldt  herredømme  over  et 
stærkt  og  harmonisk  legeme,  saa  var  han  ikke  blot 
ifølge  sin  stilling,  men  ifølge  sin  personligheds  ydre 
overlegenhed,  den  naturlige  hersker  i  dette  lille  sam- 
fund. 

Det  store  militærorkester  spillede  op,  og  adjudan- 
ten gik  rundt  i  salen  og  raabte  med  en  lidt  skurrende 
stemme,  som  stod  han  paa  broen  af  et  krigsskib  og 
kommanderede :  „Vil  de  herrer  tage  damer !  Polonæsen 
begynder!  —  Værs'god,  vil  de  herrer  tage  damer!  Der 
sidder  damer  derhenne,  som  endnu  ikke  er  engage- 
rede! Værs'god,  vil  de  herrer"  .  .  .  han  kom  paa 
sin  ronde  ud  i  det  overskyggede  galleri,  der  fulgte 
salens  længde ;  her  stod  en  klynge  unge  mænd  —  tæt 
sammen  stod  de.  som  dyr,  der  venter  et  uvejr.  De  var 
kommen  før  nogen  andre  og  var  straks  søgt  herud. 
Deres  mørke  hoveder  sad  saa  tvungent  i  de  hvide 
kalvekrøs,  at  ansigterne  syntes  ganske  uden  udtryk. 
„Vil  De  herrer  tage  damer,  værs'god,  polonæsen  be- 
gynder!" 

De  trykkede  sig  tættere  sammen  og  saa  bort,  kun 
en  eneste  traadte  frem  og  sagde  med  et  skævt  buk : 
„Jeg  vil  danse,  Sir,  naar  De  giver  mig  en  dame  at 
danse  med.    Jeg  har  været  i  Evropa,  Sir"  —  der  kom 

en  undertrykt  fnisen  fra  de  andre,  og  én  hviskede 
„som  tjener" . 

„Jeg  har  været  i  Evropa,  Sir,  som  sekretær  for  en 
stor  herre,  og  jeg  kan  danse,  saa  godt  som  nogen 
gentleman.' 

„Det  er  godt."  Adjudanten  saa  sig  et  øjeblik  raad- 
vild  om.  gjorde  saa  et  tegn,  at  den  anden  skulde  følge 
med,  og  de  skraaede  over  gulvet  fulgt  af  en  gnik- 
kende  latter  og  mange  nysgærrige  blikke. 

Adjudanten  standsede  foran  en  lille,  ung  embeds- 
mands frue,  der  saa  op  med  bange  dueøjne. 

„Fru  Sidenius,  maa  jeg  forestille  en  herre  for 
Dem!  Mr.  Carten,  den  ny  postfuldmægtig." 

„Kgl.  postfuldmægtig,  Madame,"  den  unge  mand 
gjorde  igen  sit  skæve  buk,  „kgl.  konstitueret  postfuld- 
mægtig." 

Hun  rødmede  helt  ned  paa  halsen  og  saa  bønligt 
paa  adjudanten. 

„Jeg  udbeder  mig  næste  dans,"  sagde  han  med  en 
dyb  bøjning  og  føjede  drillende  til  sotto  voce :  „Vous 
voila  bien!" 

Hun  rejste  sig  med  et  halvt  smil  og  blev  næsten  i 
løb  ført  ind  i  den  store  rundkreds,  som  nu  dannedes 
af  hele  selskabet. 

Ellinore  havde  i  de  sidste  dage  gaaet  som  i  tyk- 
ningen af  en  mørk  skov,  i  hvis  udkant  hun  ventede  at 
finde  en  lysning.  Hun  syntes  hele  livet  vilde  blive 
en  vandring  i  mørke,  hvis  hun  ikke  naaede  der  ud, 
hvor  lyset  var,  ud  hvor  solen  kunde  komme  til,  ud 
hvor  himlen  var  høj. 

Og  nu  —  nu  var  hun  her,   her  hvor  musikken 

spillede,  og  de  mange  lys  skinnede  ned  over  pyntede 
damer  og  uniformerede  herrer.  Hendes  hjærte  havde 
banket,  da  hun  traadte  ind,  saa  hun  syntes  andre 
maatte  kunne  høre  det,  og  hun  havde  ikke  vovet  at 
hæve  sine  øjne  fra  gulvet ;  han  havde  jo  sagt,  at  han 
vilde  komme,  han,  den  fremmede  mand,  der  holdt 
hendes  hjærte  mellem  sine  hænder;  han,  der  var 
kommen  ind  i  hendes  liv  som  en  luftspejling,  der 
aabenbarede  hende  egne  saa  uanet  skønne,  at  hun 
greb  for  sig  og  svimlede.  Han  havde  lovet  at  komme, 
og  hun  havde  troet  paa  det,  som  man  tror  paa  sin 
skæbne ;  og  nu  .  .  .  hvor  hun  saa  hen,  var  det  kun 
gammelkendte  ansigter.  Skønt  det  var  hendes  første 
store  bal  paa  St.  Croix,  forekom  det  hele  hende  saa 
ligegyldigt,  saa  meningsløst. 

Hun  var  ført  ind  i  kredsen  af  Moltke  og  rakte 
skiftevis,  mekanisk  haanden  til  de  mødende  herrer. 
Denne  store  kæde,  som  ethvert  bal  efter  hævdvunden 
skik  aabnedes  med,  gav  kavalererne  lejlighed  til  at 
hilse  paa  alle  damerne ;  og  mange  satte  en  ære  i  at 
sige  en  lille  fint  turneret  compliment  eller  gøre  en 
spøgefuld  bemærkning  til  hver  af  de  mødende. 

EUinore  følte  de  varme  hænder,  der  tog  om  hen- 
des, og  de  mange  mandsøjne,  der  saa  paa  hende, 
som  et  fysisk  ubehag.  Det  begyndte  at  prikke  i  hen- 
des ansigtshud  som  af  kolde  knappenaale,  og  der  kom 
en  graa  taage  for  hendes  øjne. 

„Ellinore,  hvad  er  der  i  vejen?"  En  haand  tog 
fast  om  hendes.     „Du  er  syg,  er  du  ikke?" 

„Jo,"  svarede  hun  ganske  svagt  og  rakte  ogsaa 
sin  anden  haand  frem  som  for  at  finde  støtte. 

„Kom  med  mig,  Elli,  jeg  skal  følge  dig  ud  paa  gal- 
leriet, saa  gaar  det  nok  over." 

EUinores  forvemninger,  hendes  angstfyldte  læng- 
sel havde  været  som  en  spænding  af  alle  nerver,  og 
saa  var  skuffelsen  kommen  som  en  pludselig  slap- 
pelse, der  gjorde  hende  træt  og  utilpas ;  men  da  hun 
nu  sad  ved  et  aabent  vindu  i  det  med  tremmevægge 
lukkede  galleri,  medens  hendes  barndomsven  Tom 
Murrey  stod  bøjet  over  hende  med  et  bekymret  blik  i 
sine  brune  hundeøjne  og  sagte  viftede  kølighed  ned 
over  hendes  ansigt  og  hals,  krøb  en  følelse  af  tryghed 
langsomt  ind  over  hende;  hun  syntes  for  første  gang 
i  mange  dage,  at  hun  levede  paa  det  sted,  hvor  hun 
var,  og  at  hun  havde  fast,  hjemmekendt  grund  under 
fødderne.  Hun  smilede  med  lukkede  øjne  og  rakte  sin 
ene  lille  blege  haand  i  vejret :  „Tak,  Tom !" 

Det  varede  et  lille  øjeblik,  saa  blev  der  varsomt 
taget  om  den,  og  hun  følte  et  par  læber,  og  noget  der 
kradsede  imod  hendes  fingerspidser. 

Hun  maatte  le  ganske  sagte,. skønt  hun  ikke  aab- 
nede  øjnene.  Tænk  at  Tom  kunde  finde  paa  dei! 
Tom,  som  hun  saadan  havde  kendt  altid !  Og  at  han 
virkelig  havde  moustache !  Og  hun  var  en  voksen 
dame,  som  blev  syg  paa  sit  første  bal  og  sad  her  og 
blev  viftet,  og  han  tog  det  ganske  alvorligt. 

Hun  maatte  aabne  øjnene  for  at  se  ham;  men  da 
hun  gjorde  det,  kom  uroen,  angsten,  skuffelsen  igen 
over  hende. 

„Tom,"  sagde  hun  og  saa  op  som  én,  der  beder 
om  hjælp,  „der  er  saa  meget,  der  er  saa  underligt." 

„Synes  du,  Elli!  For  mig  er  det  altsammen  saa 
ganske  ligetil." 

Lucie  Horlyk:   Fra  generalguvernorens  dage.  4 

„Ja  for  dig!"  Hun  lukkede  igen  øjnene,  og  hun 
syntes,  at  hun  stod  paa  dækket  af  „L'Isle  de  France"  ; 
helt  henne  i  forstavnen  stod  hun,  og  de  kulørte  papirs- 
lamper  spejlede  sig  i  vandet  og  lignede  sære,  mange- 
farvede blomster,  og  hornorkestret,  der  hele  aftnen 
havde  spillet  til  dans,  tav,  og  der  spilledes  paa  en 
viola  da  Gamba  en  lille  vemodig,  ensformig  folke- 
visemelodi :  og  ved  siden  af  hende  stod  han,  der 
havde  som  en  duft  af  alle  verdens  lande  i  sine  klæ- 
der, der  talte  til  hende  i  et  sprog,  som  hun  forstod, 
fordi  det  var  hendes  moders,  men  som  hun  syntes, 
hun  hørte  for  første  gang,  der  saa  paa  hende,  saa  hun 
blev  en  anden,  en  større,  en  skønnere  Ellinore,  og 
han  bøjede  sig  over  hende,  medens  hans  stærke  øjne 
drak  af  hendes,  og  hviskede,  saa  alt  i  hende  skælvede: 
Min  lille,  hvide  Lotusblomst. 

Musikken  i  dansesalen  standsede  og  afløstes  af  en 
summen  af  mange  stemmer.  Da  Ellinore  aabnede 
øjnene,  stod  der  en  ung  mand  foran  hende  og  Tom, 
der  knugede  fingrene  i  hinanden  saa  det  knækkede  i 
ledene  og  fortrak  ansigtet  krampagtigt.  Hun  kendte 
ham  straks,  skønt  hun  ikke  havde  set  ham,  siden  hun 
var  barn;  det  var  „røde  Bob".  Hans  fader,  der  var 
Irlænder,  havde  været  forvalter  hos  gamle  Mac  Don- 
nall.     Hun  saa  undrende,  spørgende  op  paa  ham. 

„Hvad  gaar  der  af  dig?"  spurgte  Murrey  paa  sit 
slæbende  kreolengelsk,  da  den  anden  forgæves  hev 
efter  vejret  og  vendte  det  hvide  ud  af  øjnene,  uden  at 
kunne  faa  ordene  frem.  „Har  du  faaet  hundegalskab 
eller  hvad?" 

„Jeg  vil  —  jeg  vil  klage !   Jeg  vil  sige  det  til  gene- 

ralen.  Han  har  ikke  ment  os  til  at  komme  her  for  at 
blive  trampede  paa ;  han  har  .  .  .  han  har" 

„Du  skulde  gaa  ind  og  tage  en  kølende  drik,  Mr. 
Postfuldmægtig.  Jeg  tror  ikke,  dine  synspunkter  in- 
teresserer Miss  Ellinore." 

„Hvorfor  gik  hun  ud  af  kæden,  lige  før  hun  naaede 
mig?  At  alle  de  andre  holdt  op  at  smile,  naar  de  kom 
til  mig  og  blev  stive  i  ansigterne,  at  de  søgte  at  und- 
gaa  at  røre  ved  mine  hænder,  skønt  mine  handsker  er 
bløde  og  hvide  som  klid,  —  det  brød  jeg  mig  ikke 
om;  men  Miss  Elli,  hende  har  jeg  leget  med,  da  hun 
var  lille  som  et  gedekid  ...  jeg  har  en  glaskugle, 
som  hun  har  givet  mig,  og  nu  er  jeg  kgl.  konstitueret 
postfuldmægtig,  og  hans  Excellence  generalguvernøren 
har  indbudt  mig,  og  jeg  siger  .  .  .  jeg  siger"  .  .  . 

„Jeg  blev  syg,  derfor  tog  Tom  Murrey  mig  bort. 
Jeg  kunde  da  umuligt  vide,  at  du  var  her.  Bob!  Gaa 
nu  din  vej,  alle  folk  ser  paa  os." 

„Hvad  er  her  paa  færde?"  Moltke  stod  høj  og 
rank  i  aabningen  ind  til  salen  og  saa  fra  den  ene  til 
den  anden. 

„Her  er  det  paa  færde,  Sir,"  den  unge  mand 
foV  med  haanden  op  i  sit  røde,  kreppede  haar 
og  fortrak  det  gule,  brunfregnede  ansigt  som  én,  der 
har  smerter,  „at  jeg  er  fri  og  en  hvid  mands  søn,  cg 
bliver  haanet  af  mine  egne,  fordi  jeg  føler  som  en 
gentleman,  og  min  faders  folk  ser  ned  paa  mig,  som 
var  jeg  en  snog,  fordi  min  moder  var  brune  Bess. 
Men  jeg  har  rejst  og  været  paa  steder,  hvor  de  kun 
ved  om  „neger" ,  men  ikke  om  „farvet" ,  og  jeg  har 
prøvet,  hvordan  det  er  at  blive  behandlet  som  folk, 
og  Miss  Elli  gik   bort,   fordi   hun   ikke   vilde  give  en 

kulørt  mand  haanden,  som  har  leget  med  hende,  da 
hun  var  et  kid,  og  jeg  er  kongelig  konstitueret  post- 
fuldmægtig, og  I  skal  alle  komme  til  at  fortryde  det,  og 
I  skal  ønske,  at  det  aldrig  var  sket." 

„Jeg  tror  ikke,  at  min  svigerinde  har  nægtet  at 
række  Dem  haanden  i  kvadrillen;  har  du,  Ellinore?" 

„Nej  .  .  .  Jeg  .  .  .  Det  var"  .  .  .  hun  saa  bønligt  paa 
svogren.  Der  havde  samlet  sig  flere  rækker  nysgær- 
rige rundt  om  gruppen. 

„Bed  hende  danse  med  Dem  en  gang,"  sagae 
Moltke  beroligende,  „og  De  skal  se,  at  hun  gør  det." 

Blodet  foV  Tom  Murrey  op  i  panden. 

„Miss  O'Brion  er  i  øjeblikket  min  dame,  og  hun 
skal  ikke  danse  med  saadan  en  ophidset  abekat.  Mr. 
Moltke  er  en  fremmed  her,  og  det  er  noget,  han  ikke 
forstaar  sig  paa." 

„Jeg  tror,  De  tager  fejl,  Tom  Murrey ;  jeg  er  gæst 
her  ligesom  De  og  fuldmægtig  Carten;  men  det  er 
noget,  De  ikke  synes  at  forstaa  Dem  paa." 

„Jeg  vil   danse   med   røde   Bob,    naar   Moltke   vil 

have  det,  men  saa  vil  jeg  hjem,  for „For  saa  har 

jeg  smittet ligesom  én,  der  har  lepra." 

Den  unge  mand  lo  med  tænderne  bidt  fast  sam- 
men og  læberne  strammede  op  over  tandkødet.  „Men 
jeg  siger  tak;  ærbødigste  tak  siger  jeg!  Bob  Carten 
tager  ikke  imod  almisser,  for  han  behøver  det  ikke. 
Han  er  frikulørt  af  første  klasse,  og  han  vil  gaa  hjem 
og  spytte  paa  den  glaskugle,  som  en  lille  hvid  pige 
gav  ham,  som  var  .  .  .  som  var"    .  .  . 

„Nej  Bob,  gør  det  ikke!  Jeg  er  bedrøvet  over, 
at  du  er  vred." 

„Oh,   Miss  Elli,   jeg  vil   rive   mit  hjærte   ud,   saa 

jeg  ingen  hjærte  har,  det  vil  jeg,  og  saa  .  .  .  saa  skal 
I  alle  komme  til  at  fortryde  det." 

EUinore  havde  rejst  sig,  og  Murrey  lagde  hurtigt 
hendes  arm  i  sin  og  trak  hende  med  sig  ind  i  salen. 

Tilskuerne  trængte  sig  nærmere  og  nærmere  sam- 
men; postfuldmægtigen  saa  sig  om  med  rullende  øjne, 
og  det  trak  i  hans  arme  og  hænder  som  paa  en  epi- 
leptiker. Moltke  gik  hen  og  lagde  sin  haand  fast  paa 
hans  skulder  og  sagde  højt:  „Ikke  sandt,  Mr.  Carten, 
nu  skal  vi  to  gaa  og  drikke  et  glas  sammen !  De  er 
bleven  varm  af  at  danse." 

Den  anden  snappede  efter  vejret  og  søgte  at  faa 
hold  paa  sig  selv.  Da  Moltke  slap  sit  tag  i  ham,  saa 
han  sig  uroligt  om  til  alle  sider  og  viftede  sig  med  et 
rødt  silkelommetørklæde. 

„En  kold  drik  efter  dansen,  Mr.  Moltke,"  sagde 
han  med  en  stemme,  der  slog  over,  idet  de  gik  igen- 
nem dansesalen,  „det  vil  være  den  rette  ting.  Sir! 
I  Stettin  —  det  er  en  en  by  i  Tyskland,  Sir,  —  der 
drikker  de  varm  rom-suppe  mellem  dansene ;  men  der 
er  koldt,  skal  jeg  sige  Dem,  Sir;  og  hvert  land  har 
sin  skik." 

Senere  paa  aftnen  behøvede  adjudanten  ikke  mere 
at  opfordre  til  at  danse ;  kun  nogle  faa  danske  damer 
saa  til,  medens  deres  mænd  spillede  kort.  Alle  kre- 
oler dansede. 

Moltke  stod  ved  et  aabent  vindu  i  det  halvmørke 
galleri  og  nød  sin  cigar,  medens  han  saa  ind  over  den 
vuggende,  glidende  menneskestrøm. 

Det  var  spansk  dans,  der  dansedes ;  og  selv  om 
han  havde  set  denne  samling  af  mennesker  for  første 

gang,  kunde  han  have  udpeget,  hvem  der  var  evro- 
pæere  og  hvem  der  var  indfødte.*) 

De  danske  trak  fødderne  ligegyldigt  efter  sig  som 
i  en  meningsløst  langsom  vals,  og  damerne  saa  op 
imod  deres  kavalerer  og  lo  og  passiarede ;  kreolerne 
derimod,  de  dansede  kun.  Ældre  fyldige  da- 
mer, som  aldrig  gik  ti  skridt  udenfor  deres  boliger, 
de  vuggede  sig  let  og  graciøst  paa  smaa  spænstige 
fødder,  og  deres  herrer  førte  dem  med  anstandsfuld 
alvor. 

Og  de  unge !  Det  var  som  de  slettede  sig  ud ;  de 
talte  ikke,  tænkte  ikke,  gav  sig  bare  rytmerne  i  vold, 
medens  deres  øjne  saa  frem,  som  lyttede  de  til  toner 
i  deres  eget  indre. 

Han  saa  sin  hustru  danse  forbi  med  adjudanten ; 
han  bøjede  sig  over  hende  og  talte  ivrigt ;  hun  smilede 
hen  for  sig,  men  svarede  ikke,  bevægede  kun  hovedet 
svagt  i  takt;  saa  tav  ogsaa  han,  og  det  var,  som  han 
lod  sig  rive  med  af  hendes  rytmiske  hengivelse. 

Og  EUinore!  Hun  var  hvid  og  sørgmodig  som  en 
klosterviet  ung  novice.  Men  hun  dansede  med  hele 
sjælen. 

Han  forstod,  at  for  disse  mennesker  var  dansen 
ikke  et  udtryk  for  livsglæde ;  det  var  snarere  en  an- 
dagt, en  sansernes  højsang  til  musikken ;  og  han  følte 
sig  selv  som  en  udenforstaaende  tilskuer  ved  noget 
fremmedartet,  som  han  kunde  opfatte  og  beundre, 
men  som  ingen  genklang  fandt  hos  ham. 

Ved   det  lange  trefløjede   supperbord    førtes  sam- 
talen  ualmindelig   ivrigt.     Damehoveder   blev   stukne 
*)  Med  „indfødte"  som  her  eller  „kreoler"  menes  hvide. 

sammen  foran  kavalererne;  der  blev  gestikuleret  og 
lét,  men  næsten  al  samtale  var  hviskende. 

Enkelte  danske,  der  var  guvernørens  venner  eller 
gærne  vilde  tækkes  ham,  talte  højt  om  ligegyldige 
ting  og  forsøgte  at  faa  lidt  letvindt  munterhed  i  gang, 
men  alt  lammedes  af  denne  uophørlige  hvisken,  der 
lød  som  hvislen  af  snoge. 

Generalguvernøren  sad  midt  for  det  brede  tvær- 
bord, saa  han  kunde  se  ud  over  sine  gæster. 

Han  havde  regeringsraadens  frue  tilbords,  en  høj, 
knokkelstærk  dame,  der  var  bekendt  for  sin  skarpe 
tunge,  og  som  var  en  af  de  faa,  der  turde  sige  sin 
mening,  ogsaa  naar  guvernøren  hørte  paa  det. 

Han  var  som  altid  den  forekommende  vært  og 
søgte  at  faa  alle  omkringsiddende  med  i  samtalen, 
men  hans  dame  lagde  mærke  til,  at  han  et  par  gange 
saa  ud  over  forsamlingen  med  sammenknebne  øjne 
og  bankede  mekanisk  i  bordet  med  sin  knyttede  ven- 
stre haand. 

Hun  hviskede  til  sin  sidemand  til  venstre,  medens 
guvernøren  var  optaget: 

„Jeg  kan  næsten  misunde  de  brune  kvindfolk,  at 
det  skulde  blive  dem,  der  gav  ham  en  næse.  I  mand- 
folk har  aldrig  kunnet." 

„Begynder  De  nu  ogsaa  at  hviske?"    guvernøren 
fyldte   egenhændigt   sin   dames   glas.     „De   plejer   da 
ellers  at  have  mod  til  at  tale  højt." 
„Skal  jeg  sige,  det  jeg  sagde?" 
„Behøves  ikke,  jeg  kan  gætte  mig  til  det." 
Hun  lænede  sig  tilbage  i  stolen  og  lagde  armene 
over  kors. 
„Ja,  det  maa  nu  være  ærgerligt,  naar  Guvernøren 

har  besluttet  sig  til  at  indføre  en  saa  gennemgribende 
reform"   ,  .  . 

„Reform  ?" 

„Ja,  jeg  kalder  det  en  reform.  At  saa  de  kulørte 
fruentimmer  ved  deres  mangel  paa  lydighed  faar  det 
hele  til  at  strande." 

„Naa  .  .  .  ja,  det  gør  Dem  naturligvis  ondt  for 
mig." 

Han  saa  paa  hende  med  øjne,  der  kneb  sig  sam- 
men, saa  der  kun  var  en  smal  stribe  synlig,  men  hun 
begyndte  at  fortryde,  at  hun  havde  vovet  sig  ind  paa 
dette  emne. 

„Er  De  for  resten  vis  paa,  at  den  er  strandet  — 
reformen,  som  De  kalder  det." 

„Ja-a,"  med  et  blik  rundt  i  salen,  „jeg  synes  det 
ser  saadan  ud." 

„Og  De  er  skuffet  over,  at  dette  mit  premier  pas 
er  mislykket,  ikke  sandt?" 

„Jo  —  jeg  synes,  det  er  ærgerligt  for  Guvernøren 
at  blive  modvirket  fra  den  kant.  Det  maa  ligefrem 
være  krænkende." 

„Sig  mig.  Fru  Regeringsraadinde,  har  De  nogen- 
sinde set,  naar  der  var  noget  jeg  vilde,  at  jeg  lod  an- 
dre menneskers  vilje  komme  mig  paa  tværs?" 

„Nej,  jeg  tror  det  sandt  for  dyden  ikke;  ikke  før  i 
aften." 

„Men  aftnen  er  ikke  forbi  endnu." 

Generalguvernøren  sad  et  øjeblik  tavs  og  saa  ud 
over  bordene,  over  de  hviskende  grupper,  der  stak 
hovederne  sammen  og  skævede  op  til  ham,  saa  vendte 
han  hovedet  halvt  og  kaldte  dæmpet:  Gottloff. 

Den  gamle  satte  hurtigt  en  flaske  fra  sig,  bøjede 
sig  ned  og  fik  en  ordre  hvisket  ind  i  øret. 

,Ja  vel,  Sir." 

Han  var  ved  at  fjærne  sig,  men  vendte  om,  holdt 
om  øret  med  den  ene  haand  og  sagde :  „Please,  sig  det 
igen,  Sir;  jeg  er  ikke  vis  paa"  .  .  . 

Guvernøren  gentog  ordren  og  gjorde  en  utaal- 
modig  gestus  med  tommelfingeren  over  skuldren. 
Gottloff  skyndte  sig  ud. 

Efter  bordet  var  stemningen  stegen,  luften  ladet 
med  elektricitet.  Ikke  saaledes  at  der  hørtes 
støjende  munterhed  eller  høj  tale.  Det  sporedes  mest 
paa  øjnene.  De  søgte  ind  i  hinanden,  disse  sorte  og 
brune  øjne,  hede,  nøgne,  uden  blusel.  Man  glemte 
sig  som  i  en  rus;  man  kastede  sig  ud  i  dansen,  gav 
sig  hen,  hidsigt,  kælent,  hensynsløst,  ligesom  gjort  til 
ét  med  meddanseren  ved  legemernes  rytmiske  følgen 
musikken  og  ved  det  ubestemte,  det  paa  en  gang 
hidsende  og  bedøvende,  der  indsugedes  med  hvert 
asndedrag. 

Generalguvernøren  havde  ført  sin  dame  til  en 
forgyldt  sofa  i  salens  øverste  ende.  Der  var  en  balda- 
kin over  den,  og  den  var  hævet  nogle  trin  over  gulvet. 
Selv  satte  han  sig  ved  hendes  side. 

Hun  skævede  lidt  forbavset  til  ham ;  han  plejede 
aldrig  at  benytte  sig  af  dette  højsæde;  hun  vilde 
spørge,  men  —  der  var  noget  i  hans  ansigt,  der  fik 
hende  til  at  tie.  Han  sad  med  sit  indelukkede  smil 
og  viftede  sig  med  den  trekantede  hat. 

Musikken  kom  pludselig  ud  af  tempo,  basunen 
blæste    falsk;    der    blev    uro    imellem    de    dansende. 

de  saa  sig  om,  som  var  de  brutalt  vækkede  af  en 
drøm,  og  saa  gik  der  som  et  tungt  suk.  et  gisp,  gen- 
nem salen.  En  del  traadte  ud  af  dansen,  og  andre 
standsede  og  saa  sig  forvirrede  om. 

Saa  lød  der,  som  revet  ud  af  en  kvindestrube  ud- 
brudet:  „Hannah  Nettyl"  Det  gentoges:  „Hannah 
Netty!"  Og  saa  en  skræmthed,  en  uro  som  i  en  fiske- 
stime, hvor  et  lavere  havdyr  har  trængt  sig  ind. 

Klædt  i  gyldengult  med  koraller  og  guldringe  om 
hals  og  arme  og  store  blaa  bandelokker  i  ørene,  dan- 
sede hun  ind  i  salen,  ført  af  adjudanten. 

Som  en  bajadere.  med  hovedet  kastet  tilbage,  vug- 
gede hun  sig  i  lænderne,  svej  i  ryggen  med  under- 
kroppen skudt  frem  Hun  saa  sig  om  med  et  stort, 
graadigt  smil,  der  blottede  tænder  og  tandkød. 

Det  var  skik,  selv  naar  man  ikke  dansede  ud,  at 
saa  længe  dansen  varede,  spaserede  parrene  rundt  arm 
i  arm,  følgende  musikken.  Nu  standsede  alle  og 
trængte  sig  tæt  ind  mod  væggene. 

Adjudanten  førte  sin  dame  med  en  næsten  over- 
dreven elegance,  og  skønt  hans  bevægelige  ansigt  var 
i  ro,  syntes  der  at  pible  smil  ud  af  øjenkrogene. 

„Han  kan  da  ogsaa  komme  godt  fra  alt!"  sagde 
en  ung  løjtnant  af  frikorpset  halvt  beundrende,  halvt 
ærgerlig  til  en  kollega.  ..Jeg  tror,  det  er  fordi  han 
ikke  hører  til  her.  Han  har  raad  til  at  betragte  det 
som  et  latterligt  lille  sted,  hvor  man  kan  tage  alt  con 
amore." 

„Det  vilde  jes  ogsaa  gere,  naar  jeg  ikke  skulde 
blive  her,  til  jeg  bliver  gammel  og  pensioneret." 

„Ja,  for  saa  maa  man  tage  det  alvorligt.  Ellers  blev 
det  simpelthen  ikke  til  at  holde  ud." 

„Tror  du  ikke  vi  bør  danse  ud?" 
„Der  er  ingen,  jeg  gider  byde  at  danse  i  det  sel- 
skab." 

Generalguvernøren  havde  rejst  sig;  han  blev  et 
øjeblik  staaende  og  saa  ud  over  salen ;  saa  rakte  han 
haanden  ud  imod  sin  dame. 

Hun  lagde  determineret  armene  over  kors. 

Han  blev  staaende  med  blikket  ud  i  rummet  og 
haanden  strakt  ud. 

Da  den  ikke  blev  modtaget,  tog  han  et  skridt  ned 
ad  trappen,  vendte  sig  imod  regeringsraadinden  og 
sagde  højt  og  knapt  som  til  en  hund:  „AUons!" 

Hurtig  lagde  hun  sin  haand  i  hans  og  lod  sig  føre 
ned. 

Generalguvernøren,  der  fra  sin  barndom,  da  fade- 
ren var  kommandant  paa  St.  Thomas,  havde  hørt  Vest- 
indien til  og  under  St.  Thomas's  blomstringstid  havde 
staaet  i  forbindelse  med  alle  fremmede,  der  kom  til 
øen,  særlig  de  spanske,  førte  sig  i  en  Marengo  som  en 
grande  fra  Gammel-Castilien ;  og  selv  nu,  hvor  man 
blussede  i  raseri  over  hans  uhørte,  hans  oprørende 
hensynsløshed,  maatte,  maatte  man  følge  ham  med 
øjnene. 

„Tom,"  Julie  Moltke  trak  Tom  Murrey  i  ærmet, 
„enten  vil  jeg  gaa,  eller  ogsaa  vil  jeg  danse;  staa  og 
stirre  efter  den  brune  tingest  eller  den  kvindelige 
danske  hugaf,  det  vil  jeg  min  tro  ikke." 

„Lad  os  tage  bort  alle  som  én.  Dette  overgaar  alt 
i  frækhed." 

„Og  komme  igen  næste  gang?" 

„Nej,  blive  borte." 

„Ja  men,  Tom.  det  gør  vi  jo  ikke." 

Der  lød  dæmpet,  heftig  ordveksel  rundt  omkring. 
Damer,  der  for  faa  minutter  siden  havde  ligget  smæg- 
tende i  deres  kavalerers  arm,  stampede  nu  med  foden 
i  gulvet  og  erklærede,  at  de  vilde  bort,  de  vilde  ikke 
blive  her  et  minut  længre. 

Herrerne  indvilligede:  Kom  saa.  lad  os  gaa ! 

Ja,  men  den  skal  gaa  med,  og  den,  og  den. 

Ingen  vilde  gøre  begyndelsen. 

Den  unge  officer  fra  frikorpset  kom  hen  til  Moltke 
og  sagde  med  en  hovedrysten : 

„Jeg  vilde  ønske,  at  han  ikke  havde  ladet  sig  tirre 
til  dette." 

„Ja,  han  gør  det  undertiden  svært  for  os  at  for- 
svare hans  sag.  Men  enfin  - —  nu  er  vi  begyndt,  og 
„sagen"   taaler  ingen  nederlag." 

Moltke  gik  over  gulvet  til  sin  hustru. 

„Kom,  Julie,  nu  danser  vi." 

„Endelig,"  sagde  hun  og  lagde  sig  smilende  ind  i 
hans  arm. 

Damerne,  der  ikke  kunde  bestemme  sig  til  at  gaa, 
kom  pludselig  alle  i  tanker  om,  at  det  var  taa- 
beligt  at  lade  sig  jage  bort  af  saadan  én.  Hun  skulde 
slet  ikke  have  den  fornøjelse,  at  man  lagde  mærke  til 
hende,  man  skulde  bare  lade  som  hun  var  støv  i  luften. 

De  kulørte  unge  mænd  var  kommen  frem  fra  deres 
tilflugtssted ;  kalvekrøssene  var  bleven  bløde  og  ge- 
nerede ikke  mere.  Som  de  stod  her  tæt  sammen  og 
stirrede  agtpaagivent  alle  i  samme  retning,  lignede  de 
en  meute,  der  sporer  vildtet,  men  holdes  tilbage  af 
dressur. 

Flere  herrer  overvejede  ved  sig  selv,  om  de  ikke 

burde  danse  med  Hannah  Netty,  naar  adjudanten  slap 
hende.  Det  vilde  medføre  en  del  drillerier,  det  vilde 
det;  men  de  fordele,  der  kunde  opnaas  ved  det,  de 
var  maaske  ganske  ubegrænsede. 

Adjudanten  førte  selv  dansen  op  og  raabte  i  forbi- 
gaaende  til  orkestret :  Nu  en  gallop !    Men  klem  i ! 

De  ophedede  soldater  satte  instrumenterne  for 
munden  og  blæste  løs.  Gulvet  var  et  gyngende 
mylder. 

„Hurtigere,  hurtigere!"  lød  det  stadig  fra  de  dan- 
sende, og  tonerne  jog  hinanden.  Det  var  som  har- 
men, ophidselsen  løste  sig  op  i  denne  aandeløse  flyven 
op  og  ned  gennem  salen. 

Saa  sluttede  musikken  af  med  en  skurren,  som  om 
noget  brast. 

Man  standsede  og  huskede  i  det  samme  .  .  . 

„Hvor  er  hun,  hvad  nu?  Mon  generalen"   .  .  .? 

Hannah  Netty  var  ingen  steder  at  se.  Adjudanten 
stod  rolig  op  ad  en  dørstolpe  og  viftede  sig  med  sin 
hai. 


Det  var  dagen  efier  ballet.  Tom  Murreys  to  sø- 
stre, der  havde  overnattet  i  Basend,  var  nu  paa  vejen 
hjem  taget  ind  paa  Queenshill.  Madam  Moltke  var 
ogsaa  kommen  over  for  at  drøfte  gaarsdagens  begiven- 
heder. 

Døren  og  vinduerne  ud  imod  galleriet  var  blæn- 
dede, men  et  nordvindu  stod  aabent;  og  foran  det  var 
anbragt  et  thebord,  hvorom  damerne  sad. 

Gyngestole  og  vifter  var  i  uafbrudt  vuggen.  Tono 
sad  paa  gulvet  og  saa  i  selvforglemmende  interesse 

op  paa  dem,  der  talte.  Hendes  hvide  øjenhinder  lyste 
som  opaler  i  mørk  indfatning.  Nu  og  da  rejste  hun 
sig  paa  et  vink  af  missis  eller  Madam  Moltke  og 
bød  bagværk  og  syltetøj  omkring. 

„Altsaa,  de  kom  ikke!"  Mrs.  O'Brion  lo  og  klap- 
pede i  sine  smaa  hænder.  „Brabo,  Senor  gobernador ! 
Det  havde  du  ikke  ventet!" 

„Nej,  at  tænke  sig,  at  hans  farvede  venner  og  ven- 
inder nu  begynder  at  trodse  ham!"  kom  det  maliciøst 
fra  Miss  Murrey. 

„Trodse !"  Julie  lagde  sig  tilbage  i  stolen  og  holdt 
viften  højt,  „de  har  simpelthen  ikke  vovet.  Der  hører 
mod  til  at  springe  over  et  grænseskel,  som  der  er 
pigtraad  om." 

Miss  Kate  Murrey,  en  18-aarig  blondine  med  store, 
nysgærrige  øjne,  bøjede  sig  frem  og  saa  fra  Julie,  til 
EUinore. 

„Ved  Mrs.  O'Brion  .  .  .?" 

Julie  lagde  fingren  paa  munden  som  for  at  paabyde 
tavshed,  men  Mrs.  O'Brion  saa  sig  rundt  i  kredsen 
med  øjne,  der  spillede. 

„Hvad  er  det?  Skete  der  noget?  Ellinore  har 
ikke  været  til  at  faa  et  ord  ud  af.  Naa  altsaa,  gene- 
ralen —  ?" 

Kate  bed  sig  i  læberne  og  sagde  saa  pludselig  re- 
solut:  „Aah,  Julie,  pyt!   Vi  fortæller  det!" 

„Ja,  men  Mama  maa  ikke  lade  det  gaa  videre  til 
Papa.    Lover  du?" 

„Ja,  ja  .  .  .  kom  bare  med  det." 

Den  blonde  Kate  holdt  haanden  op  for  munden, 
som  skulde  hun  skærme  nyheden. 

„Tænk  .  .  ." 

„Uh,  Kate,"  sagde  hendes  søster,  „at  du  vil  nævne 
det!" 

„Ja,  Mama  kan  blot  tænke  sig,  at  .  .  ." 

„.  .  .  at,"  snappede  Kate  ordet,  —  „Julie,  det  var 
mig,  der  begyndte." 

„Carramba,  pigebørn,  vil  I  gøre  mig  rasende?" 

„Naa,  altsaa  ..."  Kate  glattede  sin  kjole  og  saa 
ned,  „hun  .  .  .  hende  .  .  ." 

„Ja,  du  ved.  Mama  .  .  ." 

„Hvem?    I  mener  da  ikke  .  .  .?" 

Kate  nikkede. 

„Jo,  ved  Gud!    Hannah  Netty!" 

Tono  skreg,  og  Mrs.  O'Brion  satte  sig  knejsende 
op  i  stolen. 

„Det  mener  I  ikke!  Julie,  fortæl!" 

„Efter  supperen  kom  hun  ind." 

„Med  adjudanten,"  supplerede  Kate. 

„Den  gentile  adjudant?" 

„  .  .  .og  han  førte  den  brune  tingest,  som  var  hun 
en  prinsesse." 

„Og  generalen?" 

„Han  dansede  ud  med  regeringsraadens  frue." 

„Samtidig?" 

„Ja,"  bedyrede  Kate,  „hun  og  Hannah  Netty  sam- 
tidig!  Ved  Gud!" 

Mrs.  O'Brion  lod  sig  falde  tilbage  i  stolen  og  lo 
med  sin  perlende  latter. 

„Aah,  kære,  det  er  mageløst!  Jeg  vilde  give  fire 
patagons  for  at  have  set  det." 

Tono  klappede  i  hænderne  og  vædede  læberne 
med  tungen. 

„Saa  tog  I  vel  bort  alle  sammen?" 

„Ja,  jeg  vilde,"   erklærede  Miss  Murrey. 

»Ja,  jeg  syntes  ogsaa,  det  var  rigtigst  og  mest  vær- 
digt," sagde  Kate,  „men  —  jeg  vilde  saa  gærne  se  det 
hele. 

Tænk,  hun  var  klædt  som  én  af  os,  bare  med 
flere  smykker;  og  hendes  kjole  var  af  rigtig  silke. 
Surrah!" 

„Havde  hun  turban  paa?" 

„Turban?  Ikke  saa  meget  som  ..."  Kate  dan- 
nede en  meget  lille  rundkreds  med  sine  fingre.  „Og 
haaret  .  .  .  det  var  næsten  glat  af  olje." 

„My!"  sagde  Tono  og  foldede  hænderne. 

„Og  Ellinorel"  udbrød  Mrs.  O'Brion  og  slog  vif- 
ten sammen  med  et  indigneret  smæld.  „Findes  mon 
hendes  lige  i  verden?  At  tænke  sig  —  ikke  ét  ord 
fortæller  hun!" 

De  vendte  sig  alle  imod  den  unge  pige.  Hun  sad 
i  en  træt  stilling  med  begge  hænder  hvilende  paa  stole- 
armene.   Hun  trak  lidt  paa  skuldrene  uden  at  se  op. 

„Eilinore!"  sagde  Julie  og  saa  med  et  lille  smil 
paa  søsteren,  „mon  hun  har  set  noget  i  det  hele  ta- 
get? 

Jeg  tror,  hun  har  glemt  øjnene  og  flere  andre  be- 
tydningsfulde smaating  i  St.  Thomas." 

„Julie,  du  har  lovet  — " 

„Hvad  sagde  Moltke?" 

„Ja.  ser  du  Mama,  han  sagde  ikke,  at  han  syntes 
det  var  en  superb  idé  af  den  kære  mand,  den  med 
Hannah  Netty;  mere  kan  vi  vist  ikke  forlange  af 
ham." 

Mrs.  O'Brion  lo  igen:  „Kære,  hvor  skal  jeg  drille 
ham!" 

„Men  husk,  papa!    Du  lovede  ..." 

„Men  du  kan  da  skønne,  der  tales  ikke  om  andet 
fra  Westend  til  Basend  og  fra  Basend  til  Nordsiden 
end  om  dette  ene.  Og  papa  skulde  ind  hos  Mac  Don- 
nals,  og  spise  potluck*)  paa  Canegarden.  Tro  mig, 
de  raser  de  gode  plantere;  og  verdaderamente  .  .  . 
her  er  en  grund !" 

„Har  Elli  bragt  dig  generalens  hilsen?" 

„Nej,  sendte  han  en  hilsen?  Hvad  —  hvad  sagde 
han?" 

Julie  sprang  op,  stak  haanden  ind  under  sin  knip- 
lingsbertha  og  bukkede  for  sin  moder :  „Formæld  min 
respekt  til  seiiora ;  sig  hende,  at  jeg  har  dybt  savnet 
den  contradanza.  hun  plejer  at  forunde  mig." 

„Forunde,  sagde  han  det?" 

„Ja,  og  saa  saa  han  paa  Ellinore  og  sagde :  „hun 
ligner  sin  spanske  mama,"  og  vendt  imod  Moltke  — 
du  ved  paa  sin  fortrolige  maade  —  „elle  est  char- 
mante, la  mignonne !" " 

„Sagde  han  det?  Og  du,  Ellinore,  du  sidder  der, 
som  var  der  regnet  aske  paa  dig! 

Hvem  dansede  han  ellers  med?  Dansede  han  ikke 
med  dig,  Julie?" 

Han  dansede  kun  den  ene  gang  med  Mrs.  Rege- 
ringsraad." 

„Marengo,"    føjede  Kate  til. 

„Marengo?"  Mrs  O'Brion  hævede  øjnene  imod 
loftet. 

*)  Improviseret  middag. 
Lucie  Hørlyk:  Fra  generalguvernørens  dage.  5 

„Han  kunde  lige  saa  gærne  spise  iscreme  med  en 
sulckerøkse!" 

,Ja,  nu  skal  I  se,  hvordan  hun  dansede ;  hun  kan 
bestemt  ikke  bøje  fødderne.  Kom,  Kate,  nu  er  du  ge- 
neralen;  Mama  synger." 

Mrs.  O'Brion  lod  fingrene  gaa  over  elfenbensbla- 
dene  i  sin  vifte,  som  var  det  strenge  paa  en  guitar,  og 
sang  melodien  til  en  spansk  dans.  Miss  Murrey  og 
Tono  stemte  i  med,  den  sidste  med  en  høj,  skingrende 
sopran.  Hun  havde  rejst  sig  paa  knæerne  og  saa  paa 
de  dansende  med  fugtige  øjne,  medens  hun  gyngede  i 
takt  med  overkroppen. 

Kate  gled  smidigt  ind  i  rollen  som  guvernøren, 
og  Julie  satte  fødderne  indad  og  huggede  sig  frem 
som  et  skib  i  brænding. 

Præstationen  fulgtes  af  en  overmodig  kvindelatter ; 
selv  Ellinore  maatte  le  og  nynnede  sagte  med. 

Ingen  havde  lagt  mærke  til,  at  døren  til  galleriet 
var  bleven  sagte  aabnet ;  først  da  en  bred  lysstribe 
faldt  ind  gennem  stuen,  saa  de  alle  derhen-,  og  Kate 
slap  Julie  med  et  skrig ;  de  andre  sprang  op  fra  deres 
stole,  og  Tonos  røde  tunge  spillede  udenfor  læberne. 

Indenfor  døren  stod  en  fremmed.  Han  bar  hvid 
uniform  med  officersdistinktioner,  holdt  chaco  og  ride- 
pidsk  i  den  ene  haand,  medens  han  med  den  anden 
snoede  sin  moustache  som  for  at  skjule  det  smil,  der 
krusede  hans  læber,  medens  hans  spillende  mørke 
øjne  hurtig  tog  en  oversigt  over  sceneriet  og  de  til- 
stedeværende. 

Mrs.  O'Brion  stod  i  første  øjeblik  ubevægelig  og 
forvirret  ligesom  de  unge,  men  tog  sig  hurtigt  sammen 
og  gik  med  værdig  ynde  henimod  den  fremmede. 

„Husets  herskerinde?" 

„Ja,  jeg  er  Mrs.  O'Brion." 

„Madame,  tilgiv  min  indtrængen !"  Hans  øjne 
smuttede  gnistrende  af  forstaaende  munterhed  rundt 
i  kredsen.  „Jeg  er  bange  for,  at  den  var  ubetimelig. 
Mit  Navn  er  Guillon." 

„Spansk?"  sagde  Mrs.  O'Brion  og  rakte  sin  lille 
haand  ud  imod  ham.    „Jeg  kan  høre  det  paa  ret." 

Han  lo  og  kyssede  haanden. 

„Det  er  som  fandens  bukkefod,  det  spanske  „r"  ; 
det  stikker  altid  igennem." 

„Aah,  men  det  er  smukt,  vores  „r"." 

„Hos  en  smuk  dame,"  med  et  buk  og  et  blik,  der 
svøbte  Mrs.  O'Brions  lille  yndefulde  person  i  en  ær- 
bødig hyldest,  „fortryllende." 

Mrs.  O'Brion  rødmede. 

„Maa  jeg  forestille  Mr.  Guillon  .  .  ." 

„For  tiden  guvernør  paa  Vieques." 

Hendes  farve  forhøjedes. 

„Hans  Excellence,  guvernøren  fra  Vieques,  Miss 
Murrey,  Miss  Kate  Murrey,  min  datter  Mrs.  Moltke." 

„Ah,  Madame  er  gift  med  en  Dansker?  En  dansk 
adelsmand,  ikke  sandt?  Jeg  har  kendt  en  søofficer 
af  det  navn." 

„Jeg  tror  min  mand  har  en  fætter,  der  er  .  .  ." 

„Og  det  er  min  yngste  datter,  Ellinore." 

Den  unge  pige  stod  lænet  mod  væggen  i  stuens 
baggrund  med  en  haand  strakt  ud  til  hver  side.  Det 
saa  ud,  som  var  hun  veget  saa  langt  tilbage  som  mu- 
ligt og  havde  haabet,  at  væggen  vilde  give  efter  for 
hendes  tryk.  Hendes  øjne  hang  med  et  spørgende, 
angstfuldt  udtryk  ved  den  fremmede. 

5* 

Hurtigt  gik  han  hen  imod  hende ;  og  saa  snart  han 
havde  de  andre  bag  sig,  forsvandt  smilet  fra  hans  an- 
sigt; han  brændte  sine  øjne  ind  i  hendes,  medens  hans 
læber  formede  sig  til  et  lydløst :  Loto  del  Nilo ! 

Hun  sukkede  dybt,  som  blev  en  byrde  taget  fra 
hendes  bryst ;  saa  strakte  hun  haanden  ud  og  hviskede 
ganske  sagte  :  Gracia,  Seiiore  ! 

Julie  havde  slaaet  dørene  op  til  galleriet ;  solen  var 
gaaet  bag  ved  huset,  og  et  roligt  eftermiddagslys  faldt 
ind  over  stuen.  Guvernøren  vendte  sig  hurtigt  og  gik 
hen  imod  Mrs.  O'Brion. 

„Er  jeg  saa  heldig,  Madame,  at  kunne  faa  planter 
O'Brion  i  tale?" 

„Desværre,  det  træffer  sig  netop  saadan,  at  min 
mand  er  kørt  ud.    Vi  venter  ham  først  hjem  i  aften." 

„I  sandhed,  meget  uheldigt! 

Jeg  havde  haabet  at  naa  St.  Croix  igaar,  vi  stod 
ud  fra  St.  Thomas  for  en  rask  syd-vest  med  alle  sejl 
oppe  —  min  skonnert  „Ysabel  Secund"  er  det  hur- 
tigst sejlende  skib  i  disse  farvande,  —  men  pludselig 
løjede  vinden,  og  da  vi  var  saa  nær,  at  vi  kunde  se  ky- 
sten, blev  det  vindstille.  Jeg  gik  i  en  baad  med  fire 
mand,  og  vi  roede  som  for  livet;  men  afstanden  var 
større,  end  den  saa  ud  til,  og  vi  naaede  først  ind  ved 
daggry." 

„Er  Deres  Excellences  ærinde  saa  presserende."' 

"Jeg  —  jeg  holder  ikke  af  vindstille.  Madame ! 

I  øvrigt  søger  jeg  planter  O'Brion,  fordi  fire  sla- 
ver er  rømte  fra  min  ø,  og  det  er  bleven  oplyst,  at  de 
to  er  barnefødte  her  paa  Queenshill.  De  er  i  sin  tid 
købte  paa  St.  Thomas." 

„Det  maa  ligge  mange  aar  tilbage.  I  min  mands 
tid  er  ingen  folk  solgt  bort  fra  plantagen." 

„Ja,  det  .  .  .  det  ligger  mange  aar  tilbage,"  gentog 
guvernøren  mekanisk  og  saa  aandsfraværende  ud. 

„Ja,  saa  er  der  ikke  andet  tilbage  for  mig  end  at 
bede  om  undskyldning  for  mit  indbrud." 

Han  saa  sig  om  i  kredsen,  saa  paa  hver  især,  buk- 
kede dybt  for  Mrs.  O'Brion  og  sagde  med  sin  sonore 
stemme,  der  nu  havde  en  sørgmodig  klang: 

„Jeg  gaar.  Madame,  et  skønhedsindtryk  rigere!" 

„Mama,  er  der  ikke  en  gang  solgt  nogle  drenge  til 
at  arbejde  ved  værfterne  paa  St.  Thomas?  Jeg  synes, 
jeg  kan  huske  ..."  Julie  lagde  som  tilfældigt  sin 
haand  paa  moderens  arm  og  gav  den  et  lille  tryk. 

„Jo — o,  nu  du  siger  det!  Jeg  tror  virkelig  .... 
Men  det  vil  mestermanden  kunne  give  besked  om. 

I  hvert  tilfælde.  Deres  Excellence,  paa  Queens- 
hill  er  vi  ikke  vant  til  saa  korte  besøg,  især  af  en 
landsmand." 

Mrs.  O'Brion  slog  om  i  spansk  og  nejede  dybt: 

„Deres  Excellence.  De  vil  gøre  mig  lykkelig  ved 
at  blive  og  betragte  mit  ringe  hus  som  Deres." 

„Senora,"  han  bukkede  med  haanden  paa  hjærtet, 
„De  overvælder  mig  med  godhed.  Jeg  kysser  Deres 
hænder  og  lægger  mit  hjærte  for  Deres  fod.  Hele  mit 
liv  vil  jeg  være  opfyldt  af  taknemlighed." 

„Aah,  senore,"  Mrs.  O'Brion  rakte  med  en  impul- 
siv heftighed  sine  hænder  ud  imod  ham,  „De  faar  mig 
til  at  tro,  at  jeg  er  hjemme  paa  Puerto  Rico." 

I  det  samme  faldt  hendes  blik  paa  Kates  store, 
runde  øjne,  der  flyttede  sig  ganske  stive  fra  den  ene 

til  den  anden,  og  hun  lo  med  sin  sorgløse  latter  og 
sagde  paa  engelsk : 

„Miss  Kate  har  aldrig  før  set  nogen  opføre  sig  saa 
net.    Her  er  vi  alle  sammen  angelsakser  og  barbarer." 

„Tant  pis!  Barbarerne  var  som  bekendt  farlige 
erobrere." 

Mrs.  O'Brion  lo  og  truede  med  viften. 

..Tono,  sæt  stole  ud  paa  galleriet ;  nu  er  der  køligt, 
og  kom  saa  ud  i  køkkenet  og  hjælp. 

Er  Deres  Excellence  kommen  ridende?" 

„Ja.  guvernøren  overlod  mig  en  af  kasernens  he- 
ste; jeg  var  saa  heldig  at  træffe  ham  paa  kontoret  i 
guvernementshuset." 

..De  kender  maaske  generalen?" 

..Sil   Si!   Fra  gammel  tid  særdeles  godt." 

„Nu  sætter  vi  ganske  roligt  hesten  paa  stald,  og 
saa  maa  Deres  Excellence  risikere  en  potluck  paa 
Queenshill." 

Guvernøren  bukkede  samtykkende,  og  Mrs. 
O'Brion  gik  med  en  yndefuld  hilsen,   fulgt  af  Tono. 

..Er  det  første  gang,  at  Deres  Excellence  er  paa 
St.  Croix?"  spurgte  Julie  og  følte  selv,  at  hun  ikke 
straks  mestrede  den  legende  lethed  i  tonen,  som  var 
hendes  moder  saa  naturlig ;  men  der  var  noget  ved 
denne  fremmede,  som  gjorde  hende  usikker. 

..Ja.  det  er  første  gang.  at  jeg  ser  St.  Croix.  Hid- 
til har  jeg  svævet  i  den  vildfarelse,  at  St.  Thomas  var 
Vestindiens  perle,  men  nu  .  .  ."  Et  lille  megetsigende 
buk  fuldførte  komplimenten. 

Saa  lænede  han  sig  tilbage  i  stolen  og  sagde  med 
forandret  tonefald  :  ,.Naa.  mine  damer,  var  De  saa  til 
hofbal  i  aftes?" 

„Ja!"  Misserne  Murrey  og  Julie  satte  stolene  og 
vifterne  i  bevægelse.    „Ja,  vi  var  der." 

„Og  det  var  une  belle  féte?"  Han  saa  sig  rundt 
i  kredsen  og  lod  blikket  dvæle  ved  Ellinore. 

De  andre  svarede  i  kor.  Ellinore  hævede  sine 
øjne  mod  hans,  store,  alvorlige,  saa  gemte  hun  dem 
bag  de  lange,  tætte  øjenfrynser. 

„Nej !"  Hun  sagde  det  ganske  sagte  og  uden  at 
se  op,  men  det  lød  distinkt  som  klang  af  krystal.  „Det 
var  stygt  alt  sammen  !" 


Da  Moltke  kørte  over  det  bløde  grønsvær  uden- 
for sin  svigerfaders  hus,  spejdede  han  forgæves  efter 
Julie  og  Ellinore,  som  plejede  at  gaa  ham  imøde  eller 
hilse  ham  velkommen  fra  galleriet.  '  Idag  saa  han  in- 
gen, men  han  hørte  stemmer,  muntre  stemmer,  og 
latter.  Han  kom  op  ad  trappen  og  blev  et  øjeblik 
staaende,  uden  at  nogen  lagde  mærke  til  ham.  I  gal- 
leriets anden  ende  saa  han  det  kendte  arrangement 
med  gyngestole  i  en  krans  om  marmorbordet,  men 
paa  hans  plads  ved  den  store  lerkumme,  hvori  der 
blandedes  cocktail,  stod  idag  en  fremmed,  som  han  al- 
drig før  havde  set.  Han  behandlede  den  hvide  „pid- 
sker"  med  megen  routine  og  var  øjensynlig  under- 
holdende, for  alle  damerne  saa  op  imod  ham  med 
varme,  leende  øjne.  Selv  Ellinore  syntes  at  have  over- 
vundet sin  skyhed ;  hun  sad  lidt  foroverbøjet  i  stolen 
og  saa  op,  som  lyttede  hun  til  musik. 

Miss  Kate  var  den  første,  der  fik  øje  paa  Moltke. 

„Julie,  der  kommer  ..." 

Julie  rejste  sig  hurtigt. 

„Naa,  endelig  Icommer  du?" 

Mrs.  O'Brion  præsenterede  de  to  herrer. 

Guvernøren  bukkede  let  uden  at  holde  inde  med 
pidskningen. 

„Mr.  Moltke  har  valgt  det  rette  moment  til  at  gøre 
sin  entré,"  sagde  han  let,  „nu  er  denne  ædle  mé- 
lange  straks  som  gudernes  nektar." 

Da  han  lidt  efter  stødte  sit  glas  mod  Moltkes,  sag- 
de han  spørgende:  „Comte  n'est  pas?" 

„Nej.    Planter." 

„Eh  bien,"  med  et  skuldertræk,  „comme  vous  vou- 
lez!" 

Han  vendte  sig  spøgende  til  Julie : 

„Sig  mig.  Madame,  disse  Danskere,  —  er  det  ikke 
et  ekscentrisk  folkefærd." 

Julie,  der  nu  følte  sig  sikker,  svarede  paa  samme 
maade : 

„Det  spørgsmaal  skulde  Deres  Excellence  virke- 
lig have  gjort  mig,  inden  min  mand  kom ;  nu  kan  jeg 
jo  umuligt  svare  bekræftende." 

„Har  guvernøren  gjort  erfaringer,  der  tyder  i  den 
retning?"  spurgte  Moltke. 

„Ja,  f.  eks.,  hvad  er  det,  man  fortæller  om  den 
gode  generalguvernør?  Parbleu  — ■  man  maa  være 
fra  isregionerne  for  ikke  at  kende  en  neger  paa  stan- 
ken." 

„I  isregionerne,  som  De  siger,  er  luften  som  be- 
kendt renere  end  noget  andet  sted,  saa  lugtesansen 
mangler  neppe  noget.  Men  jeg  synes  ærlig  talt  ikke, 
at  det  med  lugten  klarer  spørgsmaalet." 

„Den,  der  lugter  som  et  urent  dyr,  skal  behandles 

som  et  saadant!  Det  er  en  logisk  sandhed,  som  ikke 
er  til  at  gendrive.    Ikke  sandt,  mine  damer?" 

Julie  og  Kate  lo;  Mrs.  O'Brion  rystede  smilende 
paa  hovedet. 

„Ak,  min  kære  Excellence,  det  er  et  meget  ind- 
viklet spørgsmaal  her  paa  Santa  Crux." 

„Han  gør  det  indviklet,  denne  gode  guver- 
nør! Den  knude,  man  ikke  kan  løse,  hugger  man 
over." 

„Der  traf  De  maaske  uden  at  vide  det  netop  gene- 
ralens intention." 

„Hvorledes  mener  De?" 

Moltke  trak  paa  skuldrene. 

„Tiden  vil  vise  det!" 

„Bah !  Emancipation !  Og  den  skulde  han  være 
kortsynet  nok  til  at  fremskynde!  Ho!"  guvernøren 
lagde  sig  tilbage  i  stolen.  „Kommer  der  bl^ot  én  gnist 
af  oprørsaand  paa  Vieques,  ieg  skal  slukke  den  under 
min  hæl.  I  det  mindste  paa  min  ø  skal  slaverne  have 
lov  til  at  leve  i  uvidenhed  om  deres  races  ødelæg- 
gelse ;  for  det  er  lige  saa  samvittighedsløst  at  give 
negre  friheden  som  at  lade  et  skib  sejle  uden  mand 
ved  roret.  Resultatet  bliver  det  samme.  Forlis,  M. 
le  comte!   Forlis!" 

„Det  er  altsaa  for  slavernes  velfærds  skyld,  at  gu- 
vernøren vil  modsætte  sig  frigivelse?" 

„Jeg  gi'r  fanden  i  slaverne!  De  skal  være  der, 
og  de  skal  lystre,  men  de  tæller  ikke.   Voila  tout!" 

„Det  er  i  det  mindste  et  standpunkt,"  sagde  Moltke 
ironisk. 

Tono  viste  sig  i  døren,  og  Mrs.  O'Brion  rejste 
sig. 


74 


„Mine  herrer,  middagen  er  serveret !  Og  saa"  .  .  . 
hun  foldede  hænderne  og  saa  bønligt  fra  den  ene  til 
den  anden,  „fred !" 

Alt  hvad  huset  ejede  af  sølv  og  krystal  smykkede 
bordet ;  en  kalkun  var  hurtigt  bleven  slagtet,  rødvin  og 
rom  lyste  i  slebne  karafler ;  og  til  desserten  kom  den 
gamle  portvin  frem,  der  var  O'Brions  stolthed.  Han 
havde  i  sin  tid  bragt  den  med  fra  St.  Thomas,  den 
havde  fire  gange  passeret  linjen,  og  støvet  sad  nu  saa 
fast  paa  flaskerne,  at  det  saa  ud,  som  de  var  af  uigen- 
nemsigtigt glas. 

Guvernøren  fra  Vieques  var  glødende  i  sine  lovord ; 
han  sad  imellem  Mrs.  O'Brion  og  Julie  og  delte  sig 
ligeligt  imellem  dem. 

Moltke  sad  imellem  de  to  unge  damer  fra  Westend 
og  ærgrede  sig  over  den  uvilje,  han  følte  vokse  i  sig 
imod  denne  lille  livsmodige  Spanier,  der  sikkert  al- 
drig havde  kendt  til  betænkeligheder.  Han  ærgrede 
sig,  fordi  han  maatte  indrømme  for  sig  selv,  at  hans 
følelser  overfor  denne  fremmede  havde  et  stænk  af 
misundelse. 

Nu  sad  han  der  og  spandt  sine  to  borddamer  ind 
i  et  net  af  legende  ord  og  komplimenter.  Mrs. 
O'Brions  vifte  vuggede  og  dansede  i  hendes  smaa  ju- 
vel-straalende  hænder,  og  hendes  sorte  øjne  havde  fun- 
det deres  ungdoms  sprog.  Og  Julie!  Hendes  kinder 
var  blege,  hendes  pupiller  store  og  hendes  mund  var 
rød  som  af  mange  kys,  og  hendes  bryst  steg  og  sank 
under  de  hvide  kniplinger;  men  Ellinore  sad  med  bøjet 
hoved ;  og  naar  Spanierens  øjne  tvang  hendes  op  imod 
sig,    skælvede  hendes   vege   barnemund. 

Tono  gled  lydløst  rundt;  og  naar  den  fremmede 

sagde  morsomme  ting,  spillede  hendes  tunge  langt 
udenfor  læberne ;  men  mest  saa  hun  paa  Miss  Elli- 
nore. 

„Jeg  kom  til  Queenshill  og  mente  at  komme  til  et 
almindeligt  landhus,"  sagde  guvernøren  og  løftede  sit 
glas,  „men  jeg  kom  til  et  tempel  med  hvide  søjler,  et 
tempel,  hvis  guddomme  er  skønhed  og  ynde,  og  hvor 
det  fornemste  dogme  er  gæstevenlighed.  Jeg  kom  som 
en  fremmed,  en  stakkels  søfarende,  med  løj  vind  og 
uden  ladning  i  lasten,  men  jeg  drager  bort  som  en  rig- 
mand. Mine  øjne  bortfører  af  templets  skatte  —  mine 
øjne  og  mit  hjærte ! 

Mesdames,  tilgiv  min  forvovenhed,  men  jeg  vover 
at  tro,  at  jeg  drager  bort  som  ven." 

Mrs   O'Brion  løftede  sit  glas  imod  hans. 

„Deres  Excellence  !  Compatriota  !  De  overvælder 
os  med  godhed !  Det  er  os,  der  føler  os  berigede  ved 
Deres  nærværelse.  Kun  bedrøver  det  mig,  at  Mr. 
O'Brion  ikke  skal  kunne  dele  denne  glæde  med  os. 
Hasta  la  vista !" 

„Paa  gensyn!"  sagde  Julie  og  stødte  smilende  sit 
glas  imod  gæstens. 

„Donna  Ellinore,  tør  jeg  haabe,  at  De  vil  sige  det 
samme?" 

Den  unge  pige  saa  op,  saa  op  i  de  spørgende  øjne, 
der  var  rettede  mod  hendes,  og  et  smil  bredte  sig  over 
hendes  ansigt.  Langsomt  kom  det,  som  naar  solen 
skal  jage  en  sky  paa  flugt ;  først  i  bløde  krusninger  om 
munden ;  og  saa  tændtes  det  i  øjnene  og  flammede  sig 
stort  og  varmt  og  lysende. 

Hun  saa  ud  som  en  ung  heltinde,  der  har  faaet 

ilddaaben,  da  hun  løftede  sit  glas  imod  Spanierens  og 
sagde:  „Si  seiior !   Hasta  la  vista!" 

„Har  guvernøren  talt  med  driveren?"  spurgte 
Moltke,  og  han  kunde  selv  høre,  at  hans  spørgsmaal 
skurrede  som  et  taagehorn  i  en  serenade.  „Eller  bliver 
baaden  saa  fuld  af  skønhedsindtryk,  at  negrene  maa 
vente  til  en  anden  gang?" 

„De  kunde  formodentlig  ikke  tænke  Dem,  Hr. 
Nordbo,  at  man  kunde  glemme  det  materielle  for  det 
ideale?" 

„Aah  jo  saamænd !  Men  jeg  tror  nok,  at  naar  jeg 
var  sejlet  fra  Vieques  for  at  hente  mine  slaver  hjem, 
saa  vilde  jeg  i  det  mindste  spørge  efter  dem." 

„El  diabio!"  Spanieren  saa  hidsigt  op,  „man  kan 
dog  ikke  besvære  damer  med  den  slags  ting!" 

„Excellence,  ved  De,  hvad  der  falder  mig  ind?" 
Mrs.  O'Brion  saa  hurtigt,  misbilligende  over  paa  svi- 
gersønnen og  lagde  beroligende  sin  haand  paa  guver- 
nørens arm.  „De  bliver  her  i  nat,  taler  med  driveren 
i  morgen  og  saa  kan  alle  undersøgelser  blive  gjort. 
Ikke  sandt?" 

Ellinore  tog  en  lille  vindruklase  fra  frugtskaalen, 
plukkede  en  af  de  blommeformede,  violette  druer  af 
med  læberne  og  rakte  de  andre  hen  imod  gæsten. 

„Bliv!"  sagde  hun  sagte. 

En  pludselig  rødme  steg  op  i  Spanierens  brune  kin- 
der, han  greb  Mrs.  O'Brions  haand  og  førte  den  hef- 
tigt til  sine  læber. 

„Madame,  jeg  bliver!  Je^  drukner  mig  for  evigt  i 
taknemlighedsgæld,  og  —  jeg  bliver!" 

Han  bøjede  sig  over  druerne  ?om  fer  at  indsuge 

deres  duft ;  saa  lod  han  dem  én  for  én  falde  i  sit  port- 
vinsglas  og  tømte  det  til  bunden. 

Det  var  5te  gang  Moltke  fyldte  guvernørens  li- 
kørglas rned  den  krydrede,  gamle  gouavaberryrom, 
der  var  sat  frem  til  kaffen-,  de  sad  alene  i  salen,  da- 
merne var  gaaet  ud  paa  galleriet.  Moltke  følte  sig  i 
øjeblikket  som  vært  og  gjorde  sig  umage  for  at  være 
høflig ;  men  nu  mærkede  han,  at  uviljen  var  gensidig. 

Spanieren  havde,  uden  at  Moltke  var  gaaet  ind 
paa  nogen  nærmere  drøftelse,  gættet  hans  stilling  til 
slavespørgsmaalet,  og  han  gjorde  sig  en  maliciøs  glæ- 
de af  at  fortælle  om  forholdene  paa  sin  ø  og  om 
sin  nye  hovedstad  Ysabel  Secund.  „Retsvæsenet  er 
særlig  praktisk  ordnet,"  sagde  han  med  lidt  sløret 
stemme  og  lod  sig  glide  slapt  ned  i  stolen.  „De  blanke, 
der  overtræder  lovene,  maa  bøde  til  guvernørens 
kasse.  Er  deres  forbrydelser  af  en  meget  graverende 
art,  ser  han  sig  nødsaget  til  at  vise  dem  bort  fra  øen 
og  konfiskere  deres  ejendom.  Forudsat  —  altsaa  — 
at  det  er  notable  personer." 

Moltke  svarede  ikke,  fulgte  blot  opmærksomt  rø- 
gen fra  sin  cigar. 

„Slaverne  derimod,  de  maa  i  mangel  af  fængsels- 
straf, som  jeg  finder  er  et  spild  af  kræfter,  arbejde  paa 
guvernørens  plantager." 

Han  lo  og  snoede  sin  moustache. 

„Og  vær  vis  paa,  M.  le  comte,  at  det  er  ingen 
sinecure." 

Damerne  kom  efterhaanden  ind  fra  galleriet. 
Først  Julie  og  Kate  med  hinanden  om  livet,  saa  Mrs. 
O'Brion  og  Miss  Murrey  og  sidst  Ellinore,  der  blev 

staaende  med  armene  hvilende  paa  ryggen  af  sin  mo- 
ders, stol. 

„En  ting  mangler  vi  endnu  paa  Vieques,"  vedblev 
guvernøren  og  rettede  sig  i  stolen,  „det  er  tyrefægtnin- 
ger ;  ikke  en  gang  inanekampene  har  vi  kunnet  holde 
gaaende. 

Moderlandet  burde  bevilge  sine  kolonier  en  fast 
sum  til  saadanne  formaal.  De  burde  vide  der  hjemme, 
at  vi  folk  i  troperne  trænger  til  stimulans.  Der  siges, 
at  vores  blod  bliver  tyndt  og  blegt  herude,  men  netop 
derfor  maa  vi  sørge  for  pirringsmidler,  der  for  et 
øjeblik  kan  faa  vore  hjærter  til  at  standse  for  bag  efter 
at  sætte  kraften  op  til  det  dobbelte.  Vi  trænger  til  at 
ruskes  op,  at  se  rødt!    Ellers  bliver  vi  sløve." 

„Har  De  aldrig  marone  paa  Vieques?"  spurgte 
Mrs.  O'Brion  og  bevægede  viften  hurtigt.  „Aah,  det 
havde  vi  hjemme  paa  Puerto  Rico,  naar  en  slave  var 
løben  bort.  Det  staar  for  mig  som  en  fiesta  I  Alle 
planterne  samledes  til  hest,  med  røde  skærf  og  fjer  i 
hatten,  og  drog  ud  for  at  holde  jagt  paa  flygtningen. 
Vi  damer  stødte  til  med  mad  og  vin,  og  dagen  endte 
med  dans. 

De  skal  have  brugt  det  her  ogsaa,  men  ak  .  .  . 
al  den  slags  uskyldig  munterhed  er  forbi  her  paa  St. 
Croix." 

„Ja,  det  er  skade !"  sagde  Moltke. 

„Ja  stor  skade!"  Mrs.  O'Brion  saa  hen  for  sig. 
fortabt  i  ungdomsminder. 

„Jeg  holder  en  aarlig  fest  paa  St.  Jagos  dag,"  blev 
guvernøren  ved  og  lukkede  øjnene  halvt  til,  idet  han 
lod  cigarrøgen  langsomt  gaa  gennem  næseborene,  „den 
begynder   med   en   stor   diner   i   mit   palazzo..    Efter 

maaltidet,  der  den  dag  falder  tidligt,  serveres  kaffen 
paa  den  brede  terrasse  foran  huset. 

En  halv  snes  slaver  føres  frem  under  militærmu- 
sik. De  bindes  paa  arme  og  ben  og  hver  faar  en  kniv 
i  munden.  Under  trommehvirvel  slippes  hundene  løs. 
Nu  maa  De  vide,  at  hvad  vi  mangler  i  militærstyrke, 
erstatter  vi  ved  hunde,  der  ikke  just  overfodres. 

De  pudses  paa  slaverne,  som  de  er  dresserede  til 
at  hade;  og  naar  de  har  en  heldig  dag,  kan  det  forme 
sig  næsten  ligesaa  pragtfuldt  som  en  corrida  de  toros. 

Tohundrede  skridt  borte  danner  soldaterne  kæde, 
og  den  neger,  der  naar  bag  ved  den,  er  fri." 

„Naar  de  nogensinde  bag  den?"  spurgte  Mrs. 
O'Brion,  bøjet  frem  paa  stolen  med  anspændte  øjne. 

„Ja,  de  forsøger  jo  først  at  skære  fodbaandene  over 
med  kniven,  men  hundene  lader  dem  ikke  i  fred.  Dog, 
de  bliver  ufortrødent  ved,  da  det  er  deres  eneste  mu- 
lighed til  frelse.  Saa  sparker  de  dyrene  bort  eller  for- 
søger at  løbe  fra  dem,  men  de  firfødede  er  de  hurtig- 
ste. De  springer  paa  dem'  i  raseri  eller  snapper  efter 
deres  nøgne  fødder. 

Slaverne  fægter  med  kniven  i  munden,  stikker 
hundene,  saarer  sig  selv,  taber  kniven,  vil  samle  den 
op  igen,  men  faar  de  fraadende  dyr  over  sig. 

Undertiden  styrter  alle  sig  over  én  mand,  og  saa 
slipper  de  andre  fri,  men  det  hænder  jo  ogsaa,  at  hun- 
dene mejer  dem  alle  ned." 

„Og  bliver  slaverne  bidt  ihjel?"  Det  var  Julie, 
der  spurgte ;  alle  de  unge  havde  holdt  vejret  og  stand- 
set vifterne. 

„Vel   i  reglen  kun  tildels." 

„Men  saa  mister  De  jo  slaverne?" 

„Ja,  jeg  maa  sige,"  faldt  Mrs.  O'Brion  ind,  „det  er 
et  kostbart  divertimento!" 

„Aah,  det  er  ikke  mine  bedste  stykker,  jeg  risike- 
rer. Jeg  bruger  fortrinsvis  de  gamle  og  dem,  der  i  for- 
vejen er  sprængte. 

Man  opdager  rigtig  ved  saadanne  lejligheder, 
hvad  det  er  for  snu  køtere;  selv  eksemplarer,  der  er 
faldne  om  som  slagtesvin  under  arbejdet  og  har  været 
tilsyneladende  ubrugelige,  de  kan  løbe  som  strudse, 
naar  det  gælder  deres  liv." 

Moltke  gik  ud  paa  galleriet  og  kaldte  paa  heste- 
passeren. Han  følte,  at  hvis  han  blev  i  stuen,  maatte 
han  slaa  denne  mand  i  ansigtet  eller  gribe  ham  om 
hans  brede  nakke  og  ryste  ham,  som  en  hund  ryster 
en  mongus. 

Ord  vilde  her  være  saa  virkningsløse  som  et  pust 
paa  en  sydende  Geiser. 

Han  saa  ind  i  den  oplyste  stue,  saa  paa  Mrs. 
O'Brion,  der  laa  yndefuldt  tilbage  i  den  lave  stol  med 
viften  mellem  hænderne  og  en  varm  glød  over  ansig- 
tet, paa  Julie,  der  sad  bøjet  hen  imod  Spanieren  og 
forhørte  sig  om  enkelthederne  ved  det  beskrevne  fest- 
spil, paa  Ellinore,  hvis  øjne  havde  faaet  et  udtryk, 
som  spejdede  hun  efter  noget,  der  var  ved  at  blive 
borte  for  hende,  paa  den  blonde  Kate,  der  stirrede  paa 
Spanieren  med  skinnende,  runde  øjne,  og  paa  Miss 
Murrey,  der  saa  indbidt  krænket  ud,  fordi  hun  alene 
var  ladt  udenfor  den  tryllering  af  ord  og  blikke,  som 
han  havde  trukket  omkring  sig. 

Misserne  Murreys  vogn  kørte  frem  samtidig  med 
Moltkes;  og  da  husherren  ikke  var  tilstede,  fulgte 
Mrs.  O'Brion  selv  sine  gæster  ned. 

„Oh,  Mrs.  O'Brion,  tak  for  denne  yndige  dag!" 
sagde  Kate  og  kyssede  hende  varmt  paa  begge  kinder. 
..Jeg  synes,  den  har  været  som  en  novel !" 

„Ja,  Mama,  du  kan  være  stolt  af  din  landsmand !" 

„Ja,  ikke  sandt?  Hvad  siger  du,  Moltke?  Har  du 
nogensinde  truffet  en  mere  charmant,  en  mere  blæn- 
dende kavaler?" 

Moltke  satte  sig  tilrette  og  ordnede  linerne,  der 
havde  snoet  sig. 

„Nej,  han  er  virkelig  sjælden ! 

Jeg  tror,  du  skal  gaa  op  og  se,  hvad  han  tager  sig 
for,  Svigermama,  og  —  jeg  synes  ikke,  du  skal  holde 
paa  ham  længere  end  til  imorgen." 

„Aha,  monsefior,  du  er  jaloux !" 

„Ja,"  sagde  Julie,  „Moltke  er  fjendtlig.  Jeg  mær- 
kede det  straks." 

„Jeg  var  maaske  knap  saa  fængslet  af  excellencen 
som  I,  derfor  fik  jeg  tid  til  at  gøre  en  og  anden  iagt- 
tagelse." 

„Hvad  da?   Hvad  mon  du  egentlig  mener?" 

„F.  eks.  den,  at  Ellinore  ikke  længere  er  barn. 
Godnat  Svigermama!" 

„Godnat,  Mama!    Tak  for  idag!" 

„Ellinore?   Mener  du  .  .  .?" 

Mrs.  O'Brion  hilste  fraværende  med  haanden  og 
skyndte  sig  op  ad  trappen. 

„Ellinore!"  sagde  Julie  dvælende  paa  stavelserne. 
„Ellinore?"  Og  efter  et  øjebliks  omtanke:  „Det  skulde 
da  ikke  være  ham?" 

„Har  hun  talt  til  dig  om  nogen?" 

„Ja ;  men  .  .  .  det  var  jo  mig,  han  talte  med  hele 
tiden !  Og  mama." 

Lucie  Horlyk:   Fra  gene-alguvernorens  dage.  6 

„Men  det  var  Ellinore  han  talte  for.  Og  EUi  ser 
ikke  saadan  paa  en  mand,  hun  træffer  første  gang." 

„Men,  det  er  ikke  muligt!   Jeg  kan  ikke  tro  det!" 

De  sad  et  øjeblik  tavse ;  saa  tog  Julie  sin  mand 
haardt  i  armen. 

„Frantz,  det  er  ham,  hun  har  truffet  paa  St.  Tho- 
m.as,  og  alt  det  med  de  bortrømte  slaver  var  opspind." 

„Ja  endda  af  en  meget  gennemsigtig  slags.  Det  ly- 
der jo  nemlig  ganske  usandsynligt,  at  negre  fra  Vie- 
ques  skulde  flygte  til  St.  Croix,  da  de  engelske  øer 
ligger  nærmere  og  de  der  bliver  frie,  naar  de  sætter 
fødderne  paa  landjorden.    Og  saa  meget  ved  de  alle." 

„Men  Frantz,  har  du  da  hele  tiden  .  .  .?  Og  jeg 
som  troede,  at  du  var  .... 

Den  bedrager!  Jeg  hader  ham!  Og  EUi  —  hvem 
skulde  dog  tro,  at  hun,  det  barn  .  .  . ! 

Burde  vi  ikke  køre  tilbage  og  advare  hende  og 
mama  imod  ham?" 

„Virkelig  fine  kvinder  behøver  ikke  at  advares 
i  saadan  et  tilfælde  som  dette.  Ellinore  er  ung,  men 
jeg  tror,  hendes  instinkt  er  sikkert.  Denne  spaniers 
hjærteraahed  lyste  jo  ud  af  ham." 

Julie  sad  stille  resten  af  vejen ;  hendes  forfænge- 
lighed havde  faaet  en  rift,  der  brændte.  Hun  havde 
netop  følt  sig  saa  oprømt  og  fri  i  aften  som  ikke  læn- 
ge. Den  tone,  som  her  havde  været  anslaaet  af  den 
fremmede,  den  forstod  hun,  og  her  kom  hun  aldrig  til 
kort.  Hun  havde  næsten  nydt  det  som  en  triumf,  at 
Moltke  for  en  gangs  skyld  blev  lukket  ude ;  hun  havde 
troet,  at  han  var  skinsyg,  at  han  følte  sig  blændet 
af  denne  legende  grace,  som  han  var  for  tung  til  at 

følge.  Og  nu  —  nu  vendte  det  hele  sig  om.  De 
havde  nedværdiget  sig,  og  han  havde  set  til  og  hævnede 
sig  nu  ikke  en  gang  ved  at  haane  dem. 

Hun  saa  op  paa  hans  roHge,  renlinjede  ansigt,  paa 
øjnene,  der  saa  saa  alvorligt  frem  for  sig,  og  der  kom 
en  stor  trang  op  i  hende  til  at  underkaste  sig,  gøre  sig 
lille. 

„Frantz,"  sagde  hun  som  et  barn,  der  vil  bede,  og 
der  var  graad  i  stemmen,  „tror  du  nogensinde,  du  vil 
komme  til  at  holde  af  mig?" 

Han  vendte  sig  forbavset  imod  hende. 

„Holde  af  dig,  Julie?" 

„Ja,  jeg  mener,  —  ikke  elske,  men  holde  af  .  .  . 
For  jeg  tror,  det  er  mere!" 

Da  Mrs.  O'Brion  havde  fulgt  gæsterne  ned,  stod 
Ellinore  lænet  mod  en  af  galleriets  hvide  søjler. 

Hun  syntes,  det  sortnede  for  hendes  øjne  ligesom 
paa  ballet  i  guvernementshuset,  da  Tom  tog  om  hen- 
des hænder  og  sagde:  „Kom  med  mig,  Elli." 

Hun  følte  en  hed  aande  paa  sin  kind  ;  og  en  stem- 
me, en  stemme,  der  havde  lydt  alle  disse  dage  og  næt- 
ter i  hendes  øren,  i  hendes  sjæl,  som  toner  fra  en 
drøm,  hviskede  med  denne  bløde  og  dog  stærke  klang, 
som  hun  ikke  havde  kunnet  glemme:  Ellinore! 

Hun  bøjede  hovedet  og  knugede  hænderne  imod 
sit  bryst. 

„Senorita,  husker  De  den  nat  paa  L'Isle  deFrance? 
Husker  De,  at  De  lovede  mig  en  lok  af  Deres  haar?" 

Hans  haand  tog  om  hendes  haar,  og  hans  læber 
rørte  ved   hendes  øre,  .medens   han   hviskede :   „Den 

skal  være  min  amulet ;  den  skal  skærme  mig  mod 
onde  øjne  .  .  . 

Ellinore !  Over  alle  have  har  mit  skib  sejlet,  alle 
landes  kvinder  har  jeg  set,  men  aldrig  har  jeg  mødt 
en  blomst  saa  skær  som  min  hvide  lotus.  En  blomst 
med  saa  forjættende  en  sødme! 

Ellinore  —  se  paa  mig!" 

Denne  stemme,  disse  ord,  der  rislede  ned  over 
hende,  magtstjal  hende  og  gjorde  hende  angst  — 
for  ham,  for  sig  selv.  Dog,  det  var  jo  drømmen,  der 
nu  var  virkelighed.  Hun  burde  gribe  til,  holde  den 
fast!  Aah,  hun  havde  jo  længtes!  Men  nu,  —  hun 
kunde,  kunde  ikke  løfte  sine  øjne  fra  jorden. 

„Skal  jeg  have  gjort  denne  rejse  forgæves?" 

»Nej,  nej!" 

„Eller  skal  jeg  faa  min  skat?" 

„Ja  —  De  skal  faa  den." 

„Ellinore,  hør  hvad  jeg  siger :  Naar  alle  er  gaaet 
til  ro,  møder  du  mig  her.  Mit  værelse  fører  her  ud 
til?" 

Ja." 

„Du  møder  mig  her,  og  du  giver  mig,  hvad  jeg  er 
kommen  for  at  hente?" 

Han  greb  om  hendes  haandled  og  lod  sine  hænder 
varsomt  glide  op  over  de  dunede  arme. 

„Ellinore  —  du  kommer?" 

„Ja,  ja  .  .  ."  med  et  suk  som  et  angstgisp:  „Nu 
kører  vognene,  saa  kommer  mama." 

Ellinore  stod  indenfor  døren  i  sit  værelse ;  let  for- 
overbøjet stod  hun  og  lyttede  ind  imod  salen. 

Nu  var  der  ganske  stille  i  huset,  hendes  moder 

var  gaaet  op  i  det  store  soveværelse  ud  imod  gaards- 
pladsen,  gamle  Nana  havde  været  rundt  for  at  lukke 
alle  jalousier  og  var  gaaet  ned  til  sit  lille  værelse  ved 
køkkenet. 

Ikke  en  lyd  hørtes.  Jo  —  hanerne  begyndte  at 
gale,  en  hund  i  negerbyen  tudede,  og  græshopperne 
—  hun  havde  aldrig  hørt  dem  pibe  saa  skærende  højt, 
og  nu  ...  nu  lød  der  langsomme,  listende  skridt  over 
galleriets  stenmosaik. 

Hendes  øjne  gled  rundt  i  værelset,  hen  over  sen- 
gen med  de  mange  bekniplede  puder,  over  den  lille 
kommode  med  perlemorsnøglehullet  og  det  smukke 
indlagte  spejl.  De  dvælede  ved  bordet  under  vinduet 
med  det  filerede  tæppe,  hvor  kinesiske  kopper,  vaser 
med  kunstige  blomster  og  sjældne  konkyljer  stod  op- 
stillet som  æresvagt  om  et  stort  marmorkrucifiks  med 
en  forgyldt  Kristus,  hvor  de  blodige  vunder  var  frem- 
stillede af  røde  stene.  Hun  saa  paa  alle  disse  ting, 
som  kun  Tono  fik  lov  til  at  røre,  og  hun  syntes,  at  hvis 
hun  nu  gik  ud  fra  dette  værelse,  ind  til  den  fremmede 
mand,  der  ventede  hende,  saa  vilde  hun  for  altid  gaa 
bort  fra  alt  det.  som  hun  holdt  af,  gaa  ud  i  noget  stort, 
aabent,  noget  lysende  som  en  himmel.  Men  det  var 
ikke  „himlen" ,  det  var  et  sted  med  fryd  uden  grænser, 
men  en  fryd  der  fyldte  én  med  gru,  og  Guds  Moder 
var  der  ikke. 

Mama  og  Julie !  Hun  vidste,  hvad  de  vilde  sige ; 
men  for  første  gang  i  sit  liv  syntes  hun,  at  det  berørte 
hende  ikke.  Hun  var  løftet  højt  over  dem ;  hun  saa 
dem  oppe  fra,  og  de  saa  smaa  ud. 

Hun  tog  om  dørlaasen  og  drejede  den  sagte  om. 
I  samme  øjeblik  blev  skridtene  borte.    Hun  standsede 

paa  dørtrinet,  standsede  som  svømmeren,  der  første 
gang  skal  kaste  sig  i  det  aabne  hav.  Saa  lød  der  en 
sagte  rømmen  og  lidt  efter  hendes  navn. 

Hun  syntes  det  lød  hæst,  anderledes  end  hun 
havde  ventet;  og  uden  at  tænke,  uden  at  gøre  sig  rede 
hvorfor,  trak  hun  hurtigt  og  lydløst  døren  til. 

Et  øjeblik  stod  hun  raadvild  med  hænderne  mod 
sine  brændende  kinder;  saa  løb  hun  gennem  værel- 
sets længde  og  aabnede  en  dør  i  baggrunden  til  et  lille 
mørkt  rum. 

„Tono !" 

Der  kom  ingen  svar,  og  hun  tog  lyset  med  derind. 

Paa  et  uldtæppe  paa  gulvet  laa  Tono  og  sov  med 
ansigtet  ned  imod  armene.  Ellinore  bøjede  sig  over 
hende : 

„Tono,  du  skal  vaagne  I    Hører  du  !" 

Den  unge  pige  vendte  sig  om  paa  siden  og  saa 
forvirret  op. 

„Oh,  Miss  Elli,  jeg  drømte  at  .  .  . 

„Tono,  hør  hvad  jeg  siger.  Sæt  dig  op  .  .  .  Tono," 
hun  pillede  ved  den  unge  piges  turban  og  talte  stak- 
aandet,  „jeg  har  lovet  den  spanske  sefior  en  lok  af  mit 
haar.  Han  har  bedt  om  den.  I  hans  land  tror  man,  at 
den  bevarer  mod  onde  øjne." 

„En  lok  haar!    Bevarer  det?" 

,.Ja,  en  ung  piges  haar!" 

„Aah,  Miss  Elli,  jeg  tror,  han  har  en  hel  samling; 
for  enhver  pige  vilde  klippe  sit  haar  af  for  ham." 

„Ja,  men  maaske  han  ikke  har  bedt  nogen  før. 
Se,  jeg  har  den  her  —  lokken,  —  og  Tono,  du  skal 
bringe  den  ud  til  ham." 

„Vel,  Miss  Hlli !"  Tono  gabede  og  saa  ned  paa  sine 
bare  fødder.     Men"  .  .  . 

„Stik  fødderne  i  mine  tøfler,  og  se  —  tag  min 
peignoir  om  dig.  Saa,  hurtigt!  Jeg  luki^er  min  dør  af, 
du  kan  gaa  den  anden  vej  ind  til  dig  selv.  Skynd  dig! 
Han  maa  ikke  vente  længere.  Og  sig  ham  at  ...  at 
.  .  .  jeg  kunde  ikke  komme." 

Tono  glippede  med  øjnene  og  snoede  og  vendte 
sig  for  at  se  sig  selv  i  det  uvante  klædningsstykke. 
Ellinore  skubbede  hende  lempeligt  ud  af  døren  og 
drejede  nøglen  om. 


Ved  ettiden  kom  O'Brion  hjem.  Der  brændte  lys 
i  soveværelset,  og  da  han  kom  derind  sad  Mrs.  Dorina 
op  i  sengen  med  hænderne  foldede  om  knæene.  Hen- 
des øjne  funklede  store  og  sorte  bag  ved  det  hvide  net. 

„Er  du  vaagen  endnu?" 

„God  aften,  Bjørn ;  har  du  haft  det  rart?  Havde  de 
det  godt  paa  Canegarden?" 

„Aah,  ja,  som  man  kan!  Hestepasseren  sagde,  at 
her  var  kommen  en  fremmed  til  plantagen,  en  spa- 
nier.   Hvem  er  det?" 

„Tænk  du,  det  er  guvernøren  fra  Vieques.  Det 
var  dig,  han  vilde  tale  med.  Han  kom,  fordi  han 
havde  en  mistanke  om,  at  nogle  af  hans  slaver  —  2 
tyveaarige  stykker  —  var  flygtet  hertil." 

„Hertil?   Hertil  Queenshill?" 

„Ja,  de  var  barnefødte  her." 

„Hvem  havde  bildt  ham  det  ind?" 

„Ja,  jeg  ved  saamænd  ikke ;  det  var  vel  blot  en 
mistanke." 

„Har  han  saa  anstillet  undersøgelse?" 

„Nej,  han  ...  du  ved  mine  landsmænd  er  galante, 
han  vilde  ikke  gøre  os  damer  ulejlighed." 

„Med  at  finde  dem?    Naa  ikke?" 

„Oprigtig  talt,  du,  jeg  tror  næsten,  at  den  gode 
excellence  glemte  sit  ærinde.  Moltkes  var  her  og 
Murreys  pigebørn,  og  vi  gjorde  vort  bedste,  forsikrer 
jeg  dig  for,  for  at  erstatte  husets  herre." 

George  O'Brion  havde  hængt  sin  blaa  kjole  ind  i 
skabet  og  frigjort  sig  for  kalvekrøsset  og  det  hvide 
halstørklæde. 

„Jeg  forsikrer  dig,"  blev  Mrs.  Dorina  ved,  „vi  har 
haft  en  charmant  aften !  Pigebørnene  var  ganske  hen- 
rykte over  en  saa  fuldendt  caballero." 

„Hm!"  O'Brion  gjorde  front  imod  sin  kone  og 
satte  begge  hænder  i  siderne. 

„Maa  jeg  spørge,  hedder  han  Guillon,  din  excel- 
lence?" 

„Guillon,  ja.    Kender  du  hans  navn?" 

„Hvad  vil  han  her?" 

„Jeg  har  jo  lige  fortalt  dig  .  .  ." 

„Ja,  men  den  virkelige  grund?" 

„Men  kære,  hvad  mener  du?" 

„Husker  du  den  gang  besætningen  paa  Wilsons 
skonnert  „The  Swallow"  blev  bagbunden  af  nogle 
maskerede  karle,  der  sejlede  under  engelsk  flag,  og 
som  transporterede  hele  ladningen  over  i  deres  eget 
skib?  Eller  husker  du  den  gang  den  franske  brig 
blev  paasejlet  og  fik  en  læk,  saa  besætningen  maatte 
redde  sig  over  i  det  andet  skib,  der  saa  tog  det  hava- 

rerede  paa  slæb,  men  satte  besætningen  i  land 
paa  Crab  Island  og  overlod  dem  til  deres  skæbne?" 

..Ja,  ja,  jeg  husker  nok  de  gamle  historier,  men 
hvorfor  fortæller  du  dem  nu?" 

„Fordi  begge  gange  blev  din  fine  ven  nævnt  som 
hovedmanden." 

..Men  jeg  forstaar  slet  ikke  ...  var  han  da  ikke 
den  gang  guvernør  paa  Vieques?" 

.,Jo,  det  kaldte  han  sig,  men  det  er  vist  et  bier- 
hverv." 

..Kære,  du  maa  tage  fejl !  Generalguvernøren  har 
selv  laant  ham  hest." 

..Ja,  for  han  har  laant  generalguvernøren  penge. 
200  piastres,  sagde  Wilson  han  gav,  for  at  faa  den 
sidste  affaire  dysset  ned.  Den  franske  kaptain  havde 
kendt  hans  skonnert;  den  skal  kunne  sejle  som  bare 
fanden." 

Det  gav  et  sæt  i  Mrs.  O'Brion. 

,.Han  sagde,  han  havde  et  hurtigt  skib.  Det  hed- 
der som  hans  nybyggede  hovedstad,  Ysabel  Secund." 

..Det  er  muligt,  at  det  hedder  saadan,  naar  det  gør 
lystture ;  naar  det  er  ude  i  forretninger,  har  det  neppe 
noget  navn." 

„Men  vilde  generalguvernøren  da  virkelig  modtage 
hans  penge,  hvis"    .  .  . 

„Generalguvernøren!  Der  er  kun  et  punkt,  hvor 
han  er  ubestikkelig,  og  det  er  der,  hvor  han  vil  rui- 
nere os  andre." 

„Men  det  er  jo  da  ikke  bevist,  det  om  Mr.  GulHon, 
er  det?" 

„Nej,  hængt  er  han  i  alt  fald  ikke  bleven." 
.,Aah,  du,  Bjørn,  kom  her  hen!" 

O'Brion  havde  som  han  plejede  ladet  begge  hæn- 
der fare  igennem  sit  ellers  glatkæmmede  haar,  saa 
det  strittede ;  og  aarerne  stod  spændt  paa  hans  svære, 
røde  hals. 

„Hører  du,  gamle  vrede  Bjørnebarns,  kom  hen  til 
mig." 

O'Brion  gik  knurrende  hen  og  tog  den  lille,  iv- 
rige haand,  der  blev  rakt  ud  imod  ham. 

Mrs.  O'Brion  trak  ham  ned  paa  sengekanten  og 
kastede  moskitonettet  bagved  sig. 

„Bjørn,"  sagde  hun  og  tog  hans  fingre  én  for  én 
og  lagde  dem  ovenpaa  hinanden,  som  naar  man  le- 
ger med  børn,  „ser  du,  hvis  nu  Vieques  er  en  lille, 
fattig,  ussel  ø,  og  dens  guvernør  gærne  vil  kaste  lidt 
glans  over  den,  vilde  det  saa  være  saa  frygtelig  slemt, 
om  han  søgte  at  berige  sig  ved  —  ved  saadan  lidt  — 
dristige  affairer? 

De  andre  har  jo  lov  til  at  forsvare  sig,  om  de  kan, 
ikke  sandt?  Aah  —  men  han  er  dem  naturligvis  for 
stærk  og  for  modig!" 

Hun  forsøgte  med  sin  ene  haand  at  holde  fast  paa 
hans  fem  tykke  fingre,  medens  hun  med  den  anden 
truede  strængt :  „Hvordan  var  det,  min  gode  Mr. 
O'Brion,  med  den  stamfader,  der  bortførte  sin  elskede 
fra  sin  fjendes  by  eller  plantage,  eller  hvad  du  nu 
kalder  det?" 

„Fra  klanen  Leath  Chuim?"  sagde  O'Brion,  og 
hans  pande  glattedes,  ..men  han  var  en  høvding  og  en 
stor  kriger." 

Pludselig  greb  han  saa  haardt  om  sin  hustrus  arm. 
at  hun  vaandede  sig. 

„Dorina,  hvorfor  nævner  du  det  nu?  Hvad  vil 
han  her,  denne  spanske  pirat?" 

„O'Brion,  du  skræmmer  mig!" 

„Helst  jog  jeg  ham  bort  med  det  samme  og  pud 
sede  hundene  efter  ham." 

„Nu  er  du  vred  og  ved  ikke  hvad  du  siger!  Vent 
og  se  ham  og  du  vil  forandre  mening." 

„Mig  blænder  han  ikke  med  spanske  kruseduller ! 
Vil  han  være  gæst  paa  St.  Croix,  saa  lad  ham  bo  paa 
Biilowsminde :  Lige  ulve  tuder  bedst  i  kor!" 

„Fy,  nu  er  du  styg!  Jeg  vil  ikke  tale  mere  med 
dig!" 

Hun  gemte  ansigtet  i  puderne,  saa  man  kun  saa 
det  blaasorte  haar. 

Da  hendes  mand  tungt  lagde  sig  tilrette  for  at 
sove,  sagde  hun  uden  at  forandre  stilling: 

„Hvad  sagde  de  om  Hannah  Netty?" 

„Hm  —  ja,  hvad  sagde  de?  De  skammede  sig 
som  køtere,  fordi  de  havde  stukket  halen  imellem 
benene  og  fundet  sig  i  den  brune  hore." 

Hun  vendte  sig  hurtigt  om  imod  ham. 

„Og  hvad  sagde  du?" 

„Jeg  sagde,  at  den  hest  der  har  faaet  kuller  er 
mærket;  og  saadan  er  det  ogsaa  med  folk." 

„Mener  du  generalen?"  , 

„Ja  —  jeg  mener  generalen." 

Mrs.  O'Brion  rakte  sin  haand  over  og  glattede 
hans  stride  haar;  han  lagde  den  imod  sin  hede  pande, 
og  hun  lod  den  glide  blødt  ned  over  hans  ansigt. 

„Godnat,  min  ven,"  sagde  hun,  „Guds  moder  og 
St.  Jago  beskytte  os !" 

O'Brion  sov  snart  tungt,  men  Mrs.  Dorina  laa  og 
saa  hen  for  sig  med  store,  vaagne  øjne. 

Hun  havde  først  overfor  sin  mand  haft  en  følelse 
som  en  skolepige,  der  har  gjort  noget  galt  og  maa 
skjule  det.  Hvor  uheldigt  ogsaa,  at  O'Brion  skulde 
kende  de  dumme  historier!  Nu  maatte  han  ikke  faa 
noget  at  vide  om  kalkunen  eller  den  gamle  portvin ; 
navnlig  den  gamle  portvin  vilde  han  vanskelig  tilgive 
hende.  Men  hun  kunde  ikke  fortryde,  hvad  hun 
havde  gjort ;  det  havde  været  en  saa  straalende  aften. 

Hvorfor  brugte  mon  ikke  alle  nationer  at  sige 
sm.ukke  ting?  Det  var  jo,  som  det  foryngede,  ja,  hun 
troede  saa  vist  ogsaa,  at  det  gjorde  bedre.  Det 
var  vel  nok  især  hende,  som  husets  frue,  guvernøren 
havde  feteret ;  men  ogsaa  Julie  havde  han  sagt  char- 
mante komplimenter,  og  Mrs.  O'Brion  syntes,  at  hun 
havde  ikke  længe  set  sin  datter  med  et  saa  tindrende 
smil  og  med  saa  megen  verve  i  sit  væsen. 

Og  den  smaa  Kate ;  hvor  klædte  det  ikke  hende 
at  faa  rødme  i  kinderne !  Det  var  netop  det,  der  skulde 
til,  for  at  frelse  en  blondine  fra  at  ligne  mælkesauce. 

Underligt  at  Ellinore,  der  dog  mindede  saa  meget 
om  hende  selv,  at  hun  ikke  rigtig  kunde  folde  sig  ud, 
ikke  ret  kunde  faa  mod  til  at  se  sig  frit  om  med  sine 
virkelig  farlige  øjne,  at  hun  ikke  kunde  faa  forstaa- 
elsen  af,  hvor  let  og  muntert  livet  er,  naar  man  er  17 
aar  og  kan  svirre  frit  som  en  kolibri. 

Og  Moltke !  Tænk  at  han  saadan  uden  modstand 
havde  ladet  sig  sætte  ud  af  spillet.  Det  ærgrede 
hende,  fordi  han  var  Julies  mand,  men  morede  hende 
samtidig  en  lille  smule.  De  var  saa  overlegne,  disse 
danske,  som  var  af  ekstraktion ;  alting  vidste  de  be- 

sked  om.  Om  det  saa  var  spanske  forhold,  kendte  han 
til  dem.  Undertiden  havde  hun  en  fornemmelse  af, 
at  han  følte  sig  lidt  overfor  sin  kones  familie,  men 
verdaderamente,  her  havde  han  mødt  sin  overmand ! 
Eller  —  hun  trykkede  haanden  fast  mod  panden, 
eller  skulde  Moltke  ogsaa  have  kendt  disse  rygter  fra 
St.  Thomas?  Skulde  det  være  det,  der  havde  gjort  ham 
saa  kold  og  tilbageholdende?  Ja  —  nu  hun  tænkte 
over  det,  hvad  var  det,  han  havde  sagt,  inden  han 
kørte  bort?  At  hun  skulde  passe  paa ;  og  noget  med 
Ellinore. 

Ellinore!  Mrs.  O'Brion  strøg  haaret  bort  fra  pan- 
den og  stirrede  anspændt  ud  i  mørket.  Hun  tvang 
datterens  billede  frem  for  sig,  som  hun  havde  siddet 
ved  bordet.  Havde  der  ikke  været  noget  ejendom- 
meligt ved  hende,  noget  forventningsfuldt,  noget,  der 
undertiden  gav  hende  en  glans  over  panden  som  en 
ung  madonna! 

Og  da  hun  —  Mrs.  O'Brion  —  kom  op  ad  trap- 
pen til  galleriet  efter  at  have  fulgt  gæsterne  til  vogns 
og  Elli  og  guvernøren  var  bleven  alene  tilbage,  havde 
hun  da  ikke  set  deres  skygger  paa  gulvet  helt,  helt 
tæt  sammen,  næsten  som  én. 

Hun  borede  hænderne  dybt  ind  i  haaret  og  stir- 
rede ud  i  mørket.  Hvorfor  havde  han  ikke  kunnet 
vente  paa  morgenbrisen,  men  var  roet  i  land?  Hvor- 
for havde  Ellinore,  siden  hun  var  paa  St.  Thomas, 
gaaet  som  i  en  taage,  og  hvorfor  havde  hun  sat  saa 
meget  ind  paa  at  komme  med  til  dette  omstridte  bal  i 
guvernementshuset,  hun  som  ellers  altid  lod  de  andre 
raade;  og  hvorfor  var  hun  kommen  saa  sørgmodig  og 
trist  derfra? 


94 


Mrs.  O'Brion  lod  sig  glide  ud  under  nettet,  tændte 
lyset  og  skyndte  sig  paa  bare  fødder  ned  ad  trappen. 

EUi !  Lille  Elli !  Hvor  havde  hun  kunnet  glemme 
hende?  Hjælpeløs  og  sky  som  et  daakid  var  hun,  og 
han  .  .  . 

Mrs.  O'Brion  næsten  sprang  de  sidste  trin. 

Barnet  kendte  ikke  spanierne,  hun  vidste  ikke, 
at  deres  smukke  ord  var  tomme  som  vindpust.  Hun 
anede  ikke,  at  saadan  en  mand,  der  sejler  fra  havn 
til  havn,  han  plukker  elskov,  som  en  anden  plukker 
oranger. 

Og  saa  han,  denne  Guillon  —  en  samvittigheds- 
løs pirat,  som  gør  andre  ulykkelige  blot  for  at  skaffe 
sig  selv  vinding! 

Mrs.  O'Brion  løb  saa  hurtigt  igennem  salen,  at 
hendes  lys  slukkedes.  Hun  famlede  sig  frem  til  Elli- 
nores  dør ;  den  var  laaset.  Benene  rystede  under 
hende,  og  hun  snublede  sig  bagom  ind  gennem  Tonos 
lille  mørke  rum. 

I  Ellinores  værelse  var  de  øverste  jalousitremmer 
aabne,  og  en  stribe  maaneskin  piblede  ind  imellem 
dem.  Mrs.  O'Brion  blev  et  øjeblik  staaende  indenfor 
døren  og  trak  vejret  dybt;  saa  listede  hun  hen  til  sen- 
gen. 

Hun  kunde  ikke  se  Ellinores  ansigt,  det  var  i 
skyggen ;  men  maanestriben  gled  hen  over  hendes 
smaa,  hvide  hænder,  som  hun  havde  foldet  over 
brystet.  Noget  langt  mørkt  kom  ud  under  dem  og 
laa  som  en  snog  hen  over  lagnet;  Mrs.  O'Brion  rørte 
forsigtigt  ved  det ;  det  var  en  rosenkrans  af  mange- 
farvede  stene,    som   gamle    Ditta   havde    foræret   sin 

yndling.  Korset  var  af  uslebne  granater,  og  det  holdt 
den  unge  pige  imellem  sine  hænder. 

Mrs.  O'Brion  lod  sig  glide  ned  ved  sengen  og 
skjulte  sit  ansigt.  Saa  trykkede  hun  de  brogede  stene 
imod  sine  læber  og  mumlede :  Maria  Santissima !  Gra- 
cias  å  Madre  de  Dios ! 

Da  hun  rejste  sig,  havde  hun  lovet  Guds  Moder, 
at  hun  vilde  smykke  plantagens  lille  kapel  med  friske 
blomster,  hun  vilde  lade  Ditta  feje  alt  det  gamle  støv 
ud,  og  hun  vilde  lade  sætte  lys  i  stagerne.  Det  vilde 
hun ! 

Hun  gjorde  korsets  tegn  over  Ellinores  og  over 
sit  eget  bryst. 

Da  hun  listede  tilbage  igennem  Tonos  værelse, 
kaldte  hun  paa  hende,  men  fik  ingen  svar.  Hun  gik 
hen,  hvor  den  unge  pige  plejede  at  ligge  og  følte  sig 
frem  med  foden,  men  der  var  ingen. 

Mrs.  O'Brion  skyndte  sig  tilbage  til  datterens  væ- 
relse og  fik  tændt  sit  lys.  Nej  —  det  lille  rum  var 
tomt,  men  Tonos  faa  klædningsstykker  laa,  som  hun 
havde  smøget  dem  af  sig. 

Mrs.  O'Brion  stod  et  øjeblik  ganske  stille,  hen- 
des underkæbe  sank  ned,  og  hendes  øjne  fik  et  ud- 
tryk, som  om  noget  slog  sammen  for  hende ;  saa  gik 
hun  langsomt,  skærmende  lyset  ned  ad  den  lange  gang 
til  køkkenet.  Hun  bankede  sagte  paa  den  nederste 
dør  og  sagde  hviskende:  „Nanitta,  det  er  mig!" 

„Kom  ind,  mit  Hjærte,  Nanitta  er  vaagen." 

Den  gamle  sad  i  en  stor  mahogniseng  med  mange 
puder  og  e;-  tæppe,  kunstfærdig  sammensyet  af  bro- 
gede stykker  bomuldstøj,  men  der  var  ingen  himmel 

over  sengen  og  ingen  moskitonet ;  hendes  hoved  var 
Dundet  ind  ned  til  øjnene. 

Mrs.  O'Brion  satte  sig  paa  sengel^^anten. 
„Nanitta,  saa  du  ham?" 
„Den  spanske  buccaneer?  Ja,  mit  barn." 
„Buccaneer,  Nanni '    Ved  du  ogsaa  .  .  .  ?" 
„Martin  havde  hørt  om  ham  i  Basend.    Joe  for- 
talte det." 

Mrs.  O'Brion  knugede  hænderne  i  hinanden. 

„Aah,  Ditta,  hvorfor  sagde  du  det  ikke  til  mig?" 

„Han  var  min  Missis  gæst.    Gamle  Ditta  ved  hvad 

der  sømmer  sig,  og  Missis  saa  ud  som  et  ungt  blod, 

og  jeg  hørte  den  spanske  tunge,  og  Nanitta  troede  sig 

hjemme  i  Puerto  Rico.' 

Hun  kyssede  sig  selv  i  det  indvendige  af  sin  lille, 
brune  haand : 

„Oh,   Senora  !    Belleza  !    Gracia  !" 
„Nanni,  hvad  tænker  du,  han  vilde  her?" 
Mrs.  O'Brion  flyttede  lyset,  saa  hun  kunde  se  den 
gamles  ansigt.     Det  var  brunt  og  rynket  som  tørrede 
tobaksblade ;  de  smaa,  sorte  øjne  var  blanke  og  kloge 
som  en  puddels. 

„Vel,  Missis,  jeg  stod  i  den  mørke  gang  og  saa  ind, 
medens  I  spiste ;  gamle  Ditta  holder  af  at  se  smukke, 
fornemme  herskaber  ved  en  fest. 

Jeg  saa,  at  den  spanske  buccaneer  han  lod  sin 
tunge  spille  og  gjorde  sine  øjne  søde,  naar  han  saa 
paa  Missis  og  Miss  Julie,  men  naar  de  samme  hans 
to  øjne  saa  paa  Miss  Elli  —  —  det  var  saa  gamle 
Dittas  ben  skælvede!  Oh,  Sefiora  Dorina,  det  var 
som  en  volcano,  der  spyr  ild  ud  af  jorden !    Det  var 

som  de  lys,  der  tændes  i  det  store  hav  ved  nat !  Det 
var  som  flammer  og  gnister  paa  samme  tid ! 

Mit  barn,  jeg  tænkte  du  vilde  glemme  din  bøn  — 
du  maatte  være  træt  efter  festen  —  og  saa  foldede 
gamle  Ditta  sine  hænder.  Hun  sagde  til  den  hellige 
Moder,  at  hun  var  kun  en  gammel  slavinde,  men  hun 
bad  for  én,  der  var  ren  og  hvid  som  de  hellige  engle, 
og  Guds  Moder  maatte  ikke  vredes,  men  høre  den 
ydmyge  bøn.  Jeg  bad  og  talte  paa  mine  gule  hals- 
perler,  jeg  bad  den  hellige  Madonna  skærme  det 
uskyldige  barn,  og  jeg  bad  hende  paa  mine  knæ  snart 
sende  os  en  anden  gentleman  som  Mr.  Moltke. 

Oh,  Dorina  mia,  han  behøver  ikke  de  mange  ord 
og  de  søde  øjekast,  for  han  har  det  skrevet  paa  sin 
pande,  at  han  er  en  grande,  —  ogsaa  naar  han  staar  i 
skyggen,  og  ingen  ser  ham." 

„Nanni,  jeg  blev  selv  saa  angst  for  Ellinore.  Det 
kom  pludselig  over  mig.  Husker  du  den  rødhaarede 
Juanitta,  som  flygtede  til  Porto  Prinz  med  en  Portu- 
giser en  nat,  da  alle  i  huset  sov?  Oh,  det  kom  over 
mig  som  en  rædsel  .  .  .  Men  Ditta,  det  var  ikke  rig- 
tigt af  os  at  ængstes.  Mr.  O'Brions  datter  vilde  al- 
drig kunne  forglemme  sig  som  Juanitta.  Ellinore 
sover  trygt  i  sin  seng,  men  Nanni  —  Tono  er  ikke  i 
sin." 

„To-no?   Barnet  er  ikke  gaaet  her  forbi." 

„Jeg  vilde  sige  til  hende,  at  hun  skulde  lade  Miss 
Elli  sove  imorgen ;  det  var  bedst  om  —  om  dette 
menneske  var  borte,  inden  hun  kom  op.  Jeg  gik  ind 
for  at  kalde,  men  —  hun  var  der  ikke." 

Den  gamle  famlede  hen  over  det  brogede  tæppe 
og  saa  hen  for  sig. 

Lucie  Hørlyk:  Fra  generalguvernørens  dage.  7 

„Ogsaa  under  det  brune  skind  rinder  blodet  rødt." 

„Men  han,   Nanni?" 

„Den  tørstige  drikker  den  vin,  der  staar  i  persen." 

Mrs.  O'Brion  rejste  sig  og  tog  lyset. 

„Ditta,  hvis  det  er  saadan,  saa  vil  jeg  aldrig  se  den 
mand  mere !  Aldrig !  Hører  du !  Og  Tono,  hun  der 
har  gaaet  her,  fra  hun  var  en  baby  og  har  været  som 
Ellis  legesøster:  Ditta"  —  Mrs.  O'Brion  knyttede 
hænderne  og  hendes  øjne  skød  lyn,  „hun  —  hun 
skal  giftes  med  Jimmy,  med  Køkken-Jimmy  og  skal 
flytte  ned  i  landsbyen,  og  hun  maa  aldrig  komme  i  sin 
masters  hus." 

„Si!  si!"  Den  gamle  vinkede  beroligende  med 
hænderne.   „Si,  si,  Dorina  mia ! 

Den  spanske  sefior  skal  være  borte,  naar  solen 
staar  op :  stol  paa  det.  Og  nu  skal  min  Baby  gaa  og 
sove;  gamle  Ditta  vil  faa  sandheden  ud." 

„Godnat,  Nanitta !" 

„Godnat,  mit  Hjærte!" 


Regnen  sivede  ned.  Det  saa  ud  som  tove,  der 
rakte  fra  himlen. 

Det  var  lørdageftermiddag,  markslavernes  arbejde 
havde  efter  den  ny  forordning  været  indstillet.  1 
„Massas"  hus  var  alle  skodder,  der  vendte  ud  imod 
hytterne,  lukkede,  fordi  herfra  bar  vinden  paa. 

De  fleste  mandlige  negre  havde  tilbragt  dagen 
udstrakt  paa  stengulvet  i  deres  hytte,  sovende,  med 
ansigtet  ned  imod  armene ;  de  smaa  børn  tumlede 
halvnøgne  omkring;  skulde  de  holdes  rolige,  fik  de 

et  sukkerrør,  som  de  flænsede  og  sugede  i ;  mødrene 
og  de  større  børn  syslede  med  aftensmaden. 

Det  var  svært  at  faa  ilden  i  kulgryden  til  at 
brænde  inden  døre  —  den  blev  ellers  sat  ud  i  der 
fri  —  men  silden  skulde  steges  og  majsmelet  bages 
til  funchi*) ;  kvinderne  viftede  ilden  med  deres  store, 
flade  straahatte. 

Da  mørket  begyndte  at  falde  paa,  løb  en  halv- 
voksen dreng  rundt  fra  fiytte  til  hytte,  vandet  sprøj- 
tede om  hans  nøgne  fødder,  raabte  noget  ind  af  dø- 
ren, hvor  han  kom  frem,  og  skyndte  sig  videre. 

Lidt  efter  var  det,  som  negerbyen  blev  levende. 
Mørke  skikkelser  gled  ud  fra  de  smaa  træskure; 
næsten  alle  havde  de  en  sæk,  opsplidset  paa  den  ene 
langside,  over  hovedet  som  hætte,  og  alle  stilede  de 
hen  imod  og  forsvandt  ind  i  en  forholdsvis  rummelig 
hytte  i  byens  udkant,  hvor  en  gammel  kvinde  med  et 
par  uhyre  næsebor  i  en  lille  flad  næse  og  en  mund 
som  en  tryne,  endnu  inden  de  havde  sagt  noget,  tys- 
sede paa  dem  med  hemmelighedsfulde  haandbevæ- 
gelser,  tog  orkanlygterne,  som  de  havde  bragt  tændte 
med  under  sækkene,  og  hængte  dem  op  rundt  paa 
væggene. 

Gamle  Christofores  hytte  var  negerbyens  festsal ; 
her  holdtes  bambola**)  naar  massa  tillod  det;  her 
havde  basen  undertiden  talt,  og  i  aften  var  man 
kaldt  sammen,  fordi  Buddoe  uventet  var  kommen  til 
plantagen. 

Han  havde  valgt  denne  regnvejrslørdag,  fordi  han 

*)  Et  afrikansk  ord,  som  endnu  bruges  om  den  ret,  der  bages  af 

majsmel  og  vand. 
**)  Afrikansk  trommedans. 

mente,  at  hverken  forvalteren  eller  andre  hvide  folk 
vilde  vove  sig  ud  i  væden. 

Buddoe  var  en  høj  neger  med  indianertræk  og  en 
slankhed  som  en  mynde.  Det  hed  sig,  at  hans  fader 
havde  været  konge  i  „det  store  land" ,  inden  han  blev 
fanget  og  ført  til  St.  Thomas. 

Buddoe  havde  en  tid  været  officer  ved  brand- 
korpset og  havde  faaet  sin  frihed  af  generalguver- 
nøren. Nu  havde  han  en  handel  med  majsmel  og 
brød,  men  passede  den  ikke  selv.  Han  færdedes 
meget  paa  øen,  altid  ridende,  og  var  sleben  og  ind- 
smigrende i  sit  væsen  overfor  de  hvide,  der  ofte  ind- 
lod sig  i  snak  med  ham.  Der  var  en  egen  spændt 
energi  over  manden,  der  virkede  paa  de  mennesker, 
han  kom  i  berøring  med,  skønt  han  søgte  at  skjule 
den. 

Han  stod  op  ad  væggen  i  Christofores  hytte,  og 
alle  de  mænd  og  kvinder,  der  kom  ind,  rakte  ham 
haanden  med  en  lidt  generet  glæde,  som  den  kan 
ytre  sig,  naar  en  enkelt  hæver  sig  over  sine  egne, 
saa  de  trods  det  nære  forhold  maa  vise  vedkommende 
ærbødighed.  Mændene  satte  sig  paa  de  faa  træstole 
med  sivflettede  sæder  og  paa  sengen,  der  var  redt 
paa  fjæle  lagt  over  fire  kasser.  Kvinderne  tog  plads 
paa  hug  langs  med  væggene;  der  blev  kun  talt  lidt  og 
hviskende. 

Da  alle  var  samlede,  satte  Christofore  slaa  for 
døren ;  og  hvor  bræddevæggen  var  utæt,  blev  der 
hængt  sække  for,  saa  at  lyset  ikke  kunde  trænge  ud. 
Buddoe  lagde  armene  over  kors  og  rettede  sin  høje 
skikkelse;  der  blev  forventningsfuld  stilhed. 

„Folk,  afrikanske  brødre,  jeg  vil  tale  til  jer  i  den 

gamle  tunge,  saa  at  ogsaa  de  ældre  iblandt  jer  kan 
forstaa  mine  ord." 

„Her  paa  Queenshill  forstaar  vi  alle  bokras*) 
sprog,"  raabte  en  ung  mulat  paa  engelsk,  vi  vil  ikke 
tale  dem  slavesprog  mere." 

„Du  tager  fejl,  ven;  i  det  store  land  var  vi  solens 
frie  sønner,  og  den  gamle  tunge  er  vort  eget  sprog." 

„Men  de  rundho'dede  Dutchmen**)  har  gjort  den 
uren,  og  nu  vil  vi  tale  bokras  sprog." 

„Som  I  vil !  Jeg  er  en  fri  mand,  og  jeg  kan  tale 
de  hvides  sprog.  Hør  nu  og  giv  agt :  I  ved  at  paa 
Barbados  og  St.  Kitts  og  Toledo  er  der  folk  fra  Afrika 
ligesom  vi ;  de  er  købt  for  penge  af  de  hvide  folk  til 
at  gøre  deres  arbejde,  saa  de  er  deres. 

Men  nu  er  der  hvide  folk,  som  har  følt  Gudens 
vrede,  og  de  vil  ofre  til  ham  for  at  mildne  ham,  at 
han  skal  give  dem  rigdom  og  sundhed  og  sejer  over 
det  onde.  De  hvide  folk  kender  ikke  obeah***)  og 
de  tror,  at  de  kan  købe  Guden  ved  at  give  deres  ejen- 
dom fra  dem;  ved  at  give  den  sorte  mand  friheden." 

„Jeg  vil  ikke  ha'  dem  ting!"  raabte  Christofore, 
„jeg  ikke  ved,  hvad  dem  ting  er  godt  for!" 

„Vil  dem  ting  sige  ingen  arbejde?"  spurgte  en  an- 
den kvinde. 

„Jeg  skal  fortælle  jer,  hvad  frihed  er,"  raabte  en 
ung  mulat  og  viste  alle  sine  hvide  tænder  ved  en 
krampagtig  sammentrængning  af  ansigtsmusklerne : 
„Det  er,  at  vi  ikke  mere  skal  danse  under  tamarinde- 

*)  Bokra:  hvid  mand. 

**)  Kreolsk  var  en  blanding  af  afrikansk  og  liollansk. 
***)  En  slags  trolddom,  som  der  endnu  i  vore  dage  tros  paa. 

pidsken !  Vi  skal  ikke  springe,  naar  piantageklokken 
kalder,  vi  skal  være  „folk" ,  skal  vi." 

„Ja,"  raabte  en  frugtsommelig  kvinde  og  rakte 
sine  knyttede  hænder  i  vejret,  „og  ingen  kan  sælge 
os  bort  fra  de  mænd,  som  de  har  giftet  os  med  og  de 
børn,  de  har  tvunget  os  til  at  faa,  saadan  som  de  har 
gjort  hos  Englænderen  paa  Pearl." 

„De  vil  heller  ikke  I"  faldt  den  unge  mand  ind, 
„for  de  maa  ikke  mere  tage  penge  for  os.  Jeg  ved 
om  al  ting  fra  røde  Bob,  —  ham  søn  for  brune  Bess, 
—  ham  har  rejst  og  ham  fin  massa,  men  ham  siger, 
dem  Bokra  er  rak,  og  dem  æder  og  drikker  for  neger- 
mandens sved,  men  ham  siger,  at  nu  kommer  det 
store  vejr,  og  saa  ...  og  saa  ..."  han  løftede  haan- 
den  som  svang  han  en  tung  pidsk  og  slog  af  al  sin 
magt. 

„Pijuh :  Der  er  ingen  fængsel  og  ingen  pidske 
for  bokra." 

„Nej."  sagde  en  gammel  neger  med  et  listigt  an- 
sigt. „Men  nu  maa  den  massa,  som  fejler,  give  penge 
til  generalens  kasse.  Eh  :  Eh :  Massa  Peter  forstaar 
dem  ting! 

„Ja,  Massa  Peter,"  sagde  Buddoe  og  hævede 
stemmen,  „han  er  ikke  bange  for  Guden,  og  han  er 
den  sorte  mands  ven.  Han  er  ikke  en  fremmed  Mi- 
ster Somebody,  der  er  kommen  hertil  langt  borte 
fra,  for  at  gøre  guld  af  den  sorte  mands  arbejde,  nej, 
han  var  ven  med  sorte  folk,  fra  han  var  dreng;  han 
kan  tale  med  dem  folk ;  han  ser  ikke  paa  dem  som 
okser,  der  kun  kan  trække,  naar  man  stikker  dem 
med  pigstangen.     Han  er  negermandens  ven.  og  han 

er  basen*)  for  de  hvide,  og  de  maa  svinge  med  halen 
til  hans  musik,  selv  om  de  faar  kneb  i  rumpen." 

Latter.  „Ja,  Mr.  dommer  sidder  og  venter,  og  saa 
er  negermanden,  der  har  forbrudt  sig,  spaseret  hjem 
igen  til  sin  massa  med  fripas  fra  generalen.  Og  om 
forladelse,  Mr.  planter!  Hvis  du  bruger  pidsk,  saa 
gaar  Mr.  negermand  sin  vej  midt  under  arbejdet,  og 
Massa  planter  bider  i  sine  fine  negle,  men  maa  ud 
med  sine  gode  dalere  til  generalens  kasse !" 

Jubel.     Tænderne  skinner  i  det  tykke  tandkød. 

„Ja,  generalen,  han  er  ikke  for  høj  til  at  være 
ven  med  negermanden!" 

„Heller  ikke  med  pigerne,  dem !"  raabte  en  dyb 
kvindestemme,  og  vittigheden  belønnedes  med  et 
brøl  fra  mændene  og  et  hvin  fra  kvinderne.  Disse 
vuggede  sig  i  lænderne  og  vaandede  sig  af  latter : 
Oh!  oh!  my! 

„Ja,  han  er  vores  ven,"  raabte  Buddoe  myndigt, 
da  latteren  havde  lagt  sig,  „men  han  kan  ikke  hjælpe 
os,  naar  vi  ikke  selv  hjælper  til  .  .  ." 

„Nej,  det  siger  ogsaa  røde  Bob." 

for  han  har  kongen  over  sig,  og  kongen  er 

god,  siger  han,  og  han  vil  ogsaa  give  os  friheden,  men 
først  skal  vi  kende  Guden  —  de  hvide  mænds  Gud. 
Vi  skal  vide  al  ting  om  ham,  om  hans  moder  og  hans 
søskende  og  om  mange  andre  folk  som  han  kendte, 
og  som  har  skrevet  ting  op  om  ham,  som  vi  skal  tro 
er  rigtige. 

Naar  vi  kender  alle  dem  ting,  vil  kongen  give  os 
friheden ;  og  derfor  vil  Massa  Peter,  at  vi  skal  høre 
alt,  hvad  baserne  fortæller,  og  vi  skal  sige,  at  vi  vil 
*)  Herren. 

gærne  døbes,  men"  —  —  han  sænkede  stemmen. 
„Massa  Peter  maa  lystre  sin  konge,  men  jeg  tror, 
hams  mening  er,  vi  kunde  faa  friheden  først  og  saa 
bagefter  blive  døbte.  Maaske  han  mener,  Guden 
vilde  synes  bedre  om  os,  naar  vi  kom  som  gentile." 

Der  blev  banket  sagte  paa  døren.  Alle  sprang  op. 
Christofore  gjorde  tegn,  at  man  skulde  forholde  sig 
roligt  og  gik  selv  hen  til  døren : 

„Vil  nogen  tale  med  gamle  Christofore?"  spurgte 
hun  med  svag  stemme,  som  var  hun  syg  eller  lige 
revet  ud  af  søvnen. 

Bankningen  blev  gentaget  hurtigt  og  utaalmodigt. 

„Det  er  mig,  Tono !    Luk  op!" 

Den  gamle  saa  sig  spørgende  om  i  kredsen. 

„U-uhm !  u-uhm !"  kom  det  fra  en  af  de  ældre 
kvinder,  idet  hun  rystede  pegefingeren  advarende 
frem  og  tilbage  foran  sit  ansigt. 

„Hun  kommer  for  at  finde  os  ud,  det  siger  jeg!" 

„Ja,"  sagde  en  af  de  yngre  og  vred  munden  skævt 
„hun  har  jo  altid  følt  sig  som  en  fin  dame-dejlig!" 

„Luk  op !    Luk  op !    Her  er  saa  vaadt !" 

„Luk  op,"  sagde  Buddoe,  „jeg  kaverer  for  hende." 

Da  de  endelig  aabnede  døren,  stod  Tono  udenfor 
indhyllet  i  sit  sovetæppe.  Hun  smuttede  hurtigt  ind, 
men  saa  sig  ikke  om. 

„Eh,  Eh !  Jeg  siger,  det  er  ære  for  simple  folk!" 
sagde  den  gamle,  der  havde  advaret. 

„Ved  missis,  du  er  her?"  spurgte  Christofore,  „og 
hvem  har  fortalt  dig,  at  her  var  forsamling?" 

„Se  hvad  jeg  har  bragt !"  sagde  Tono  og  trak  en 
stor  flaske  i  kurvefletning  frem  under  shawlet.  Hun 
saa  sig  om  med  febrilske  øjne : 

„Jeg  har  taget  den  i  masters  kælder.  Nøglerne 
laa  fremme.  Jeg  har  stjaalet  den !  Jeg  vilde  vise  jer, 
at  I  kan  stole  paa  mig." 

„Se,  se!  Se,  se!"  sagde  den  gamle,  „du  kommer 
rundt!"  Christofore  havde  taget  proppen  af  flasken 
og  lugtet  til  den. 

„Kom  her  med  dunken,  din  gamle  pellikan !  Du 
behøver  ikke  at  være  bange:  Mr.  O'Brion  plejer  ikke 
at  fylde  bayrom  paa  sine  demijohns!" 

Mænd  og  kvinder  tumlede  rundt  for  at  finde  drik- 
kekar.  Enkelte  kopper  og  kummer  var  der  og  tomme 
tindaaser  og  kalabasser.  En  satte  en  spand  ind  med 
vand.  men  mange  drak  rommen  ublandet. 

„Hør  nu,  inden  I  bliver  drukne,  det,  jeg  kom  for 
at  sige."   raabte  Buddoe  og  løftede  haanden. 

„Ja,  ja.  vi  hører." 

„Alle  jeres  brødre  og  søstre  herfra  til  Westend,  de 
har  skrevet  tegnet,  som  binder,  og  vil  I  være  som  én 
haand  med  dem,  saa  maa  I  ogsaa  skrive  tegnet.  Har 
I  forstaaet  det?  Alle?"  Der  var  kommen  kraft  og 
klang  i  Buddoes  stemme,  og  de  andre  svarede  med 
ekstatisk  begejstring : 

„Ja,  ja,  vi  har  forstaaet  det!" 

„Og  I  ved,  hvad  der  sker  den,  der  bryder  blod- 
tegnet? I  ved  alle,  at  en  mand  kan  falde  og  faa  en 
kniv  i  livet,  eller  han  kan  faa  et  hug  med  en  sukker- 
økse, og  ingen  ved,  hvor  det  er  kommet  fra.  I  ved, 
der  er  føde,  der  smager  som  sukkeræbler  og  hon- 
ning, men  som  faar  indvoldene  til  at  vride  sig  som 
et  bundt  af  orme.  I  kender  Buddoe,  og  I  ved,  at  naar 
han  siger  en  ting,  saa  staar  den  fast  som  en  klippe- 
sten, men  jeg,  Buddoe,  siger,  at  den  som  gaar  herfra 

og  forraader  sine  brødre,  han  er  en  død  mand,  inden 
solen  to  gange  er  gaaet  bag  ved  højene. 

Hører  I  mig?" 

De  rejste  sig  og  sagde,  den  ene  efter  den  anden, 
idet  de  rakte  haanden  ivejret :  Ja,  ja,  jeg  hører!  Jeg 
vil  aldrig  gøre  det,  aldrig!  Før  maa  i  spænde  heste 
for  min  tunge  og  flaa  den  ud,  før  jeg  skulde  gøre  saa- 
dan  en  ting !  I  maa  lægge  obeah  for  mig  og  hakke 
granidilla  i  min  funchi,  jeg  vil  aldrig  forraade  mine 
brødre. 

Buddoe  trak  ærmet  op  over  sin  magre,  muskel- 
spændte  arm,  rev  en  kniv  ud,  der  var  skjult  under 
bæltet  og  stak  med  en  teatralsk  bevægelse  spidsen 
ind,  saa  blodet  sprøjtede  og  løb  ned  over  armen. 

„Skriv  tegnet!" 

Der  var  nu  saa  stille  som  i  en  afgrund.  Han  gik 
rundt,  først  til  mændene  og  bagefter  til  kvinderne ; 
de  dyppede  fingren  i  blodet,  blottede  brystet  og  malede 
et  tegn  af  form  som  en  hestesko. 

Naar  blodet  syntes  at  standse,  pressede  Buddoe 
nyt  frem.  Den  sidste  han  kom  til,  var  Tono.  Hun 
gemte  ansigtet  i  sine  hænder  og  stønnede. 

„Skriv  tegnet,  eller"  .  .  .  kvinderne  foV  ind  paa 
hende  med  knyttede  næver. 

Buddoe  stillede  sig  for. 

„Skriv,"  hviskede  han.  Hun  svejede  frem  og  til- 
bage og  hovedet  sank  forover,  som  havde  hun  ikke 
kræfter  til  at  holde  det  oprejst. 

Buddoe  vristede  en  kop  med  rom  ud  af  haanden 
paa  en  af  de  nærmest  staaende  og  tvang  hende  til  at 
tømme  den.     Hun  rejste  sig  og  saa  sig  forvildet  om. 

De  trængte  sig  om  hende  og  raabte  og  truede. 

„Skriv  tegnet,"  sagde  Buddoe  igen,  „paa  dit 
bryst." 

Hun  lo  og  krængede  kjolen  ned ;  saa  dyppede  hun 
fingren   i   blodet  paa   Buddoes  arm  og  skrev   tegnet. 

„Hvorfor  kom  du?"  spurgte  Buddoe  og  bøjede 
sig  over  Tono,  der  stod  lænet  imod  væggen  og  følte 
sine  lemmer  underlig  tunge,  medens  alt  inden  i  hende 
brændte  som  ild ;  hun  havde  tabt  sin  romkop  ud  af 
haanden. 

Hun  saa  uforstaaende  paa  ham. 

„Hvorfor  kom  du?"  gentog  han  og  ruskede  hende 
i  skuldren. 

Det  gav  et  sæt  i  hende,  og  hun  slog  sine  hænder 
for  ansigtet. 

„Sig  sandheden." 

„Jeg  forbrød  mig." 

„Har  din  missis  slaaet  dig?" 

Tono  gav  sig  til  at  græde. 

„Nej,  nej,  ingen  har  slaaet  mig!" 

Afbrudt  af  hulken  og  til  tider  overdøvet  af  trom- 
men, banken,  fløjten  og  raslen  med  metalstumper  paa 
en  jærnkæde,  blev  hun  ved  :  „Det  var  den  spanske 
sefior!  Miss  Elli  sendte  mig  til  ham,  da  alle  sov,  og 
jeg  tænkte  ikke  paa  andet,  end  at  gøre  som  hun  bad 
mig;  og  først  troede  han,  at  jeg  var  Miss  Elli,  og  jeg 

skjulte  mit  ansigt,  og  han  talte  ord  til  mig oh 

my!  oh  my!  Ligesom  rommen  brændte  de,  men 
ikke  saadan !  Og  jeg  kunde  have  krøbet  paa  mine 
knæ  hele  livet  for  at  høre  ham  sige  de  ord.  Og  saa 
saa  han,  at  det  var  bare  stakkels  Tono,  og  saa  blev 
han  ond  i  øjnene  som  massas  gule  hingst,  og  han 
pustede  ud  af  næsen  ligesom  den,  og  han  løftede  sin 

haand  imod  mig,  og  jeg  vilde  løbe  bort,  og  saa  greb 
han  mig!" 

„Og  saa  tog  han  dig  til  sin  lyst?" 

Tono  stirrede  hen  for  sig  og  nikkede  svagt  med 
hovedet. 

Saa  slog  hun  armene  sammen  over  hovedet  og 
brød  ud  i  en  graad,  der  rystede  hendes  legeme  som 
krampe. 

„Og  da  morgnen  kom,"  blev  hun  ved  mellem  hul- 
ken, „red  han  bort.  Og  jeg  stod  under  galleriet  for 
at  se  ham  endnu  en  gang,  for  at  høre  hans  stemme, 
for  at  bede  ham." 

„Saa,  saa!    Naa,  og  han?" 

„Han !  Han  saa  paa  mig,  som  havde  han  aldrig 
set  mig,  —  saa,  som  en  fin  herre  ser  paa  en  lille 
mulatte!"      Hun  tørrede  sit  ansigt  og  rettede  sig. 

„Men  da  han  red  forbi  Miss  Ellis  vindue,  da 
skinnede  hans  øjne,  og  han  kastede  et  kys  derop.  Til 
hende !  Og  hvad  havde  hun  gjort  for  ham  —  for  ham 
der  ventede  paa  hende  og  havde  saadan  ord  til  hende? 
Sendt  mig  til  ulykke  havde  hun,  for  jeg  kan  aldrig 
glemme  det,  aldrig !  Og  missis  er  ligesom  sten  i  sit 
ansigt,  og  Miss  Elli  maa  jeg  ikke  se;  men  nu  vil  jeg 
høre  til  mine  egne  folk.  Jeg  har  stjaalet  af  massas 
rom,  og  jeg  vil  .   .   .  jeg  vil" 

Døren  var  bleven  slaaet  op,  —  man  havde  druk- 
net forsigtigheden  i  rom,  —  regnen  var  hørt  op,  og 
over  hytten  saas  den  oplyste  hovedbygning,  hvor 
skodderne  nu  var  slaaet  tilside. 

„Der  er  ikke  mere  rom  i  dunken,"  raabte  mulatten. 
„Men  deroppe  er  mere!"  han  truede  imod  huset. 
„Kom,  vi  vil  hente  et  anker!    Det  er  os,  han  maa 

takke  for,  at  han  har  den !  Naar  man  har  faaet  meget 
rom,  maa  man  ha'  mere.     Kom  an!" 

„Ja,  ja!"  skreg  Christofore,  „dem  ting  bedre  end 
frihed!" 

„Nej,  frihed  vil  vi  have!  Liberty!"  Mulatten  svin- 
gede sin  hue  i  luften. 

„Kongen  vil  det  og  Massa  Peter!" 

„Kom  nu  med  ordene,  der  gælder,"  raabte  den 
unge  mand,  der  havde  holdt  paa,  at  der  skulde  tales 
engelsk.  „Naar  kongen  vil,  at  vi  skal  have  friheden, 
og  generalen  vil  det,  og  han  er  vor  ven,  saa  siger  jeg 
som  englænderen  paa  Pearl :  hvorfor  fanden  i  hede 
helvede  faar  vi  den  saa  ikke?" 

„Nej,  det  er  sandt!  Chago  har  ret!  Hvorfor  faar 
vi  den  ikke?" 

Buddoe  hævede  begge  hænder  som  en  taler,  der 
vil  forberede  en  effekt.  Da  der  var  bleven  tavshed, 
og  alle  saa  spændte  op  imod  ham,  sagde  han  lang- 
somt med  oratorisk  eftertryk  paa  ordene ;  „For  vi  skal 
selv  tage  den !" 

Han  gjorde  en  kunstpavse,  saa  fortsatte  han : 

„Men  der  skal  gøres  et  stort  arbejde  først!  Det 
hele  skal  være  trukket  op  med  streger.  Vi  skal  alle 
staa  som  én  haand,  og  det  vi  vil  skal  ramme  de  hvide 
som  en  gale."*) 

Nu  blev  der  en  støj,  en  mumlen,  der  tog  til  i 
styrke;  det  var  som  en  flodbølge,  der  er  ved  at  rejse 
sig;  alle  raabte,  alle  gestikulerede,  alle  vilde  raade 
og  spørge  og  forklare.   Nu  talte  de  kreolsk. 

„Skal  det  nu  blive  Bokra,  der  smager  sukker- 
øksen?" skreg  Christofore  gennem  tumulten  og  sma- 
*)  Orkanagtig  storm. 

skede  med  sine  tykke  læber.     „Eh !  Eh  —  jeg  skulde 
synes  om  at  marengi  med  en  hvid  bas  uden  hoved  I" 

„Hvorlænge  skal  vi  vel  være  om  at  bestemme 
os?"  raabte  han,  de  kaldte  Chago,  „er  vi  børn,  eller 
er  vi  mænd?' 

,.Vi  er  mænd  —  nogen  af  os!"  svarede  Buddoe. 
„derfor  skal  vi  forsøge  ikke  at  bære  os  ad  som  dumme 
jackasser."  *) 

„Carramba,  hvem  siger!"  Chago  rev  en  tændt 
lygte  ned  fra  væggen  og  slyngede  den  efter  Buddoes 
ansigt ;  denne  bøjede  sin  smidige  krop,  saa  lygten  fløj 
over  ham  og  knustes  mod  væggen,  men  kvinderne 
skreg,  holdt  de  knyttede  næver  ind  under  den  unge 
mands  ansigt  og  spyttede  paa  ham. 

Han  værgede  for  sig  med  en  stol. 

„Forstaar  I  ikke,  at  Buddoe  vil  holde  os  op  med 
sine  fine  ord  for  at  gaa  og  være  ven  med  de  store?" 
brølede  han  over  larmen. 

„Naar  man  ved.  hvordan  et  sukkerrør  skal  hug- 
ges, saa  hugger  man  det.  Man  siger  ikke,  nu  skal 
jeg  først  ride  øen  rundt  og  se,  om  de  andre  kender  en 
bedre  maade. 

Naar  vi  ved,  der  er  en  frihed,  hvorfor  tager  vi 
den  saa  ikke?  Fanden  i  hede  helvede,  jeg  spørger 
jer!" 

„Chago  har  ret!  Chago  har'  ret!  Hvorfor  skal  vi 
vente?" 

De   raabte    ind    i    hinandens   store,    røde    munde, 
truede,  drak  rom,  kastede  de  tømte  kopper  og  kala- 
basser  op  i  luften  og  greb  dem  igen. 
*)  Hanæsler. 


111 


En  begyndte  at  slaa  med  metal  paa  en  tindaase, 
en  anden  dunkede  takten  til  og  nogen  fløjtede. 

Kvinderne  vuggede  sig  i  lænderne,  og  et  par  af 
dem  sprang  ud  paa  gulvet  og  begyndte  at  danse. 

Der  var  plads  nok,  for  de  flyttede  sig  ikke,  bevæ- 
gede blot  fødderne  og  vrikkede  med  underkroppen. 
Mændene  saa  til  og  kom  med  obskøne  tilraab. 

„Magas  !*)  Vi  tager  magas  med !  Det  er  godt  til 
at  opmuntre  en  ild !" 

„Folk."  raabte  Buddoe,  „I  glemmer  tegnet!  I  skal 
være  som  én  haand  med  jeres  brødre,  eller  I  vil  lave 
en  brise  af  det,  der  skulde  være  en  orkan." 

„Hvorfor  skal  de  andre  begynde?  Hvorfor  kan 
vi  ikke?  Rommen  har  gjort  os  modige!  Rom  gi'r 
store  kræfter,  og  hele  kælderen  er  fuld." 

„Master  O'Brion  vil  skyde  paa  jer." 

„Men  han  er  én,  vi  er  mange.  Vi  har  økser, 
knive  og  vi  har  magas!" 

Den  unge  mulat  sprang  op  paa  sengen  og  raabte : 
„Vi  vil  hjælpe  kongen  og  Massa  Peter!" 

Buddoe  raabte :  „Gør  I  det,  vil  I  komme  til  at  for- 
tryde det!"  og  han  vilde  stille  sig  i  vejen  for  dem, 
men  Tono  hængte  sig  om  hans  arm :  „Lad  dem  gaa ! 
Lad  dem  gaa !  Lad  dem  brænde  huset !  Lad  dem 
bruge  økserne!    Jeg  hader  de  hvide  folk!" 

Han  tog  hende  op  paa  sin  arm  og  hun  slængte 
sig  ind  til  ham  og  hviskede :  „Hader,  hader !  Forstaar 
du  ikke?" 

Snart  efter  bugtede  en  mørk  menneskemasse  sig 
op  imod  det  hvide  hus. 
*)  Det,  der  bliver  tilovers  af  sukkerrørene  ved  tilberedelsen. 


112 


En  underlig  kold  klamhed  havde  ligget  over 
Queenshill  den  hele  dag.  Mrs.  Dorina  havde 
skyndt  sig  om  morgenen  at  gemme  sølvtøjet  og  kry- 
stallet fra  aftnen  før  og  havde  haft  en  lang  samtale 
i  sit  eget  sprog  med  Nanna  Ditta.  Mr.  O'Brion  havde 
gaaet  frem  og  tilbage,  frem  og  tilbage  paa  galleriet, 
skønt  missis  vred  sine  hænder  og  bad  ham  komme 
ind. 

Den  fugtige  luft  og  regnstænkene  vilde  give 
ham  feber,  saa  vist  som  noget !  Maaske  den  gule 
feber !  Men  master  syntes  ikke  en  gang  at  høre, 
hvad  hun  sagde. 

Miss  Ellinore  havde  opholdt  sig  det  meste  af  da- 
gen paa  sit  værelse ;  hendes  fader  havde  været  inde 
hos  hende,  og  ved  middagsbordet  var  det,  som  hele 
hendes  ansigt  kun  var  to  store  bedrøvede  øjne,  og 
hun  rørte  neppe  maden,  kun  et  stykke  vandmelon 
spiste  hun. 

Nu  var  det  aften ;  missis  var  gaaet  ovenpaa  og 
havde  ladet  Ditta  bringe  en  bakke  op  med  ingefær- 
sukker og  tærte  med  guavamarmelade ;  hun  vilde 
have  Ellinore  med,  men  hun  var  træt,  sagde  hun,  og 
vilde  gaa  til  ro. 

O'Brion  sad  alene  i  den  store  sal.  Han  sad  ved 
det  runde  mahognibord  med  to  lys  foran  sig  og  læste 
i  en  gammel  gulnet  bog  med  store,  snørklede  bogsta- 
ver. Det  var  hans  skat  fra  drengeaarene :  „Irernes 
kamp  med  de  fremmede." 

Denne  tilsyneladende  tunge,  lidt  vredagtige  mand 
havde  endnu  bevaret  sin  evne  til  at  lade  fantasien 
bære  sig  bort  fra  virkeligheden.  Der  var  en  digtersjæl 
i  den  irske  planter,  og  naar  han  saa  tilbage  over  sit 

liv,  formede  det  sig  for  ham  som  et  epos  i  sange.  Ar- 
bejdet, nøjsomheden,  den  sejge  energi,  det  havde  væ- 
ret de  stene,  han  havde  baaret  til  sit  parnas;  men 
Dorina  del  Potzo  hun  var  hans  skønneste  digt. 

Ingen  af  de  egenskaber  ejede  hun,  som  han  hjem- 
me i  Irland  vilde  have  fordret  af  en  hustru ;  hverken 
arbejdsomhed,  nøjsomhed  eller  dyb  sædelig  alvor; 
men  hun  var  underet,  pantet  paa,  at  han,  George 
Crane  O'Brion,  stalddrengen,  matrosen,  var  naaet 
frem  og  op ;  op  hvor  livet  ikke  mere  er  kamp,  op  hvor 
der  er  raad  til  at  spøge  og  le  bekymringerne  bort  og 
lade  andre  gøre  arbejdet.  Men  i  den  sidste  tid  kom 
der  ofte  en  stor  utryghed  over  ham,  en  frygt  for,  at 
hans  livs  bygning  var  truet,  og  hans  sind  blev  ujævnt 
og  opfarende. 

Haarde  ord  havde  han  sagt  idag  i  anledning  af  den 
spanske  guvernør;  og  han  saa,  at  sagen  var  gaaet 
Ellinore  til  hjærtet.  Men  det  han  ikke  kunde  glemme, 
det,  der  mest  havde  voldet  hans  vrede,  det  var  Do- 
rina, Dorina  som  hun  havde  siddet  under  moskitonet- 
tet, den  nat,  han  kom  hjem  fra  Canegarden ;  barneung 
havde  hun  set  ud ;  og  han  syntes  at  hendes  øjne  hav- 
de haft  den  samme  smægtende  glød  som  den  nat  paa 
ballet  i  St.  Thomas,  da  han  løftede  hende  paa  sin  arm. 

Han  følte  en  afmægtig  harme  imod  denne  spa- 
nier, som  i  hans  fraværelse  havde  trængt  sig  ind  paa 
hans  ejendom,  og  som  havde  bedraget  hans  datter, 
skændet  hans  slavinde  og  faaet  hans  hustrus  hjærte 
til  at  banke  ungt,  og  havde  faaet  hende  til  at  længes 
efter  sin  fødeø,  efter  sine  landsmænd  og  efter  deres 
blomstrende,  forlorne  tirader. 

O'Brion   havde,    som   aarene   gik,    faaet   en    bred 

Lucie  Hørlyk :  Fra  generalguvernorens  dage.  8 

selvfølelse.  Han  var  øens  største  planter,  og  hans 
spanske  hustru  havde  altid  kastet  glans  over  Queens- 
hill. 

Men  han  kunde  endnu  i  forholdet  til  hende,  til 
Dorina  del  Potzo,  faa  en  ydmygende  følelse  af,  at 
hans  barndom  og  ungdom  tyngede  ham  nede,  og  al 
han  aldrig  helt  blev  hendes  lige.  Men  saa  tog  han 
den  gamle  krønike  frem  og  læste,  indtil  hans  egen 
fortid  faldt  sammen  med  hans  folks,  og  hans  brede 
bryst  hævede  sig  i  stolthed  ved  krønikeskriverens  be- 
retning om  svundne  tiders  storhed. 

„Da  nu  den  kække,  kongelige  kæmpe  og  høv- 
„dingers  høje  hersker  saa  det  nederlag  og  mande- 
„fald,  som  Danerne  og  de  sørøverske  Danemar- 
„kere  udøvede  paa  Dalcassierne,  slog  det  hans 
„sind  som  død  eller  en  evig  skam  saaledes  at  se 
„paa  de  fremmedes  færd  mod  dem,  og  han  gre- 
„bes  af  en  knugende,  kogende  harme  og  vrede 
..og  af  en  overvættes  højhed  og  storhed  i  aand 
„og  hu.  Modets  og  manddommens  ørn  fløj  op  i 
„hans  sind  og  flagrede  om  hans  hoved  og  om 
„hans  mund.  Hovedkulds  gjorde  han  et  hidsigt 
„og  heftigt  indhug  paa  de  danskes  hob  som  en 
„utæmmet,  ond,  arrig  oxe  eller  som  en  brølende 
„og  hylende  løvinde,  hvem  man  har  røvet  og  ra- 
„net  deres  hvalpe,  eller  som  den  stolte  rullen  af 
„en  svulmende  alt  overskyllende  strøm,  som 
„splintrer,  sprænger  og  søndrer  det  den  støder 
„paa,  og  han  gik  en  krigers  gang  gennem  de  dan- 
„skes  hær.  Derom  er  der  vidnesbyrd  hos  hans 
„fjenders   og   hos    Leincestermændenes   krønike- 

„skrivere,  at  ved  det  indhug  faldt  50  for  hans 
„højre  og  50  for  hans  venstre  haand,  og  han 
„gentog  aldrig  sit  stød  mod  den  samme  mand, 
„men  huggede  kun  det  ene  hug,  og  hverken 
„skjold  eller  brynje  mægtede  at  modstaa  ham  el- 
„ler  hindre,  at  han  jo  rammed  krop,  ben  eller 
„hjærneskal,  og  saaledes  hændte  det  .  .  ." 

Det  bankede  paa  døren  ud  imod  galleriet. 
O'Brion  satte  neglen  i  bogen  og  raabte  barsk:  „Hvem 
der?" 

Moltke  traadte  hurtigt  ind  og  trak  døren  til  efter 
sig.  Han  kastede  regnkappe  og  hat  paa  en  stol,  og 
da  han  kom  indenfor  lyskredsen,  saa  O'Brion,  at  han 
var  bleg. 

„Hvad  er  der  sket?" 

„Der  er  kommet  skib  fra  Danmark.  Jeg  kommer 
fra  generalguvernøren." 

„Naa?"    O'Brion  saa  stift  paa  ham. 

„Er  det  ...  er  det  frigivelse?" 

Moltke  gjorde  et  kast  henover  gulvet. 

„Nej,  var  det  blot  det!" 

„Naa,  tal  saa,  eller  —  skammer  du  dig?" 

„Ja,  Svigerfader,  jeg  skammer  mig." 

Han  kom  tilbage  og  satte  sig  tungt. 

„Du  ved,  at  kongen  havde  tænkt  at  løse  slave- 
spørgsmaalet  ved  at  lade  alle  børn  fødes  frie  og  love 
almindelig  frigivelse  aar  60,  og  at  generalguvernøren 
sendte  adjudanten  hjem  for  at  overbevise  ham  om  det 
uholdbare,  det  rent  umulige  i  den  forordning;  og  vi 
troede  planen  var  opgivet.    Nu  er  der  indløbet  kon- 

gelig  ordre,  at  der  skal  udstedes  proklamation  om,  at 
fra  den  28de  juni  er  alle  børn,  der  fødes,  frie." 

„Fra  den  28de?  Men  de,  der  fødes  den  27de,  er 
de  slaver?" 

O'Brion  lagde  sig  tilbage  i  stolen  og  lo  med  sin 
underlig  haarde  latter,  der  ikke  syntes  at  ville  høre  op 
igen. 

„Haan  ikke,  Svigerfader !  Havde  du  set  general- 
guvernøren, som  jeg  saa  ham,  vilde  du  ikke  gøre  det. 
Han  saa  ud  som  en  brudt  mand  og  blev  ved  at  holde 
mig  tilbage,  som  var  han  bange  for  at  blive  alene. 
Han  sagde  gang  paa  gang:    Nu  er  alt  tabt! 

Du  har  ret,  uimodsigelig  ret,  naar  du  siger,  at 
generalguvernøren  er  hensynsløs  og  har  store  fejl,  og 
jeg  har  selv  undertiden  næret  tvivl  om  hans  motiver ; 
men  dette  var  ikke  en  magtsyg  mand,  hvis  forfænge- 
lighed havde  faaet  et  stød,  det  var  en  menneskeven, 
en  reformator,  der  saa  sit  livsværk  truet." 

„Moltke,  ved  du,  hvad  der  er  mit  indtryk  af  de 
folk  i  jeres  land,  der  skal  regere?" 

„Nej  ?" 

„At  de  læser  sig  til  det.  De  læser  sig  til  alt  i 
skrevne  bøger,  og  saa  skriver  de  om  det. 

Der  findes  bøger  om  folk  i  sydstaterne,  der  for 
fornøjelse  bruger  slavindernes  bryster  til  naalepuder 
og  straffer  slaverne  ved  at  hugge  deres  næse  og  øren 
af;  de  bøger  tror  jeg  kongelig  majestæt  og  de  andre 
store  folk  læser,  og  dem  fæster  de  lid  til ;  men  folk, 
der  kommer  herude  fra  og  har  ejet  slaver  og  har  le- 
vet imellem  slaver,  dem  skøtter  de  ikke  om  at  høre 
besked  af. 

Kan  hænde  sandheden  forvirrer  dem!" 

Moltke  havde  rejst  sig  igen  og  gik  frem  og  tilbage 
over  gulvet. 

„Dette,  livorvidt  den  ene  race  eller  klasse  har  lov 
til  at  svinebinde  den  anden  eller  ej,  det  er  jo  en  fø- 
lelsessag." 

„Ja,  som  dog  ikke  kommer  religionen  ved.  Den 
danske  pastor  holder  med  os.  Der  skal  staa  i  biblen 
en  historie  om,  at  apostlen  Paulus  sendte  en  bortrømt 
slave  tilbage  til  slavens  herre,  —  præsten  har  selv 
fortalt  mig  det  —  og  bad  herren  være  mild  i  sin 
straf,  og  han  formanede  slaven  til  aldrig  at  være  uly- 
dig mere.  Begge  hørte  de  til  Paulus's  menighed,  men 
ikke  med  ét  ord  nævner  han  frigivelse."  O'Brion 
rettede  sig  i  stolen :  „Saadan  talte  jeres  egen  præst, 
og  det  var  om  apostlen  Paulus." 

„Naa,"  sagde  Moltke  og  smilede  lidt,  „har  hans 
velærværdighed  endelig  fundet  en  allieret? 

Svigerfader!"  Moltke  standsede  og  saa  ind  i  den 
gamles  hvasse,  kamplystne  øjne.  „Lad  os  ikke  nu 
skændes  om  sagen ;  det  fører  jo  dog  aldrig  til  noget 
maal.    Det,  der  er  sket  nu,  har  vi  ikke  villet. 

Jeg  tog  herind,  fordi  jeg  vilde  fortælle  dig  hvad 
der  vilde  komme,  og  fordi  jeg  vilde  raade  dig  til  selv 
at  tale  med  dine  folk,  inden  proklamationen  naar 
dem.  Ellers  vil  de  let  faa  det  indtryk,  at  du  staar 
fjendtligt  i  dette,  som  vel  i  første  øjeblik  vil  forekomme 
dem  som  en  gunst  og  naade. 

Her  er  gæring  mellem  markarbejderne,  det  kan 
ikke  nytte,  at  vi  søger  at  gøre  os  blinde  for  det,  og 
husk,  vi  er  i  virkeligheden  kun  faa,  og  de  er  mange." 

„Du  mener,  at  jeg  skulde  liste  paa  hosesokker  for 

ikke  at  tirre  de  vilde  bæstier,  som  er  mine  egne  be- 
talte slaver?"' 

„Ja,  det  mener  jeg." 

„Moltke,  du  kender  ikke  George  O'Brion." 

„Jo.  det  mener  jeg,  at  jeg  gør.  Jeg  ved,  du  er  en 
heftig  mand,  og  jeg  ved,  du  betragter  dine  betalte 
slaver  som  væsner,  der  ikke  tænker  eller  føler,  men 
er  underlagt  din  vilje. 

Svigerfader,  husk  paa,  at  rædslerne  paa  Marti- 
nique begyndte  med  et  revolverskud  fra  en  hvid 
mand,  og  at  det  gik  ud  baade  over  børn  og  kvinder. 

Tænk  paa  din  kone,  tænk  paa  Ellinore,  ja  —  og 
paa  alle  de  andre." 

O'Brion  lagde  sin  knyttede  haand  paa  den  op- 
slaaede  krønike  og  sagde  hen  for  sig  uden  at  se  i 
den  :  „Og  han  grebes  af  en  knugende,  kogende  har- 
me. Hovedkulds  gjorde  han  et  hastigt  og  heftigt  ind- 
hug paa  de  danskes  hob  som  en  utæmmet,  ond  oxe 
eller  som  en  brølende  løvinde,  hvem  man  har  røvet 
og  ranet  dens  hvalpe,  eller  som  den  stolte  rullen  af 
en  svulmende  strøm,  som  søndrer  det,  den  støder  paa, 
og  han  gik  en  krigers  gang  igennem  de  danskes  hær." 

Moltke  satte  sig  træt. 

„Du  læser  nok  ogsaa  bøger.  Svigerfader." 

„Ja,  jeg  læser  .  .  ." 

„Tys !" 

Moltke  havde  rejst  sig  og  lyttede. 

„Hvad  er  der?" 

„Hører  du  ikke?" 

Gamle  Nanna  stod  i  stuen,  uden  at  de  havde  hørt 
hende  komme.  Hun  havde  en  lygte  i  haanden,  som 
hun  satte  fra  sig  paa  bordet. 

„Hvad  er  der  sket?    Hvorfor  kommer  du?" 

„Folkene,  Sir!" 

„Folkene?" 

„De  kommer,  Sir.  De  kommer  op  mod  huset,  og 
de  har  økserne  med. 

Hvis  De  tror  paa  den  hellige  Guds  Moder,  Sir, 
saa  bed  hende  naadig  bevare  Dem  og  os  alle!" 

Moltke  gik  hurtigt  ind  i  spisestuen,  der  vendte  ud 
imod  negerbyen. 

„Folkene,  siger  du!    Hvorfor  kommer  de?" 

Der  kom  et  ondt  blink  i  gamle  Dittas  øjne. 

„De  kommer  for  at  gøre  det  op.  Sir!  Og  var  det 
ikke  fordi  Senora  Dorina  er  ene  her  mellem  frem- 
mede, og  fordi  hun  har  kun  gamle  Nanni,  saa  stod 
jeg  ikke  her  og  forraadte  mine  egne." 

„Hurtigt,  Nanna,"  raabte  Moltke,  idet  han  kom 
tilbage,  „luk  skodderne;  jeg  stænger  døren." 

O'Brion  havde  rejst  sig. 

„Jeg  henter  geværerne." 

Larmen  kom  nærmere  og  nærmere,  raaben,  syn- 
gen og  plasken  i  det  vaade  ler  af  nøgne  fødder.  Lige 
idet  Moltke  havde  faaet  de  rustne  bolte  slaaet  for  yder- 
døren, standsede  skaren  nedenfor  galleriet,  og  støjen 
sagtnede. 

„Hvis  de  ikke  er  drukne,"  sagde  Nanna,  „saa  vo- 
ver de  ikke  at  sætte  fødderne  paa  masters  balcony." 

„Hvor  ligger  den?"  raabte  en  stemme  paa 
kreolsk. 

„I  kælderen,"   svarede  en  anden. 

„Men  friheden,  friheden,"  brølede  Chago,  „den 
er  i  salen,  hvor  Bokra  er." 

„Vi  vil  se  Massa  O'Brion." 

„Vi  vil  vise  ham,  hvor  godt  hans  økser  bider," 
raabte  Christofore  og  belønnedes  med  en  latter. 

„Vi  vil  vise  ham,  at  vi  har  manérer!" 

„Hvis  han  ikke  tror,  at  vi  er  gode  nok,  kan  han  jo 
døbe  os." 

„I  rom!" 

„Ja,  ja,  vi  vil  døbes  i  rom.  Massa  Peter  siger,  at 
vi  skal  døbes." 

„Han  er  vores  ven  1" 

Chago  var  sprungen  op  ad  trappen  til  galleriet. 

„Generalen  er  vores  ven,  generalen  .  .  ."  her 
kom  nogle  uhøviske  ord,  der  betegnede  generalens 
foragt  for  de  fine  folk. 

„Hvor  er  Buddoe?" 

„Buddoe  har  gemt  sig,  da  det  gjaldt.  Jeg  er  jeres 
general !" 

Han  huggede  sin  økse  imod  døren,  saa  den  blev 
siddende  og  maatte  vristes  ud,  og  snart  var  galleriet 
pakket  af  mænd  og  kvinder,  der  hujede,  brølede  og 
hamrede  med  bagsiden  af  økserne  imod  skodderne. 

Moltke  havde  lyttet  til  forhandlingerne  udenfor 
huset;  da  han  nu  vendte  sig  om,  stod  hans  svigerfader 
ved  siden  af  ham.  Hans  graa  haar  strittede;  ét  ge- 
vær havde  han  stillet  op  imod  en  stol,  et  andet  var 
han  ved  at  lade,  og  en  pistol  laa  paa  bordet. 

Moltke  saa  paa  hans  dirrende  hænder. 

„Naar  alt  andet  er  glippet.  Svigerfader,  saa  griber 
vi  til  det  der,  men  ikke  før." 

„Ditta,"  raabte  O'Brion,  og  hans  stemme  rungede 
i  den  store,  tomme  sal,  „slaa  skodderne  fra,  saa  jeg 
kan   skyde." 

Støjen  udenfor  var  stegen  til  et  durende  brøl 
blandet  med  skrigende  kvinderøster. 

Buddoe  var  kommen  til  og  vilde  have  folkene 
bort.  De  delte  sig  i  to  partier  og  truede  hinanden 
med  økserne. 

„Du  faar  ikke  lov,  Svigerfader!" 

Moltke  lagde  sin  haand  paa  den  gamles  arm  og 
raabte  ham  ind  i  øret  for  at  overdøve  støjen  derude: 
„Husk  —  de  derude  er  kun  slaver." 

Saa  stod  Mrs.  O'Brion  der,  hvid  i  ansigtet,  med 
de  smaa  hænder  knyttede : 

„O'Brion  skal  gøre  det,  han  synes  er  ret!  Fol- 
kene er  hans!" 

Ellinore  gemte  sig  rystende  ved  Nanna  Dittas 
bryst. 

O'Brion  slog  krogen  af  skoddet  med  bøssekolben-, 
hans  svigersøn  satte  den  paa  igen  og  stillede  sig  for- 
an vinduet. 

„Dreng,  af  vejen,  eller  saa  sandt  .  .  ." 

Mrs.  O'Brion  rakte  grædende  hænderne  ud  for 
at  afværge  slaget.     Moltke   blev   roligt  staaende. 

„Svigerfader,  de  mennesker  derude  de  er  lige  saa 
stærke  som  vi,  hvad  kræfterne  angaar;  de  er  drukne 
og  ophidsede  og  har  deres  økser  med  og  formodentlig 
stof  til  at  tænde  ild  paa  huset;  men  de  er  børn  uden 
ansvar,  og  vi  er  voksne." 

„Hvad  vil  du  da?" 

„Tale  til  dem,  faa  dem  til  at  tænke  paa  andre 
ting." 

„Tale,  tale !  Heide  vand  paa  sydende  beg.  Nej, 
her  skal  for  en  gangs  skyld  ikke  tales,  her  skal  hånd- 

les!  Var  dig!"  Han  slog  krogen  af  skoddet  og  hæ- 
vede bøssen. 

..Om  jeg  saa  skal  brydes  med  dig,  Svigerfader, 
faar  du  ikke  lov." 

Mrs.  Dorina  hængte  sig  ved  sin  mands  arm  og 
saa  op  i  hans  ansigt:  „Bjørn,  Bjørn,  lad  Moltke  for- 
søge sit.    Skyder  du.  vælter  de  sig  ind  over  os." 

„Er  jeg  da  saa  affældig,  at  jeg  skal  sættes  fra  sty- 
ret? Hvem  er  herre  her  paa  Queenshill?  Hvor  længe 
skal  jeg  staa  her  og  lade  mig  haane  af  mine  egne 
folk?    Væk  med  jer,  jeg  vil  saa  sandt  .  .  .'" 

Moltke  greb  om  bøssen  og  tvang  mundingen 
nedad. 

„Skyder  du  det  skud,  vil  hele  øen  om  to  timer 
staa  i  flammer." 

„O'Brion,  O'Brion,  hør  hvad  han  siger." 

Den  gamle  slap  bøssen,  og  Moltke  satte  den  op 
imod  en  stol. 

„Svigerfader,  vent  i  ti  minutter.  Hvis  uroen  saa 
ikke  har  lagt  sig,  saa  hjælper  jeg  dig  ved  geværerne." 

„Oh,  Far,  lad  Moltke  prøve." 

„Ja,  O'Brion,  jeg  beder  dig,  lad  Moltke  prøve!" 

O'Brion  saa  paa  sin  hustrus  bedende  øjne,  saa 
sænkede  han  hovedet,  og  hans  ansigt  fortrak  sig  som 
i  fysisk  smerte : 

„Moltke,  gør  hvad  du  vil !" 

Splinter  fra  døren  var  begyndt  at  ryge  ind  i  væ- 
relset; raabene  udenfor  lød  ikke  mere  som  om  de 
kom  fra  menneskestruber.  Gamle  Ditta  stod  forover- 
bøjet med  jagende  aandedræt  og  knyttede  hænder. 

„Jeg  kender  mine  folk.  Nu  vil  de  se  ild  eller 
blod,   eller  noget  stort  maa  ske." 

Moltke  havde  trukket  bolten  fra  døren,  og  inden 
nogen  kunde  forhindre  det,  var  han  i  et  spring  ude 
paa  galleriet  og  havde  slaaet  døren  til  efter  sig. 

I  samme  nu  brød  støjen  af  som  skaaret  over.  Ikke 
en  lyd,  ikke  et  aandedrag  hørtes.  Det  var  som  et  op- 
rørt hav,  der  pludselig  var  stivnet  til  is. 

Ogsaa  kvmderne  i  salen  holdt  vejret  tilbage.  Mrs. 
Dorina  knugede  hænderne  om  sin  mands  arm.  Elli- 
nore  laa  paa  knæ  og  skjulte  ansigtet  i  sine  hænder, 
gamle  Ditta  stod  foroverbøjet  og  lyttede ;  hendes  øjne 
var  blodsprængte,  og  hendes  næseflige  steg  og  sank, 
overlæben  havde  hun  suget  ind,  men  to  lange  hjørne- 
tænder stak  udenfor  som  paa  et  rovdyr. 

Saa  var  der  en  stemme,  der  raabte : 

„Hvor  er  Massa  O'Brion?" 

Og  andre  gentog  : 
„Ja,  hvor  er  Massa  O'Brion?" 

Da  O'Brion  hørte  sit  navn,  vilde  han  rive  sig  løs, 
men  Mrs.  Dorina  klamrede  sig  til  ham  og  holdt  ham 
tilbage  med  kræfter,  hun  aldrig  havde  vidst,  hun 
ejede. 

„Hvad  vil  I  ham?" 

„Vi  vil  .  .  .  vi  vil  .  .  ."  resten  tabte  sig  i  en  mum- 
len, indtil  den  unge  mulat,  der  havde  udnævnt  sig  selv 
til  general,  svang  sin  økse  og  raabte: 

„Vi  vil  have  frihed  som  vore  brødre  paa  Barbados 
og  St.  Kitts,  vi  vil  ikke  mere  være  slavebundne,  vi 
vil  .  .  ." 

Nu  rejste  støjen  sig  igen,  voksede  som  en  lavine, 
og  man  hørte  Christofores  stemme  som  et  fugleskrig 
over  braget : 

„Vi  vil  se  dem  Bokras  hoveder  splittede,  saa  hjær- 
nerne  sprøjter  dem  rødt  ud  af  øjnene!" 

„Vi  vil  have  rom  og  shrub  og  sød  gouavaberry !" 
En  grødet  mandsstemme  sang : 

„Jim  vil  synge  jer   en   sang, 
Bokras  hoved  paa  en  stang!" 

Og  de  andre  gentog  det  som  et  refræng. 

De  trængte  sig  truende  om  Moltke.  Han  mær- 
kede den  ramme  stank  fra  deres  legemer  og  saa  de 
hvide  øjenhinder  lyse  imod  sig.  Saa  raabte  han  med 
en  stemme,  der  skar  gennem  brølet  som  et  velstemt 
instrument : 

„Stille  !" 

Straks  sank  støjen  til  en  mumlen,  men  økserne 
blinkede  foran  ham. 

„Hør,  hvad  jeg  er  kommen  for  at  sige  jer  —  skønt 
I  ikke  fortjener  det :  Kongen  sender  jer  sin  hilsen ! 
Jeres  konge  !    Kongen  af  Danmark  !" 

„Kongen ! !" 

„Eh,  eh !    Hvad  siger  kongen  om  dem  ting?" 

„Han  siger  ligesom  dem  andre  Bokra,"  skreg 
Christofore,  „lad  negermanden  svede  sort,  det  gi'r 
dalere  i  pungen !" 

„Vil  han  give  os  friheden?  Det  er  friheden,  vi 
vil  have!  Bokras  hund  kan  sove,  og  Bokras  hund  kan 
æde  funchi  uden  at  arbejde,  men  negermanden, 
tiuh !  Ham  komme,  naar  plantageklokken  kalder,  ham 
springe  under  mestermandens  pidsk,  ham  .  .  ." 

„Hør  nu,  hvad  jeg  vil  fortælle  jer!" 

„Vi  vi!  ikke  høre!" 

„Tys,  vi  vil  høre  dem  ting!  Fortæl  om  kongen! 
Ham  smuk  massa,  mig  set  hans  kontrafej !" 

„Har  1  nogensinde  set  en  konges  hus,  et  slot  — 
et  slot  med  taarne  og  tinder?  I  et  slot  der  er  store 
sale,  høje  som  en  kirke,  og  der  er  vinduer  af  farvet 
glas,  der  skinner  i  solen  som  kostelige  stene. 

I  en  af  slottets  sale  holder  kongen  raad." 

Moltke  saa  sig  om,  økserne  var  langsomt  sunkne 
ned,  og  han  syntes,  det  var  nysgærrige  barneøjne,  han 
saa  ind  i. 

„Fortæl  om  ham!    Er  hans  tøj  rødt?" 

„Hvor  er  hans  kone?" 

„Rundt  om  ham  sidder  landets  fornemste  mænd, 
og  de  klogeste.  De  ved  ah,  hvad  der  sker  i  kongens 
lande,  og  de  giver  ham  raad." 

„Ved  kongen  da  ikke  noget  af  sig  selv?" 

„En  klog  konge  lytter  til  sine  raadgivere,  men  han 
bestemmer,  hvilke  raad  han  vil  følge." 

„Ved  kongen  om  negermanden?" 

„Er  det  sandt,  som  generalen  siger  til  Buddoe,  at 
kongen  er  god?" 

„Ja,  det  er  sandt.  Og  kongen  har  en  dronning!  I 
kender  jo  hendes   billede?" 

„Ja,  hun  ligner  efter  postmesterens  missis,  men 
hun  er  mere  fed." 

„Ja,  for  hun  kan  spise,  naar  hun  vil,  kan  I  vel  for- 
staa;  men  hun  ser  venlig-agtig  ud." 

„Syss!  Lad  Mr.  Moltke  fortælle!  Hvordan  ser 
hun  ud  i  virkeligheden?" 

„Hun  ser  ud,  som  en  rigtig  dronning  skal  se  ud. 
Hun  har  milde  blaa  øjne  og  bløde,  hvide  hænder,  og 

naar  der  er  fest  paa  slottet,  har  hun  en  krone  paa  ho- 
vedet." 

„Hvordan  stikker  hun  den  paa?  Dem  hvide  ladies 
kan  ikke  bære  en  ting  paa  hovedet?" 

„I  ved,  at  den  28de  juni  er  det  dronningens  fød- 
selsdag, og  kongen  har  spurgt  hende,  hvad  gave  han 
maatte  give  hende  paa  denne  festdag." 

„Og  hvad  sagde  hun?  Hun  har  vel  klæder  nok? 
Vilde  hun  have  flere  bandelokker?" 

„Eller  en  baby?" 

Det  var  en  ganske  ung  pige,  næsten  et  barn,  der 
spurgte,  og  Moltkes  ansigt  lyste  op  i  et  smil.  Det  blev 
straks  besvaret  af  en  forstaaende  latter,  og  et  par 
stemmer  gentog  ringeagtende  :  „En  baby !  Puh  !  For 
en  dronning!    Dem  ting  for  fattige  folk!" 

„Nej,  det  var  slet  ikke  saa  dumt  gættet.  Dron- 
ningen holder  af  smaa  børn.  Til  sin  fødselsdag  har 
hun  derfor  ønsket  sig  —  ikke  smukke  klæder,  ikke 
brogede  perler,  ikke  kostbare  ørenlokker  eller  heste, 
der  kan  danse  foran  hendes  vogn  —  hun  har  kun 
bedt  om  en  ting  ..." 

„Sys — ss!"  —  de  tyssede  paa  hinanden,  skønt  der 
var  lydløst  stille,  de  stirrede  paa  Moltkes  mund,  som 
vilde  de  hente  ordene  ud.  og  tyssede  igen. 

„Hun  har  ønsket  sig,  at  fra  den  dag,  den  28de 
juni,  skulde  alle  de  børn,  der  fødes  paa  disse  øer,  være 
frie.   Frie  til  at  komme  og  frie  til  at  gaa,  forstaar  I?" 

Et  gisp,  et  suk  som  fra  en  forsamling,  der  snap- 
per efter  vejret,  saa  en  fortvivlet  graad  fra  en  kvinde- 
strube cg  en  beroligende  mandsstemme :  „Saa,  saa, 
Tono!    Giv  dig  ikke  over!" 

„Men  det  siger  jeg  jer."    Moltkes  røst  hævede  sig 

og  blev  myndig  og  kold,  „vover  I  en  eneste  gang  til 
den  slags  kunster  som  i  aften,  saa  skriver  jeg  til  dron- 
ningen og  fortæller  hende,  hvad  slags  folk  I  er,  for- 
tæller hende,  at  I  er  endnu  ikke  værdige  til  hendes 
gave,  at  I  er  langtfra  rolige  og  forstandige  nok  til  at 
opdrage  frie  børn,  og  jeg  kender  dronningen  !  Saa  vil 
hun  sige  til  kgl.  majestæt :  jeg  tog  fejl ;  det  var  et 
daarligt  ønske  jeg  havde !  Giv  mig  tre  rækker  blaa 
perler  i  stedet  for." 

„Aah,  aah !  skriv  det  ikke !" 

„Mr.  Moltke,  vi  vil  være  rolige!  Sig  det  til  dron- 
ningen." 

„Maaske  hun  vil  bede  om  mere  til  os." 

En  høj  skikkelse  havde  svunget  sig  over  murbalu- 
straden og  stod  nu  ved  siden  af  Moltke.  Det  var 
Buddoe. 

De  to  mænd  var  lige  høje,  og  Buddoe  saa  ind  i 
Moltkes  øjne  med  en  blanding  af  beundring  og  listig 
forstaaen. 

„De  er  en  klog  mand,  Mr.  Moltke,  af  en  fremmed 
at  være!  De  ved,  at  mine  folk  holder  af  det,  der 
skinner,  selv  naar  det  hænger  i  luften." 

„Skaf  dem  nu  bort,  Buddoe." 

„Ja  vel.  Sir,  men  pigen,  Tono,  hun  gaar  med  mig." 

„Tono?" 

„Ja,  vel.  Sir!  Jeg  ved,  Mrs.  O'Brion  vil  gifte  hen- 
de med  Køkken-Jimmy  og  give  dem  hus  i  landsbyen ; 
men  ser  De,  Sir"  —  Buddoe  bøjede  sig  fortroligt 
over  imod  Moltke  og  kneb  det  ene  øje  til,  —  „mu- 
ligvis føder  hun  efter  den  gode  dronnings  fødselsdag 
en  fin,  fri  herre  til  verden,  og  han  kan  ikke  sige 
„papa"   til  Køkken-Jimmy  og  have  en  moder,  der  ar- 

bejder  i  gangen.  Klar  den  ting  med  missis,  Sir,  og 
jeg  skal  faa  folkene  herfra." 

Kvinderne  snakkede  og  lo  og  gentog  Moltkes  for- 
tælling, men  Chago  var  begyndt  at  gaa  rundt  imellem 
mændene,  tale  sagte  og  pege  hen  imod  Buddoe. 

Da  denne  vendte  sig  fra  Moltke,  sprang  han  i  et 
sæt  op  paa  marmorbordet  og  stod  rank  med  det  sam- 
me ;  hans  skikkelse  tegnede  sig  mod  nathimlen  som  en 
pragtfuld  silhouette.  Han  rakte  haanden  i  vejret  og 
raabte : 

„Et  langt  liv,  lykke  og  rigdom  til  den  gode  dron- 
ning!   Hip,  hip,  hurra!" 

Og  mændene  svang  huerne  og  brølede  brabo !  bra- 
bo!  og  saa  gav  Chago  sig  til  at  fløjte  „Danmark,  dej- 
ligst vang  og  vænge"  —  som  en  virtuos  fløjtede  han, 
—  de  andre  faldt  ind  med ;  kvinderne  sang,  Buddoe 
skuldrede  med  sin  økse  som  et  gevær  og  raabte  paa 
dansk:  højre  —  om  —  sving!  En,  to  —  en,  to!  Og 
som  et  regiment  soldater,  der  sorgløst  nærmer  sig 
lejren,  marsjerede  de  fløjtende  og  syngende,  med 
økserne  paa  nakken,  ned  imod  deres  hytter. 

Da  Moltke  kom  ind,  stod  de  tre  kvinder  inden  for 
døren,  lyttende. 

Mrs.  Dorina  greb  hans  haand  og  lagde  den  imod 
sin  kind.    „Du  har  frelst  os,"    hviskede  hun. 

Ellinore  saa  op  paa  ham  med  taknemlige,  taare- 
blændede  øjne. 

Nanna  Ditta  knyttede  tørklædet  fastere  om  ho- 
vedet. 

„Var  dem  ting  sandheden.  Sir?  Skal  børnene  være 
frie?" 

„Det  var  sandheden." 

„Og  se  ned  paa  os  gamle?  Eh !  eh !  Jeg  siger, 
Sir,  lad  dronningen  hellere  bede  om  dem  blaa  per- 
ler." 

Moltke  vendte  sig  imod  sin  svigerfader;  han  sad 
i  en  gyngestol  og  saa  frem  for  sig,  som  sansede  han 
ikke,  hvad  der  skete  omkring  ham. 

Mrs.  Dorina  lagde  sig  paa  knæ  ved  hans  stol. 

„Bjørn,"  sagde  hun,  „nu  er  de  borte.  Hører  du 
— •  de  er  gaaet." 

Han  svarede  ikke,  rørte  sig  ikke. 

„Svigerfader,"  sagde  Moltke  og  saa  bevæget  paa 
ham,  „jeg  tilstaar,  dine  vaaben  var  ærligere  end  mine, 
for  jeg  gav  stene  for  brød,  men  .  .  .  men  .  .  .  dette 
maatte  gøres." 

O'Brion  løftede  hovedet  og  saa  sig  om  i  kredsen 
som  et  dødsskudt  dyr.  Saa  sagde  han  med  hæs 
stemme:  „Jeg  bliver  aldrig  mere  herre." 


Næsten  et  aar  var  forløbet,  siden  negrene  lavede 
„riot"*)  paa  Queenshill.  O'Brion  var  faa  dage  efter 
falden  i  en  heftig  nervefeber,  —  Mrs.  Dorina  sagde, 
det  var  af  regnen,  der  havde  stænket  ind  paa  ham 
da  han  gik  paa  galleriet  —  og  havde  i  flere  døgn  væ- 
ret meget  syg.  Jævnlig  havde  han  talt  i  vildelse  og 
blandet  fortid  og  nutid  sammen.  Da  han  igen  begyndte 
at  færdes,  var  det,  som  om  hans  slaver  søgte  at  und- 
gaa  ham.  Kom  han  ud  i  sukkerstykket,  medens  de 
arbejdede,  var  der  ingen,  der  saa  op.  Mødte  de  ham 
paa  vejen,  veg  deres  øjne  tilside,  medens  de  hilste. 

*)  Tumult. 
Lucie  Horlyk:   Fra  generalguvernørens  dage.  9 

O'Brion  var  ældet;  hans  kraft  syntes  at  være- 
brudt.  Naar  Mrs.  Dorina  klappede  ham  over  det  stri- 
de haar  og  med  blød  klang  i  stemmen  sagde  „min 
gamle  Bjørn" ,  saa  passede  navnet  endnu ;  men  det. 
var  ikke  mere  den  stærke  bamse,  som  hun  med  sine 
kvindekunster  maatte  tæmme  og  berolige,  det  var  en 
gammel  træt  bjørn,  der  kom  ud  fra  sit  hi,  blændedes 
af  dagen  og  lyset  og  længtes  ind  mod  mørket  og  freden. 

Mrs.  Dorinas  latter  havde  tabt  den  frivole  klang ;. 
men  hun  kunde  sidde  timevis  med  øjnene  angstfuldt 
rettede  mod  sin  mands  sløve  ans'gt  og  smaakvidre 
som  en  fugl,  fortælle  om  dagens  hændelser,  om  gamle 
Moses's  spidsfindigheder  og  om,  hvorledes  slaverne 
mindre  og  mindre  søgte  til  brødremenighedens  for- 
samlinger. Undertiden  talte  hun  ogsaa  om  Tom  Mur- 
rey, hvor  rar  og  fornuftig  han  var.  om  at  den  gamle 
Murrey,  efter  hvad  man  sagde,  havde  „'sukkertønder 
fulde  af  dubloner" ,  og  hun  endte  med  at  sige :  „Elli 
maa  jo  dog  virkelig  finde  sig  selv  en  gang!" 

Fra  Westend  kom  der  stadig  rygter  om  uro  mel- 
lem negrene ;  enkelte  særlig  godt  underrettede  mente 
at  kunne  berette  om  vidtspundne  sammensværgelser. 

Paa  værftet  i  Christianssted  eller  paa  ..Athe- 
næum"  mødtes  embedsmændene  gærne  efter  endt 
kontortid ;  her  drøftedes  rygterne  og  guvernørens, 
uforsvarlige  ligegyldighed  over  for  dem. 

I  den  sidste  tid  var  det  dog  mest  dansk  politik, 
der  optog  sindene.  Meningsudvekslingerne  var  jævn- 
lig saa  hidsige,  at  man  skiltes  uden  hilsen ;  men  næste, 
dag  genoptoges  debatten,  som  om  intet  var  hændet. 
Naar  et  skib  havde  bragt  post,  styrtede  man  sig  over 
sin  avis  og  skyndte  sig  saa  til  sin  politiske  modstan- 

der  for  at  se,  hvad  der  stod  i  hans.  „BerHngske  Ti- 
dende", „Fædrelandet"  og  „Ahnuevennen"  var  i  uaf- 
brudt cirkulerende  bevægelse.  Efter  et  par  dages  for- 
løb havde  man  udtømt  al  faktisk  viden,  men  saa  var 
gisningerne  og  kritiken  og  uenigheden  tilbage. 

Den  unge  konges  navn  nævnedes  med  bekym- 
ring og  hovedrysten  af  de  ældre;  dog  udskilte  der 
sig  jævnligt,  naar  han  var  paa  tale,  smaagrupper,  der 
stak  hovederne  sanmien  og  fordybede  sig  i  en  ivrig 
hvisken,  afbrudt  af  lattereskplosioner.  De  unge  var 
overbeviste  om,  at  han  vilde  blive  en  Henrik  d.  5te. 

Man  havde  skændtes  om  kongens  aabne  brev, 
som  nogle  fandt  klogt  og  forsigtigt,  og  andre  ganske 
intetsigende  og  tvært  imod  hvad  man  havde  haft 
grund  til  at  vente  og  haabe.  De  nationale  havde  glæ- 
det sig  over,  at  Bardenfleth  var  bleven  valgt  ind  i 
statsraadet,  og  de  havde  egentlig  ogsaa  været  tilfredse 
med  reskriptet  af  28de  januar;  men  nu,  en  maaned  ef- 
ter, kom  en  ny  forsyning  post,  og  det  viste  sig  da,  at 
Ploug,  Monrad  og  Tscherning  skiftedes  til  i  „Fædre- 
landet" at  oplyse  om,  at  dette  reskript  kunde  kun 
forhøje  den  almindelige  uro  og  yderligere  vanskelig- 
gøre situationen.  De  reaktionære  var  naturligvis 
taktløse  nok  til  at  rive  de  liberale  deres  mangel  paa 
klarsyn  i  næsen,  og  disse  mindedes  nu  pludselig, 
at  de  egentlig  hele  tiden  havde  haft  deres  betænkelig- 
heder med  hensyn  til  reskriptet. 

Alt  i  alt  —  man  var  misfornøjet  med  regeringen 
hjemme.  Man  havde  følelsen  af,  at  den  lange  afstand 
gav  et  overblik,  som  de,  der  stod  midt  i  det,  mang- 
lede; maaske  det  at  komme  ud  i  verden,  komme  i  nye 
forhold  —  nogle  var  lige  ved  at  sige  „større"   —  gav 

lidt  videre  udsyn,  end  de  folk,  der  gik  derhjemme  i 
trædemøllen,  kunde  erhverve  sig. 

Det  var  jo  saa  soleklart :  man  skulde  ryste  Holsten 
af  sig  og  knytte  Slesvig  uløseligt  fast. 

Officererne  talte  om  krig,  om  hvorledes  den  vilde 
begynde,  om  chancerne,  om  det  knugende  i  at  sidde 
her  paa  den  anden  side  af  jorden,  medens  de  rustede 
hjemme. 

De  ældre  havde  faaet  kortene  frem  og  lagde  stra- 
tegiske planer.  De  yngre  sad  paa  fortbastionen,  ding- 
lede med  benene,  saa  ud  over  den  hvide  skumbølge 
og  syntes  dens  ensformige  bryden  mod  skæret  var 
som  et  symbol  paa  deres  egen  haabløse  utaalmodig- 
hed  og  uvirksomhed. 

„Og  saa  at  tænke  sig,  at  det  kan  gaa  løs  nu," 
sagde  den  unge  officer  fra  frikorpset,  og  hans  øjne 
stirrede  ud  over  vandet,  hvor  et  skib  passerede  saa 
langt  borte,  at  dets  sejl  lignede  maagevinger,  „og  — 
vi  sidder  her." 

„Ja,  jeg  tror,  jeg  er  ved  at  faa  feberen,"  svarede 
en  anden,  der  var  søgt  til  Vestindien  for  en  begyn- 
dende brystsyge.  „Jeg  sover  kun  et  par  minutter  ad 
gangen ;  saa  er  det  som  nogen  eller  noget  kaldte  paa 
mig.  Jeg  har  læst  en  gang  om  magnetisme,  om  et 
usynligt  baand  mellem  sjælene.  I  nat  stod  min  bro- 
der pludselig  i  værelset." 

„Hvad  vil  det  sige?" 

„Han  stod  der,  som  du  staar  her  nu.  Jeg  rejste 
mig  og  sagde  hans  navn,  men  saa  var  han  borte." 

„Hvad  er  den  broder?" 

„Officer.     Han  ligger  i  Nyborg." 

„Kom  hjem  til  mig,  drenge!"   sagde  en  tyk  kaval- 

leriløjtnant,  der  lignede  en  sørgmodig  clown  og 
slog  de  besporede  hæle  sammen.  „Vi  maa  tage  en 
drink ! 

Sig  mig,  hvad  andet  i  verden  kan  vi  gøre  end  at 
tage  en  drink." 

„Kan  du  give  mig  saa  meget,  at  jeg  kan  sove 
inat?" 

„Jeg  skal  give  dig  det  kvantum,  som  jeg  selv  kan 
klare  det  med  under  alle  livets  forhold ;  og  saa  tror 
jeg,  gamle  dreng,  at  jeg  kan  love  dig,  ingen  sjæle 
vil  korrespondere  med  dig." 


Julie  og  Kate  Murrey  sad  paa  det  halvmørke  gal- 
leri paa  Marys  Hope  med  en  skaal  kokus-makroner 
imellem  sig.  Moltke  spaserede  frem  og  tilbage  imel- 
lem tamarindetræerne  og  indkørslen.  Hans  to  hunde 
fulgte  ham  i  hælene  og  vendte  hver  gang  han  vendte, 
alvorligt  og  selvfølgeligt,  uden  at  trættes  af  det  for- 
maalsløse  i  dette  frem  og  tilbage.  Deres  herre  gik 
med  bøjet  hoved  og  syntes  slet  ikke  at  bemærke 
dem. 

Julie  og  Kate  havde  ikke  tidligere  staaet  hinanden 
nær;  det  var  Ellinore  og  Kate,  der  var  jævnaldrende; 
men  i  den  senere  tid  sendte  Julie  ofte  bud  efter 
hende.  Der  var  bleven  saa  trist  paa  Queenshill  siden 
faderens  sygdom,  og  Julie  trængte  til  muntert  sel- 
skab. 

Ved  middagsbordet  havde  Kate  fortalt,  at  det  hed 
sig  i  Westend,  at  negrene  samlede  paa  vaaben  og 
gravede  dem  ned  under  deres  huse ;  man  vidste  og- 

saa,  at  Buddoe  havde  ladet  sig  sy  en  uniform,  og  at 
han  imellem  sine  egne  lod  sig  kalde  „general  Bor- 
deaux." 

Man  vidste,  at  politimesteren  havde  givet  ind- 
beretning til  guvernementet,  men  havde  faaet  et  til- 
hold om  kun  at  have  sin  opmærksomhed  henvendt  paa 
det  faktiske,  derimod  ikke  lade  sig  anfægte  af  sladder 
og  løse  rygter. 

Da  Kate  og  Julie  blev  alene,  gled  samtalen  ind 
paa  mere  personlige  emner.  Julie  fortalte  om  sin  fa- 
ders sygdom,  hvorledes  han  havde  talt  i  vildelse,  ofte 
i  et  sprog,  de  ikke  forstod,  og  at  han  havde  sat  sig 
over  ende  i  sengen  og  raabt,  at  han  skulde  forsvare 
sine  fædres  klan  mod  negrene,  men  at  Moltke  slog 
ham  vaabnet  af  hænderne. 

Saa  sagde  Kate  med  dæmpet  stemme  og  bøjede 
sig  frem  i  stolen : 

„Og  hvad  Ellinore?" 

„Kender  du  den  slags  blomster,  Kate,  der  lukker 
sig,  naar  man  rører  ved  dem?  —  Saadan  er  EUinore! 

Hun  var  næsten  den,  papa  helst  vilde  have  om 
sig,  da  han  var  rigtig  syg.  Hun  var  saa  rolig  — 
græd  ikke  som  mama  —  men  kunde  ligesom  gætte 
sig  til  alt,  hvad  papa  ønskede." 

..Tror  du  hun  sørger?" 

..Jeg  ved  ikke!  Hun  lukker  sig  selv  ude  fra  os. 
Hun  taler  aldrig  om  det  og  —  ham." 

Julie  tog  en  makron  fra  skaalen  og  lagde  sig  til- 
bage i  stolen.  Nu  var  de  igen  ved  det  emne,  som 
altid  drog  dem  som  noget  forborgent,  halvt  utillade- 
ligt. De  sad  lidt  stille ;  den  ene  ventede,  at  den  an- 
den skulde  begynde. 

„Julie,"  sagde  Kate  og  bøjede  sig  frem,  saa  hen- 
des ansigt  var  ganske  tæt  ved  venindens,  „jeg  havde 
lovet  mig  selv,  at  jeg  ikke  vilde  tale  om  det,  jeg  ved! 
Jeg  havde  givet  mig  selv  haanden  paa  det,  det  er  vir- 
kelig sandt,  men  ...  jeg  kan  ikke  lade  være!" 

„Kate."  —  Julies  øjne  brændte  gennem  mørket  — ' 
„du  har  hørt  om  ham?    Han  er  kommen  tilbage?" 

„Nej,  nej  —  det  er  ikke  det!  Men  jeg  mødte 
Tono  forleden  dag." 

„Naa,  hvad  er  der  med  hende?" 

„Hun  er  bleven  gift  —  rigtig,  virkelig  gift  — 
med  Buddoe  og  staar  i  hans  shop." 

„Naa,  ja  ..." 

„Du"  —  Kates  øjne  saa  store  og  runde  ind  i 
Julies  —  „hun  har  en  baby,  en  dreng." 

Julie  greb  om  Kates  arm,  saa  hun  gav  sig. 

„Det  er  ikke  sandt?" 

„Jeg  siger  dig,  han  er  det  vidunderligste,  jeg  har 
•set!" 

„Hvid?" 

,Ja,  tænk,  næsten!  Det  vil  sige,  vi  kan  nok  se, 
at  han  er  kulørt." 

„Og  hans  haar?" 

„Tono  er  vred,  fordi  det  krøller.  Hun  børster  og 
børster  det.  Men  enhver  hvid  mor  vilde  kæle  for 
det  som  for  sin  stolthed.  Du  skulde  se  den  praas 
sidde  og  knejse  paa  en  arm !  Jeg  siger  dig,  det  er, 
som  han  gjorde  nar,  fordi  vi  tror  han  er  en  baby." 

„Og  hun?" 

„Tono?  Hun  er  saa  stolt,  saa  hun  savler,  men 
hun  siger,  hun  vil  aldrig  have  flere  børn,  for  Lionel 
skal  ikke  have  brune  søskende." 

„Og  hvad  behager  general  Bordeaux  at  mene  om 
den  ting?" 

„Ja,  det  er  det  vidunderhgste  af  det  hele,  han  la- 
der aldeles,  som  om  drengen  var  hans.  „Min  fader 
var  over  alle  i  det  store  land,"  siger  han  og  slaar 
sig  for  brystet,  „der  flyder  kongeblod  i  min  søns 
aarer."  De  siger  i  det  hele  taget,  at  han  er  ved  at 
faa  storhedsvanvid.  Forleden  dag  skal  han  i  en  af 
sine  forsamlinger  have  erklæret,  at  det  var  ham,  der 
gennem  Moltke  havde  givet  dronningen  den  gode  idé 
med  børnene." 

Julie  rejste  sig,  hun  havde  trukket  sine  mørke 
bryn  tæt  sammen : 

..Ja,  papa  havde  ret!  De  skulde  have  været  skudt 
ned  — ■  som  gale  hunde  1" 

„Det  siger  Tom  ogsaa ;  men  jeg  synes,  det  er  saa 
smukt,  saa  stort  tænkt,  dette,  at  de  farvede  folk  skal 
beherskes  —  ikke  af  de  hvide  folks  vaaben  —  men 
af  deres  aandelige  overlegenhed." 

„Men,  Kate!"  Julie  bøjede  hendes  hoved  tilbage, 
„hvem  taler  igennem  din  lille,  dumme  mund?" 

Kate  gjorde  sig  fri  og  glattede  sin  kjole  over 
knæet. 

„Vi  kan  vel  alle  tænke,"  sagde  hun  og  saa  kræn- 
ket ud. 

„Ja,  vist  saa,  naar  nogen  siger  os,  hvad  vi  skal 
tænke.  Du,  Kate,  hvordan  er  det  med  den  nye 
læge  nede  hos  jer?  Er  han  ikke  frihedsmand  og 
menneskeven  og  alt  det?" 

„Det  ved  jeg  ikke,"  Kate  saa  op,  og  der  var  først 
vredesglimt  i  hendes  blaa  øjne  og  saa  taarer,  „men 
jeg  synes,  at  det,  han  siger,  er  saa  kønt." 

Julie  lo  med  sin  klingre  latter,  der  mindede  oni 
Mrs.   Dorinas. 

„Kønt,  ja !    Men  dumt,  dumt,  dumt  \" 

Moltke  gik  Og  tænkte  paa  et  brev,  han  om  for- 
middagen paa  én  ham  uforklarlig  maade  havde  faaet 
fra  sin  fader.  En  neger  var  kommen  ridende  med 
det  fra  Westend  og  havde  sagt,  at  en  officer  paa  et 
fransk  orlogsskib,  der  var  løbet  ind  om  morgnen, 
havde  givet  ham  det  til  Mr.  Moltke. 

Dette  brev,  der  bar  overskriften  Egebjerggaard, 
4de  marts  48,  havde  paa  ny  mindet  ham  om  det 
svælg,  der  havde  dybet  sig  ud  imellem  ham  og  fa- 
deren, og  som  i  sin  tid  havde  haft  sin  del  i,  at  han 
tog  hjemmefra ;  men  samtidig,  uden  at  det  var  tilsig- 
tet, havde  det  bragt  ham  et  frisk  pust  fra  den  bevæ- 
gelse, som  han  længe  inden  sin  bortrejse  fra  landet, 
havde  sluttet  sig  til.  De  havde  været  saa  unge  og 
haabefulde,  han  og  vennerne,  og  havde  set  vejen  saa 
klart  afstukken,  havde  talt  og  skrevet;  men  alt  havde 
været  forgæves  overfor  kongens  vaghed  imod  sine 
svogre  og  det  regerende  partis  forstokkede  konser- 
vatisme. Moltke  havde  søgt  afsked  fra  hæren  for  at 
tage  sig  af  landvæsnet  paa  Egebjerggaard ;  men  ogsaa 
her  fandtes  muren.  Alt  hvad  nyt  han  vilde  indføre 
baade  i  smaat  og  stort,  det  brødes  mod  den ;  og  saa 
rejste  han,  uden  at  det  nogensinde  var  kommen  til 
udtalelse  mellem  ham  og  faderen. 

Den  gamle  kammerherre  skrev,  at  den  unge  kon- 
ges ubeherskede  formløshed  voldte  alle  alvorligt 
tænkende  mænd  megen  uro,  og  at  han  saa  en  stor 
fare  i,  at  folk  fra  gaden  som  denne  Monrad  og 
redaktøren  Ploug  imod  al  sømmelig  skik  trængte  sig 

frem  til  at  spille  en  rolle  i  politik.  „De  synes  med 
deres  smagløse  Raab  paa  Frihed  og  Fordring  om 
tredie  Stands  active  Deltagen  i  Rigets  Sager  at  ville 
skubbe  de  fødte  og  de  gennem  Kancellicontoirerne  der- 
til qualificerede  Mænd  tilside.  De  synes  at  mene, 
at  den  Uddannelse,  den  politiske  Form  og  Kultur, 
som  hviler  paa  en  gammel  Slægts  fundamentale  Tra- 
dition, eller  den  Perfection,  som  erholdes  igennem 
RegeringscontoirernesEducation,  kan  overspringes,  og 
at  den  manglende  Basis  kan  dækkes  af  folkelige  Flov- 
ser  eller  en  geschvassig  Skriverpen.  Der  afholdes  nu 
neget,  der  kaldes  Borgermøder,  hvor  vore  Skræddere 
og  Karethmagere  kan  træde  op  og  give  deres  Besyv 
til,  hvorledes  det  synes  dem,  at  Kgl.  Mjst.  og  hans  Til- 
lidsmænd bør  handle.  I  øvrigt  maa  vi  være  enige 
med  disse  gode  Folk  i,  at  det  slesvig-holstenske  Parti 
—  se  de  Blade  jeg  sender  Dig  —  optræder  ganske 
æreløst  og  pligtforglemmende :  og  kommer  den  Dag, 
hvor  vi  maa  vise  dem  tilrette,  og  alt  tyder  paa  at  den 
kommer,  da  tro  ikke,  at  smaaligt  Nag  eller  personlig 
Krænkelse  skal  forhindre  os  i  at  gøre  fælles  Sag  med 
alle,  der  vil  Fædrelandets  Vel. 

Var  Du  fri,  vilde  jeg  finde  det  rettest,  at  Du  kom 
hjem  og  indtog  din  Plads  i  Arméen ;  men  nu  er  Du  jo 
bunden  paa  en  Maade,  som  ikke  var  i  vor  Expectance, 
da  Du  rejste  over  til  Plantagen.  Du  har  talt  om  Gæ- 
ring imellem  Negrene,  og  maaske  er  din  Plads  paa  St. 
Croix.  Overvej  nøje  før  Du  handler,  men  vælg  ikke 
det,  der  forekommer  dig  lettest,  men  det,  der  fore- 
kommer dig  rettest.  Din  vestindiske  Hustru  vil  til  en- 
"hver  Tid  være  velkommen  paa  Egebjerggaard. 

Din  Moder  sender  sin  Hilsen !    Vi  er  begge  skuf- 

fede  over,  at  I  endnu  ikke  har  kunnet  delagtiggøre  os 
i  en  glædelig  Begivenhed  paa  Marys  Hope. 

Med  min  faderlige  Hilsen 

L.  P.  Moltke." 

Moltke  følte  det  som  en  vished,  medens  han  gik 
her  frem  og  tilbage,  at  nu  var  skorpen  derhjemme 
ved  at  briste,  sprænges  for  et  uimodstaaeligt  tryk 
nede  fra,  og  saa  vilde  frihedsbevægelsen  rulle  sig  ind 
over  landet  som  en  bølge,  som  en  kæmpebølge,  dan- 
net af  menneskers  længsel  mod  frie  kaar. 

Kongen  havde  altid  af  et  godt  hjærte  haanet  sin 
faders  kancelli-parykker,  og  han  var  stemningsmen- 
neske ;  utænkeligt  andet  end  at  han  vilde  lade  sig  rive 
med. 

Og  hæren !  Denne  hær,  hvis  hele  aand  og  udrust- 
ning havde  forekommet  ham  saa  forældet,  som  aldrig 
havde  set  en  fjende  og  hvis  minder  fra  aarhundredets 
begyndelse  var  uden  lyspunkter,  hvorledes  vilde  den 
kunne  møde  en  tidssvarende  armeret  styrke? 

Han  gik  hurtigere  til;  der  kom  en  febrilsk  uro 
•over  ham,  han  syntes  man  var  saa  uforberedt  der 
hjemme.  Der  var  saa  meget,  der  burde  have  været 
■gjort. 

Han  standsede  pludselig.  Han  havde  været  saa 
nærværende  i  alt  det,  han  nu  tænkte  sig,  der  foregik 
i  Danmark,  at  han  havde  glemt,  at  han  befandt  sig 
paa  klodens  modsatte  side,  og  at  vejen  hjem  var  lang 
og  sen. 

Det  havde  forekommet  ham  saa  selvfølgeligt,  at 
han  maatte  være  m.ed  i  kampen  for  forfatningen,  med 
til  at  revse  disse  lumpne  hertuger,  som  altid  havde 
■slaaet  mønt  af  deres  kongelige  svogers  svaghed ;  men 


140 


kunde  han  rejse  herfra  nu?  Vilde  det  ikke  være  at 
svigte  ? 

Han  vidste  nu,  at  naar  han  straks  ved  sin  ankomst 
havde  sluttet  sig  til  guvernøren  og  de  faa,  der  ønskede 
emancipation,  saa  var  det,  fordi  han  allerede  hjemme, 
i  Danmark  havde  faaet  blik  for  overklassens  selvisk- 
hed, for  alle  de  værdier  og  evner,  der  holdtes  nede  af 
arvede  rettigheder,  og  han  havde  overført  det  paa  for- 
holdene her. 

Nu,  da  det  store  tøbrud  der  hjemme  var  begyndt,, 
syntes  han,  slavespørgsmaalet  skrumpede  saa  under- 
ligt ind,  og  sammenlignet  med  det  andet  forekom  det 
ham  saa  uvedkommende. 

Han  havde  ikke  talt  til  Julie  endnu  om  faderens, 
brev ;  han  mente,  hun  vilde  ganske  savne  forudsæt- 
ninger til  at  forstaa  det ;  selv  maatte  han  komme  til 
et  resultat,  og  hun  maatte  som  hans  hustru  rette  sig 
derefter. 

Trods  uoverensstemmelse  i  anskuelser  og  en  vis. 
hang  til  reflektion,  som  sjældent  fandtes  hos  Frederik 
den  sjettes  mænd,  lignede  planter  Frantz  Moltke  i 
mange  maader  den  gamle  ex-general  og  kammerherre 
paa  Egebjerggaard.  Han  var  i  øjeblikket  tilbøjelig  til 
at  tro,  at  naar  man  stod  ved  to  veje,  og  ens  længsel 
førte  ad  den  ene,  fandtes  pligten  paa  den  anden. 

Han  saa  aandsfraværende  paa  hundene,  der  ogsaa 
var  standsede.  De  begyndte  at  logre,  og  han  bøjede 
sig  ned  for  at  klappe  dem.  Det  var  almindelige  kø- 
tere, kun  forædlede  ved  god  behandling  —  ægte  hun- 
de fandtes  ikke  paa  øen  — ,  men  han  havde  aldrig 
haft  racedyr  med  bedre  hundeinstinkter. 

„I  to  gode.  gamle  drenge!"    sagde  han  paa  dansk. 

og  syntes,  at  han  følte  sig  alligevel  paa  mange  maader 
knyttet  til  stedet. 

Næste  morgen  sad  Julie  og  Moltke  og  spiste  fro- 
kost paa  galleriet.  Julie  havde  fra  først  af  kaldt  det 
•én  af  hans  underlige  danske  idéer,  at  dette  maaltid 
skulde  nydes  næsten  i  fri  luft;  hun  havde  altid  tilbragt 
sine  dage  til  solnedgangstide  i  værelser,  hvor  lyset 
var  stænget  ude ;  men  nu  havde  hun  lært  at  holde  af 
•denne  morgentime,  inden  solen  endnu  var  begyndt  at 
brænde  og  brisen  fra  havet  førte  en  frisk  kølighed 
ind  over  øen. 

„Julie,"  sagde  Moltke  og  saa  op  fra  den  alliga- 
torpære, han  lige  havde  drysset  til  med  peber  og  salt, 
„hvordan  tror  du,  du  vilde  synes  om  at  bo  i  Dan- 
mark?" 

„Hvorfor  spørger  du  om  det?" 

„Fordi  jeg  vil  vide  det." 

„Jeg  har  ofte  tænkt  over  det  selv ;  du  sagde  jo,  da 
•du  kom  herud,  at  det  var  ikke  din  mening  at  blive 
her,  men  .  .  .  jeg  kan  slet  ikke  forestille  mig  det. 

Jeg  tænker  mig  altid  Danmark  som  et  ganske  lille 
sted." 

„Ja  saa!    Mindre  end  St.  Croix?" 

„Lav  nu  bare  ikke  din  overlegne  mine  1  Jeg  ved 
godt,  at  det  er  et  land  —  ikke  blot  en  ø,  —  at  det  har 
en  hovedstad  og  en  konge  og  alt  det;  men  .  .  ." 

„Men?" 

,.Ja,  det  er  mere  menneskene  jeg  mener. 

Du  skal  lade  være  at  smile  saadan !  Jeg  tænker 
mig,  der  er  nogle  faa,  der  har  manérer,  der  kan  kom- 
me hos  kongen,  kan  tale  fremmede  sprog  og  ved  om 

en  masse  ting,  saadan  som  du ;  og  saa  alle  de  an- 
dre .  .  ." 

„Naa  —  de  andre,  hvad  er  der  med  dem?" 

Julie,  der  havde  siddet  og  tegnet  med  fingren  paa 
dugens  mønster  og  ledt  efter  ordene,  lagde  sig  nu  til- 
bage og  sagde  uden  at  smile,  blot  med  en  krusning, 
af  læberne: 

„De  gaar  med  bukser,  som  deres  koner  har  syt." 

Moltke  maatte  le. 

„Ja,  jeg  skal  sige  dig,  i  Danmark  er  det  ikke  det 
ydre  det  kommer  an  paa,  det  er,"  han  gjorde  en  lille 
grimace  —  „aanden." 

„Ja,  man  skal  daane  over,  at  himlen  er  blaa.  Og 
tænk  maanen !  Den  er  undertiden  helt  rund.  Og  saa 
skal  man  slaa  øjnene  ned  og  holde  op  i  sin  kjole  med 
to  fingre  og  lade  de  andre  spille  i  luften." 

„Se,  se,  du  kan  jo  det  hele." 

„Ja,"  Julie  skød  sit  kraftige  bryst  frem,  „jeg  kun- 
de godt  imitere  de  danske  damer,  hvis  jeg  vilde;  men 
jeg  skal  sige  dig  noget,  Mr.  Moltke,  Julie  O'Brion 
har  altid  været  god  nok,  som  hun  var ;  mangler  hun 
det,  der  skal  til  i  Danmark,  saa  lad  hende  blive  her." 

„Du  har  paa  rigtig  kvindevis  drejet  sagen  om." 

Moltke  rejste  sig  og  satte  stolen  lidt  unødig, 
haardt  i  gulvet. 

„Men  hvis  jeg  nu  rejser?" 

„Du?  —  Hvad  stod  der  i  din  faders  brev?" 

„Der  stod,  at  der  rimeligvis  bryder  krig  ud  i  her- 
tugdømmerne." 

„Krig?" 

Julie  gik  hen  til  ham  og  lagde    sin    haand  imod 

hans  bryst.  Næsten  hviskende  spurgte  hun  og  saa 
ind  i  hans  ansigt:  „Og  der  vilde  du  gærne  med?" 

Han  nikkede. 

„Du  vilde  slaas,  skyde,  dræbe  dem,  der  kom  dig 
nær?" 

„Ja,  Julie,  jeg  har  jo  fortalt  dig  lidt  om  forhol- 
dene." 

„Ja,  ja!"  Hun  foldede  sine  hænder  sammen  om 
hans  nakke,  rejste  sig  paa  taaspidserne  og  knugede 
sig  ind  til  ham. 

„Men,  Julie,  er  du  glad  over  det?" 

„Jeg  er  glad  over,  at  du  vil  slaas." 

Han  holdt  hende  lidt  ud  fra  sig  og  saa  ind  i  hen- 
des tindrende,  stærke  øjne. 

„Julie,  du  er  ikke  kreol,  du  er  kelter." 

Hun  nejede  koket  og  rystede  morgenkappens, 
sløjfer : 

„Jeg  er  Mrs.  Moltke,  ærbødigste  tjenerinde!" 

„Nu  er  du  spanierinde  til  fingerspidserne." 

„Frantz,  naar  du  er  saadan,  som  jeg  holder  af  dig,. 
saa  kan  jeg  blive  alt,  ogsaa"  —  paa  dansk  —  „en 
dansk  madamme." 

Der  hørtes  vognhjul  mod  gruset  i  indkørslen,  og 
Julie  løb  hurtigt  hen  i  sit  spejderhjørne. 

„Er  det  doktoren?"  spurgte  hendes  mand  uinter- 
esseret. 

„Frantz,  det  er  en  fremmed,  en  søofficer!  Kom 
hen  og  se!" 

Moltke  gik  hen  til  hjørnet,  stirrede  et  øjeblik  mod 
vognen,  kom  med  et  dansk  udraab  og  satte  i  et  spring 
ned  over  galleritrappen.  Han  løb  som  en  dreng  hen 
imod  indkørslen.    Julie  maatte  le,  saadan  havde  hun 

aldrig  set  ham.  Da  den  fremmede  fik  øje  paa  Moltke, 
svang  han  sig  i  en  stor  bue  ud  over  vognhjulet,  og  de 
to  mænd  bogstavelig  talt  løb  i  hinandens  arme.  De 
omfavnede  hinanden,  lo,  talte,  og  den  fremmede  ge- 
stikulerede med  begge  arme. 

Endelig  satte  de  sig  i  bevægelse  op  imod  huset, 
standsende  for  hvert  skridt.  Nu  var  det  kun  den  frem- 
mede, der  talte,  Moltke  lyttede  til ;  og  hans  øjne  var 
staalblaa  og  anspændte. 

Hun  vilde  til  at  gaa ;  dette  var  en  fornærmelse 
imod  hende.  I  det  samme  saa  den  fremmede  op  og 
mødte  hendes  blik ;  han  og  Moltke  vekslede  hurtigt 
spørgsmaal  og  svar,  og  saa  kom  de  op  paa  galleriet. 

„Det  er  Jessen,  Julie,  min  bedste  ungdomsven ! 
Jeg  har  talt  til  dig  om  ham." 

„Madame,  charme  de  faire  votre  connaissance ! 
Moltke  har  altid  været  benaadet  af  guderne !" 

Han  kyssede  hendes  haand,  og  hun  hilste  ynde- 
fuldt. 

„Saa  sleben  du  er  bleven,  gamle  Jes!" 

„Er  her  kommet  dansk  orlogsskib  til  øen,  siden 
y'i  har  den  fornøjelse?" 

„Fransk,  Madame!    Kun  fransk." 

Julie  saa  paa  den  unge  løjtnant,  paa  de  uregel- 
mæssige, næsten  grimme  træk,  de  smaa  ivrige  øjne, 
der  blev  borte,  naar  han  lo,  og  det  kortklippede,  røde 
haar,  og  hun  tænkte :  „hvor  er  de  to  forskellige  1" 

„Julie,  Jessen  bliver  her  i  nat." 

„Ja,  Madame,  jeg  har  saa  meget  at  fortælle  Moltke, 
at  jeg  sagde  til  chefen,  han  maatte  give  mig  natten 
med.  Jeg  haaber.  De  tilgiver  mig  min  paatrængen- 
hed;  jeg  har  altid  været  en  grobrian." 

Julie  sagde,  at  han  var  inderlig  velkommen,  og 
hun  skulde  lade  et  værelse  gøre  i  stand  til  ham. 

Hun  var  endnu  ikke  naaet  hen  til  døren,  før  de  to 
venner  igen  var  i  ivrig  samtale. 

For  hende  var  det  altid  en  oplevelse  at  træffe  en 
fremmed,  ikke  mindst  en  søofficer;  de  havde  gærne 
den  gode  vane  at  springe  alt  det  kedelige  over ;  men 
hun  tænkte,  i  det  hun  lukkede  døren  efter  sig,  at  for 
de  to  var  hendes  nærværelse  kun  en  ubetimelig  afbry- 
delse, og  som  i  et  strejflys,  et  glimt,  saa  hun  guver- 
nøren fra  Vieques. 

Lige  meget  hvor  hun  opholdt  sig  i  huset,  kunde 
hun  høre  løjtnant  Jessens  ivrige,  gennemtrængende 
stemme.  Undertiden  lød  den,  som  han  skændte,  og 
undertiden  havde  den  en  højtidelig  malmklang,  som 
om  han  talte  i  en  kirke. 

„Jo,  du,  lige  siden  hertugen  af  Orleans's  død  følte 
man,  at  det  maatte  komme.  Saa  længe  han  levede, 
haabede  man ;  da  han  døde,  sluktes  den  sidste  gnist. 
Man  saa  lige  med  et,  at  hele  systemet  var  bundraad- 
denl,  og  man  skrev  om  det,  man  raabte  det  ud,  for  nu 
kunde  det  pine  død  være  nok.  L'émeute  des  anti- 
chambres  havde  beredt  vejen  for  l'émeute  des  rues. 
En  minister  blev  af  kamret  dømt  for  bestikkelse,  en 
hertug  maatte  tage  livet  af  sig  for  at  undgaa  straffen 
for  et  infamt  mord,  og  saadan  kunde  jeg  blive  ved. 

Saa  lød  det  pludselig  over  hele  Frankrig  fra  en- 
Tiver  mund,  der  kunde  raabe :  å  bas  la  corruption  I  In- 
gen troede  mere  paa  den  gode  „roi  citoyen" ,  han  var 
"bleven  til  en  figur  med  to  ansigter,  hvor  det  ene  gjor- 
de nar  ad  det  andet.     I  mange  aar  havde  man  kun  set 

Lucie  Horlyk:   Fra  generalguvernørens  dage.  10 

det  godmodige  borgerfjæs  under  den  graa  hat ;  nu  saa 
man  kun  det  andet,  der  vrængede." 

„Hvordan  begyndte  det  saa?" 

„Jo,  du  ved  Guizot,  denne  slubbert,  som  alle  vid- 
ste var  en  forbryder,  men  som  kongen  stadig  holdt 
sin  haand  over,  ham  samlede  hadet  sig  om,  saa  de 
kunde  høre  det  hvæse  ind  i  de  kongelige  sale,  høre 
det  som  en  knurren  af  vilddyr,  og  saa  blev  den  gamle 
herre,  M.  Louis  Philippe,  bange  og  lod  ham  gaa. 

Saa  lidt  var  folket  vant  til,  at  man  lyttede  til  dets 
røst,  at  da  rygtet  om  hans  afsked  forplantede  sig  gen- 
nem Paris's  gader,  brød  man  ud  i  jubel. 

Tænk,  kongen  har  hørt  os  I  Han  vil  føje  os,  den 
gode  mand :  Hurra,  M.  Guizot  er  borte ! 

Man  illuminerede  husene,  man  drog  syngende 
henad  boulevarderne,  men  imidlertid  havde  den  gode 
konge  vendt  det  andet  ansigt  til ;  det  grinede  fælt.  .,1 
faar  jeres  vilje,  og  jeg  faar  min !"  Han  knyttede  Gui- 
zot til  sig  som  privatraadgiver  og  gjorde  en  attrap  til 
minister." 

„Saa  kom  det?" 

„Ja.  Den  samme  aften.  Der  var  en  eller  anden, 
der  havde  gennemskuet  manøvren.  Der  faldt  et  skud 
paa  de  tropper,  der  stod  opstillede  udenfor  udenrigs- 
ministeriet, og  soldaterne  sendte  som  svar  en  salve 
lige  ind  i  den  tætte  stimmel.  De  mennesker,  der  lige 
havde  været  opfyldte  af  taknemlighed,  havde  brændt 
fakler  og  jublet,  de  blev,  inden  krudtrøgen  havde 
spredt  sig,  forvandlet  til  harmdirrende  fjender. 

Nu  var  godtroenheden  bristet,  nu  var  bavnerne 
tændt,  og  nu  skulde  der  andet  end  kongens  polichi- 

nelle-fif  og  Lamartines  digterfloinme  til  for  at  plastre 
og  slukke. 

Barrikader  rejste  sig  som  forhindringer  paa  en 
væddeløbsbane,  og  du  skulde  have  set  den  ungdom, 
der  forsvarede  dem. 

Her  var  ikke  tale  om  disciplin,  uddannelse  eller 
blot  mandskræfter,  men,  Frantz  —  du  skulde  have  set 
dem!  Jeg  saa  paa  Boulevard  des  Capucines  en  bar- 
rikade, der  forsvaredes  af  studenter;  nogle  af  dem  saa 
ud  som  drenge.  De  var  blege,  haaret  klæbede  sig  sve- 
digt om  deres  ansigter,  de  tog  kejtet  paa  geværerne, 
men  deres  øjne  ...  de  luede  som  fakler  i  en  hellig- 
dom. 

En  afdeling  af  nationalgarden  angreb  dem,  de 
forsvarede  sig,  disse  børn,  som  var  barrikaden  deres 
fædrene  borg,  som  de  værgede  mod  voldsmænd." 

„Og  du  vil  have  mig  til  at  tro,  at  du  stod  passiv 
og  saa  til?" 

„Ja,  først  saa  jeg  til  fra  et  vindu." 
„Naa,  men  senere?" 

Ja,  ser  du,  deres  fører  faldt,  rakte  begge  arme  i 
vejret  og  styrtede  bagover,  og  jeg  kunde  se,  der  blev 
forvirring." 
,.0g  saa?" 

„Ja.  for  fanden,  saa  sprang  jeg  til.  Jeg  var  ældre 
end  de,  de  kunde  snart  skønne,  at  jeg  havde  nogen 
forstand  paa  at  dirigere  en  manøvre,  og  saa  — ■  ja. 
jeg  holder  forbandet  lidt  af  at  tale  om  mig  selv,  men 
jeg  var  ikke  mig  selv!  Alt  det,  der  var  gaaet  forud, 
stemningen  og  disse  alvorlige,  glødende  drengeøjne, 
alt  det  bragte  mit  blod  i  kog.    Vi  drev  soldaterne  paa 

flugt,  fire  af  dem  kastede  deres  vaaben  og  kom  op  til 
06,  og  saa  omfavnede  vi  hinanden  og  raabte :  Vive 
la  république : 

Jeg  var  officer  i  fransk  tjeneste,  mit  skib  laa  i  Le 
Havre,  det  var  ad  helvede  til  at  give  sig  til  at  skyde 
paa  M.  Philips  soldater;  men  du  maa  myrde  mig,  om 
jeg  kunde  have  handlet  anderledes  I" 

Moltke  knugede  vennens  haand,  og  de  sad  stille 
lidt;  saa  lagde  han  sin  arm  om  hans  skulder  og  sagde: 

„Hvor  er  det  underligt,  Jes,  at  vi  nu  sidder  her, 
som  vi  har  siddet  hundrede  gange  før  og  talt  om  fol- 
kets rejsning  og  folkets  ret !  Du  glødende  og  be- 
gejstret ..." 

„Og  du  med  dit  blaa  blod  i  lidt  langsommere 
tempo." 

„Ja,  det  er  sandt  .  .  ."    Moltke  rejste  sig jeg 

trængte  til  dig,  jeg  trængte  til  din  iherhed !  Ser  du, 
her  har  vi  ogsaa  vor  frihedsbevægelse." 

„Ja.  det  hører  jegl  De  sorte  murrer  nok.  Ja,  det 
glemte  jeg  at  sige  dig,  det  er  vort  ærinde  til  de  fran- 
ske Antiller,  at  vi  skal  overvære  frigivelsen.  Det  fri 
Frankrig  kan  ikke  holde  slaver.  Jeg  skrev  til  din 
fader,  at  vi  skulde  herud,  der  gik  en  14  dages  tid,  før 
det  nødvendige  blev  ordnet,  og  han  sendte  mig  brevet 
til  dig." 

„Det  fri  Frankrig  har  raad  til  at  være  humant. 
Danmark  maa  luske  sig  til  det." 

„Men  hvad  saa,  skal  Frantz  v.  Moltke  slaas  for 
niggerne?" 

Moltke  lo.  „Jes,  hvor  er  det  vidunderligt  at  tale 
med  et  menneske  igen,  som  man  har  alle  forudsæt- 
ninger sammen  med,  det  er  ligesom  at  komme  i  hus! 

Nej,  ser  du,  min  stilling  er  indviklet.  Jeg  ønsker 
de  sorte  friheden,  men  jeg  er  ikke  vis  paa,  at  de  ikke 
af  glæde  over  at  faa  den  eller  af  desperation,  hvis 
det  varer  dem  for  længe,  brænder  os  af;  og  ved  den 
lejlighed  vilde  jeg  helst  være  med.  Det  kribler  lidt  i 
mig,  at  nogen  skal  kunne  sige :  se  den  Moltke,  fede 
ord  havde  han  nok  af,  og  nu,  naar  den  storm  bryder 
ud,  som  han  har  været  med  til  at  rejse,  nu  —  adieu 
la  voiture !" 

„Frantz,  tænk  hvad  det  gælder  hjemme!  Skal  vi 
have  mindste  haab  om  at  kunne  forsvare  det,  der  er 
vores,  saa  maa  der  andet  til  end  6te  Frederiks  tinsol- 
dater. Der  maa  borgere  med,  der  gøres  stærke  af 
selvopholdelsesdrift  og  unge  folk  som  studenterne  paa 
Boulevard  des  Capucines,  der  bliver  geniale  soldater, 
fordi  de  bæres  af  en  idé.  De  har  digtet  sig  til  at  blive 
krigere.  Netop  krigere  var  de,  mine  kække  drenge; 
og  de  sejrede  over  de  mænd,  der  kun  var  soldater. 

Den  danske  gesandt  mente  som  din  fader,  at  kri- 
gen kom,  men  han  troede  ikke,  at  den  var  overhæn- 
gende. Med  dette  togt  er  min  tjenestetid  udløben,  saa 
rejser  jeg  hjem,  og  saa,  Frantz,  saa  mødes  du  og  jeg." 

„Ja,  Jes,  jeg  kommer !  Bare  vi  kunde  rejse  nu  i 
dette  øjeblik." 

De  sad  lidt  og  saa  hen  for  sig,  saa  sagde  Jessen : 

„Jeg  har  altid  troet  paa  min  lykkestjerne !  Saa 
grumt  tror  jeg  ikke  mit  horoskop  er  stillet,  at  jeg  ikke 
skulde  faa  lov  til  at  være  med.  naar  den  gamle  paa 
Kronborg  ryster  mugget  af  sig  og  hugger  næven  i 
bordet." 

Ved  middagsbordet  meddelte  de  Julie  deres  planer, 
m.en  det  var,  som  hun  ikke  rigtig  fæstede  lid  til,  at 

rejsen  skulde  blive  til  virkelighed.  Hun  slog  det  hen 
i  spøg,  var  munter,  koket  og  opmærksom  som  vært- 
inde. 

Jessens  smaa  gløgge  øjne  hvilede  ofte  paa  hendes 
ansigt.  Hun  var  en  pragtblomst,  det  var  han  paa  det 
rene  med,  men  var  hun  andet  og  mere?  Det  kunde 
han  foreløbig  ikke  afgøre. 

„Tror  De,  Madame,  at  De  vil  kunne  fele  Dem  til- 
freds i  Danmark?" 

„Det  har  Moltke  ogsaa  spurgt  om  idag,  men  jeg 
ved  det  ikke.    Jeg  kan  slet  ikke  tænke  mig  det." 

Hun  skuttede  sine  runde  skuldre.  „Koldt  er  der 
vist!" 

„Ja,"  sagde  Moltke,  „det  kan  ikke  nægtes-,  og 
menneskene  tager  tungere  paa  livet  der  end  her. 

Ser  du,  Jes,  saadan  et  klima  som  dette,  det  maa 
gøre  mennesker  lette.  Altid  solskin ;  sult  utænkelig, 
og  kulde  —  det  ved  ingen,  hvad  er." 

„I  danske  kan  ikke  blive  letsindige.  I  vil  bekymre 
jer,"   sagde  Julie. 

Jessen  saa  spørgende  fra  den  ene  til  den  anden. 

„Julie  mener,  at  jeg  kunde  have  holdt  mig  udenfor 
emancipationssagen. " 

„Ja,  I  fremmede  har  gjort  den  saa  indviklet.  Vi 
andre,  vi  holder  af  vore  slaver,  naar  de  er  gode,  — 
som  gamle  Nanni !  Jeg  vil  græde,  naar  Nanni  dør! 
Men  er  de  ulydige  eller  dovne,  saa  naturligvis  .  .  ." 
hun  gjorde  en  gestus,  som  svang  hun  en  svøbe.  „Og 
ingen  skal  faa  mig  til  at  tro,  at  negrene  nogensinde  faar 
moral  og  samvittighed  og  alt  det,  Moltke  tænker  sig." 

„Det  var  der  ogsaa  en  gang  folk  der  mente  om 

■vore  bønder,  —  de  var  ogsaa  slaver  —  men  nu  ved 
vi,  at  de  folk  mente  galt.  Men  der  skal  maaske  nok 
gaa  et  par  hundrede  aar  endnu,  inden  vi  helt  faar  bø- 
det paa  deres  fejltagelse." 

„Ja,  men  saa  er  man  jo  død!"  Julie  lo  og  tømte 
sit  glas.  „Aah  I  danske,  I  tager  alt  saa  tungt.  V'i 
andre,  vi  vil  bare  leve,  medens  vi  lever." 

,.Ja,  jeg  tilstaar  skyldbetynget,"  sagde  Jessen,  „der 
er  nogen  af  os,  der  har  den  fejl,  at  vi  vil  ogsaa  lade 
de  andre  leve." 

Moltke,  der  følte  sig  ubehagelig  berørt  af  vennens 
lidt  ironiske  tone,  løftede  sit  glas  og  sagde:  „Skaal, 
Julie,  det  er  godt,  hvis  du  kan  føre  lidt  trope-letsind 
med  til  Egebjerggaard  I" 

Jessen,  der  saa,  at  han  havde  krænket  vennen, 
løftede  ogsaa  sit  glas  imod  husets  frue  med  et  galant : 
„A  votre  santé.  Madame!" 

Da  de  sad  ved  kaffen,  kom  der  en  ordonnans  ri- 
dende med  et  brev  til  Moltke. 

Han  rev  seglet  op  og  løb  det  igennem. 

„Indbydelse  til  os  til  i  aften  fra  guvernøren." 

„Da  ikke  til  mig." 

„Jo,  Jes,  netop  til  dig." 

„For  fanden,  hvad  skal  jeg  hos  ham?" 

„Hør  hvad  han  skriver: 

„Jeg'  var  ved  at  sende  en  Indbydelse  til  Offi- 
cererne paa  den  franske  Korvet  til  i  Aften,  da 
jeg  hørte,  at  De  havde  Besøg  af  en  dansk  Ma- 
rineløjtnant, der  har  været  Tilskuer  til  Begiven- 
hederne i  Paris,  og  jeg  har  bestemt  for  en  Gangs 
Skyld  at  forsømme  en  repræsentativ  Forpligtelse. 

y\\n  kære  Moltke,  bring  Deres  Ven  til  mig,  jeg. 
venter  Dem  begge  med  stor  Utaalmodighed." 

..Saa  maa  vi  vel  stille?" 

..Det  maa  vi ;  men  det  vil  du  ikke  komme  til  at 
fortryde." 

Da  ordonnansen  var  reden  bort  med  svaret,, 
spurgte  Jessen : 

„Hvad  er  der  i  grunden  i  vejen  med  den  guver- 
nør? Jeg  synes  stadig,  de  har  vrøvl  med  ham  der- 
hjemme?" 

..Du  tænker  paa  den  fyr,  der  bredte  sig  gennem 
tre  numre  af  ..Fædrelandet"  om  hans  misbrug  af  sin 
stilling  til  pengeafpresning  o.  s.  v.  Manden,  der  skrev 
det,  havde  været  hans  fanatiske  beundrer,  men  følte 
sig  sensibel  overfor  tilsidesættelser,  omtrent  som  en 
ulykkelig  elsker,  og  svor  hævn. 

For  resten,  guvernøren  er  hensynsløs  i  pengesa- 
ger, d.  V.  s.,  han  regner  for  sit  eget  vedkommende 
ikke  det  snavs.  Som  maaler  og  vejer  paa  St.  Thomas 
tjente  han  formuer,  men  han  strøede  dem  ud  med 
Luveræn  foragt.  Pragt  vil  han  have,  og  hans  gæstfri- 
hed er  kongelig.  Enorme  summer  har  han  i  disse  aar 
sat  i  omløb  her  paa  øerne,  men  det  tænker  ingen  paa. 
Er  derimod  én  eller  anden  bleven  forfordelt  med  to 
patagons,  saa  blæser  han  i  trompet  for  sin  foruret- 
telse i  maaneder." 

Julie  var  ved  at  gaa  ud  af  stuen,  men  inden  hun 
naade  døren  vendte  hun  hovedet  halvt  og  sagde  dril- 
lende: 

„Moltke  er  blændet  af  generalguvernøren." 

„Er  det  sandt?" 

„Nej,  men  jeg  er  ikke  blindet  af  hans  fejl  som  de 
fleste  andre." 

Da  Julie  havde  lukket  døren  efter  sig,  bøjede 
Moltke  sig  henimod  vennen  og  sagde  dæmpet : 

„Jeg  tror,  generalen  ønsker,  at  negrene  skal  til- 
tvinge sig  friheden." 

„Lave  revolution?" 

„Ja;  og  jeg  tror,  at  negrene  ved,  at  han  ønsker 
det." 

Jessen  fløjtede  forstaaende. 

„Og  hvordan  vil  det  gaa?" 

Moltke  trak  paa  skuldrene. 

„Det  ved  ingen ;  men  guvernøren  stoler  vel  paa 
sin  magt  over  dem." 

„Lad  os  bare  komme  af  sted !  Du  har  gjort  mig 
nysgærrig." 


De  paafølgende  dage  taltes  der  ikke  om  andet  øen 
over  end  om  nyhederne  fra  Frankrig. 

I  Athenæum  var  eftermiddags-debatten  saa  leven- 
de som  nogensinde.  Politimesteren  fra  Westend  var 
kommen  op  til  Basend,  og  han  havde  været  gæst  paa 
den  franske  korvet  dagen  før.  „Det  forholdt  sig  alt- 
saa  virkelig  rigtigt,  at  Ludvig  Philip  var  jaget  fra  tro- 
nen af  en  pøbelhob?"    „Ja,  det  forholdt  sig  rigtigt!" 

„Af  den  pøbelhob,  der  nu  er  Frankrig,"  sagde  en 
ung  juridisk  embedsmand  med  et  skægløst  William- 
Pitt-ansigt. 

„Ja,  Gud  bedre  det  arme  land  I"  sagde  den  gamle 
landfysikus  og  foldede  fromt  hænderne.  „Var  endda 
Helene  af  Mecklenburg  bleven  der,  saa  havde  de  dog 
haft  et  hof.  Et  folk  uden  hof  vil  altid  faa  raa  sæ- 
der." 

„Mener  De  det,  Fysikus,  saa  har  De  sandt  for  dy- 
den læst  deres  verdenshistorie  daarligt !  Og  hvad  de 
raa  sæder  i  Frankrig  angaar,  saa  tror  jeg  nok,  det  har 
været  tradition,  at  hoffet  førte  an." 

„Aah  De  —  De  republikaner !  Var  det  mig,  der 
raadede,  skulde  De  ikke  en  dag  være  kongelig  em- 
bedsmand paa  en  kristen  ø." 

De  farvede  samlede  sig  ogsaa  i  klynger.  Hus- 
negrene  bragte  nyheden  ud  ;  og  fra  Westend  kom  negre, 
der  havde  været  ombord  paa  skibet  eller  talt  med 
mandskabet;  men  ingen  steder  var  der  saa  livligt  som 
paa  torvet. 

Imellem  dynger  af  overskaarne  græskar  med  gule 
flanker,  meloner,  granidillaer,  jams  og  rødkindede 
bellapples  saa  man  kokkepigernes  brune  og  sorte  ar- 
me svinge  besværgende  i  luften.  Paa  hovedet  svajede 
indkøbet  i  en  stor  vidiekurv  ovenpaa  turban  og  hat, 
og  armene  og  tilnød  skuldrene  maatte  besørge  alle  de 
dramatiske  gestus,  som  emnet  fordrede ;  det  knejsen- 
de hoved  syntes  derimod  ganske  uanfægtet. 

„Jeg  hørte  missis  forklare  gamle  Miss  Dora,  at 
han  havde  ikke  villet  gøre,  som  hans  folk  vilde,  havde 
kongen  ikke,  og  saa  jog  de  ham  ud." 

„Ptjuh  1"  Stadthauptmandens  kok*)  lod  en  skraa  be- 

*)  Ski)nt  kvinder,  kaldes  de  aliid  „kok"  o.i;  er  gærne  over  den  første 
untidom. 

skrive  en  bue  over  frugtbunken,  „det  skulde  bare 
mangle,  at  en  konge  skulde  lade  sig  sige  af  saadan  no- 
get gcdt-til-ingen-ting-rak !  Store  folk  skal  vel  ikke 
se  efter  den  skygge,  de  har  om  fødderne!" 

„Missis  sagde,  at  der  var  en  dronning,  der  var  saa 
venlig-agtig  og  havde  en  lille  søn." 

„Aah,  saadan  en  synd  for  hende  —  og  drengen." 

„Well  - —  han  kan  vel  komme  an  et  andet  sted !" 

I  det  samme  kom  gamle  Christofore  fra  Queens- 
liill  kørende  i  en  kærre;  hun  havde  en  lille  snadde  i 
mundvigen  og  svang  det  yderste  stykke  tømme  over 
hestens  hoved. 

„Kommer  jeg  for  sent?  —  Denne  fordømte 
jackass  af  en  hest  lammede,  saa  jeg  har  slidt  linen  op 
paa  dens  mugne  ryg. 

Her  skal  I  se  annanas!    Dem  sager  for  folk!" 

„Har  du  hørt  om  riot  i  Frankrig,  revolution,  min 
kære?'  spurgte  stadthauptmandens  kok  og  saa  haan- 
ligt  paa  hende.  Ingen  skulde  have  faaet  hende  til  at 
indrømme,  at  hun  dagen  før  hverken  havde  vidst  om 
revolution  eller  Frankrig:  „Jeg  siger,  der  sker  noget 
i  \erden!"   føjede  hun  filosofisk  til. 

Alle  trængte  sig  om  Christofore  og  fortalte ;  ar- 
mene snoede  sig  ud  og  ind  som  slanger,  og  de  lyse 
haandflader  spredte  sig  ud,  som  vilde  de  fange  sol- 
skinnet. 

Christofore  følte  sig  ydmyget  af  at  være  den,  der 
skulde  underrettes;  alle  stod  de  her  og  gjorde  sig 
tykke.    „Tænk,  de  lave  folk  i  Paris  jog  kongen  bort!" 

Hun  vilde  høre  det  alt  sammen ;  men  da  der  ikke 
var  mere,  rejste  hun  sig  i  kærren,  satte  begge  hænder 

mod  hofterne  og  sagde  ud  over  forsamlingen :  „Vel  — 
de  vilde  vel  ha'  friheden,  dem  folk;  og  maaske  han. 
vilde  ikke  gi'  den  til  dem.  og  maaske  dem  ingen 
økser  havde,  saa  dem  ku"  „chippe"  hans  hoved  af,  og. 
saa  dem  lod  ham  løbe." 

Stadthauptmandens  kok  vilde  have  svaret,  men 
der  var  noget  i  den  andens  overlegenhed,  der  lam- 
mede hende.  Saa  gik  hun,  stolt  knejsende;  hun  var 
ikke  „paa  station"  med  den  gamle  markneger.  Hun 
gyngede  i  hofterne,  saa  skørtet,  der  var  bundet  op  i 
i  en  knude  bag  paa,  svingede  fra  den  ene  side  til  den 
anden. 

I  de  paafølgende  dage  var  der  mange  mestermænd 
paa  vej  til  politistationerne,  baade  dem  i  byerne  og. 
den  i  midtlandet  paa  Kingshill,  med  slaver,  der  havde 
været  opsætsige  under  arbejdet ;  og  der  gik  rygter  om, 
at  Buddoe  dukkede  op  snart  hist,  snart  her,  og  at  han 
var  iført  blaa  benklæder  og  rød  frakke.  Paa  hovedet, 
hed  det  sig,  havde  han  en  hat  som  guvernørens,  naar 
han  var  i  galla,  men  der  var  mere  guldstads  paa. 

De  måhriske  præster  færdedes  sent  og  tidligt  paa 
plantagerne,  men  de  syntes,  det  var,  som  deres  me- 
nighed smuldrede  bort.  Ingen  kcm  til  dem  med  be- 
klagelser, ingen  kaldte  dem  til  gamle  eller  døende. 
De  gik  rundt  som  hyrder,  der  ledte  efter  en  hjord. 

Generalguvernøren  var  rejst  til  St.  Thomas,  hvor- 
til orlogsbriggen  „Ørnen"  var  ankommen  fra  Danmark 
efter  en  lang  og  streng  rejse. 

Moltke  havde  aldrig  talt  meget  om  sit.  Han  havde 
lige  fra  først  af  gjort  sig  umage  for  at  holde  den  tanke 
l3orte,  at  han  kun  var  her  midlertidigt,  skønt  det  var 
en  selvfølge,  at  han  en  gang  skulde  overtage  Ege- 
bjerggaard. 

Han  havde  med  stor  energi  sat  sig  ind  i  plantage- 
driften, havde  faaet  sukkermøllen  og  kogeriet  forbed- 
ret og  bygget  nye  negerhuse.  Han  havde  ført  regn- 
skaberne og  haft  overopsyn  med  alt,  saa  selv  om  han 
nu  tog  herfra,  vilde  denne  plantage,  som  ved  arv  var 
kommen  i  familiens  eje,  ikke  mere  staa  for  ham  som 
en  rigdomskilde,  hvis  løb  og  udspring  var  ham  ube- 
kendt. Forvalteren  vilde  kunne  føre  bedriften  i  den 
gænge,  den  nu  var  sat  i. 

Moltke  havde  aldrig  søgt  at  vække  Julies  interesse 
for  danske  forhold ;  han  havde  sjældent  nævnet  sine 
forældre  og  søstre,  havde  i  det  hele  taget  aldrig  søgt 
at  drage  fortid  og  nutid  sammen.  Han  var  bleven  op- 
taget som  søn  paa  Queenshill,  og  sammen  med  Julie 
og  hendes  slægt  var  de  traade  bleven  spundne,  som 
havde  knyttet  ham  til  St.  Croix.  Han  var  straks  ble- 
ven stærkt  fængslet  af  generalguvernøren  og  havde 
i  ham  set  en  af  de  personligheder,  der  skulde  bryde 
vej  til  den  ny  tid ;  ogsaa  flere  af  officererne  og  em- 
bedsmændene havde  han  haft  glæde  af  at  omgaas; 
men  siden  Jessens  besøg  syntes  han,  at  han  i  disse  aar 
havde  spærret  af  for  sit  halve  væsen.  Alt  det,  der  gen- 
nem deres  ungdom  havde  været  den  store  sag,  alt  det, 
der  havde  gjort  dem  selv  livet  knudret,  fordi  det 
bragte  dem  i  konflikt  med  de  forhold,  de  levede  under, 
det  havde  været  stuvet  ned  som  en  uanvendelig  vare, 
>og  det  var  nu  brudt  ud  og  trængte  sig  paa. 

Nu  fortalte  han,  hver  gang  han  og  JuHe  sad  alene 
sammen,  om  Danmark  og  sit  hjem.  En  dag  kom  han 
til  at  sige,  at  han  som  dreng  havde  haft  sit  værelse  i 
et  taarnkammer,  hvorfra  han  kunde  se  skov  til  alle 
sider. 

„Er  der  et  taarn  paa  din  faders  hus?" 

,.Ja,  der  er  to ;  det  ene  er  300  aar  gammelt,  og. 
under  det  er  der  en  kælder,  der  har  været  brugt  til 
fangehul.    Det  andet  er  mindre  og  forholdsvis  nyt." 

Julie  gjorde  ikke  flere  spørgsmaal,  og  Moltke  troe- 
de, hun  var  træt  af  at  høre  ham  fortælle,  —  han 
fløjtede  paa  sine  hunde  og  drev  ud  gennem  indkørslen. 

Ganske  langsomt,  med  bøjet  hoved,  slentrede  han 
hen  ad  vejen,  som  var  det  ham  et  velbehag,  at  solen 
brændte  ned  over  ham.  Aldrig  gik  han  med  kork- 
hjælm  eller  solskærm  som  andre  evropæere,  der  fær- 
dedes ude,  altid  kun  med  en  Panama-hat,  der  hverken 
skyggede  for  ansigtet  eller  ned  over  halsen.  Julie 
fulgte  ham  saa  langt  hun  kunde  med  øjnene.  Han 
drejede  af  til  venstre;  saa  vidste  hun,  at  han  var  paa 
vej  til  markarbejderne.  Hun  rystede  paa  hovedet,  men 
maatte  samtidig  smile;  ikke  en  underforvalter  paa  hele^ 
øen  vilde  gaa  til  fods  ud  i  sin  mark,  som  var  hans. 
hest  brudt  og  han  havde  ikke  en  anden  ;  gaa  ligesom  en 
mestermand,  kun  med  en  stok  i  haanden ;  men  naar 
Frantz  gjorde  det.  saa  .  .  .  ja,  saa  var  ogsaa  det  for- 
nemt. Han  var  slet  ikke,  som  de  andre  danske,  iv- 
rig efter  at  acceptere  alle  stedets  skikke  og  det,  der 
her  hørte  sig  til ;  han  førte  sit  eget  med  sig ;  og  skønt 
Julie  i  den  første  tid  havde  gjort  mange  indvendinger, 
saa  saa  hun  godt  nu,   uden  egentlig  at  kunne  klare 

det  helt  for  sig,  at  alt  hvad  han  foretog  sig  hundede 
i  en  ubevidst,  urokkelig  selvfølelse  og  paa  en  maade 
hang  sammen  med  det  gamle  taarn,  —  hun  forstod  i 
et  glimt,  at  hans  slægt  havde  en  tradition,  der  var  ældre 
end  hendes,  og  at  hendes  halvspanske  kultur  var  som 
en  trævilla  imod  et  gammelt,  stort  stenhus. 

Nu  førte  Julie  bestandigt  samtalen  hen  paa  hans. 
hjem,  paa  hans  forældre  og  søskende,  spurgte  om 
smaat  og  stort  og  fik  ham  ofte  til  at  smile  ved  sine 
slutninger  fra  hendes  hjem  til  hans. 

Hun  havde  nu  uden  hans  direkte  paavirkning 
slaaet  rejsen  fast. 

Sammen  kørte  de  over  til  Queenshill  for  at  for- 
tælle om  den  store  beslutning.  De  havde  først  med 
nogen  bekymring  tænkt  paa,  hvorledes  de  skulde  faa 
nyheden  meddelt.  Julie  havde  syntes,  det  vilde  være 
saa  svært  at  rejse  fra  sin  mor  og  EUinore  og  fra  fade- 
ren, der  ikke  var  rask  og  saa  saa  tungt  paa  alt;  men 
betænkelighederne  var  bleven  borte  i  tanken  paa  det 
nye,  det  ukendte,  det  forventningssvangre,  der  var  kom- 
men ind  over  dem  og  havde  kastet  en  ny  farvetone  ind 
i  deres  forhold. 

Det  var  Julies  faeton,  de  kørte  i,  og  hun  var  kusk. 
Moltke  havde  lagt  armen  bagom  sædelænet  og  sad 
halvt  vendt  imod  hende.  Han  saa  paa  hendes  profil 
med  den  korte,  lige  næse,  de  lange  opadbøjede  øjen- 
vipper over  de  vaagne  øjne,  paa  den  fyldige  mund, 
der  som  nu,  medens  hun  agtpaagivent  fulgte  hesten, 
kunde  lukke  sig  saa  energisk,  men  ogsaa  kunde  kruse 
sig  ømt  eller  smile  underfundigt,  eller  le,  saa  de  hvide- 
tæ^nder  gnistrede.  Og  denne  overmodige  holdning  med. 

skuldrene  kastet  tilbage  og  det  store,  yppige  bryst 
baaret  højt  over  den  slanke  taille. 

Moltke  tænkte  sig  hende  i  de  gamle,  høje  stuer 
paa  Egebjerggaard ;  han  saa  hende  til  hest  ved  siden  af 
sin  faders  ranke  soldaterskikkelse,  han  tænkte  sig  hen- 
de sammen  med  sine  blonde  søstre  som  en  natsvær- 
mer mellem  hvide  sommerfugle,  og  han  forsøgte  at 
forestille  sig  hende  sammen  med  moderen,  men  det 
opgav  han. 

Julie  var  forvænt  og  egensindig,  det  indsaa  han 
godt;  hun  havde  aldrig  været  undergiven  en  saadan 
myndighed  og  tugt,  som  hans  forældre  havde  udøvet 
over  ham  og  hans  søstre ;  hun  var  cgsaa  mindre  efter- 
givende overfor  sin  mands  vilje,  end  danske  hustruer 
plejede  at  være ;  men  han  syntes,  at  saadan  som  hun 
var,  smuk,  skælmsk,  dame-sikker,  maatte  hun  selv 
paa  Egebjerggaard  finde  overbærenhed  for  sine  smaa- 
fejl. 

Han  lod  langsomt  haanden  glide  igennem  hendes 
haar,  der  i  blanke  krøller  laa  over  skuldren  og  dæk- 
kede ryggen  til  bæltestedet. 

„Saa  sorte  lokker  har  de  aldrig  set  paa  Egebjerg- 
gaard." 

„Er  I  alle  blonde?" 

„Ja,  det  har  vi  været  hidtil.  Nu  kan  du  maaske 
en  gang  bringe  ravage  i  slægtens  fysiognomier." 

„Frantz,"  hun  vendte  sig  ikke  imod  ham,  men  lod 
hesten  gaa  i  skridt,  „hvor  er  det  underligt,  at  du  al- 
drig har  talt  til  mig  før  om  dit  hjem !" 

„Ja  men  ser  du,  Julie,"  Moltke  trak  en  dyb  fure 
imellem  brynene,  „jeg  kunde  ikke  tale  om  det  før. 

Jeg  kan  kun  tale  om  Egebjerggaard,  fordi  jeg  nu 
skal  se  den  igen." 

Julie  snoede  sig  rundt  og  saa  ham  ind  i  øjnene. 

„Saa  har  du  jo  længtes  hele  tiden?' 

„Nej,  jeg  havde  lukket  af  for  alt  det!  Men  nu  har 
jeg  slaaet  slaaen  fra." 

Da  Moltke  under  mange  udbrud  og  afbrydelser 
havde  meddelt  sin  beslutning,  brast  Mrs.  O'Brion  i 
graad.  Hvorfor  vilde  han  dog  sætte  sit  liv  i  fare,  naar 
han  netop  var  saa  heldig  at  være  borte  fra  det  hele? 
Og  maaske  vilde  Julie  ogsaa  blive  skudt  eller  taget  til 
fange,  nej  —  hun  gav  aldrig  sit  samtykke ! 

„Moltke  er  ung  endnu  og  har  lært  krigskunst  — 
skønt  han  her  paa  Queenshill  foretrak  ord  for  vaaben, 
—  jeg  kan  ikke  undre  mig  over,  at  han  ønsker  at  rejse 
hjem  til  sit  land,  naar  der  er  brug  for  ham;  men  jeg 
synes,  det  er  rettest,  at  Julie  bliver  her." 

„Naar  Frantz  rejser!"  Julie  løftede  kampberedt 
hovedet. 

„I  skal  ikke  ængste  jer  for  Julie.  Krigen  vil  rime- 
ligvis blive  ført  i  hertugdømmerne  —  altsaa  i  den  syd- 
lige del  af  halvøen,  —  og  mit  hjem  ligger  mod  nord." 

„Saa  maa  I  hyre  jeres  eget  skib !"  Nu  sad  Mrs. 
Dorina  rank  i  stolen  og  bevægede  viften  hurtigt.  „Det 
gjorde  papa,  da  vi  rejste  fra  Puerto  Rico,  og  Julie  maa 
have  alle  sine  husslaver  med.  Papa  havde  ladet  ind- 
rette en  salon  under  solsejlet,  der  sad  vi  om  aftnen  og 
spillede  paa  guitar  og  sang.  Om  natten  sov  vi  i  hænge- 
køjer. Saadan  maa  I  ogsaa  gøre.  Julie,  du  skal  faa 
min  guitar,"  med  et  lille  sørgmodigt  suk,  idet  hun  igen 
lod  sig  falde  tilbage,  „nu  bruger  jeg  den  dog  aldrig 
mere." 

Lucie  Horlyk :   Fra  generalguvernørens  dage.  ti 

Julie  kyssede  hende  paa  kinden,  og  Moltke  smilede 
og  sagde  hende  ikke  imod. 

„Vil  du  sælge  Marys  Hope?"   spurgte  O'Brion. 

„Nej,  det  kan  jeg  slet  ikke;  jeg  har  jo  kun  bestyret 
den  for  fader." 

„Idag  kunde  du  maaske  endnu  faa  penge  for  den. 
Om  et  aar  ..." 

„Om  et  aar?" 

„Saa  er  de  onde  tider  over  os.  Og  de  kunde  have 
været  holdt  borte." 

„Du  ser  dog,  Svigerfader,  at  med  hvert  skib  kom- 
mer der  nye  efterretninger  om,  at  frihedsbegæret  har 
brudt  sig  vej.  Fra  Italien  kommer  de,  fra  Danmark, 
fra  Briissel  og  nu  sidst  fra  Frankrig.  Du  kan  være  vis 
paa,  kravet  var  ogsaa  naaet  herud,  selv  om  vi  havde 
tiet." 

„Maaske  du  har  ret :  Der  er  vel  smitte  i  den  slags 
giftstof!" 

„Kunde  vi  herude  nu  blot  undgaa  den  fejl,  som  næ- 
sten alle  magthavere  har  begaaet,  saaledes  at  vi  ikke 
lod  os  tvinge,  men  frivilligt  gav  magten  fra  os." 

„Mon  du  i  det  hele  taget  ved,  hvad  det  vil  sige  at 
have  magt,  naar  du  kan  tale  saadan?  Har  du  nogen- 
sinde prøvet  den  tryghed,  der  ligger  i  at  kunne  sige: 
denne  lille  part  af  jorden  er  min,  her  raader  jeg!  Her 
er  alle  viljer  bundne  af  min  haand ;  her  er  jeg  herre! 

Jeg  tror  det  ikke,  Frantz  Moltke ;  eller  ogsaa  har 
du  aldrig  kendt  andet,  og  derfor  agter  du  det  ringe." 

O'Brion  havde  rejst  sig  og  gik  op  og  ned  ad  gulvet. 
Julie  og  hendes  moder  sad  med  hovederne  tæt  sammen 
og  hviskede   ivrigt.     Ellinore    fulgte   sin     fader    med 

øjnene.  Hun  vidste,  at  nu  var  hans  tanker  inde  i  det 
spor,  hvor  de  ahid  arbejdede  rundt,  og  hun  vilde  gærne 
sige  noget,  der  kunde  faa  dem  fri. 

„Mr.  Murrey  og  Tom  er  i  Basend  i  dag,"  sagde 
hun,  uden  at  tage  blikket  fra  ham.  Mrs.  O'Brion  og 
Julie  holdt  inde  og  saa  forbavsede  paa  hende,  men 
Ellinore  fortsatte  roligt : 

„Gamle  Moses  havde  set  dem  køre  forbi.  Hvis  de 
kommer  her  ind  paa  tilbagevejen,  saa  har  vi  jo  store 
nyheder  til  dem." 

„Ja,  Kate  maa  have  at  vide  om  rejsen,  hun  skal 
hjælpe  at  sy.  Frantz  siger,  at  vi  skal  forskrive  klæde 
fra  St.  Thomas,  og  du,  Mama,  maa  skære  til." 

„Ja,"  sagde  Moltke,  „og  hvad  der  skal  ske,  skal  ske 
hurtigt,  for  vi  gaar  med  det  første  skib,  vi  kan  faa  lej- 
lighed med." 

„Ja,  men  tænk  paa  alle  folkene,  de  skal  vel  ogsaa 
have  varme  dragter." 

..Julie  kan  tage  én  pige  med,  mere  faar  hun  ikke 
brug  for." 

„Det  kan  du  ikke  mene,  Moltke !  Er  det  stands- 
mæssigt? De  maa  dog  kunne  se.  at  Julie  kommer  af 
folk!" 

„Ja,  men  det  ser  de  paa  hende  selv.  I  Danmark 
maa  man  desuden  bestille  noget,  ellers  fryser  man." 

„Uha!"  Mrs.  Dorina  trak  fødderne  op  under  sig, 
„det  lyder  barbarisk !  Ak,  Juhe,  hvor  tør  du  rejse  til 
det  land?" 

„Hvor  tør  du  lade  Moltke  gaa  i  krig?"  spurgte  El- 
linore sagte.  Hun  knugede  hænderne  fast  ind  under 
brystet.  „Aah  —  det  turde  jeg  ikke,  hvis  —  hvis  jeg 
holdt  af  nogen  .  .  .  saadan !" 

II* 


164 


„Ja,  jeg  ved  det  ikke  selv !  Men  nu  synes  jeg,  at 
jeg  altid  har  længtes  efter  at  komme  ud,  efter  at  se 
og  kende  nye  mennesker  og  nye  forhold.  Jeg  ved  godt, 
det  er  ukvindeligt,  men  jeg  er  ikke  bange !  Hvorfor 
skulde  Frantz  finde  sig  i,  at  andre  folk  taler  ondt  €m 
de  danske  og  kalder  dem  navne?  Naturligvis  skal  han 
ikke  det ! 

Frantz  har  fortalt  mig  saa  meget  om  Danmark  de 
sidste  dage,  jeg  holder  allerede  af  det.  Jeg  længes  ef- 
ter at  se  sne  og  føle  kulde.  Tænk  at  gaa  med  mørke, 
stive  kjoler,  der  kan  staa  af  sig  selv,  og  uldhandsker 
og  støvler  med  pels !"  Julie  lo.  „Det  bliver  som  en 
maskerade." 

„Men  hæsligt :  Du  maa  bruge  rødt,  Julie  —  Bor- 
deaux-rødt —  og  saa  maa  du  fortælle  os  al  ting;  du 
maa  skrive,  som  om  vi  sad  og  passiarede,  ikke  bare  om 
hilsner  til  den  og  den  og  den. 

Aah,  hvis  I  nogensinde  naar  dertil!  Det  er  jo  saa 
langt,  langt  borte!" 

„Naar  man  er  yngste  matros  og  fartøjet  har  en  læk. 
og  kaptajnen  er  fordrukken,  og  skibets  besætning 
uvorne  gaster,  saa  er  farten  over  Atlanterhavet  lang." 

„Nej,  men  Bjørn  da!  Det  er  her  jo  ikke  tale  om!" 

„Naar  man  er  en  fornem  herre,  saa  kan  vel  selv 
den  færd  blive  en  danseleg." 

Mrs.  Dorina  trak  brynene  sammen ;  hun  holdt  ikke 
af,  at  O'Brion  i  den  sidste  tid  ved  enhver  lejlighed  talte 
om  sin  haarde  barndom  og  ungdom ;  det  var  som  han 
glemte  al  den  tid,  han  havde  været  O'Brion  til  Queens- 
hill  og  gift  med  Dorina  del  Potzo ;  det  var,  som  om 
han  følte  sig  fattig  og  ringe  igen  og  i  fjendskab  med 
alle.  der  var  velstillede  og  af  stand. 

„Du  kan  sagtens  gaa  hjem  til  dit  land,"  blev  han 
ved  og  saa  fra  siden,  uden  at  vende  hovedet,  hen  til 
Moltke,  „din  faders  hus  staar  og  venter  paa  dig,  din 
faders  tjenere  er  dine  tjenere.  Du  kan  tage  til  hæren 
og -blive  ansat  som  befalingsmand,  du  kan  maaske 
komme  til  at  ride  i  kongens  følge,  og  kommer  du  hjem 
med  sejer,  staar  dine  fæstere  uden  for  porten  og  venter 
dig  med  blottede  hoveder." 

Han  kastede  det  graa  hoved  tilbage  og  saa  opad : 

„Havde  jeg  min  stamfaders  hus  i  klanen  Leath 
Chuim.  da  behøvede  jeg  ikke  at  sidde  her  som  en  høg, 
man  har  plukket  brystfjerene  af. 

Jeg  havde  ogsaa  et  sted,  jeg  kaldte  hjem  en  gang! 
Som  en  fuglerede  laa  det  ud  mod  havet,  skærmet  af 
pilehegn.  Rundt  om  bølgede  lyngbakkerne  sig,  bløde 
som  en  moders  bryster.  Der  var  skønt  der !  Skyerne 
dannede  saa  sære  former.  Som  borge  stod  de,  med 
broer  og  skydeskaar.  Og  solen  —  den  var  som  et 
land  langt  borte,  et  gyldent  land  man  saa  ind  i." 

Mrs.  Dorina  bøjede  sig  frem  og  greb  hans  haand. 

„Men,  Bjørn,  du  naade  jo  derind !  Husker  du  ikke, 
hvad  du  selv  har  fortalt  mig,  om  da  du  saa  St.  Thomas 
første  gang?" 

„Jo,  jo,"  han  nikkede  hen  for  sig,  „jeg  var  ung  den 
gang,  og  da  laa  det  alt  sammen  foran.  Nu  er  arbejdet 
gjort,  men  maalet  —  maalet,  vil  de  rykke  bort  fra 
mig. 

Jeg  ved  ikke,  om  jeg  er  herre  endnu  paa  Queens- 
hill ;  jeg  føler  mig  ikke  saadan.  Jeg  har  én  gang  tabt 
tømmerne  af  hænderne,  jeg  har  dukket  mig  for  dem, 
der  skulde  lyde  mig,  og  de  ved  det. 

Der  er  fattigt  i  Irland,  og  det  er  fremmede,  der 
raader  der,  men  ..." 

„O'Brion,  du  mener  ikke,  at  du  vilde  ønske  .  .  ." 

„Nej,  der  staar  ingen  fæstere  og  venter  paa  os, 
ikke  en  gang  hytten  er  der  vel." 

Moltke  rømmede  sig  og  sagde  forretningsmæssigt 
for  at  bryde  dette  net  af  sygelige  fantasier :  „Vilde  du 
realisere  din  ejendom,  Svigerfader,  kunde  du  vel  en- 
delig nok  faa  hus  og  jord  i  din  fødeegn." 

O'Brion  saa  sky  op. 

„Det  forstaar  du  ikke,  Frantz  Moltke." 

De  trak  alle  vejret  befriet,  da  en  dobbeltvogn  med 
to  raske  ponyer  kørte  over  grønsværet,  og  købmand 
Murrey  og  hans  søn  hilste  til  galleriet. 

O'Brion  strøg  sig  med  haanden  over  ansigtet,  som 
vilde  han  stryge  de  bekymrede  tanker  bort,  og  gik 
rank  ned  ad  trappen  for  at  ønske  gæsterne  velkommen 
til  Queenshill,  medens  Mrs.  Dorina  hurtigt  forhandlede 
med  Julie,  om  der  skulde  slagtes  kyllinger  til  aftens- 
bordet eller  hellere  perlehøns. 

Dagen  derpaa  var  det  samtalestof  over  hele  byen, 
at  Moltke  vilde  rejse.  „For  good,"  føjede  kreolerne  til 
med  et  udtryk,  der  betød:  tænk  det!  „Han  vilde  ikke 
sælge  Marys  Hope" ,  forklarede  de  hinanden,  „bare 
rejse  fra  den.  Han  var  nok  egentlig  løjtnant.  For- 
modentlig havde  han  som  yngre  begaaet  en  eller  an- 
den gal  streg  hjemme,  som  trængte  til  at  glemmes; 
hvorfor  skulde  han  ellers  være  kommen  herud,  naar 
han  ikke  vilde  blive  her?  Og  tænk,  at  Miss  Julie  skul- 
de med :   Ja,  herude  —  det  maatte  man  sige  —  havde 

han  opført  sig  som  en  meget  rolig  ung  mand ;  nu 
maatte  man  jo  haabe,  at  O'Brions  ikke  var  bleven  nar- 
rede. De  havde  jo  altid  tænkt  saa  stort  om  det  parti." 

De  danske  havde  gaaet  og  talt  om  krigen  som  en 
mulighed,  man  nu  næsten  havde  vænnet  sig  til,  og 
som  man  alligevel  troede  paa  en  eller  anden  maade 
skulde  blive  afvendt;  nu  kom  dette,  at  Moltke  vilde 
rejse  hjem. 

Alle  kaldte  ham  nu  Løjtnant  Moltke.  Der  taltes 
om,  at  hans  fader  var  general  og  hans  onkel  præsident 
i  kancelliet.  Alle  grebes  af  en  forventningsfuld,  bange 
uro;  der  var  ikke  mere  nogen,  der  tvivlede  om,  at  kri- 
gen vilde  blive  til  virkelighed;  den  var  maaske  alle- 
rede brudt  ud. 

De  sidste  efterretninger,  man  havde  direkte  hjem- 
me fra,  var  fra  slutningen  af  januar ;  kun  gennem  det 
franske  skib  vidste  man  om  februarrevolutionen.  Men 
var  det  ikke  sandsynligt,  at  den  havde  ophidset  stem- 
ningen hjemme,  at  den  havde  løsnet  propperne  for  den 
gærende  vin? 

Moltke  var  i  aktivitet  fra  morgen  til  aften  for  at 
ordne  sine  sager,  og  fordi  han  kunde  ikke  være  i  ro. 
Han  havde  sendt  sin  forvalter  til  St.  Thomas  for  at 
skaffe  skibslejlighed,  og  han  ventede  ham  tilbage  hver 
time.  Han  søgte  stadig  ind,  hvor  der  var  mennesker; 
og  hvor  han  kom  til,  standsede  al  tale  om  dagligdags 
ting.  Embedsmænd  ene  hengav  sig  ikke  til  politiske  gis- 
ninger eller  parti-stridigheder,  men  rettede  alvorlige, 
ængstelige  spørgsmaal  til  ham ;  og  officererne  knugede 
hans  haand  og  fandt  ingen  ord  for  det,  de  vilde  sige. 

Moltke  syntes,  at  saadan  maatte  det  være  1   Saadan 


168 


maatte  det  komme,  naar  frihedens  morgenrøde  dæm- 
rede.   Som  et  stort  fornyelsens  badl 

Arrogante,  stivryggede  adelsmænd,  kortsynede 
spidsborgere,  embedsbureaukrater,  fagade-officerer  og 
mistroiske  bønder,  alle  vilde  de  føle  jorden  glide  bort 
under  sig,  tabe  fodfæstet  i  det  sædvanemæssige, 
glemme  sig  selv  og  saa  dukke  op  og  se,  at  de  var  men- 
nesker imellem  mennesker. 

Negrene? 

Moltke  standsede,  der  hvor  han  gik.  Dem  havde 
han  glemt. 

Nej,  her  kunde  de  ikke  komme  med.  Han  fik  en  fy- 
sisk følelse  af  ubehag ;  nej  —  der  maatte  gaa  mange 
renselsesbølger  over  dem,  før  de  kunde  drages  med 
ind  i  det  store  broderskab,  om  den  dag  nogensinde 
vilde  komme. 

Men  var  det  egentlig  ogsaa  deres  velfærd,  der 
havde  ligget  ham  saa  stærkt  paa  sinde  i  disse  aar,  — 
sympathi  for  disse  underlig  ufuldkomne  sorte  menne- 
sker havde  han  jo  dog  aldrig  kunnet  faa,  —  var  det 
ikke  snarere  for  de  hvides  skyld,  at  han  havde  ønsket 
at  faa  dette  uværdige  forhold  ophævet,  som  avlede 
brutalitet  og  tyranni  —  netop  de  skænselspletter  paa 
mennesker,  som  ikke  skulde  taales  i  den  nye  tid,  hvor 
lighed  og  menneskerettigheder  for  alle  skulde  være  det 
lysende  fanemærke. 

Den  dag,  da  Julie  og  Moltke  skulde  gaa  om 
bord  i  skibet,  der  skulde  føre  dem  hjem  —  en  norsk 
bark,  der  kom  fra  Argentina,  —  var  værftet  en  bøl- 
gende masse  af  mennesker.  Fra  fortet,  posthuset  og 
alle  embedsmænds    boliger  hang    de  røde    og  hvide 

splitflag  og  døsede  i  eftermiddagssolen.  I  den  smalle 
skygge  ved  toldboden  stod  embedsmændene  og  office- 
rerne in  pleno,  lidt  derfra  bestillingsmændene  fra  de 
offentlige  kontorer  og  befalingsmændene  fra  den  far- 
vede milits,  og  over  hele  pladsen  glimtede  soldaternes 
og  betjentenes  blanke  knapper  imellem  kulørte  mænd 
og  kvinder  af  alle  farveafskygninger,  fra  gult  til  sort. 
Ved  vinduer  og  paa  gallerier  i  hovedgaden  stod  byens 
damer,  og  nede  ved  landgangstrappen  var  deres  hus- 
piger  posterede  med  blomsterbuketter  i  røde  og  hvide 
farver. 

O'Brions  kom  kørende  i  en  stor  dobbeltvogn  med 
seletøj,  der  skinnede  af  svære  sølvbeslag.  Mrs.  Do- 
rina  var  sortklædt,  med  et  kniplingsslør  over  hatten,  og 
lignede  et  forgrædt  barn ;  ogsaa  Ellinore  saa  bleg  og 
alvorlig  ud.  Da  O'Brion,  der  havde  siddet  sammenfal- 
den i  vognens  ene  hjørne,  fik  øje  paa  de  mange  men- 
nesker, rettede  han  sig  i  sædet. 

De  hilste  henimod  forsamlingen  ved  toldboden, 
men  blev  siddende  i  vognen,  og  en  af  huspigerne  hvi- 
skede til  en  anden :  „ligesom  til  en  begravelse.  " 

Endelig  kom  Moltkes.  Han  havde  sin  isabella- 
farvede  ridehest  for  faetonen,  kalechen  var  slaaet  til- 
bage, og  de  to  gule  hunde  fulgte  mellem  baghjulene. 
Der  stod  blink  af  stenene,  da  vognen  hurtigt  drejede 
ind  over  værftet,  fulgt  af  to  kærrer  med  plantagens 
husnegre  og  den  pige,  der  skulde  følge  med  til  Dan- 
mark. 

Der  gik  en  summen  henover  pladsen,  som  naar 
hovedpersonerne  i  et  drama  viser  sig. 

Julie  sad  i  en  sky  af  lyserødt  jagonette  med  skø- 
det fuldt  af  blomster  og  bergérehattens  tyll  som  skum 

ned  over  sit  sorte  haar.     Moltke  bar  hvidt  lærredstøj 
og  som  altid  Panamahat. 

Idet  Julie  fik  øje  paa  den  tætte  menneskemasse, 
jog  blodet  op  i  hendes  kinder,  og  hun  greb  sin  mand  i 
armen.  Han  saa  ud  over  pladsen,  løftede  sin  hat  højt 
over  hovedet  og  hilste  til  alle  sider,  og  negrene  mum- 
lede „howdi!  howdi!"  medens  soldaterne  stod  ret. 

Herrerne,  der  stod  i  skyggen  ved  toldboden,  stir- 
rede paa  de  to  unge  i  vognen  og  undredes. 

Havde  de  to  mennesker  altid  været  saa  betagende 
smukke,  eller  var  det  solen,  som  de  imod  al  skik  og 
fornuft  lod  skinne  ned  over  sig,  der  gav  dem  dette 
udseende,  der  blændede? 

En  neger  fra  nærmeste  kærre  sprang  til  og  holdt 
hesten. 

Moltke  hjalp  sin  hustru  ned. 

O'Brions  gik  dem  imøde;  Mrs.  Dorina  græd  og 
tørrede  sine  øjne,  Ellinore  holdt  fast  om  Julies  haand. 

Moltkes  afsked  med  embedsmændene  og  office- 
rerne var  bevæget.  Der  blev  ikke  sagt  meget,  men 
hænderne,  der  trykkede  hans,  tog  fast  og  vilde  ligesom 
ikke  slippe.  Han  hentede  sin  hustru  og  førte  hende 
rundt  i  kredsen ;  hun  bøjede  hilsende  hovedet  og  smi- 
lede som  en  ung  dronning,  der  tager  imod  hyldest. 
Mrs.  Dorina  saa  paa  sin  datter  og  glemte  at  græde. 

Alle  fulgte  de  med  hen  til  trappen,  hvor  den  store 
toldbodbaad  laa  med  røde  hynder  og  dannebrog  i  bag- 
stavnen. Moltke  hjalp  Julie  til  sæde,  og  negerpigerne 
trængte  sig  om  baaden  og  rakte  buketterne  ned  til 
hende  med  mange  „compliments"  fra  deres  fruer  og 
gode  ønsker  fra  dem  selv. 

Moltke  gav  et  tegn,  og  de  seks  svære  roere  lod 
aarerne  skære  gennem  vandet. 

I  samme  nu  lød  der  fra  land  som  det  første  hvi- 
slende sus  af  en  orkan  og  saa  et  drønende:  Hurra! 
Hurra!    Hip,  hip,  hurra! 

Embedsmændene  saa  sig  lidt  ængstelige  om.  Dette 
var  et  saa  eksceptionelt  tilfælde,  at  der  ingen  etikette- 
angivelse fandtes;  men  saa  rev  de  alle  betænkelighe- 
der midt  over,  svingede  de  hvide  korkhjælme  i  sol- 
skinnet og  raabte  med;  ...  i  takt  med  negre,  soldater 
og  negerkvindfolk  raabte  de,  saa  det  slog  imod  de 
gamle  fortmure  og  overdøvede  revets  brusen :  hurra, 
hurra,  hurra ! 

Moltke  stod  midt  i  baaden,  rank  og  ubevægelig, 
og  gjorde  honnør  med  haanden  til  straahatten. 

Ingen  fandt  det  latterligt ;  han  var,  som  han  stod 
der,  officer  fra  isse  til  fod. 

Man  havde  her  gaaet  og  følt  sig  saa  langt  borte, 
lidt  overlegen,  lidt  kølig,  —  der  var  jo  det  ved  varmen, 
at  den  gjorde  indolent,  —  og  saa  nu  ...  nu  var  den 
der,  denne  sugen  i  brystet,  denne  hede  brænden  i  hal- 
sen, som  kunde  komme  nu  og  da.  Man  stirrede  ud 
imod  skibet  med  øjne,  der  var  fattige  som  menneskers, 
der  mangler  brød.  En  soldat  lagde  ansigtet  mod  en 
kammerats  skulder  og  hulkede. 

Negrene  saa  paa  de  to  unge  i  baaden,  paa  de  fine 
herrer,  der  raabte  hurra  og  svingede  med  hattene  og 
paa  soldaterne,  der  saa  anderledes  ud  i  ansigterne,  end 
de  plejede,  og  de  forstod  det  altsammen,  forstod  det, 
som  de  forstod  de  hvide  folks  musik. 

Kvinderne  græd  og  knugede  sig  ind  til  hinanden  og 

mændene  hidsede  sig  op,  og  deres  raab  lød  stærke  og 
skingrende. 

Længe  fulgte  man  skibet  med  øjnene,  det  var  en 
tremaster,  og  den  havde  alle  sejl  oppe. 

Da  man  skiltes,  kunde  ingen  gaa  til  den  daglige 
dont.  Man  havde  trang  til  at  være  sammen,  til  at  ud- 
vikle, hvad  man  troede  og  tænkte,  og  man  var  tørstig 
.  .  .  uslukkelig  tørstig !  Det  var,  som  det  alt  sammen 
satte  sig  til  tørhed  i  halsen. 

Den  nat  vilde  der  ingen  stilhed  sænke  sig  over 
byen. 


Generalguvernøren  skulde  efter  bestemmelsen  kun 
have  opholdt  sig  en  kort  tid  paa  St.  Thomas,  men  han 
blev  ved  at  opsætte  tilbagerejsen.  Der  var  daglig 
fester  i  byens  store  huse  for  „Ørnen"  s  officerer,  og 
guvernøren  var  med  overalt.  Hvor  han  kom,  blev  han 
det  centrum,  som  alt  bevægede  sig  om ;  man  fandt 
ham  skarpere  i  sit  vid  end  nogensinde,  hans  ind- 
fald var  uberegnelige,  springende,  og  undertiden  fik 
han  hidset  stemningen  op  til  en  febrilsk  danse  macabre. 
Men  blev  det  sent  ud  paa  natten,  var  det,  som  hans 
spænstige  legeme  slappedes ;  hans  ansigt  blev  gustent, 
og  han  sad  og  saa  hen  for  sig  med  noget  opgivet, 
slukket  i  øjnene,  som  havde  hans  hjærne  arbejdet 
sig  træt. 

^  Den  gamle  fysikus  saa  ofte  med  bekymring  paa 
ham  og  spurgte  en  dag,  om  generalen  ikke  ønskede 
en  konsultation ;  men  det  blev  slaaet  hen. 

Dagen  efter  var  der  herremiddag  i  guvernements- 

huset,  og  guvernøren  syntes  at  overgaa  sig  selv  i 
pragtudfoldelse. 

Tjenerne  blev  ved  at  bære  nye  retter  ind,  hvortil 
ingredienserne  var  hentede  fra  alle  lande  og  verdens- 
dele. Chefen  for  den  danske  brig  sagde  i  en  tale, 
at  saadan  havde  han  tænkt  sig  taflet  ved  et  romersk 
kejserhof. 

Vinene  blev  nydt  med  pietetsfuld  andagt.  Først 
indaandedes  duften,  saa  vædedes  ganen,  og  endelig 
nedsvælgedes  den  kostelige  drik  langsomt  med  halvt- 
tillukkede  øjne.  Alle  var  kendere,  og  det  var  ikke 
imod  god  tone  at  kritisere,  da  det  viste  en  indsigt, 
som  en  vært  maatte  paaskønne.  Man  gættede  paa 
mærker  og  aargange. 

Generalguvernøren  drak  glas  med  de  fleste  af  de 
tilstedeværende.  Det  var  én  af  de  egenskaber,  som 
selv  hans  modstandere  maatte  beundre,  at  han  kunde 
drikke  med  de  mest  udholdende,  uden  at  det  sporedes 
paa  anden  maade,  end  at  hans  vid  blev  pebret  og 
undertiden  rev  i  næsen. 

Men  hen  imod  midnat  kom  tungheden  over  ham, 
og  han,  der  var  stolt  af  det  ry,  han  over  hele  Vest- 
indien nød  som  vært,  forsøgte  ikke  en  gang  her  hos 
sig  selv  at  tage  sig  sammen. 

Den  gamle  læge  blev  tilbage,  da  alle  var  gaaet,  og 
fik  lov  til  at  stille  nogle  spørgsmaal.  Han  kom  til 
det  resultat,  at  guvernørens  nyrer  var  angrebne,  hvad 
han  dog  nærmere  maatte  undersøge,  men  at  det  især 
var  nerverne,  der  var  nedbrudte. 

„Naa!     Og  saa?" 

Generalen  trommede  utaalmodigt  paa  stolearmen. 

„Hvis  min  diagnose  med  nyrerne  viser  sig  at  være 
rigtig,  saa  maa  jeg  anbefale  afholdenhed." 

„Afholdenhed  !  Afholdenhed  og  Vestindien  !  At 
De  gider  nævne  det,  Fysikus !" 

Den  gamle  trak  paa  skuldrene  og  vedblev  ufor- 
styrret : 

„For  nerverne  anbefaler  jeg  sørejse,  luftforandring 
og  fritagelse  for  alle  pligter  og  bryderier." 

..Hm!" 

Guvernøren  blev  ved  at  tromme  med  fingrene ; 
saa  rejste  han  sig,  som  naar  han  afbrød  en  avdiens, 
og  sagde  med  sit  ironiske  smil : 

„Naar  moren  har  gjort  sin  pligt,  kære  Fysikus, 
saa  gaar  han.  Foreløbig  er  min  plads  i  Vestindien. 
Nu  skal  De  have  tak  for  Deres  omhu." 

Endelig  bestemte  han  sig  til  at  tage  tilbage,  og  „Ør- 
nen"   gjorde  sig  sejlklar. 

Under  overfarten  sad  han  og  kaptajnen  og  drøftede 
de  sidste  efterretninger  hjemmefra.  De  nyeste  blade 
indeholdt  beretning  om  Rendsborgs  overgivelse.  Kap- 
tajnen havde  flammet  af  raseri  over,  at  en  officer, 
ovenikøbet  en  fyrstelig  officer,  kunde  opføre  sig  saa 
æreløst  som  prinsen  af  Noer,  saa  bundløst  uhæder- 
ligt. 

Guvernøren  havde  længe  i  tavshed  hørt  paa  de 
hidsige  og  stærke  udtalelser ;  nu  sagde  han : 

„Ja men  han  opnaaede  det,  han  vilde." 

„En  bandit  og  mordbrænder  opnaar  ogsaa,  det 
han  vil,  naar  han  har  stjaalet  og  myrdet  og  ser  flam- 
merne slaa  i  vejret  af  den  ild,  han  selv  har  tændt." 

Blodet  var  stegen  kaptajnen  op  i  panden.  Guver- 
nøren sad  lidt  foroverbøjet  og  saa  ned  for  sig. 

„Tror  De  ikke,"  sagde  han  langsomt,  og  som  om 
han  nøje  overvejede  sine  ord,  „tror  De  ikke,  at  prin- 
sen af  Noer  har  ment,  at  han  gavnede  mange  men- 
nesker ved  at   handle,   som   han   gjorde?" 

„Intet  kan  forsvare,  at  en  mand  handler  æreløst." 

„Jeg  kunde  tænke  mig  den,  der  havde  saa  stort 
et  maal,  at  han  tog  det  ansvar  paa  sine  skuldre." 

„Prinsen  var  general  i  den  danske  hær." 

„Ja,  og  prins  af  Augustenborg.  Kaptajn,  det  fore- 
kommer mig  undertiden,  at  det,  der  kaldes  fædrelands- 
kærlighed, er  som  et  falsk  blinkfyr,  der  kan  narre 
selv  de  mest  søvante. 

Nu  sidder  vi  her  saa  langt  borte  fra  begivenhederne,  vi 
er  ikke  paavirkede  af  taler  og  sange  og  stemning ;  prøv 
en  gang  at  se  nøgternt  paa  det.  Har  de  danske  kon- 
ger vist  det  storsyn  og  den  forstaaelse,  der  skal  til, 
for  at  knytte  fjærne  landsdele  til  kongeriget?  Har 
Danmark  i  pekuniær  henseende  været  et  land,  som 
hertugdømmerne  kunde  have  fordel  af  at  høre  til? 
Penge  er  en  magt  og  et  livsgode,  som  ikke  vejes  op 
med  luftige  begreber  om  ære  og  pligt. 

Kunde  det  ikke  tænkes,  at  hertugdømmerne,  der 
ligger  nær  ved  Evropas  center,  at  de  har  følt  denne 
tilknytning  til  Kong  Christians  land  som  en  død  haand, 
der  holdt  nede,  istedet  for  en  hjælpende,  livskraftig 
haand,  der  bar  frem? 

Jeg  kender  ikke  forholdene  nøje  dernede,  men 
jeg  —  jeg  kunde  tænke  mig,  at  det  var  saadan." 

„I  hvert  tilfælde  er  Kong  Christian  nu   død,    og 
Kong  Frederik  har  givet  os  grund  til  at  tro,  at  nu  bæ 
rer  det  imod  nye  tider." 

Guvernøren  saa  op. 

„Ja,  men  om  nu  ilden  ulmede  og  ikke  mere  lod 
sig  dæmpe?" 

Kaptajnen  rejste  sig:  „Jeg  har  ikke  saa  store  ud- 
syn, at  jeg  kan  se  bort  fra  det,  der  er  ære  og  pligt 
og  givet  ord.  Her  ulmede  ingen  ild;  men  hertugen 
stak  en  lunte  til  det,  han  troede  kunde  brænde." 

Han  gik  hurtigt  hen  over  dækket  og  raabte  tilbage 
over  skulderen : 

„Der  ser  De  Deres  ø ;  om  to  timer  er  vi  inde,  hvis 
vinden  holder." 

Guvernøren  gik  hen  til  skibets  ræling  og  saa  ind 
mod  de  bløde  konturer,  der  laa  som  skybanker  mod 
den  klare  himmel.  Han  bad  en  forbigaaende  officer 
om  en  kikkert  og  blev  længe  staaende ;  langsomt  flyt- 
tede han  den  fra  punkt  til  punkt ;  saa  gik  han  tilbage 
og  sank  træt  ned  i  stolen. 

Da  kaptajnen  kom  igen,  rakte  guvernøren  haanden 
ud  imod  ham  som  til  forsoning  og  sagde :  „De  har 
lovet  at  tage  med  mig  til  Biilowsminde,  Kaptajn;  De 
maa  ikke  skuffe  mig." 

Der  var  noget  i  hans  øjne,  noget  raadløst,  sygt, 
der  fik  den  anden  til  at  studse,  og  som  straks  fik  ham 
til  at  glemme  den  irritation,  han  øjeblikket  før  havde 
følt. 

„Bevares,  jeg  er  mere  end  taknemlig  over  at 
komme  paa  landjorden,  medens  de  maler  skuden.  Jeg 
glæder  mig  desuden  til  at  se  guvernørens  berømte 
landsted." 

„Ja,  der  er  smukt  paa  Biilowsminde.  Der  kunde 
i  det  hele  taget  være  r^grt  her  i  Vestindien,  naar  vi 
kunde  faa  lov  til  at  passe  os  selv  og  vores  eget  — 
uden  indblanding." 

Kaptajnen  strøg  sig  om  skægget  og  smilede. 

„Guvernøren  vilde  maaske  have  øerne  gjort  til 
selvstændigt  kongerige?" 

„Ja,  selvstændigt  kongerige !  Men  det  siger  jeg 
Dem,  Kaptajn,"  han  slog  haanden  haardt  og  energisk 
imod  stolearmen,  og  der  fløj  et  glimt  af  oprømthed 
over  hans  slappe  træk,  „det  skulde  være  et  kongerige 
med  enevælde  af  den  mest  uindskrænkede  slags." 

Han  lagde  sig  tilbag©  i  stolen  og  lo. 

„Og  saa  skulde  De  se  en  Massa  Peter  den  Store !" 

Ved  firetiden  kastede  briggen  anker  udenfor  Chri- 
stianssted. 

Chefschaluppen  blev  gjort  istand  til  afgang,  og 
Gottloff  kom  og  meldte  guvernøren,  at  alt  var  i  orden. 
Han  nikkede  hen  for  sig  og  sagde  „godt" ,  men  rørte 
sig  ikke. 

Chefen  kom  op  fra  kahytten  og  havde  ombyttet 
sin  hvide  uniformsfrakke  med  en  mørk : 

„Saa  er  jeg  parat,  Hr.  Guvernør." 

„Naa  ja,  det  maa  vel  være !"  Han  blev  fremdeles 
siddende,  som  var  der  noget  i  hans  tanker,  der  lam- 
mede hans  beslutninger. 

Kaptajnen  saa  sig  raadvild  om ;  han  tænkte  paa 
at  kalde  lægen  til.  I  stedet  for  sagde  han  efter  pludse- 
lig indskydelse : 

„Hør,  skulde  vi  ikke  spise  til  middag  om  bord, 
da  vi  nu  er  her,  og  saa  vente  med  køreturen  til  Bti- 
lowsminde,  til  solen  er  gaaet  ned?  Var  det  ikke  en 
idé?" 

„Jo,  lad  os  vente.  Gottloff  kan  tage  ind  med  min 
bagage  og  give  kusken  ordrer.  Han  kan  hente  os 
Kl.  7.     Ikke  sandt,  Kaptajn,  Kl.  7?    Adjudanten  skal 

gaa  i  land  og  høre,  om  der  er  noget  nyt.  Han  skal 
forhøre  paa  guvernementskontoret.  Du,  Gottloff,  kan 
gøre  dig  et  ærinde  op  paa  postkontoret  og  spørge  fuld- 
mægtig Carten  om  —  om  der  er  noget." 

Guvernøren  og  kaptajnen  spiste  alene  sammen. 

Guvernøren  drak  megen  vin,  men  blev  ved  at  se 
træt  ud.  Kaptajnen  underholdt  ham  med  lystige  hi- 
storier, men  blev  undertiden  aandsfraværende  og 
glemte  pointet. 

Ved  7-tiden  steg  de  i  vognen  paa  værftet.  En 
del  farvede  havde  samlet  sig  for  at  se  guvernøren 
stige  i  land ;  de  hilste  med  store  smil  og  gebærder 
og  raabte : 

„Velkommen  tilbage,  Massa  General !  Velkom- 
m.en !" 

Han  trak  den  ene  mundvig  ned  til  et  smil  og  vin- 
kede med  haanden. 

„Kør  hurtigt,"    sagde  han  til  kusken. 

Paa  Biilomsminde  var  alt  beredt  til  husherrens 
hjemkomst ;  folkene  stod  opstillede  i  vestibulen  og 
tog  imod  med  et  glad :  „Velkommen  tilbage,  Sir  Ge- 
neral !" 

Han  saa  ud  over  dem,  nikkede  aandsfraværende 
og  spurgte  den  gamle  Sylvani,  der  havde  opsyn  med 
husets  linned,  og  som  med  en  vis  moderlighed  for- 
hørte sig  om  hans  befindende :  „Hvor  er  Miss  Han- 
nah ?" 

„Vel,  Sir,  hun  er"  —  den  gamle  greb  hans  hat, 
som  han  stod  med  i  haanden,  og  forsvandt  med  den. 
Han  saa  sig  om,  men  de  løb  alle  hver  med  sit  og 
syntes  at  overvælde  kaptajnen  med  tjenstiver. 

Gottloff  slog  de  store  mahognidøre  op  til  salen,  og 

de  to  herrer  gik  ind.  Alle  lys  var  tændt  i  kronerne 
og  skinnede  tilbage  fra  spejlene,  men  nu  havde  de 
vænnet  sig  til  kaptajnens  lille,  lavloftede  salon,  og 
dette  virkede  saa  meningsløst  stort,  kun  egnet  til  fest 
og   mange    mennesker. 

„Jeg  vil  gaa  ind  og  tage  en  hjemmefrakke  "paa," 
sagde  guvernøren  og  skuttede  sig  lidt,  som  om  han 
frøs,  „og  saa  skal  vi  have  en  drik.  Lad  nu,  som  De 
var  hjemme.  Kaptajn." 

Da  guvernøren  kom  ind  i  soveværelset,  stod  gamle 
Gottloff  midt  paa  gulvet  med  en  perlebroderet  vad- 
sæk i  haanden  og  saa  underlig  graa  ud  i  sit  ellers 
brune  ansigt. 

Guvernøren  ruskede  ham  i  skulderen. 

„Naa?" 

„Hun  er  gaaet,  Sir  General." 

„Hannah!    Gaaet?" 

„Gaaet,  Sir.  Og  jeg  siger,  det  er  det  bal,  som 
voldte  det." 

„Sig  alt,  hvad  du  ved.    Sig  det  hurtigt.    Hvorfor?" 

„Hun  havde  faaet  giften  i  sig,  Sir,  og  nu  er  den 
slaaet  ud.  Jeg  ved.  Miss  Hannah  kunde  høre  paa 
alle  dem  ting.  Generalen  fortalte  hende,  om  sorte 
mands  ret,  om  frihed,  om  hvordan  det  skulde  blive, 
men,  Sir  General,  det  samlede  sig  i  hende  som  det 
onde  i  en  byld.  Siden  hun  dansede  foran  de  hvide 
ladies,  og  ingen  turde  standse  hende,  har  hendes 
sind  været  som  et  buldent  saar.  Ond  var  hun,  siger 
jeg  Dem,  Sir;  bare  ond  materie  kom  der  af  hendes 
mund.  Det  onde  er  dreven  ud  i  blodet,  og  nu  har  hun 
feberen.  Den  var  som  obeah.  Sir,  den  dans !  Da 
adjudanten,   ham  danske  løjtnant,  der  er  saa  venlig- 

agtig,  men  alligevel  føler  sig  over  de  andre,  da  ham 
havde  fulgt  hende  ud  og  bukket,  som  var  hun  —  som 
var  hun  regeringsraadens  missis,  —  da  kom  det.  Hun 
var  ikke  mere  Hannah  Netty,  Sir ;  ikke  en  brun  slave- 
tøs, som  en  stor  herre  havde  ødslet  sin  naade  paa, 
som  var  hun  nogen,"  —  den  gamle  bøjede  sig  frem 
og  hviskede  —  „hun  var  et  ondt,  stinkende  dyr,  og 
hendes  ord  som  giftige  centepieder."  Han  spyttede 
ud  for  sig.  „Sir,  mange  spande  kildevand  skal  der 
hældes  over  de  steder,  hvor  hun  har  traadt,  før  hun 
viskes  ud." 

Guvernøren  havde  staaet  og  set  mørkt  ned  for  sig; 
nu  sagde  han  som  til  sig  selv:  „Hvorfor?  Hvorfor 
hun"   .  .  . 

Det  kom  saa  bittert,  at  den  gamle  sagde  næsten 
grædende : 

„Jeg  var  her  jo  ikke.  Sir.  Men  dem  negerfolk 
taaler  ikke  den  bløde  haand." 

„Du  mener,  at  jeg  har  været  for  god  imod  Han- 
nah?" 

„Sir  General,  undskyld  en  gammel  tjener !  Miss 
Hannah  smuk  pige,  og  Master  kunde  have  taget  hende 
til  sin  lyst.  Master  kunde  holdt  fire  smukke  piger 
og  taget  dem  til  sin  lyst,  men  „lash"  maatte  de  have. 
Havde  Master  ikke  talt  alle  dem  ord,  men  taget  hende 
om  natten  og  lashed  hende  om  dagen,  oh  Massa,  hun 
vilde  have  klamret  sig  til  Massas  fod  og  følt  sig  stor 
over  at  kunne  være  sin  herre  til  gunst,  saadan  som 
hun  burde." 

„Gottloff,  Gottloff!"  guvernøren  borede  sine  øjne 
ind  i  den  gamle  tjeners,  „er  I  da  saa  usle?  Har  de 
andre  ret,  som  siger,  at  hverken  godhed  eller  tillid 

kan  binde  jer?  Nu,  du  f.  eks.,  du,  som  har  kendt 
mig  fra  dreng,  vilde  du  kunne  svigte  mig?  Vilde  du 
kunne  blive  utro,   hvis  alle  vendte  sig  imod  mig?" 

Den  gamle  saa  til  siden. 

„Hvor  skulde  alle  kunne  vende  sig  imod  Gene- 
ralen, der  er  alles  ven?" 

„Svar  mig  paa  det,  jeg  spørger  om." 

„Vel,  Sir,  jeg  haaber,  at  jeg  skulde  aldrig  kunne 
glemme  min  Masters  store  godhed  imod  mig.  —  Men 
hvad  havde  ikke  Miss  Hannah  faaet?  Silke  som  en 
dame  og  guld  og  perler  og  —  ja,  alle  dem  dubloner ! 
Jeg  siger  alene  for  dem"    .  .  . 

Guvernøren  slog  sin  haand  haardt  i  den  gamles 
skulder  og  vendte  ham  imod  sig : 

„Har  I  da  virkelig  ingen  menneskelige  følelser? 
Har  jeg  været  blind  og  trot  paa  en  chimære !  Kender 
I  ikke  trofasthed?  Ved  I  ikke,  hvad  taknemlighed 
er?" 

„Vel,  Sir,  jeg  tænker,  nogen  af  os  har  dem  ting. 
Sir,  og  nogen  ikke.  Er  det  ikke  saadan  med  hvide 
folk  ogsaa?  Men  giften,  Sir,"  han  bevægede  fingrene 
i  luften  og  krummede  læberne  ind,  saa  tænderne  blot- 
tedes, „den  ting  raader  ingen  for !  Om  nogen  lagde 
obeah  for  gamle  Gottloff.  som  elsker  sin  herre  — 
Gud  tilgive  ham  —  som  var  han  hans  egen  søn,  hvad 
kunde  han  for,  om  der  fo'r  en  anden  i  hans  skik- 
kelse! Hvad  kunde  mig  gamle  mand  for,  om  ham 
vilde  se  rødt.  om  ham  ikke  vidste,  hvad  der  sømmede 
sig  for  en  farvet  mand,  om  ham  hvæsede  som  et  dyr 
og  vilde  have  alle  dem  ting,  som  er  for  hvide  folk 
alene?" 

Han  føjede  grædende  til :  „Hvad  kunde  jeg  for  det, 
Sir?" 

Guvernøren  saa  sky  paa  den  gamle  og  syntes,  han 
lignede  en  ussel,  slunken  ulv. 

„Du  kan  gaa,"  sagde  han. 

Og  da  Gottloff  blev  staaende  og  gned  sig  over  an- 
sigtet og  snøftede,  føjede  han  til  i  ubehersket  irrita- 
tion : 

„Gaa,  siger  jeg!" 

Den  gamles  ansigt  gled  i  lave  som  ved  et  meka- 
nisk tryk ;  han  bukkede  og  gik  hurtigt  ud. 

Aftenen  havde  slæbt  sig  trevent  hen.  Kaptajnen 
havde  opgivet  at  holde  samtalen  i  gang,  og  ved  1  O-ti- 
den rejste  han  sig  og  erklærede,  at  han  længtes  saa 
meget  efter  at  komme  i  en  land-seng,  at  han  vilde 
trække  sig  tilbage. 

Guvernøren  tog  sig  sammen  og  begyndte  at  ironi- 
sere over  sin  egen  tilstand. 

„Jeg  tror,  jeg  har  været  trukket  for  haardt  op.  Kap- 
tajn, maskinen  er  bleven  overanstrængt,  og  nu  er 
drivfjeren  sprungen." 

„Men  er  det  ikke  en  almindelig  form  for  depres- 
sion af  klimaet?" 

„Eller  ogsaa  er  det  noget  herinde,"  fortsatte  gu- 
vernøren sin  egen  tankegang  og  lagde  haanden  om 
panden.    „Det  er  som  noget  borede  helt  dybt  inde!" 

Han  saa  op  med  et  af  sine  pludselige  smil : 

„For  jeg  haaber  da,  det  ikke  er  det,  tyskerne  kal- 
der tropekuller." 

„Jeg  tror,  den  sygdom  ytrer  sig  paa  en  anden 
maade.  —  God  nat,  Hr.  Guvernør!  Jeg  haaber  en 
nats  hvile  maa  bringe  maskineriet  i  orden.'" 

„Godnat,  min  kære  Kaptajn,  sov  vel !  Ring,  naar 
De  ønsker  Deres  barbervand.  Gottloff  vil  følge  Dem 
op," 

Han  trak  i  en  guldfrynset  klokkestreng  og  gik  ind 
i  sit  soveværelse.  Straks  kom  den  gamle  til  syne 
med  et  ansigt  saa  lukket,  som  var  det  skaaret  i  tibet- 
træ. 

Da  kaptajnen  forsigtigt  havde  lukket  sig  ind  under 
moskitonettet,  strakte  han  sig  med  en  følelse  af  kon- 
geligt velvære  i  en  seng,  der  var  saa  stor  som  hele 
hans  lukaf;  men  til  hans  undren  vilde  søvnen  ikke  ind- 
finde sig,  som  den  plejede  under  de  mindre  overdaa- 
dige  forhold  om  bord. 

Han  savnede  den  gyngende  bevægelse  og  alle  de 
ubestemmelige  lyde  i  tove  og  rær.  Han  laa  og  tænkte 
paa  generalen,  som  han  under  et  fleraarigt  ophold  i 
St.  Thomas  havde  haft  en  del  at  gøre  med,  og  som 
han  altid  havde  anset  for  en  lidt  korthjærnet,  magtsyg, 
men  ret  storskaaren  mand.  Han  havde  i  disse  dage 
haft  det  indtryk,  at  den  ydre  holdning  var  brudt,  og  at 
han  havde  faaet  indblik  i  et  saart,  uroligt  indre. 

Han  vendte  ærgerlig  hovedpuden,  saa  den  kolde 
side  kom  opad,  og  tænkte,  idet  han  forsøgte  en  ny 
stilling :  „Naar  alt  kommer  til  alt,  er  det  hele  maaske 
en  affaire  de  femme,  skønt  —  han  interesserer  sig 
jo  kun  for  de  farvede,  siges  der,  og  de  kan  dog  vel 
ikke  forstyrre  sjælefreden." 

Klokken  var  henad  2,  da  kaptajnen  endelig  faldt 
hen;  han  syntes  han  sank  og  sank  —  ned  i  en  stor 
stilhed,  og  at  vandet  slog  sammen  om  ham.  Tilsidst 
laa  han  paa  havets  bund,  og  der  var  lysegrønt  og 
blødt,  og  oven  over  krusede  vandet  sig.     Han  hørte 

raab  langt  borte  og  forstod,  at  de  gjaldt  ham,  men 
han  rørte  sig  ikke.  Han  laa  saa  godt  og  kunde  ikke 
komme  op.  De  maatte  klare  sig  uden  ham ;  de  havde 
jo  næstkommanderende. 

Men  raabene  kom  nærmere  og  nærmere,  og  van- 
det blev  saa  grønt,  at  det  skar  ham  i  øjnene,  og  saa 
sad  han  med  et  sæt  op  i  sengen  og  raabte :  „Hvem 
der?" 

Han  saa  sig  fortumlet  om ;  der  stod  en  gammel 
neger  ved  siden  af  ham  med  et  lys  i  haanden  og  ry- 
stede saa  tænderne  klaprede. 

„Oh,  Sir  Capten,  tak  Gud,  at  De  vaagnede!" 

„Hvad  er  der  løs?" 

„Den  er  der.  Sir." 

„Hvad  —  for  fanden?" 

„Riot,  Sir.  Brev  fra  kaptajnen  i  "Westend,  at  den 
er  der,  Sir." 

Kaptajnen  var  med  det  samme  ude  paa  gulvet. 
Han  spurgte  ikke  mere.  men  klædte  sig  paa,  tilsyne- 
ladende uden  hast,  fordi  hver  af  hans  rolige  bevægel- 
ser opfyldte  sit  formaal,  og  et  minut  efter  stod  han 
i  salen  og  afventede  tjenstligt  guvernørens  medde- 
lelse. 

Denne  gik  frem  og  tilbage  over  gulvet  med  et  pa- 
pir i  haanden.  Han  var  gulhvid  i  ansigtet,  og  hans 
øjne  flakkede. 

„Her  er  rapport  fra  fortchefen  i  "Westend,  negrene" 
—  han  gjorde  en  synkende  bevægelse  —  „negrene 
samler  sig.  De  ringer  med  plantageklokker  og  blæser 
i  konkyljer  og  drager  i  flokke  ind  imod  byen.  Se  her," 
han  rakte  papiret  hen  til  kaptajnen,  som  løb  rapporten 
igennem. 

Guvernøren  saa  til  siden  og  spurgte : 

„Hvad  raader  De  mig  til?" 

„Jeg  synes  kun  her  er  et  at  gøre :  gribe  ind  saa 
hurtigt  som  muligt.  Ethvert  minut,  der  forsømmes, 
vil  give  de  folk  mere  consistence.  Maa  jeg  tillade  mig 
et  raad,  skal  der  sendes  20 — 30  beredne,  bevæbnede 
mand  imod  dem,  saa  vil  de,  kender  jeg  dem  ret,  inden 
en  time  være  løben  fra  hinanden." 

„Maaske  har  De  ret!"  Guvernøren  blev  ved  at 
gaa  frem  og  tilbage.  Saa  standsede  han  og  sagde 
uden  at  se  op : 

„Men  jeg  har  jo  kun  militskavalleriet." 

,.Ja,  men  det  maa  jo  hurtigt  kunne  blive  samlet." 

Guvernøren  fortsatte,  uden  at  svare,  sin  gang. 

„Nu  er  hestene  sadlede.  Deres  Excellence !"  gamle 
Gottloff  stod  i  døren. 

„Ja,  undskyld,  Kaptajn,  at  jeg  disponerer  over 
Dem.  Jeg  maa  ind  og  forhandle  med  compagniche- 
ferne  og  vil  gærne  have  Dem  med." 

Kaptajnen  bukkede  samtykkende  og  tænkte,  at  det 
blev  vist  første  gang,  at  generalguvernøren  „forhand- 
lede"  med  sine  embedsmænd. 

De  steg  til  hest,  og  et  par  mand  med  lygter  lyste 
dem  ned  ad  den  mørke  vej.  En  rideknægt  fulgte  bag- 
efter. 

Da  de  kom  ned  paa  landevejen,  standsede  de  og 
lyttede,  om  de  kunde  høre  tuden  i  konkyljer  eller  an- 
den støj,  men  alt  var  tyst,  kun  en  sagte  susen  af  blade 
hørtes,  og  nu  og  da  en  kokusnød  der  faldt.  De  satte 
i  trav  og  red  uden  at  tale. 

Et  stykke  fra  byen,  hvor  vejen  skraanede  nedad  i 

en  stor  kurve,  holdt  guvernøren  sin  hest  an  og  lod 
den  gaa  i  skridtgang. 

„Hvorfor  handlede  kongen  imod  mit  raad?  Hvor- 
for giver  han  os  lempelser,  vi  ikke  har  bedt  om,  og 
som  kun  gør  ondt  værre ! 

Fra  det  øjeblik  jeg  maatte  udstede  proklamationen 
om  børnenes  frihed,  vidste  jeg,  dette  maatte  komme. 
Det  maatte  komme,  Kaptajn." 

„Jeg  kan  ikke  se,  at  det  har  stort  at  sige,  om  de 
sorte  laver  lidt  spektakler,  naar  vi  har  kasernen  og 
begge  forter  fulde  af  militær,  ikke  at  tale  om  „Ør- 
nenes besætning.  Jeg  er  ganske  overbevist  om,  at 
den  alene  ved  hjælp  af  vore  kanoner  skulde  kunne 
tumle  de  karle ;  for  fejge  er  de  da  efter  mit  kendskab 
til  dem." 

Guvernøren  lod  atter  sin  hest  slaa  over  i  trav  og 
sagtnede  ikke  farten,  før  de  drejede  ind  ad  porten  til 
guvernementsgaarden. 

Der  gik  straks  bud  efter  fortchefen,  efter  majoren 
paa  kasernen,  efter  Oberst  Nully  og  Major  Keutsch 
og  efter  adjudanten,  der  ved  guvernørens  velvilje  hav- 
de sin  bolig  i  guvernementshuset. 

Guvernøren  forelagde  situationen  for  dem,  og  bad 
om  de  herrers  mening.  De  bad  alle  om  tilladelse  til 
at  gøre  klar  til  udrykning. 

„Og  hvem  skulde  saa  forsvare  byen  her?" 

„Her  er  jo  foreløbig  ganske  roligt,  Hr.  General." 

„Det  var  der  ogsaa  ifølge  Castoniers  rapport  i 
"Westend  igaar.   Nej  —  saa  hellere  militsen." 

„Farvede  mod  farvede?" 

„Jeg  tillader  mig  igen  at  foreslaa,  at  man  sammen- 
kalder den   beredne  milits  og  lader  den   foretage  et 


187 


rask  kavallerichoc  mod  de  sammenløbne  hobe,"  sag- 
de „Ørnen"  s  chef  og  bevægede  utaalmodigt  den  højre 
haands  pege-  og  tommelfinger  som  i  smaa  diskrete 
knips. 

„Ja,"  sagde  herrerne  og  saa  spørgende  paa  guver- 
nøren. 

„Vilde  det  være  rigtigt,"  spurgte  denne  eftertænk- 
somt, „at  kalde  forvaltere  og  plantere  bort  fra  plan- 
tagerne? Desuden  —  det  kunde  let  sprede  uro  over 
hele  øen,  hvad  maaske  ellers  kan  undgaas.  Det  fore- 
kommer mig  ..." 

„Maa  „Ørnen"   da  gaa  derned?" 

Guvernøren  saa  paa  sit  ur. 

„Nu  er  klokken  5.  Mine  herrer,  jeg  foreslaar,  at 
vi  sender  en  ordonnans  vester  paa  for  at  undersøge  til- 
standen, og  at  vi  afventer  hans  tilbagekomst,  før  vi 
foretager  os  videre  i  sagen." 

Fortchefen  svarede,  uden  at  se  op,  med  en  stem- 
me, der  dirrede  af  daarlig  bekæmpet  harme: 

„Som  Generalen  befaler !  Men  mange  liv  og  me- 
get gods  kan  gaa  i  løbet,  medens  en  mand  rider  til 
Westend  og  tilbage  igen,  selv  om  han  skynder  sig." 

Oberstens  stemmeklang  fik  guvernøren  til  at  rette 
sig.     Han  slog  ud  med  haanden  og  sagde  koldt : 

„Det  bliver  som  jeg  har  sagt." 

„Ørnen"  s  chef  hilste  tjenstligt:  „Jeg  melder  Gene- 
ralen, at  jeg  gaar  om  bord  for  at  gøre  briggen  sejlklar 
og  armere  mandskabet.  Jeg  imødeser  Generalens 
nærmere  ordre." 

Om  bord  paa  „Ørnen" ,  hvor  mandskabet  lige  var 
purret  ud,  blev  der  stort  liv  og  røre,  da  der  blev  kom- 
manderet færdig  til  afgang  og  vaaben  udleveret. 

Da  der  ved  8-tiden  endnu  ikke  var  kommen  ordre 
fra  guvernøren,  lod  kaptajnen  sig  igen  sætte  i  land  og 
gik  op  paa  fortet. 

Han  løb  paa  den  unge  løjtnant  fra  frikorpset  og 
spurgte : 

„Naa,  er  der  sket  noget?" 

„Ja,  endelig.  Obersten  tiltvang  sig  tilladelse  til  at 
rykke  ud !  Løjtnant  Meincke  er  med.  Han  er  negerven 
og  skulde  med  for  at  passe  paa  obersten.  Jeg  tror  for 
resten,  at  obersten  har  maattet  sværge  paa,  at  han 
ikke  vilde  skyde  med  skarpt,  men  jeg  haaber  da,  han 
bliver  meneder." 

„Hvorfor  tager  generalen  ikke  der  ned,  for  pok- 
ker? Hvis  vi  andre  ikke  maa  tvinge  dem  til  rette, 
saa  kunde  han  da  i  det  mindste  forsøge  at  snakke  godt 
for  dem,  inden  de  faar  brændt  hele  byen  af." 

»Ja.  jeg  har  nu  mine  egne  tanker  om  hans  slag- 
plan." 

Kaptajnen  saa  paa  den  sympathetiske  unge  løjt- 
nant, som  om  han  havde  lyst  til  at  spørge,  men  be- 
tvang sig. 

„Jeg  gaar  over  paa  Athenæum  for  at  være  i  nær- 
heden, hvis  nogen  har  brug  for  mig.   Husk  det." 

Han  var  allerede  ved  døren  til  læselokalet,  da  han 
gjorde  omkring  og  igen  gik  over  i  guvernementshuset, 
der  laa  lige  overfor. 

Han  gik  uden  at  lade  sig  melde  ind  til  guvernø- 
ren. 

„Briggen  er  sejlklar,  Hr.  General !" 

„Tak,  Kaptajn !  Ja  —  det  er  mig  en  betryggelse, 
at  den  er  her,  da  jeg  maaske  selv  tager  til  Vesten- 
den." 

„Jeg  opholder  mig  i  Athenæum,  hvis  Guvernøren 
har  nogen  ordre." 

Lige  idet  kaptajnen  vilde  gaa,  lød  der  hovslag  i 
gaden  af  en  hest  i  gallop.  Herrerne  naaede  ud  paa 
det  lille  galleri,  der  vendte  ud  imod  den  beplantede 
gaard,  lige  da  løjtn.  Meincke  red  ind  gennem  porten. 

„Hvad  nyt?"   raabte  guvernøren. 

Løjtnanten  lod  sig  stift  glide  ned  fra  sadlen  og 
sagde  forpustet,  idet  han  gjorde  honnør : 

„Hele  byen  er  i  oprør,  Hr.  General ;  byfogdens  og 
politiløjtnantens  huse  og  politikontoret  er  ødelagt. 
Moores  villa  og  butik  er  brændt;  alle  de  blanke  er 
flygtede  ud  paa  skibene  i  havnen.  Det  synes,  som  de 
engelske  matroser  ophidser  slaverne.  De  er  som 
djævle,  de  sorte.  En,  der  hedder  Buddoe,  rider  rundt 
i  uniform  og  holder  taler  til  dem." 

„Hvorfor  fanden  skyder  de  ikke  fra  fortet?"  raabte 
kaptajnen,  blaarød  i  ansigtet.  „Hvad  har  de  deres  ka- 
noner til?" 

Løjtnanten  skævede  til  guvernøren,  der  svarede 
koldt : 

„Formodentlig  fordi  de  derved  vilde  stikke  byen  i 
brand." 

„Jeg  skal  melde  fra  obersten,"  blev  løjtnanten  ved, 
„at  han  svarer  ikke  for  noget,  hvis  generalen  ikke 
kommer  derned.  Alle  steder  fra  lyder  raabet :  Vi  vil 
se  generalen !" 

Guvernøren  rettede  sig,  og  en  svag  rødme  steg  op 
i  hans  gustne  kinder. 


190 


„Jeg  skal  komme.    Lad  min  vogn  spænde  for." 

Han  vendte  sig  imod  kaptajnen  med  noget  af  sin 
gamle  nonchalance  i  holdningen  og  sagde  med  et  skul- 
dertræk : 

..Naar  De  endelig  vil,  Kaptajn,  saa  sejl  derned  og 
se,  hvordan  man  gyder  olje  paa  oprørt  vand.  Meincke 
—  skaf  mig  fat  paa  kammerjunkeren,  han  skal  med." 

Idet  kaptajnen  og  løjtnanten  sammen  gik  ned  ad 
trappen,  spurgte  den  første : 

„Hvorfor  skulde  netop  kammerjunkeren  med,  jeg 
synes,  det  er  en  forbigaaelse  af  de  højere  officerer." 

„Jeg  ved  ikke,"  sagde  løjtnanten  og  tørrede  pan- 
den ;  hans  ansigtstræk  var  ganske  udtværede  af  sved 
og  overanstrængelse.  „Han  siger,  at  de  sorte  har  i 
alle  maader  bedre  naturanlæg  end  vi.  Han  tror  nok, 
at  om  hundrede  aar  har  de  stukket  os  ud  over  det 
hele.  Han  mener  vist  især  med  musik  og  kunst  og 
saadan  noget." 

„Naa,  saadan:  —  Jeg  tror,  det  er  paa  tiden,  at 
..Ørnen"  og  jeg  snakker  et  fornuftigt  ord  med.  Adieu, 
Løjtnant!" 

Da  kaptajnens  baad  for  raske  aaretag  nærmede  sig 
skibet,  stimlede  officererne  sammen  om  falderebet,  og 
mandskabet  hang  over  rælingen  for  ude,  for  at  læse 
i  chefens  ansigt,  om  det  hele  skulde  løbe  ud  i  sandet, 
eller  der  skulde  blive  alvor  af  affairen. 

„Nu  skær  den,"  sagde  baadsmanden,  og  lidt  efter 
lød  kommandoraabene  paa  dækket,  og  i  løbet  af  faa 
minutter  var  alt  klart  til  letning. 

Først  ved  6-tiden  naaede  briggen  til  Vestenden. 
Ved  Sprattholepynten,  inden  skibet  endnu  var  i  sigte 
fra  byen,  affyredes  et  kanonskud  og  lidt  efter  endnu 
et. 

„Her  skulde  vi  have  været  for  12  timer  siden," 
sagde  kaptajnen  til  næstkommanderende,  „saa  kunde 
det  hele  være  forebygget."  Han  saa  vredt  hen  for  sig. 
„Men  man  har  jo  nu  én  gang  den  forbandede  vane  at 
parere  ordre." 

Saasnart  briggen  havde  ankret,  armeredes  far- 
tøjerne, og  chefen  og  tre  officerer  gik  i  chaluppen. 

Kongeværftet  saa  fra  skibet  ud,  som  var  det  spæt- 
tet af  sort  og  hvidt  og  bestandig  vekslende.  Da 
baadene  nærmede  sig  land,  viste  det  sig,  at  spætterne 
var  mørke  ansigter  og  hvide  klædninger.  Der  lød 
hæse  brøl  som  fra  sprængte  menneskestruber,  og 
kvinder  vrikkede  med  hovederne  kastede  tilbage  og 
armene  strakt  frem  i  en  slags  ekstatisk  dans. 

„Er  det  mennesker?"  sagde  baadsmanden,  „de 
ligner  berusede  igler." 

Ingen  syntes  at  tage  mindste   notits  af  baadene. 

„Satan  staa  i  det!"  brummede  chefen,  „De  skal  se, 
han  har  givet  sig,  og  vi  er  narret  herned  for  at  være 
med  i  slutningsapotheosen." 

Han  gik,  fulgt  af  nogle  faa  folk,  op  til  fortet.  Lige 
da  han  vilde  gaa  ind,  mødte  han  generalguvernøren 
til  vogns. 

Kaptajnen  saa  ham  hvast  ind  i  øjnene  og  sagde : 

„Nu  er  jeg  her  med  briggens  mandskab,  maa  jeg 
udbede  mig  nærmere  ordre." 

Generalen  besvarede  hans  blik. 

„Jeg  har  givet  emancipationen..    De  kan  blive  her 

med  „Ørnen".  Kør,"  raabte  han  højt  til  kusken  for 
at  overdøve  larmen. 

Kaptajnen  blev  staaende  og  saa  efter  vognen. 
Negrene  flokkede  sig  tæt  om  den  og  fulgte  med  i 
spring.  Hestene  stejlede,  kusken  ramte  ud  med  sin 
lange  kørepidsk,  og  smerteskrig,  hujen  og  latterbrøl 
blandede  sig  og  lød  som  et  ekko  fra  helvede. 

Kaptajnen  vendte  sig  imod  fortchefen,  der  var 
kommen  ham.  imøde : 

„Altsaa,  det  er  de  marekatte,  han  har  givet  fri- 
heden?" 

Fortchefen  nikkede  alvorligt,  saa  ud  over  plad- 
sen og  spurgte : 

„Hvor  mange  mand  kan  De  lade  os  faa?" 

„50." 

„Det  er  godt;  for  det  eneste,  der  nu  kan  holde 
feststemningen  nede,  er,  at  de  har  en  patrouille  i  nak- 
ken med  skarpladte  geværer,  hver  gang,  de  klumper 
sig  sammen." 

„Vi  er  til  tjeneste,  saa  længe  her  er  brug  for  os." 

De  to  officerer  trykkede  hinandens  haand,  og  „Ør- 
nen" s  chef  gik  tilbage  for  at  ordne  det  fornødne. 


Gamle  Moses  havde  i  flere  dage  været  syg.  Han 
kunde  ikke  støtte  paa  fødderne,  og  undertiden  talte 
han  i  vildelse ;  det  kunde  ogsaa  ske,  at  mælet  helt  for- 
lod ham,  og  saa  grimasserede  han  og  slog  ud  med  ar- 
mene og  græd,  naar  ingen  forstod  ham. 

Hver  morgen  blev  han  baaret  hen  paa  sin  plads 
under  galleriet;  der  sad  han  som  en  uhyggelig,  sav- 

]ende  benrad,  snakkede,  kluklo  og  gestikulerede  med 
sine  lange  knokkelarme. 

Miss  Elli  bragte  ham  altid  et  eller  andet  fra  fro- 
kostbordet ;  hun  bragte  det  i  en  af  husets  tallerkener, 
men  hældte  det  over  i  hans  egen  lerskaal.  Han  trans- 
porterede det,  lige  meget  hvad  det  var,  op  til  mun- 
den med  fingrene  og  slikkede  bagefter  skaalen.  El- 
lers sov  han  det  meste  af  tiden,  rullet  sammen  paa  sin 
maatte,  og  saa  ud  som  et  bundt  gamle  klæder. 

En  formiddag,  da  Ellinore  kom  ned  til  ham  med 
•de  altid  længselsfuldt  ventede  delikatesser,  saa  hun 
til  sin  undren,  at  Moses  stod  ret  op  paa  sine  fødder  og 
stirrede  ud  i  rummet  med  opspilede,  lyttende  øjne. 
Hun  talte  til  ham,  men  han  blev  staaende.  Hun  be- 
vægede haanden  foran  hans  ansigt  og  sagde :  „Fy, 
Moses,  se  rigtig  ud !"  Men  han  rørte  sig  ikke.  Saa 
listede  hun  bag  om  ham  og  hældte  maden  i  skaalen 
og  skyndte  sig  op  ad  trappen. 

Senere  paa  dagen  laa  han  og  peb  som  en  syg 
hund,  først  ganske  sagte,  men  hen  paa  eftermiddagen 
blev  det  til  enstonige,   uhyggelige  hyl. 

„Jeg  holder  det  ikke  ud!"  sagde  Mrs.  Dorina,  „det 
lyder  som  ulykke!    Bjørn,  kan  de  ikke  flytte  ham?" 

„Aah,  hvad  —  lad  ham  nu  ligge  i  fred.  Det  kan 
vel  ikke  vare  saa  længe." 

Mrs.  Dorina  gik  hvileløst  om  og  holdt  hænderne 
for  ørene. 

„Han  ser  syner,"  sagde  Nanna,  „saa  er  det  snart 
forbi." 

„Ditta,  bring  mig  en  kop  the  op  i  soveværelset, 
"hører  du !  Og  lidt  lækkert,  hvad  du  nu  kan  finde  paa ; 
jeg  er  virkelig  helt  utilpas.   Kom  med,  Elli." 

Lucie  Horlyk:   Fra  generalguvernorens  dage.  13 

Ellinore  saa  hen  paa  sin  fader,  der  sad  sammen- 
sunken, ubeskæftiget,  og  røg  sin  pibe. 

„Tak,  Mama,  jeg  skal  ikke  have  noget." 

Mrs.  Dorina  gik  misfornøjet  op  ad  trappen ;  nu 
havde  hun  helt  tabt  lysten.  Alt  var  bleven  saa  trist^ 
trist. 

Hun  satte  sig  i  en  gyngestol  og  trak  fødderne  op 
under  sig. 

Queenshill  var  bleven  et  sørgeligt  sted.  Aldrig, 
mere  skete  her  noget,  som  man  rigtig  kunde  drøfte 
ved  en  eftermiddagsthe ;  og  desuden  —  hvem  havde 
hun?  O'Brion  var  ligegyldig  overfor  alt.  og  Julie 
og  Moltke  var  borte.  Ellinore  var  jo  mild  og  god  ^ 
men  Mrs.  Dorina  tænkte,  at  hun  vilde  hellere  have 
set  hende  som  en  uregerlig  trold,  naar  hun  blot  kunde 
le  og  være  glad. 

Gamle  Ditta  var  som  sædvanlig  kommen  lydløst 
ind.  Idet  hun  satte  thebakken  fra  sig,  saa  Mrs. 
O'Brion,  at  hendes  hænder  rystede. 

,.Er  du  ogsaa  bange  for  den  gamle  dernede?'* 

„Nej.  Missis,  Ditta  er  ikke  bange  for  døden." 

„Hent  din  kop  og  drik  the  her  oppe,  Nanitta." 

Mrs.  Dorina  saa  op:  „Hvorfor  gaar  du  ikke?  Hvad 
er  der  i  vejen?" 

„Ma'm,  Tono  er  her." 

„Tono?"  Mrs.  Dorina  smagte  paa  tamarindesylte- 
tøjet. 

„Jeg  har  jo  sagt.  at  jeg  vil  ikke  se  hende." 

„Hun  siger,  at  hun  maa  tale  med  Missis." 

„Naa,  ja.  slip  hende  saa  herop  da." 

Den  gamle  vendte  sig  for  at  gaa,  og  Mrs.  Dorina 
raabte  efter  hende : 

„Lad  hende  skynde  sig  lidt." 

Hun  lavede  sin  the  til  og  satte  sig  til  rette.  Det 
var  da  altid  en  adspredelse !  Tono  vilde  naturligvis 
tigge  sig  tilgivelse  til. 

Mrs.  Dorina  lyttede.  De  trin  lød  ikke  bodfær- 
dige ;  hun  blev  ganske  oplivet  ved  en  gang  igen  at 
høre  én  tage  trappen  i  spring,  og  saa  kom  Tono,  som 
ført  af  en  vind,  ind  i  værelset  og  slog  med  et  graad- 
kvalt  glædesudbrud  hænderne  sammen  over  hove- 
det. 

„Missis!    Oh,  Missis!" 

„Naa,  Madame  Bordeaux,"  sagde  hendes  fordums 
frue  med  et  lille,  ikke  uvilligt  smil,  „hvad  skylder  jeg 
æren?" 

„Oh,  som  Missis  taler!    Oh  Gud,  oh  Gud!" 

Tono  saa  sig  om  i  værelset,  glippede  med  øjnene 
og  fangede  taarerne  med  tungen. 

„Naa,  hvorfor  kommer  du  saa?" 

„Fordi  jeg  maatte!  Ma'm  —  hele  Westend  er  i 
brand  og  oprør." 

Mrs.  O'Brion  satte  Koppen  fra  sig. 

„Ja,  Ma'm  —  oprør.  Buddoe  har  svoret  dem  til, 
at  de  skal  faa  friheden.  Mange  tusind  slaver  er  sam- 
lede, og  de  bliver  ved  at  vælte  ind.  De  brænder  og 
plyndrer,  og  alle  de  hvide  folk  er  flygtede  ud  paa  ski- 
bene. De  sorte  raaber  og  kalder  paa  Massa  Peter  og 
liberty.  Det  er  som  en  orgie,  Ma'm.  Men  Buddoe  er 
deres  general,  og  han  har  sabel  og  guld  paa  hatten. 
Og  han  har  sendt  mig,  Ma'm.  Han  siger,  at  om  ge- 
neralen ikke  kommer  og  giver  friheden,  saa  trækker 
banden  hele  øen  rundt  og  brænder  alle  de  store  huse 
af  og  tilsidst  generalens.    Men  Buddoe,  som  de  kal- 

der  general  Bordeaux,  han  sender  mig  med  hilsen  og 
compliment  til  Mrs.  O'Brion  med  det  bud,  at  for  sin 
søns  skyld  vil  han  skaane  Queenshill ;  og  Missis  og 
Master  og  Miss  Elli  kan  være  uden  frygt.  De  er  un- 
der Buddoes  beskyttelse." 

Mrs.  Dorina  havde  rejst  sig.  Hun  kastede  sit  lille 
mørke  hoved  tilbage  og  saa  ind  i  Tonos  skinnende 
øjne,  saa  de  trak  sig  sammen,  til  de  kun  var  flak- 
kende striber ;  saa  gik  hun  hen  over  gulvet  og  aab- 
nede  døren. 

Den  unge  kone  krympede  sit  smidige  legeme  sam- 
men og  bøjede  armen  op  for  ansigtet  som  for  at  afbøde 
slag.  Mrs.  Dorina  gjorde  en  bydende  bevægelse  med 
viften,  og  Tono  listede  hen  imod  døren. 

Da  hun  naaede  den,  sagde  hendes  fordums  frue, 
og  Tono  syntes,  hendes  sorte  øjne  sved  som  gløder: 

„Sig  til  negeren  Buddoe,  at  familien  OBrion  træn- 
ger hverken  til  hans  eller  hans   fællers  beskyttelse. 

—  Kommer  du  her  oftere,  bliver  hundene  hidset  paa 
dig." 

Tono  sneg  sig  stønnende  ned  ad  trappen. 

Mrs.  Dorina  gik  i  heftigt  oprør  frem  og  tilbage. 
Hendes  høje  hæle  slog  med  en  lille,  hul  klang  imod 
gulvet,  og  hun  bevægede  viften  hurtigt. 

Saa  vidt  var  det  altsaa  kommet,  at  en  farvet  mand 
tilbød  sin  protektion  —  sendte  hende  sin  compliment 
.  .  .  Hun  standsede  midt  paa  gulvet  og  trak  de  smalle, 
skarpttegnede  bryn  sammen. 

Hvad  skulde  hun  nu  gøre?  Fortie  alt  for  O'Brion? 

—  Hun  havde  jo  næsten  vænnet  sig  til  at  behandle 
ham  som  et  sygt  barn,  der  skulde  tales  efter  munden 
og  skærmes  mod  alle  indtryk. 

Aah,  O'Brion,  O'Brion  —  hun  knugede  hænder- 
ne sammen  — ■  min  store,  vrede  bamse !  Hvor  er  det 
pinefuldt  at  se  ham  saadan !  Vi  skulde  have  ladet  ham 
skyde  paa  folkene  den  nat  for  et  aar  siden !  Moltke 
burde  have  hjulpet,  og  jeg  —  jeg  kunde  have  ladet 
bøsserne.  Om  slaverne  ogsaa  havde  brændt  huset 
af,  om  pladsen  var  bleven  dækket  af  lig,  om  hele  øen 
var  kommen  til  at  staa  i  flammer,  vi  skulde,  skulde 
ikke  have  tigget  ham  til  at  lade  sig  ydmyge,  for  det 
rejser  han  sig  aldrig  efter ! 

Men  om  lejligheden  nu  kom  tilbage! 

Hun  begyndte  igen  at  gaa,  og  udtrykket  i  hendes 
øjne  skiftede  som  jagende  lys  og  skygge. 

Om  de  nu  kaldte  forvalteren  og  driveren  og  hus- 
negrene  ind,  barrikaderede  dørene  og  saa  afventede, 
hvad  der  skulde  komme,  mon  O'Brion  saa  ikke  .  .  .? 

Eller  skulde  hun  sende  bud  til  byen  efter  politi 
eller  militær? 

Hun  var  saa  lidt  vant  til  at  tage  afgørelser  og 
maatte  tale  med  nogen.    Hun  gik  ned  til  Nanna  Ditta. 

Da  Mrs.  Dorina  20  minutter  senere  kom  igennem 
den  lange  køkkengang  og  gik  ind  i  salen,  hørte  hun 
trin  paa  sovekammertrappen,  tunge,  faste  mandstrin 
med  sporeklirren,  en  lyd,  der,  i  alle  de  aar,  hun  hav- 
de været  George  O'Brions  hustru,  havde  fulgt  hendes 
egen  ureflekterede  flagren,  hendes  letsind  og  sorgløse 
latter,  som  de  dybe  cello-toner  følger  violinens  flageo- 
letter, men  som  hun  i  maaneder  ikke  havde  hørt. 

Hun  standsede  og  stirrede  i  aandeløs  spænding 
paa  døren,  som  ventede  hun,  at  noget  oversanseligt 
skulde  vise  sig. 

Den  blev  slaaet  haardt  op,  som  med  et  spark  af  en 

fod,  og  der  i  dørens  ramme  stod  han,  hendes  mand, 
hendes  bjørn,  hendes  ungdomselskede,  —  rideklædt, 
med  lange,  blanke  støvler  over  de  nankinsbenklæder  og 
sclskærmen  ned  over  panden ;  og  under  den  øjnene, _ 
de  graa,  hvasse,  stærke  øjne,  som  kun  hun  kunde 
faa  næsten  smertefuldt  ømme. 

Hun  tænkte  ikke,  hun  fattede  ikke;  men  med  et 
jublende  skrig,  der  var  graad  og  latter  paa  samme 
tid,  kastede  hun  sig  ind  i  hans  arme  og  følte,  at  de 
endnu  var  stærke. 

Saa  fortalte  hun  ham  alt  det,  hun  vidste,  og  alt 
det,  hun  havde  besluttet. 

„Jeg  ved  mere  end  det,  Dorina ;  her  var  lige  nu 
ridende  bud  fra  Mac  Donnall.  Militæret  har  ikke 
løsnet  et  skud  imod  oprørerne  i  Westend,  og  general- 
guvernøren er  kørt  derned  sammen  med  kammer- 
Junkeren;  der  menes  for  at  give  friheden." 

„Og  du,  Bjørn,  du  er  rideklædt?" 

„Ja,  jeg  vil  møde  ham,  naar  han  kommer  tilbage. 
Jeg  vil  høre  af  hans  egen  mund,  om  det  er  sket. 
Jeg  vil  høre,  om  han,  der  har  ansvaret  her,  virkelig 
har  tvunget  sine  soldater  til  at  se  til,  medens  negrene 
brændte  og  plyndrede,  uden  at  gribe  ind.  Jeg  har 
altid  haft  mistillid  til  den  mand,  men  dette  kan  jeg 
dog  ikke  tro." 

„Farvel,  Dorina,"  —  der  fløj  glimtet  af-  et  smil 
hen  over  hans  ansigt,  „kan  du  høre  ..Kong  David" 
vrinske?" 

„Kong  David?"  sagde  hun  sagte  og  tænkte,  „den 
kommer  han  aldrig  op  paa." 

Baade  hun  og  Ellinore  stod  paa  galleriet,  da  han 

skulde  stige  til  hest ;  folkene  stod  i  grupper  og  fulgte 
deres   herre   med  øjnene. 

Ellinore  var  bleg  og  bøjede  sig  ud  over  balu- 
straden, som  vilde  hun  raabe  noget,  en  bøn  om  at 
opgive  forsøget ;  men  hendes  moder  greb  hende  fast 
■om  armen  og  sagde  hurtigt:  „du  tier!" 

O'Brion  havde  sat  foden  i  stigbøjlen  og  taget  et 
_greb  med  begge  hænder  i  saddelbommen ;  men  hing- 
sten skævede  til  siden  og  dansede  uroligt  med  bag- 
benene ;  og  han  havde  gjort  flere  forsøg  paa  at  svinge 
sig  op,  uden   at  det  var  lykkedes. 

„Hold  bedre  paa  hesten!"  raabte  Mrs.  Dorina  til 
hestepasseren,  og  hun  gjorde  tegn  til  et  par  andre, 
at  de  skulde  stille  sig  paa  siden  af  dyret  og  tvinge 
den  i  ro. 

Nu  saa  hun  blodet  jage  mørkerødt  op  i  sin  mands 
ansigt,  lædertøjet  knagede  under  hans  stærke  tag,  og 
ved  en  sidste  voldsom  anspændelse  af  sine  kræfter 
og  sin  vilje  lykkedes  det  ham  at  faa  benet  svinget 
over  sadlen. 

„Slip!"  tordnede  han,  thi  folkene  blev  ved  at  holde 
paa  det  dansende  dyr. 

De  sprang  tilbage,  og  hingsten  rejste  sig  pru- 
stende, men  fik  sporene  i  siden. 

„Aah,  MoV,  aah,  Mo'r,  hvor  kunde  du  lade  ham?" 
jamrede  Ellinore. 

Men  Dorina  saa  til  med  vibrerende  næseflige 
og  et  bryst,  der  steg  og  sank  i  korte  ryk. 

Nu  var  det  smukke  dyr  holdt  op  at  stejle,  men 
•dansede  sidelængs  hen  over  grønsværet,  trodsigt  knej- 
sende med  hovedet. 

O'Brion  hævede  pidsken  og  lod  med  al  kraft 
snærten  skære  ind  i  Kong  Davids  silkebløde  flanke ;. 
dyret  løftede  som  i  et  overmaal  af  kræfter  alle  fire 
fiove  fra  jorden  i  et  spring,  og  saa  stod  den  ganske 
stille  og  rystede. 

Dens  herre  bøjede  sig  frem  og  klappede  dens. 
hals;  fra  folkene  lød  der  en  beundrende  mumlen^ 
men  Mrs.  Dorina  klappede  i  hænderne. 

O'Brion  saa  op  til  galleriet  og  hilste;  saa  red  haa 
i   skridt  hen  over  gaardspladsen. 

Lige  idet  han  naaede  vejen,  der  gik  ned  ad  højen^ 
følte  han  til  sin  livrem,  og  det  fo'r  gennem  Mrs. 
Dorinas  hoved:   Han  har  pistolen  hos  sig! 

I  det  samme  lød  et  af  gamle  Moses's  skærende 
klagehyl,  og  Ellinore  sagde  sagte : 

„Jeg  er  saa  angst." 

Men  Mrs.  Dorina  stirrede  hen  for  sig  og  tænkte:. 
„Hvis  han  skød  generalen,  som  er  skyld  i  alt,  saa 
vilde  han  blive  sig  selv  igen." 

Der  var  ingen  tanke  i  hende  for  det,  der  vilde 
blive  de  ydre  følger. 


Da  O'Brion  var  naaet  ud  af  den  lille  genvej,  der 
førte  gennem  hans  sukkermark,  laa  Vestende-vejen 
foran  ham,  og  det  saa  ud,  som  førte  den  lige  ind  i  ho- 
rizontens  rødglødende  solnedgangshimmel. 

Alt  tegnede  sig  imod  den  med  forunderlig  skære 
omrids.  Enkelte  træer  og  buske  stod  som  mørke  sil- 
houetter,  andre  forgyldtes  af  solglansen,  og  andre- 
igen  saa  grelle  ud,  fordi  det  røde  lys  ikke  naaede  dem. 

Det  var  den  korte,  skønne  time,  der  i  troperne  lig- 
ger mellem  dagen,  der  viger,  og  natten,  der  kom- 
mer. 

O'Brion  trak  vejeret  dybt  og  syntes,  han  var  vaag- 
net  efter  en  lang,  rung  søvn,  var  vaagnet,  fordi  der 
var  noget,  han  maatte  udrette,  inden  han  kunde  faa 
lov  at  tage  sig  fred. 

Nu  saa  han  langt  borte  guvernørens  vogn  med 
den  høje  buk  og  den  skrammererede  kusk.  Han  rettede 
sig  i  sadlen  og  trykkede  knæerne  fast  mod  hestens 
sider. 

Lige  da  vognen  var  ud  for  ham,  gjorde  han  tegn 
til  kusken  om  at  holde  og  parerede  sin  hest. 

„Hvad  vil  De?"  spurgte  guvernøren  og  fo'r  ner- 
vøst sammen. 

O'Brion  red  lige  hen  til  ham. 

„Har  De  givet  emancipationen?" 

„Kør!"   raabte  guvernøren. 

„Holdt!"  tordnede  O'Brion.  „Har  De  givet  eman- 
cipationen?   Ja  eller  nej!" 

Han  famlede  ved  sit  bælte. 

Guvernørens  øjne  flakkede,  og  der  kom  røde  plet- 
ter paa  hans  gule  hud. 

„Nej,"  sagde  han  hæst. 

O'Brion  lod  haanden  synke  og  sagde  langsomt: 

„Er  det  sandt?" 

„Ja.  — •  Kør!"  raabte  guvernøren  igen,  og  det  lød 
som  et  angstraab. 

Kusken  pidskede  paa  hestene,  og  O'Brion  blev 
holdende,  som  var  han  og  Kong  David  hugget  i  sten^ 
medens  det  røde  lys  langsomt  slukkedes. 

Da  han  igen  kom  ridende  ind  over  gaardspladsen, 
stod  der  en  mørk  klump  af  mennesker  nedenfor  galle- 
riet. 

„Hvad  gør  I  der?"   spurgte  han  mistroisk. 

Hestepasseren  traadte  hen  og  tog  ærbødigt  hat- 
ten af. 

„Gamle  Moses  er  død,  Sir,  men  hans  øjne  ser  ud, 
som  dem  saa  ting  langt  borte.  Vi  kan  ikke  faa  dem 
iukkede,  Sir." 

„Saa  lad  dem  staa,"  sagde  O'Brion,  idet  han  med 
besvær  kom  af  hesten.  „Bring  ham  over  paa  syge- 
stuen. Gamle  Dorri  skal  vadske  og  klæde  ham,  og  kl. 
7  imorgen  begraves  han." 

„Sir,"  sagde  den  gamle  mestermand  og  krammede 
huen  mellem  hænderne,  „vi  vilde  nødig  synes  at  tage 
en  frihed,  m.en  basen,  han  har  gjort  store  ting  imel- 
lem os,  Sir,  siden  den  nat,  da  vi  forglemte  os.  Aah, 
Master  O'Brion,  De  har  altid  været  en  god  herre,  og 
vi  forglemte  os,  og  saa  kom  Masters  sygdom,  og  ba- 
sen sagde,  vi  voldte  den,  og  han  lærte  os  at  bede  for 
Masters  helbredelse  og  for  vore  synders  tilgivelse,  og 
i  dag  takker  vi  alle  den  naadige  Gud,  for  Master  er 
ligesom  sit  eget  selv.  Nu  var  det,  vi  vilde  vove  os  til 
at  bede  om  en  gunst :  Maa  basen  læse  over  gamle 
Moses  og  velsigne  ham,  før  vi  lægger  ham  i  jorden? 
Det  er  for  de  øjnes  skyld.  Sir  —  vi  vil  faa  uro  af  ham. 
Sir,   om   ikke   basen   hjælper." 

De  andre  traadte  nærmere  og  sagde :  „Please, 
Sir!" 

„Ja,  lad  kun  præsten  komme,"  sagde  O'Brion  og 
saa  tankefuldt  paa  dem,  „jeg  skal  tale  med  forvalteren 
om  det." 

Mrs.  Dorina  var  kommen  ned  og  trykkede  bevæ- 
.get  sin  mands  haand ;  men  da  hun  saa,  at  han  flyttede 
sig  med  besvær,  lagde  hun  sin  arm  om  ham,  saa  langt 
den  kunde  naa,  og  tungt  støttet  paa  hendes  spinkle 
skuldre  gik  han  op  ad  trappen. 

„Du  er  træt,  min  stakkels  Bjørn." 

„Ja,  jeg  er  træt,  Dorina,  træt  i  legemet;  men 
iyngslen  i  hovedet  er  borte." 

„Guds  Moder   være   lovet!" 

Hun  hjalp  ham  i  seng  uden  at  gøre  noget  spørgs- 
maal  og  blandede  ham  et  glas  rom  og  vand. 

Da  han  havde  tømt  det,  trak  han  vejret  dybt  og 
•klappede  hendes  haand. 

„Jeg  havde  gjort  ham  uret,  Dorina,  han  har  ikke 
^ivet  friheden." 

„Hvem  sagde  det?" 

„Han  selv." 

„Hvordan  har  han  da  faaet  slaverne  til  ro?  Hele 
byen  var  jo  i  deres  hænder." 

„Jeg  ved  ikke ;  han  saa  ikke  ud,  som  var  han 
stolt  af  sit  værk.  Formodentlig  har  han  maattet  lade 
militæret  skride  ind." 

Den  næste  morgen  kom  Tom  Murrey.  Mr.  og 
JVlrs.  O'Brion  modtog  ham  i  salen. 

Han  saa  huløjet  og  forvaaget  ud  og  kastede  sig 
træt  i  en  stol : 

„Gud  i  himlen,  sikke  tilstande!"  Han  bøjede  sig 
frem  og  dækkede  øjnene  med  haanden. 

„Fortæl,  Tom!    Fortæl!" 

Han  saa  op  og  begyndte  : 

„7000  negre,  siger  man,  der  var  samlede  i  byen, 
^g  mellem  dem  vi  faa  hundrede  hvide  med  kvinder 

og  børn.  — ■  Det  er  mig  uforklarligt,  hvorfor  de  ikke: 
myrdede  os,  for  det  er  næsten  utænkeligt,  at  de- 
drukne,  ansvarsløse  rakkere  skulde  handle  efter  en. 
parole.  Vi  flygtede  over  det  flade  tag  paa  butikken, 
medens  de  vrimlede  ind  som  vandremyrer.  der  hver- 
ken lader  sig  spærre  ude  af  mure  eller  slaaer.  De  rev 
varerne  ned  fra  hylder  og  skabe,  slog  spunsen  af  rom- 
fadene — •  ja,  af  eddike-  og  oljetørhier,  saa  det  hele. 
flød.  Vi  kom  i  en  baad  ud  til  skonnerten  „Johanne 
Marie" ,  og  der  alene  var  vi  200  flygtninge,  der  laa 
og  saa  paa,  at  vore  huse  plyndredes,  brændtes  og. 
huggedes  ned,  medens  fortets  kanoner  syntes  fastnag- 
lede og  alle  soldaterne  gemt  bag  lukke  og  slaa.  Der 
vilde  ikke  være  bleven  ét  hus  tilbage  i  Westend,  hvis. 
kaptajnen  for  den  danske  brig  ikke  var  kommen  og 
havde  taget  kommandoen.  Han  og  hans  folk  har  be- 
sat fortet,  har  ryddet  palmeskoven  bagved,  saa  ka- 
nonerne kan  bestryge  nordsidevejen ;  han  har  faaet 
fortchefen  til  at  rykke  ud  med  hele  infanteriet  og  artil- 
leriet og  40  mand  ridende  milits.  Men  endnu  drager 
de  værste  bander  fra  igaar  rundt  paa  landet  og  hærger 
og  brænder.  —  Havde  det  kun  været  mandlige  sla- 
ver, tror  jeg,  det  vilde  have  været  standset  nu,  men 
kvinderne  er  umættelige.  Navnlig  ilden  hidser  dem 
fra  vid  og  sans." 

„Men  han  gav  dem  dog  ikke  friheden,"  sagde- 
O'Brion  og  nikkede  hen  for  sig.  „Saa  dybt  ydmygede 
han  os  ikke." 

Tom  Murrey  saa  undrende  op  og  vilde  til  at  svare, 
men  Mrs.  Dorina,  der  med  sit  kvindeinstinkt  anede 
spmmenhængen,  trak  brynene  tæt  sammen,  rystede 
energisk  paa  hovedet  og  gjorde  en  masse  smaa,  ta- 

Jende  gestus  med  hænderne,  der  endelig  fik  den  lidt 
tunge  Tom  til  at  fatte,  at  han  skulde  tie,  skønt  han 
ikke  begreb  hvorfor. 

„Der  kommer  Elli,"  sagde  han  og  lyttede;  der  lød 
lette  Trin  i  galleriet,  og  han  aabnede  jalousidøren. 

Ellinore  var  trods  den  tidlige  time  fuldt  paaklædt 
—  helt  i  hvidt,  —  og  hun  havde  hat  og  halvhandsker 
paa. 

„God  dag,  Elli." 

„God  dag,  Tom.    Er  du  her?" 

„Men  Elli  —  du  har  jo  grædt!" 

„Ja,"  sagde  hun  og  saa  sig  om  med  taareblændede 
øjne ;  „jeg  har  været  nede  og  høre  pastor  Bonhof  tale 
over  gamle  Moses." 

Hun  gik  hen  og  lagde  sig  paa  knæ  ved  sin  faders 
stol  og  saa  ham  op  i  ansigtet. 

„Fader,  du  skulde  have  hørt  ham  tale!  Aah,  at  vi 
■dog  aldrig  har  hørt  efter  ham  før! 

Vi  har  gaaet  her  og  troet,  at  de  måhriske  præster 
ophidsede  negrene  imod  ejerne,  og  saa  er  det  jo  tvært 
imod.    Du  ved  ikke,  hvor  han  talte  smukt. 

Han  sagde,  at  alle  mennesker,  selv  de,  der  var 
naaet  videst  i  kundskab  og  styrke,  de  trængte  til  en 
Gud,  der  var  over  dem,  en  Gud,  som  kunde  retlede 
og  straffe  og  belønne.  Men  de  mennesker,  sagde  han, 
der  som  I,  mine  kære,  sorte  brødre,  endnu  staar  paa 
kundskabens  og  kulturens  første  trin,  I  maa,  for  at 
kunne  naa  til  forstaaelsen  af  Gud,  have  mennesker 
over  jer,  som  kan  retlede  jer,  straffe  jer  naar  I  fejler 
•og  belønne  jer,  naar  I  gør  jeres  arbejde  trofast  og  med 
iglæde." 

„Sagde  præsten  det?" 

..Ja,  Fader,  og  han  føjede  til :  I  har  her  paa 
Queenshill  haft  en  god  og  retfærdig  herre,  som  har 
retledet  jer,  saa  det  har  været  mig  forundt  at  kunne 
føre  jer  saa  vidt,  at  I  har  evnet  at  fatte  Guds  stor- 
hed." 

O'Brion  flyttede  sig  uroligt  i  stolen. 

Ellinore  blev  ved,  og  hendes  stemme  skælvede : 

„Og  saa  talte  han  om  gamle  Moses.  Han  sagde^ 
at  som  biblens  Moses  havde  han  i  sine  sidste  stunder 
set  ind  i  det  forjættede  land.  Han  var  død  med  den 
forvisning,  at  hans  race  skulde  naa  ind  i  kundska- 
bens lys;  men  han  endte  altid  den  bøn,  som  præsten 
havde  lært  ham,  med  at  sige :  Og  saa  takker  jeg  min. 
jordiske  master  for  alle  hans  velgærninger  mod  mig. 
gamle  neger. 

Og  ved  du  hvad  han  føjede  til?"  Store  taarer 
trillede  ned  ad  Ellinores  kinder : 

..Præsten  sagde,  at  han  føjede  altid  til :  Og  jeg  tak- 
ker Miss  Elli  for  dem  gode  vittels."*) 

Hun  bøjede  ansigtet  ned  mod  sin  faders  knæ  og. 
hulkede. 

Han  strøg  med  haanden  hen  over  hendes  haar  cg. 
saa  grublende  hen  for  sig. 

Hun  løftede  hovedet. 

..Far,  præsten  har  ret.  Jeg  føler,  at  han  har  ret. 
Aah,  hvis  vi  alle  sammen  havde  tænkt  som  han,  hvis 
vi  havde  lært  af  ham  og  hans  hjælpere  i  stedet  for 
at  mistro  dem.  saa  var  alt  det  onde  ikke  sket.  For 
jeg  forstod  det  idag,  da  vi  stod  sammen  og  sang  og. 
bad  for  gamle  Moses's  sjæl,  vi  var  brødre  og  søstre. 
Min  bøn  betød  ikke  mere  end  de  andres ;  og  præsten,, 

*;  Victuals:  fødevarer. 

som  stod  der  med  sine  store,  grove  hænder  foldede 
og  saa  op  imod  himlen,  han  var  som  én  af  de  hellige 
martyrer,  der  takkede  Gud,  fordi  de  fik  lov  til  at 
lide. 

Aah,  Tom  —  sig  at  I  mishandlede  ingen  igaar!" 

„Nej,  Elli,  vi  bar  os  ad  som  sande  kristne.  Vi 
stod  og  saa  paa.  at  slaverne  brændte  og  stjal  og  øde- 
lagde, og  lagde  dem  ikke  en  bambusstok  i  vejen." 

Den  unge  pige  rejste  sig  og  saa  fast  frem  for 
sig. 

„Havde  vi  været,  som  vi  skulde  —  allesammen, 
saa  havde  de  hverken  brændt  eller  stjaalet  eller  øde- 
lagt." 

Der  blev  stille  i  stuen.  Alle  saa  de  paa  hende, 
der  stod  der  i  sin  hvide  kjole  med  et  skær  over  sit 
rene,  skønne  ansigt,  som  havde  hun  set  ud  over  jord- 
livets grænser,  og  hver  især  lod  hendes  ord  naa  ind 
bag  hverdags-følelsernes  haarde,  tørre  skal  og  søgte- 
for  et  øjeblik  at  lodde  dybden  af  deres  egne  tankers 
uselviskhed. 

„Fader  —  de  kommer,  de  ophidsede  folk  fra 
Westend.  Christofore  har  slaaet  sig  sammen  med 
dem,  og  hun  har  svoret,  at  inden  aften  skal  huset  her 
staa  i  flammer." 

„Men  Gud,  Barn,"  udbrød  Mrs.  Dorina,  „og  det 
siger  du  først  nu." 

„Jeg  vidste  det,"  sagde  Tom,  „og  jeg  har  sendt  ri- 
dende bud  til  militsen.  Jeg  haaber,  den  vil  være  her 
i  tide;  men  det  brænder  paa  Sion  Hill  og  paa  Mount 
Bessant,  og  rundt  om  Slob  var  flere  hundrede  men- 
nesker forsamlede,  saa  den  har  mange  steder  ærinde. 
Maaske  var  det  bedst,  om  I  tog  til  byen." 

„Far,"  sagde  Ellinore,  „folkene  ved,  at  oprørerne 
"vil  komme,  og  de  har  bedt  mig  spørge  dig,  om  de  maa 
samle  deres  økser  og  køller  og  forsvare  huset." 

„Folkene?"  sagde  O'Brion  langsomt.  „Mine 
folk?" 

Mrs.  Dorina  og  Tom  Murrey  saa  paa  hinanden  og 
han  hviskede:  „Vanvid!"  Men  der  var  noget  i  det 
blik,  hvormed  fader  og  datter  saa  ind  i  hinandens  øjne, 
der  fik  dem  til  at  tie. 

„Far,  du  skal  tage  imod  det,  hører  du !  De  tør 
ikke  bede  selv,  for  de  ved,  hvor  lidt  grund  du  har  til 
at  stole  paa  dem ;  men  jeg  har  lovet  at  bede  for  dem. 
Far  —  jeg  indestaar  for  alle!  De  mennesker,  der  for 
lidt  siden  stod  med  mig  om  gamle  Moses's  lig  og  hørte 
paa  præstens  ord,  de  kan  ikke  i  løbet  af  et  par  timer 
blive  falske  og  onde." 

„Jo,  det  er  netop  det,  de  kan!"  sagde  Tom  Mur- 
rey, men  Ellinore  hørte  det  ikke. 

„Far  — ■  de  staar  dernede  og  venter  .  .  ." 

O'Brion  tog  med  begge  hænder  om  sin  datters 
hoved  og  løftede  hendes  ansigt  op  imod  sig.  De  øjne 
■ —  det  var  Dorinas  i  form  og  farve,  dybe  og  mørke 
som  skovsøer  mellem  pinier ;  i  Dorinas  havde  det 
altid  vekslet  med  tindrende  solblink  og  flygtige  skyg- 
ger, men  i  Ellinores  var  nattens  alvor  og  fredfyldte 
storhed.  O'Brion  syntes,  at  det,  han  saa  i  de  øjne, 
havde  hans  liv  manglet. 

„Hjælp  mig  op,  barn." 

Hun  rakte  sine  hænder  frem  og  trak  ham  op  fra  sto- 
len. Han  lagde  armen  om  hendes  skuldre  —  siden 
rideturen  havde  benene  svigtet,  —  og  de  gik  ud  paa 
galleriet. 

Lige  nedenfor  stod  alle  plantagens  mandlige  negre, 
og  de  blottede  hovederne,  da  de  saa  deres  herre,  og 
stod  ganske  stille,  halvt  ængstelige,  halvt  forvent- 
ningsfulde. 

„Miss  Ellinore  siger,  at  I  vil  forsvare  mit  hus,  hvis 
oprørerne  kommer,  er  det  sandt?" 

„Ja,  Massa!    Ja,  Massa !    Vi  vil!" 

„Ja,  saa  hjælpes  vi  ad.  Men  jeres  kvinder  skal 
holde  sig  inden  døre ;  det  sømmer  sig  ikke  for  kvin- 
der at  slaas.  De  kan  komme  herop  i  det  store  hus  — 
de  og  børnene." 

Der  lød  igen  en  samtykkende  m,umlen,  og 
O'Brion  vendte  sig  for  at  gaa;  men  Ellinore  holdt  ham 
tilbage  og  sagde  med  sin  bløde  stemme,  hvis  klang 
ligesom  blev  i  luften,  efter  at  hun  tav : 

„Min  fader  siger,  at  han  stoler  paa  jer." 

Alle  de  mørke  ansigter  vendte  sig  med  et  ryk  op- 
ad, og  øjnene  borede  sig  ind  i  O'Brions. 

Han  saa  fra  den  ene  til  den  anden,  saa  ind  i  alle 
disse  spørgende,  spændte  øjne,  nikkede  svagt  med  ho- 
vedet og  sagde : 

„Ja,  jeg  stoler  paa  mine  folk." 

Der  kom  bevægelighed  over  dem,  deres  tæn- 
der skinnede  frem,  og  de  rakte  hænderne  op  imod 
galleriet  og  takkede  i  kor. 

Ved  12-tiden  kunde  man  fra  Queenshili  se  store 
menneskeskarer  paa  vejen  ind  imod  Basend ;  man 
hørte  fra  alle  kanter  den  gennemtrængende,  uhygge- 
lige tuden  i  konkyljer,  og  naar  man  lod  blikket  gaa 
ud  over  landet,  saa  man  flere  steder  flammerne  slaa 
i  vejret  fra  mægtige  baal.     Nu  og  da  jog  der  militær 

forbi  og  smaa  flokke  negre  paa  galopperende,  uskoede 
heste. 

Folkene  havde  fordelt  sig  i  en  bræmme  rundt  om. 
plateauet,  —  forvalteren  havde  stillet  sig  ved  den  ri- 
aende  milits  —  og  foreløbig  sad  eller  laa  de,  rigeligt 
forsynede  med  sukkerrør  og  tobak,  og  fulgte  med  nys- 
gærrige øjne  og  mange  bemærkninger  hvad  der  fore- 
gik nedenfor  højen. 

Hver  mand  havde  bag  sig  et  lille  arsenal,  be- 
staaende  af  økse,  kølle  og  en  stor  kalabas-fuld  af  skarpe 
sten. 

Huset  var  for  neden  lukket  til  med  skodder  og 
slaaer,  kun  ovenpaa  stod  vinduerne  aabne,  og  her  hav- 
de O'Brion  samlet  sine  skydevaaben  og  sin  munition. 
Selv  havde  han  lagt  sig  paa  sengen  i  det  store  øst- 
værelse,  og  Mrs.  Dorina  stod  ved  vinduet  og  afgav 
rapport  om  alt,  hvad  der  skete.  Nedenfor  vinduet 
kunde  hun  se  gaardspladsen  og  zig-zag  vejen  ned  ad 
skraaningen. 

I  et  vestvindu  stod  Tom  Murrey  og  Ellinore  og 
holdt  udkig ;  til  den  side  førte  markvejen  vester  paa, 
og  herfra  formodedas  oprørerne  at  komme. 

At  de  skulde  bryde  op  ad  de  bevoksede  skraanin- 
ger  faldt  ingen  ind,  da  jorden  her  var  dækket  af  græs 
og  lave  kaktus  med  naalespidse  torne,  der  gjorde  dem 
ufarbare   —  især  for  folk  med  bare  fødder. 

Men  hvem  tænker  paa  naalestik,  naar  hjærtet  spyr 
blodet  ud  gennem  alle  legemets  aarer,  som  var  det 
glødende  lavastrømme,  naar  mange  slægters  utæm- 
mede vildskab,  der  med  magt  har  været  dæmmet 
nede,  slippes  ud  og  hidses  op  til  racens  oprindelige, 
primitive  lyst-vildskab?     Ikke  én,   hverken   af  mæn- 

dene  eller  kvinderne,  tænkte  paa  de  ellers  saa  fryg- 
tede „prickles"    eller  mærkede,   at  fødderne  blødte. 

Som  en  horde  vildt  kvæg,  med  rødsprængte  øjne 
og  prustende  næsebor  jog  de  op  over  de  stejle  skræn- 
ter, ud  og  ind  imellem  træerne.  En  del  af  mændene 
var  til  hest.  Forrest  red  en  stor,  kulsort  neger,  der 
hed  Martin  King,  og  ved  siden  af  ham  løb  Christo- 
fore  med  halvnøgen  overkrop  og  de  senede  arme 
truende  løftede  op  imod  huset.  De  nød  allerede  i  tan- 
kerne at  se  flammerne  slaa  op  fra  den  hvide  bygning, 
ho!  det  vilde  blive  et  syn,  som  kunde  ses  til  Westend 
og  Nordside. 

Deres  hæse  hyl  gik  foran  dem,  og  højen  durede 
under  springende  menneskefødder  og  hestehove. 

„Der  er  de!"  raabte  Chago,  der  bøjede  sig  lytten- 
de sammen  ved  den  første  støj,  og  han  føjede  til  med 
en  stemme,  der  skar  igennem  alt  andet  og  lød  over 
hele  plateauet:  „Vis  nu  basen  og  Mr.  O'Brion,  at  vi 
er  folk!" 

Alle  de  slanke,  muskelstærke  kroppe  var  oppe 
med  et  spring  og  stod  skulder  mod  skulder. 

„Stenene  op!"  smeldede  Chagos  stemme  atter  i 
kommandotakt :  „Fyr !  —  Og  igen !  Og  igen !  Og 
igen !" 

De  holdt  kalabasserne  i  venstre  haand,  og  ste- 
nene haglede  ned  over  de  fremstormende,  der  stand- 
sede med  et  brøl  af  overraskelse  og  smerte. 

Chago  gentog  sin  kommando ;  stenene  blev  atter 
slyngede  ud  med  virtuosmæssig  træffesikkerhed,  og 
Martin  King  vaklede  i  sadlen. 

I  det  samme  faldt  der  et  skud  oppe  fra  huset,  som 
traf  hans  hest  i  bringen.    Den  rejste  sig,  virrede  med 

forbenene  i  luften,  kastede  hovedet  tilbage  med  angst- 
fulde øjne  og  satte  saa  i  spring  op  ad  højen,  som  for 
at  undgaa  de  rasende  mennesker  bag  den.  Martin 
King  klamrede  sig  fast  til  dens  manke,  cg  saadan  jog 
de  ind  mod  plantagens  folk.  Men  den  gamle  mester- 
mand havde  grebet  sin  kølle  og  plantede  den  i  Mar- 
tin Kings  pande  med  en  saadan  kraft,  at  den  store  ne- 
ger tumlede  bag  over  og  blev  liggende  som  død.  He- 
sten gjorde  omkring  og  jog  med  en  blodstribe  efter 
sig  ned  ad  vejen,  saa  sten  og  grus  raslede  efter  den. 
El  anerkendende  brabo  1  brabo :  lød  fra  de  nærmest 
staaende. 

Chago  trak  alle  sine  tropper  sammen  mod  øst  og 
nord,  hvor  angriberne  havde  fordelt  sig,  kun  nogle  faa 
vagtposter  lod  han  blive  paa  de  andre  sider. 

Nu  huggede  de  løs  paa  hinanden,  disse  folk.  som 
trods  de  faa  miles  afstand  for  største  parten  var  hin- 
anden fremmede,  huggede  løs  med  køller,  gamle 
sabler  og  sukkerøkser. 

Kvinderne,  der  var  i  flertal  blandt  angriberne, 
stak  med  knive,  eller  de  sprang  ind  paa  mod- 
standerne, slog  benene  sammen  om  dem  og  klemte 
hænderne  om  deres  struber,  saa  de  maatte  krumme 
knæet  og  spænde  furierne  fra  sig  med  et  spark. 

Angriberne  var  overlegne  i  antal,  og  de  havde  op- 
hidselsens mod  og  den  dødsforagt,  som  spiritus  kan 
give.  men  de  andre  stod  paa  det  højere  terræn,  og 
de  havde  ikke  svækket  deres  musklers  kraft  ved  et 
døgn  at  jage  rundt  og  hidse  sig  selv  og  hinanden  op 
til  sanseløs  vildskab. 

Christofores  stemme  hvæsede  uafladelig,  hæst  og 
skrigende  over  larmen,  og  Chago  gav  hende  i  forbi- 

gaaende  et  puf,  saa  hun  tumlede  bagover;  derpaa 
vendte  han  sig  imod  en  stor,  drukken  fyr  med  hæn- 
gende underkæbe  og  omtaagede  øjne,  der  to  gange 
havde  ramt  ham  med  sin  kølle,  men  uden  kraft. 

Chago  huggede  oksen  i  hans  hoved,  saa  den  skar 
i  og  blev  siddende,  men  den  anden  blev  staaende, 
som  om  intet  var  hændet;  kun  stak  han  med  kniven 
uden  at  ramme. 

Chago  forsøgte  forgæves  at  faa  sin  økse  vristet 
ud,  men  kunde  ikke.  Saa  fo'r  Christofore  ind  paa 
ham,  gnistrende  af  ondsind,  hang  sig  om  hans  hals 
og  bed  ham  i  ansigtet  —  i  munden  og  næsen  — ,  saa 
blodet  drev  ned  over  ham. 

Da  lød  der  en  stemme  oppe  fra ;  som  en  basun 
lød  den  over  pladsen  : 

„Hjælp  Chago." 

Uden  at  nogen  fik  tid  til  at  se  op,  gik  det  fra 
mund  til  mund:  „Det  var  masters  stemme!"  Altsaa 
han  saa  paa  dem,  han  fulgte  deres  anstrængelser  for 
at  værge  ham  og  Queenshill.  Han  skød  ikke,  fordi 
han  stolede  paa  dem. 

To  mænd  frigjorde  Chago  for  Christofere,  der  blev 
ved  at  hænge  fast  med  kløerne  som  en  rasende  kat; 
saa  bøjede  de  hende  sammen  og  kastede  hende  over 
de  kæmpende  ned  ad  skraaningen. 

Da  Tom  Murrey  først  hørte  larmen,  gik  han  ind 
i  et  nordværelse,  hvorfra  han  kunde  se  den  vilde  skare 
dukke  frem,  sodede,  blodige,  mere  lig  vanvittige  aber 
end  mennesker.  Han  stod  saadan,  at  han  havde  frit 
skud  efterhaanden,  som  de  kom  frem,  og  han  løftede 
bøssen  til  kinden. 

„Tom,  hvis  du  skyder  én  eneste."  Ellinore  knu- 
gede sin  haand  fast  om  hans  arm,  „saa  .  .  .  saa  kan  jeg 
ikke." 

Tom  Murrey,  der  endnu  havde  al  harmen  i  sig 
for  gaarsdagens  tort,  havde  med  en  ureflekteret  hævn- 
lyst rettet  bøssemundingen  mod  Martin  Kings  brede 
bryst;  nu  sænkede  han  den  uvilkaarlig  mod  hesten. 

Idet  skudet  faldt,  slog  Ellinore  med  et  skrig  hæn- 
derne for  ansigtet  og  sank  ned,  der  hvor  hun  stod. 

Tom  vilde  skyde  igen ;  han  syntes,  han  maatte 
ikke  lade  sig  gøre  svag,  her  stod  saa  meget  paa  spil ; 
men  nu  græd  hun  sagte  og  saart,  som  var  det  hende, 
han  havde  ramt. 

Han  vendte  sig  og  saa  hende  ligge  sammenbøjet 
paa  gulvet,  og  den  sveje,  smalle  ryg  rystede  af  graad. 

Han  satte  bøssen  fra  sig  og  løftede  hende  op. 

„Elli  —  se  paa  mig!  Jeg  skød  ingen,  kun  en 
hest." 

Hun  knugede  sig  skælvende  ind  imod  ham. 

„Tom.  er  det  sandt?" 

Han  lagde  sine  arme  om  det  lille,  myge  legeme. 
Noget  stemmede  for  hans  hals  og  trængte  sig  op  i 
hans  øjne. 

Fra  han  var  dreng,  havde  han  drømt  dette  ;  men 
siden  han  blev  mand,  havde  han  haft  en  ydmyg  følelse 
af.  at  drømmen  kunde  aldrig  blive  virkelighed.  Ellis 
væsen  havde  dybder,  som  han  ikke  kunde  lodde,  og 
hun  havde  længsler  ud  imod  noget,  som  han  ikke 
forstod,  længsler,  som  han  ikke  magtede  at  tilfreds- 
stille eller  blot  følge. 

„Lille  Elli!  Lille  Elli!"  blev  han  ved  at  gen- 
tage, og  hun  hørte  graaden  i  hans  stemme. 

„Tom  —  aah,  det  var  godt,  at  du  ikke  skød  nogen, 
for  saa  havde  jeg  ikke  kunnet ! 

Tom,  jeg  er  saa  tryg  hos  dig,  og  jeg  kommer  — 
helt,  helt  kommer  jeg,  men  du  maa  vente  lidt  endnu." 

„Vente,  Elli !  Jeg  har  jo  ventet  saa  længe!  Jeg 
har  jo  ventet  altid." 

„Ja.  men  lidt  endnu.  Jeg  har  været  syg,  Tom,  syg 
i  sindet,  men  nu  er  jeg  snart  rask,  helt  rask,  og  saa 
kommer  jeg." 

„Men  jeg  maa  se  dig?  Jeg  maa  komme  her,  saa 
tit  jeg  vil?" 

Hun  bøjede  hovedet  tilbage  og  rakte  sin  mund 
op  imod  ham. 

Han  saa  ind  i  det  blege,  sjælfulde  ansigt,  hvis 
■øjne  saa  tillidsfuldt  var  hævede  imod  hans,  og  skønt 
der  gik  en  stor  uro  igennem  hans  legeme  af  ung,  hed 
attraa,  bøjede  han  sig  og  kyssede  hende  ømt  og  var- 
somt, som  en  from  katholik  kysser  Madonnas  billede. 

„Tom,"  sagde  hun,  og  han  følte,  der  gik  en  sitren 
igennem  hende,  „du  skal  være  taalmodig,  hører  du  !" 

Da  de  igen  saa  ud  af  vinduet,  var  der  ganske 
mennesketomt ;  men  de  hørte  larmen  og  raabene  fra 
den   anden    side. 

„Kom,  Tom.  lad  os  gaa  derover,  nej  —  ikke  bøs- 
sen med." 

Saa  snart  O'Brion  hørte  støjen  fra  den  vilde  skare, 
der  som  græshopper  vilde  kaste  sig  over  hans  hus, 
kom  hans  kræfter  momentvis  tilbage,  og  han  svingede 
sig  selv  ned  fra  sengen  og  gik  hen  til  vinduet. 

„Der  er  mange,"  sagde  han  bekymret  og  saa  ud 
over  skraaningen ;  men  saa  faldt  hans  blik  paa  hans 

egne  folk.  og  en  dyb  rødme  lagde  sig  over  hans  an- 
sigt. Der  stod  de,  disse  mænd,  som  han  det  sidste 
aar  kun  havde  vist  kulde  og  mistillid,  med  hver  mu- 
skel og  hver  nerve  spændt  for  at  forsvare  ham  og 
hans.  Som  jagthunde  stod  de  med  poten  løftet,  kun 
ventende  paa  signalet. 

Mrs.  Dorina  tog  med  sine  smaa,  spinkle  hænder 
cm  det  tunge  gevær  og  rakte  det  hen  imod  sin  mand 
med  et  lysende,  moderligt  smil. 

„Bjørn,  denne  gang  skal  du  skyde ;  ingen  skal 
snakke  dig  fra  det." 

Han  tog  bøssen,  men  den  vrede,  sammenbidte 
energi,  som  hun  havde  ventet  at  se  i  hans  ansigt,  kom 
der  ikke.  Han  satte  sig  halvt  i  vindueskarmen,  vendte 
geværmundingen  nedad  og  støttede  sig  paa  kolben,  og 
hans  øjne  fik  et  udtryk,  som  hun  ikke  forstod,  medens 
de  saa  paa  de  kæmpende,  der  tumlede  sig  imellem 
hverandre  som  bundter  af  brune  lemmer. 

Mest  fulgte  han  Chago.  Han  havde  lige  fra  dreng 
været  trodsig  og  uregerlig ;  ingen  havde  saa  ofte  faaet 
rotting  for  overtrædelse  af  plantagelovene  som  han, 
og  nu  var  han  den,  der  ledede  forsvaret. 

Han  var  ikke  saa  stærk  som  flere  af  de  ældre, 
men  smidig  som  en  panter,  og  han  slog  ikke  løs 
uden  sans  og  samling,  han  viste  omtanke  og  snar- 
raadighed  og  kom  ofte  en  anden  til  hjælp. 

O'Brion  saa  det  indtryk,  hans  tilraab  gjorde,  han 
hørte  folkenes  glade  mumlen :  ..det  var  Massa 
O'Brion;"  han  tænkte  paa  Ellinores  ord  og  paa  præ- 
sten Bonhofs  tale  og  paa  det,  at  han  snart  skulde  dø. 

Han  løftede  sit  tunge  hoved  og  saa  paa  sin  hustru : 

„Dorina  —  jeg  burde  ønske  at  leve  lidt  endnu." 

Han  saa  igen  ned  paa  sine  folk :  ..Jeg  føler  mig  be- 
skæmmet." 

Ingen  havde  lagt  mærke  til,  at  Martin  King  havde 
rejst  sig  efter  sit  slag,  eller  at  Christofare  paa  hænder 
og  knæer  var  kravlet  hen  til  ham  og  havde  hjulpet 
ham  op  paa  knæ. 

Hun  trykkede  noget  i  hans  haand  og  pegede  op 
imod   O'Brion. 

Negeren  saa  der  op,  fortrak  læberne  —  først  i 
smerte,  medens  han  ømmede  sig,  og  saa  til  et  ondt 
grin,  —  saa  svang  han  armen,  saa  det  svirpede  i 
luften. 

Ingen  havde  lagt  mærke  til,  hvad  der  var  sket; 
men  oppe  fra  det  store  hus  lød  et  kvindeskrig  saa 
skærende  fortvivlet,  at  alle  holdt  inde  og  saa  op. 

Saa  hvæsede  Christofores  stemme  ud  over  stil- 
heden, stakaandet,  sprukken:  „Ha!  Massas  hjærne 
smadret  ud  af  hans  hoved!  ho,  ho!" 

Hun  slog  ekstatisk  sine  lange  arme  om  Martin 
King. 

„Ham  gjorde  det!  Ham  gjorde  det!  Ham,  Mar- 
tin   for  the  fleet !" 

Nu  var  Queenshill-slavernes  blod  kommen  i  sy- 
dende boblen,  medens  de  andre  med  ét  følte  sig  tom- 
hjærnede  og  slappe  i  knæerne :  En  hvid  mand  dræbt  I 
—  Og  det  Master  O'Brion  fra  Queenshill !  Pest! 
Det  uheld! 

Chago  saa  op  mod  vinduet,  hvor  han  hele  tiden 
havde  følt  sin  herres  nærværelse ;  han  udstødte  et 
brøl  som  en  uvan  tyr,  svingede  køllen  i  et  hjul  over 
hovedet  og  satte  i  et  højt  spring  ned  imod  angriberne^ 
der  hurtigt  faldt  tilbage. 

Alle  plantagens  folk  fulgte,  og  de  andre  gjorde  om- 
kring og  flygtede,  kastede  sabler  og  økser  og  knive 
og  løb,  snublede  og  løb,  stak  fødderne  til  blods  og 
stønnede,  vendte  sig  og  bad  om  naade,  fik  kølleslag  i 
hovedet  og  tumlede  bedøvede  videre. 

Først  da  der  lød  kraftige  hovslag  paa  landevejen, 
kommanderede  Chago  :  „Tilbage  !"  Og  folkene  skyndte 
sig  i  aandeløs  hast,  talende  hurtigt  cg  dæmpet,  op 
imod  huset. 

Her  gik  kvinderne  under  Tom  Murreys  tilsyn  og 
tilsaa  de  saarede,  hvoraf  de  fleste  kun  havde  faaet  en 
forbigaaende  bedøvelse  af  slag  og  hug  i  hovedet.*)  Da 
mændene  kom  til,  lod  han  dem  binde  Christofore  og 
Martin  King  og  bringe  dem  over  paa  sygestuen,  ind- 
til der  kunde  gaa  bud  efter  politi. 

Chago  traadte  med  sveden  perlende  ned  over  an- 
sigtets størknede  blod  hen  til  Tom  og  spurgte : 

„Er  det  sandt,  Sir,  er  master  dræbt?" 

„Det  er  sandt,  at  han  fik  en  sten  i  panden,  men 
han  er  ikke  dræbt." 

„Sir,"  sagde  Chago,  og  hans  tænder  skar  imod 
hinanden,  medens  hans  kæber  bevægede  sig,  „giv  os 
Martin  King  imellem  os." 

Saa  stod  Ellinore  der.  Folkene  trængte  sig  sam- 
men om  hende,  og  hun  saa  rundt  paa  dem  og  sagde. 

„Fa'r  er  ikke  død,  men  jeg  tror  —  han  dør.  Vi 
har  maattet  bære  ham  ned  i  salen.  Han  vil  se  jer, 
—  jer  alle." 

Der  blev  ganske  stille. 

„Kom  med."    sagde  Ellinore  hulkende  og  saa  op. 

*    Det  er  en  kendsgerning,  at  negrenes  tykke  hjærneskaller  kan 
taale  det  utrolige. 

Negrene  snøftede  og  tørrede  blod  og  sved  ud  over 
ansigtet. 

Chago  sprang  hen  til  cisternen,  hvor  der  stod  en 
spand  vand,  dukkede  sit  brune  hoved  i  det  og  gned  og 
prustede.  Saa  saa  han  op,  og  medens  vandet  dryp- 
pede af  ham,  sagde  han  med  et  stolt  smil  paa  sit  skam- 
bidte drengeansigt :  „Skal  Chago  op  i  det  store  hus, 
saa  skal  han  komme  som  folk." 

De  andre  fulgte  hans  eksempel  med  vaskningen 
og  syntes  i  øjeblikket  kun  optagne  af  det  uvante, 
der  skulde  ske. 

En  for  en  traadte  de  ind  i  salen.  Midt  for  sad 
planter  O'Brion.  Han  var  klædt  i  sin  festdragt,  blaa 
kjole  med  guldknapper  og  pibet  kalvekrøs ;  han  havde 
et  bind  om  panden,  men  øjnene  var  fri,  og  de  fæstede 
sig  med  et  agtpaagivende  blik  paa  mændene,  efter- 
haanden  som  de  kom  ind. 

Mrs.  Dorina  stod  ved  hans  side;  hendes  ansigt 
var  i  ro,  men  taarerne  trillede  store  og  tunge  ned 
over  de  blege  kinder,  uden  at  hun  tørrede  dem  bort. 

O'Brion  bøjede  sig  frem  i  stolen,  og  nu  var  hans 
blik  fjærnt  og  som  sløret  af  en  taage. 

Saa  begyndte  han  at  tale ;  stemmen  var  svag,  og 
han  var  kortaandet ;  men  stilheden  var  saa  stor,  at  en 
hvisken  vilde  høres,  og  ordene  faldt  gennem  den  lyt- 
tende tavshed  distinkt  som  draaberne  fra  en  drypsten : 

„Jeg  har  altid,  siden  jeg  var  ung,  set  vejen  for  mig, 
—  den  vej,  jeg  vilde  gaa -.  og  jeg  har  aldrig  set  til 
siderne.  En  gang  trode  jeg,  at  maalet  var  naaet. 
Men  vejen  gik  videre,  og  jeg  fulgte  den.  I  det  sidste 
aar  har  jeg  staaet  ved  dødens  port,  men  jeg  kunde 
ikke  længer  se  frem.  Der  var  en  mur,  som  spærrede." 

Han  foldede  hænderne,  og  hans  bhk.  blev  klart :. 
„Nu  er  muren  der  ikke  mere ;  jeg  ser  ind  i  min  barn- 
doms solrøde  land,  men  den  vej,  jeg  har  fulgt  —  den 
ligger  langt  bag  mig. 

Der  inde,  inde  i  mine  drømmes  land,  der  er  kær- 
ligheden, og  der  er  freden. 

Paa  den  brede  vej  var  aldrig  fred,  kun  længsel 
efter  nye  maal. 

Men  derinde  —  det  føler  jeg  nu  —  der  er  ikke 
sort  og  ikke  hvid  og  ikke  træl  og  ikke  fri." 

Han  rejste  sig  i  stolen  og  strakte  begge  arme  ud,, 
og  der  var  en  sjælelig  storheds  magt  over  hans  an- 
sigt, og  i  hans  stemme,  der  nu  lød  med  sin  fulde 
kraft,   da  han   sagde : 

„Brødre,  jeg  giver  jer  alle  friheden,  jer,  jeres  kvin- 
der og  børn.  Tidligere  eller  sildigere  vilde  I  dog. 
faa  den,  men  jeg,  jeres  herre,  som  kender  jer,  jeg 
giver  jer  den,  fordi  jeg  nu  ser,  at  saadan  er  det  ret. 

Voks  jer  stærke  og  fromme,  saa  vi  maa  mødes  i 
landet,   der  lyser   foran   mig." 

Han  lukkede  øjnene  og  føjede  sagte  til : 

„For  der  er  fred." 

Mrs.  O'Brion  greb  om  ham,  og  han  sank  tilbage. 

Folkene  knugede  deres  huer  i  hænderne,  saa  angst- 
fuldt paa  deres  herre  og  syntes,  det  var,  som  om  en 
stor  haand  havde  lagt  sig  over  Queenshill.  De  tænkte 
paa  gamle  Moses's  øjne,  som  de  stirrede  i  døden.  Og 
nu  Master  O'Brion,  der  havde  været  en  haard  mand 
al  sin  tid,  og  nu  talte  ord  til  dem,  som  pressede  dem. 
for  brystet  og  var  milde  som  honning. 

Den  gamle  mestermand  traadte  frem,  tørrede  huea 
hen  over  ansigtet  og  sagde : 

„God  bless  my  Massa !" 

Alle  de  andre  fulgte  langsomt  efter. 

O'Brion  saa  paa  dem  og  nikkede;  men  sløret  var 
nu  tæt  for  hans  øjne. 

Folkene  gik   stille   ud. 

Henne  om  cisternen  stod  kvinderne.  De  var  endnu 
vildt  ophidsede  af  alt  det,  der  var  foregaaet,  og  raabte 
og  spurgte,  men  mændene  tyssede  paa  dem. 

„Massa  dør,"    sagde  én. 

Lidt  efter  føjede  Chago  til : 

„Ham  gi'  os  friheden." 

„Massa?  Pjuh !"  sagde  én  af  kvinderne  haan- 
ligt,  „som  ikke  generalen  gi'  den  i  Westend  i  gaar  for 
hele  øen,  og  ham  governor." 

„Ham  bange !  Jeg  siger  —  dem  drukne  jackasser 
og  friheden  !    Eh  !  eh  !" 

„Nej,  Massa  O'Brion  gi'  den,  fordi  vi  forsvarede 
Queenshill,"  sagde  en  ung  knøs,  „og  havde  vi  været 
som  dem  løbske  Westend-negre,  jeg  siger  —  Massa 
skulde  ha'  dø't  i  en  askehob." 

Den  gamle  mestermand  huggede  haanden  i  skuld- 
ren  paa  et  tykt  fruentimmer,  der  blev  ved  at  skraale 
op  og  gestikulere :  „Jeg  siger,  luk  til  for  kæften ! 
Dem  Westend-folk  vil  huske,  at  her  bor  folk  paa 
højen." 

„Ja,"  sagde  Chago  med  et  grin,  „de  og  deres  skal- 
ler!    Men  jeg  mistede  min  gode  økse." 

Huspigen  kom  løbende  med  skræmte  øjne,  hun 
skulde  bede  m.estermanden  hjælpe  til  med  at  bære 
master  op. 

„Jeg  gaar  med,"    sagde  Chago. 

„Du  er  ikke  kaldt  paa,"  sagde  den  gamle  strængt,. 
„vi  maa  ikke  tage  friheder  over  det,  at  vi  nu  er  frie." 

Planter  O'Brion  laa  tilbage  i  stelen  med  lukkede, 
hvide  øjenlaag,  og  det  var  med  stort  besvær,  at  Mur- 
rey og  den  stærke  neger  fik  hans  tunge  legeme  op 
ad  trappen. 

Tom  og  Ellinore  vilde  have  bud  efter  en  læge, 
men  Mrs.  Dorina  sagde :  „Nej,  ingen  maa  holde  ham. 
tilbage  nu.  Men  send  bud  efter  Fader  Gilbot.  Sig 
til  ham,  at  —  at  det  haster." 

Hun  bad  saa  bønligt  om  at  maatte  være  alene  med 
den  døende,  at  Tom  Murrey  og  Ellinore  blev  i  værel- 
set ved  siden  af. 

Hun  sad  med  hans  haand  imellem  sine  og  følte 
pulsen  blive  svagere  og  svagere,  og  haanden  laa  saa 
tungt.  Undertiden  talte  hun  indtrængende,  —  forkla- 
rende eller  trøstende  ord,  som  en  moder  til  et  barn; 
men  naar  Ellinores  stemme  spurgte :  „Er  han  vaa- 
gen?"   svarede  hun:  „Nej,  men  han  hører  mig." 

Den  katholske  præst  kom  og  gav  den  sidste  olje, 
salvede  O'Brion  til  døden,  uden  at  han  aabnede 
øjnene. 

Lige  da  dagslyset  trængte  ind  i  værelset,  udstødte 
han  et  svagt  suk.  Hans  hustru  bøjede  sig  over  ham. 
Han  saa  ind  i  hendes  ansigt  og  sagde  langsomt,  un- 
drende : 

„Er  du  med  her,  Dorina?  Er  her  ikke  for 
koldt?" 

Hun  klappede  hen  over  det  stride  haar  og  sagde 
med  en  stemme,  der  skælvede  af  ømhed  og  graad : 

„Nej,  Bjørn,  her  er  ikke  koldt." 


223 


Saa  hviskede  han  ganske,  ganske  sagte,  men  der 
var  forventningens  fryd  i  det : 

„Dorina  —  mærker  du  lyngen?" 

Og  der  laa  et  smil  over  hans  ansigt  saa  mildt,  saa 
fredfyldt,  som  var  det  glans  fra  landet,  han  havde  set 
ind  i  —  sine  længslers  solgyldne  land. 

Samme  eftermiddag  red  kammerjunkeren,  fulgt 
af  en  ordonnans,  ind  paa  plantagen.  I  hælene  paa 
ham  kom  en  lille  skare  velberedne  negre,  anført  af 
Buddoe  i  straalende  uniform  og  med  sabel  ved  siden. 

Kammerjunkeren  red  hen  til  plantagens  folk,  der 
stadig  stod  i  smaagrupper  om  cisternen  og  talte  med 
hinanden  om  alt  det,  der  var  hændet ;  han  ønskede 
at  faa  Planter  O'Brion  i  tale. 

„Det  kan  ikke  ske.  Sir,"  sagde  den  gamle  mester- 
mand. 

„Kan  ikke?"  gentog  kammerjunkeren  opfarende; 
den  irske  planter  var  kendt  for  sin  stejlhed,  og  kam- 
merjunkeren havde  ikke  glemt  udtrykket  i  hans  an- 
sigt dagen  før,  da  han  standsede  guvernørens  vogn. 

„Vil  De  sige  ham,  at  jeg  ønsker  at  tale  med  ham ; 
at  jeg  er  her  i  embeds  medfør." 

Ingen  svarede,  de  saa  trodsigt  ned. 

„Naa,  hvorfor  staar  I  som  umælende?  Er  Hr. 
O'Brion  maaske  flygtet?" 

„Nej,  massa  behøvede  ikke  at  flygte,  for  hans 
slaver  forsvarede  hans  hus  imod  dem  negerfolk  fra 
Westend,  der  stank  af  hvidrom  og  skreg  som  pelli- 
kaner.  „Liv  for  liv  og  blod  for  blod."  skreg  de  og 
flygtede  som  høns,  naar  mongusen  er  efter  dem." 

„Vi   huggede,    saa   det   sang!"    sagde   Chago,    og. 

tænderne  lyste  mellem  hans  ophovnede  læber.  „Vi 
behøvede  ingen  General  Paafugl  til  at  tale  store  ord." 

De  saa  haanligt  paa  Buddoe. 

„Det  glæder  mig  at  høre,  at  I  har  opført  jer  bravt," 
sagde  kammerjunkeren  mere  velvilligt.  „Jeg  er  kom- 
men her  for  at  oplæse  proklarnationen  for  jer." 

..Ja,  vi  er  kommen  for  at  give  jer  friheden,"  sag- 
de Buddoe  og  slog  ud  med  haanden. 

.,1  kan  gaa  ad  helvede  til  1"   mumlede  Chago. 

..Vi  takker."  sagde  mestermanden  ærbødigt,  ..men 
vi  har  faaet  friheden  af  vores  egen  massa,  Master 
•O'Brion." 

„Der  løj  du,"    sagde  Buddoe. 

„Og  ham  købt  og  kostet  os.  saa  ham  kan  gi"  den," 
blev  Chago  mumlende  ved. 

Kammerjunkeren  tog  et  stort  papir  frem  fra  sin 
brystlomme. 

..Jeg  vil  nu  læse  for  jer,  hvorledes  jeres  fremtidige 
stilling  bliver;  men  jeg  har  den  ordre,  at  enten  skal 
forvalteren  eller  ejeren  være  tilstede  under  oplæs- 
ningen." 

„Forvalteren  bliver  endnu  holdt  ved  militsen." 

Kammerjunkeren  skrev  noget  paa  et  kort  og 
vendte  sig  til  ordonnansen. 

„Gaa  op  og  giv  dette  til  planteren.  Sig  at  det  er 
generalguvernørens  ordre." 

Ordonnansen  satte  af.  men  idet  han  vilde  gaa. 
stillede  den  gamle  mestermand  sig  i  vejen  for  ham, 
strøg  huen  af  og  sagde:  ..Massa  er  død." 

„Død?"  sagde  kammerjunkeren  og  saa  krænket 
ud  i  sin  overraskelse.  „Død?"  gentog  Buddoe  og  de 
.andre. 

„Død,  Sir.  Folkene  kom  her  og  var  .  .  .  vel,  jeg 
vil  nødig  tale  ondt  om  min  egen  race  —  jeg  ved  ord, 
som  kan  faa  én  til  at  se  rødt  og  forglemme  sig  — " 
han  saa  vredt  til  Buddoe,  „men  jeg  siger,  Sir,  dette 
var  skamfuldt. 

Og  hvor  var  generalen,  som  har  voldt  det,  og 
hvor  var  militærerne,  dem,  som  er  her  for  at  forsvare 
de  hvide?  Forvalteren  kalder  de  bort,  og  master  og 
missis  og  Miss  EUi  alene  her  med  os  negerfolk ;  og 
vi  slog  dem,  de  stinkende  dyr  fra  Westend,  saa  de  løb 
med  fødderne,  dem,  om  ørene;  men  vores  master,  — 
ham  stak  de  med  en  sten.  Og  nu  er  den  bedste  mand 
paa  øen  død." 

Han  traadte  helt  hen  til  kammerjunkeren,  saa 
dennes  hest  veg  tilbage,  og  sagde  med  en  forskyd- 
ning af  alle  ansigtets  muskler: 

„Hils  generalen  fra  folkene  paa  Queenshill,  at  vo- 
res herre  er  dræbt,  og  vi  giver  fanden  i  hans  fri- 
hed." 

Kammerjunkeren  saa  sky  op  imod  det  tillukkede 
hus  og  ud  over  de  trodsige  mørke  ansigter,  saa  ka- 
stede han  proklamationen  fra  sig  og  red  bort,  fulgt  af 
ordonnansen  og  negrene. 

„Farvel,  General  Paafugl,"  lød  det  spottende  efter 
Buddoe. 

Da  de  var  forsvundne  ned  ad  skrænten,  bøjede 
mestermanden  sig  og  samlede  papiret  op.  Hans  tykke 
fingre  tog  forsigtigt  om  det. 

„Nu  skal  Chago  vise,  hvad  basen  har  lært  ham." 

Han  gav  Chago  papiret,  satte  sig  tilrette  med  ryg- 
gen imod  cisternen  og  tændte  sin  snadde :  „Jeg  siger, 
prædk    nu,    Reverend !" 

Lucie  Hørlyk:   Fra  generalguvernørens  dage.  15 

Chago  lagde  papiret  paa  cisternen,  pegede  paa 
hvert  ord  med  sin  knivspids  og  læste : 

1.  Enhver  ufri  paa  de  dansk  vestindiske  øer  er  fra 
denne  dag  fri. 

2.  Plantagenegrene  beholder  i  3  maaneder  fra  dato 
brugen  af  de  huse  og  jorde,  som  dem  hidindtil 
har  været  tilstaaede. 

3.  Arbejdet  skal  for  fremtiden  betales  ifølge  over- 
enskomst, men  allowance  (visse  ting,  som  var 
tilstaaet  enhver  neger  paa  plantagen,  som  sild, 
majsmel  etc.)  skal  ophøre. 

4.  Gamle  og  svagelige,  som  ej  kunne  arbejde,  skulle 
indtil  nærmere  bestemmelse  underholdes  af  de 
tidligere  ejere. 

Da  Chago  var  færdig,  slog  den  gamle  asken  ud 
af  piben  og  saa  ud  imod  vest,  hvor  himlen  begyndte 
at  rødme. 

„Jeg  siger,  folk,  det  er  tid  at  fodre  hestene  og  faa 
kvæget  ind." 

„Jeg  siger,"  sagde  Chago  og  krydsede  armene 
over  brystet,  „vi  er  frie  folk,  og  vi  gør  dem  ting,  naar 
det  passer  os." 

„Vel,  hvis  forvalteren  var  her,  kunde  vi  vise  os 
store  for  ham ;  men  nu  er  vi  alene  med  bæsterne,  og 
de  kan  vel  ikke  være  tjent  med  at  blive  vanrøgtede, 
fordi  vi  er  bleven  tip-top-gentlemen." 

Den  gamle  gik  over  imod  hestestalden  og  de  an- 
dre drev  langsomt  hver  til  sit. 

Da  kammerjunkeren  naaede  ind  i  nærheden  af 
guvernementshuset,  var  gaden  sort  af  mennesker.  De 

forholdt  sig  stille,  men  gjorde  indtryk  af  at  være  uvil- 
lige. Han  maatte  ride  fod  for  fod,  fordi  de  trevent 
gjorde  plads.  Udenfor  porten  var  posteret  to  skild- 
vagter. I  entréen  stod  den  store  gallonerede  tjener, 
hvis  eneste  bestilling  det  var  at  tage  imod  besøgende 
eller  supplikanter.  Kammerjunkeren  vilde  gaa  rask 
igennem  forhallen,  men  tjeneren  stillede  sig  i  vejen  og 
sagde:  „Undskyld,  Sir,  men  generalen  tager  ikke 
imod." 

„Faa  fat  paa  Gottloff  og  sig  til  ham,  at  jeg  maa 
tale  med  generalen." 

Lidt  efter  kom  den  gamle  paa  listesko,  som  fra  et 
sygeværelse,  og  sagde  dæmpet : 

„De  kan  gaa  med,  Sir!  Men  —  vær  forsigtig, 
Sir!" 

De  gik  sammen  op  paa  2den  sal,  hvor  guvernøren 
havde  sit  privatværelse.  Han  sad  sunken  ned  i  en 
stor  lænestol  dybt  inde  i  stuen,  og  idet  de  traadte  ind, 
fo'r  han  nervøst  sammen. 

Gottloff  kastede  et  ængsteligt  blik  paa  ham  og  trak 
sig  lydløst  tilbage. 

„Kan  De  forstaa  dette.  Kammerjunker,"  sagde  gu- 
vernøren heftigt  og  knugede  hænderne  om  stolen, 
„her  bliver  de  ved  med  at  plage  mig.  regeringsraaden, 
assessorerne,  politimesteren,  ikke  at  tale  om  office- 
rerne. Alle  løber  de  her  og  forlanger.  En  deputa- 
tion af  plantere  har  været  her  og  næsten  truet  mig, 
ja  .  .  .  jeg  siger  Dem,  truet  mig!  De  paastaar,  at  hvis 
de  tolv  aar  var  forløbne  inden  frigivelsen,  som  kon- 
gen vilde  det,  saa  maatte  den  danske  regering  have 
givet  erstatning  for  slaverne,  og  at  nu  har  jeg  ruine- 
ret dem.    De  giver  mig  skyld  for  oprøret,  men  det  har 

jeg  jo  ikke !  Den  kongelige  forordning  om  børnene 
har  skylden.  —  Det  har  den.  Hvorfor  siger  De  ikke 
noget?" 

„Jeg  kommer  fra  Queenshill,  Hr.  Guvernør.   Plan- 
ter O'Brion  er  død." 
„Død?" 

„Dræbt  af  et  stenkast." 

Guvernøren  aabnede  munden  som  for  at  tale,  men 
der  kom  ingen  lyd.  Han  vædede  læberne  og  spurgte 
hæst: 

„Fra  én  af  hans  egne?" 

„Nej,  fra  Vestende-folkene.  Fra  den  bande,  de 
kalder  Martin  Kings  fleet." 

„Altsaa  fra  dem  jeg  har  givet  .  .  .  Planter  O'Brion 
dræbt?" 

Guvernøren  rejste  sig  og  stirrede  ind  i  den  andens 
ansigt,  saa  sank  han  igen  ned  og  saa  sygt  op. 

„Kammerjunker,  naar  de  hører  det,  —  planterne, 
saa  skyder  de  mig.  Flere  af  dem  tog  til  bæltet  idag; 
de  Irlændere,  det  er  haarde  folk,  og  han  var  deres 
første  mand.  —  Hvorfor  var  han  ikke  flygtet?  " 
„Hans  egne  slaver  havde  forsvaret  plantagen." 
„Havde  hans  egne  slaver  forsvaret  .  .  .  ?  Og  han 
var  haard  som  granit.  Og  mig  —  mig,  som  de  skyl- 
der alt,  mig,  som  de  har  tilbedt  som  en  Gud,  mig 
raaber  de  haansord  op  til,  naar  jeg  viser  mig. 

Jeg  holder  det  ikke  ud !  Jeg  holder  det  ikke  ud  1 
Ja,  var  jeg  rask,  —  jeg  skulde  ride  ind  imellem  de 
vildeste  hobe  og  tæmme  dem,  tæmme  dem  blot  ved 

klangen  af  min  stemme,  det  har  jeg  jo  gjort  før; 

ved  at  se  paa  dem,  men  —  jeg  kan  ikke !    Mine  øjen- 

laag  er  tunge  som  bly;  se,  mine  hænder  ryster,  og  jeg 
er  saa  træt,  saa  dødtræt!" 

Han  sad  en  tid  sammensunken  uden  at  tale,  saa 
sagde  han  hviskende :  „Husker  De  hans  ansigt,  da 
han  spurgte  mig?"  Han  løftede  hovedet:  „Og  jeg 
løj  ! —  Saa  vidt  er  det  kommen  med  mig ;  —  jeg  turde 
ikke  sige  sandheden. 

Gaa  og  fortæl  dem  allesammen,  at  jeg  vil  have 
ro.  De  kan  gøre  hvad  De  vil !  Hvad  De  vil !  Hører 
De!     Men  jeg  vil  have  ro.     Jeg  kan  ikke  mere." 

Samme  eftermiddag  konfererede  kammerjunkeren 
med  byens  civile  og  militære  embedsmænd ;  general- 
guvernøren var  syg;  og  der  dannedes  en  kommission, 
som  havde  fuld  myndighed  til  „at  tage  alle  de  i  den 
nærværende  Tilstand  nødvendige  Forholdsregler  for 
at  tilvejebringe  Fred  og  Orden  paa  Øen." 

Guvernøren  forlangte  forstærket  vagt  udenfor  gu- 
vernementshuset,  og  kun  Gottloff  fik  lov  til  at  komme 
ind  til  ham. 

Ikke  en  gang  lægen  vilde  han  se,  men  det  hed  sig, 
at  han  var  meget  lidende. 

Den  konstituerede  regering  tog  kraftige  forholds- 
regler, og  fem  dage  efter  oprørets  begyndelse  ankom 
220  mand  spanske  hjælpetropper  fra  Puerto  Rico, 
som  generalguvernøren  straks,  med  en  forunderlig  in- 
konsekvens —  da  han  i  det  hele  taget  havde  vist  util- 
bøjelighed til  at  anvende  militær  —  havde  sendt  bud 
efter.  De  var  straalende  uniformerede,  sortøjede,  og 
bryske  i  deres  optræden,  og  blot  deres  tilsynekomst 
hjalp   til    at   dæmpe   negrenes   ødelæggelseslyst ;    dog 

varede  det  længe,  inden  de  igen  lod  sig  formaa  til  re- 
gelmæssigt arbejde. 

6  Dage  efter  oprørets  begyndelse  sad  „Ørnen"  s 
chef  med  en  dyb  rynke  mellem  de  sammentrukne 
bryn  og  fuldendte  en  lang,  udførlig  rapport  over  be- 
givenhederne. Den  skulde  næste  dag  afgaa  fra  St. 
Thomas.  Hidtil  havde  fremstillingen  været  ganske  ob- 
jectiv,  men  nu  dyppede  han  pennen  unødig  kraftigt 
og  skrev : 

Den  9de.  Endskjøndt  Negrene  endnu  paa  enkelte 
Plantager  ere  gaaede  til  Arbejde  igen,  er  Landet  dog 
roligt. 

Ifølge  Standretsdom  ere  alt  flere  af  Oprørerne 
blevne  skudte. 

Endskjønt  Planen  for  Oprøret  var  høist  umoden 
og  slet  gennemtænkt,  idet  det  kun  udbrød  i  den  vest- 
lige halve  Deel  af  Øen  d.  2den  om  Aftenen,  medens 
Negrene  i  den  østlige  halve  Deel  endnu  vare  ved  de- 
res Arbejde  og  aldeles  rolige  til  langt  ud  paa  Efter- 
middagen den  næste  Dag,  saa  beviser  dette  noksom, 
hvor  usle  og  sygnende  alle  Forholdsregler  vare  her 
til  at  dæmpe  Agitationen.  Fortet  paa  West-Enden  var 
meget  svagt  besat.  Militsen,  som  efter  min  Mening 
burde  have  været  indkaldt  strax  Søndag  Aften,  kom 
Dagen  efter  enkeltvis  og  endnu  uden  nogen  Ordre  til 
at  møde.  —  Politiet,  som  itide  burde  have  vidst,  hvad 
der  foregik,  var  uvirksomt,  skjønt  det  er  bleven  mig 
forsikret,  at  det  allerede  den  2den  om  E.  M.  Kl.  3 
gik  fra  Mund  til  Mund  paa  West-Enden,  at  Negrene 
agtede  at  gøre  Optøjer.  Kort  sagt.  Modstanden  fra 
Autoriteternes  Side  var  usynlig,  og  uden  at  det  ko- 

stede  et  Skud  Krudt,  opnaaede  nogle  tusinde  Negre, 
efterat  have  plyndret  og  røvet  i  Frederikssted,  hvor- 
for de  burde  have  haft  en  alvorlig  Tugtelse,  at  faae 
Emancipationen !  et  Exempel  paa  Kraftløshed  og  Ener- 
gie,  som  staaer  ene  i  Historien. 

Samme  dag  sendte  guvernøren  bud  til  fortchefen, 
at  han  ønskede  vagterne  fjærnede,  da  han  nu  ansaa 
roligheden  for  genoprettet. 

Kl.  9  var  alle  lys  slukkede  i  guvernementshuset, 
natten  var  mørk,  og  de  eneste  lys,  der  saas  i  byen,  var 
skibenes  lanterner.  Ved  2-tiden  trængte  et  lysskær 
ud  mellem  jalousitremmerne  i  guvernørens  sovevæ- 
relse, og  lidt  efter  lød  der  trin  paa  trapperne  imellem 
etagerne.  De  var  paa  samme  tid  tunge  og  listende. 
Døren  aabnedes  forsigtigt,  og  to  mænd,  der  bar  en 
stor  kuffert  imellem  sig,  lukkede  sig  ud  —  ikke  gen- 
nem porten  —  men  gennem  en  aflaaset  laage  i  gaar- 
dens  modsatte  ende.  Kufferten  maatte  være  svær,  for 
de  trak  vejret  stønnende  og  standsede  ofte  for  at  hvile. 
De  drejede  ned  ad  en  mørk  gyde,  ved  hvis  ende  en 
købmand  Bartram  havde  sin  private  losseplads.  Her 
standsede  de.  Udefra  lød  aareslag  og  et  dæmpet  „hal- 
lo" .  som  de  besvarede.  En  baad  lagde  til,  og  lidt  ef- 
ter kom  en  indhyllet  kvindeskikkelse  ud  fra  gyden  og 
lod  sig  hjælpe  i  baaden,  der  hurtig  roede  ud  mod  et 
amerikansk  skib,   som  laa  med  sejlene  oppe. 

Kun  kaptajnen  var  tilstede,  da  baaden  lagde  til, 
falderebstrappen  var  nede,  og  den  kvindeklædte  person 
blev  straks  ført  til  kaptajnens  kahyt. 

Op  ad  formiddagen  næste  dag  naaede  det  ameri- 
kanske skib  St.  Thomas,  og  en  rejseklædt  herre  blev 

derfra  roet  over  til  den  engelske  paquet,  der  skulde 
afgaa  til  Europa  samme  eftermiddag.  Han  havde  en 
kort  forhandling  med  1ste  styrmand  —  kaptajnen  var 
i  land  —  og  skibets  rummeligste  kahyt  blev  anvist 
ham. 

Lidt  senere  ankom  skonnerten  „Vigilant"  fra  St. 
Croix,  og  postsækken  blev  bragt  om  bord  paa  pa- 
quetten.  I  den  fandtes  et  brev  med  sort  segl  til  Mrs. 
Julie  Moltke,  Egebjerggaard,  og  rapporten  til  marine- 
ministeriet fra  „Ørnen"  s  chef. 

Samme  aften  fløj  rygtet  som  en  scirocco  hen  over 
St.  Croix,  at  generalguvernøren  —  generalen,  Massa 
Peter,  den  despotiske  enehersker,  den  hensynsløse 
administrator,  negrenes  ven  og  velgører,  var  flygtet  i 
nattens  mørke,  forklædt  som  en  kvinde. 

Man  var  i  dette  aar  bleven  vænnet  til  at  høre  om 
begivenheder,  der  vilde  blive  optegnet  i  verdenshisto- 
rien og  blive  læst  af  senere  slægter  med  gru  og 
undren ;  man  var  stadig  af  rygter  bleven  opskræmt  og 
forberedt  paa,  at  ogsaa  paa  St.  Croix  skulde  1848 
blive  et  mærkeaar. 

Oprøret  havde  været  en  rystelse,  som  sent  vilde 
blive  glemt ;  negrenes  frigørelse  vilde  betyde  en  ind- 
gribende forandring  i  alle  forhold,  men  dette  ...  ge- 
neralguvernøren flygtet  —  forklædt  som  kvinde  — 
det  virkede  i  første  øjeblik  som  en  lammelse,  noget 
over  al  forstand. 

De  fleste  havde  set  ham  sidste  gang  paa  ballet, 
set  ham  haane  hele  selskabet,  uden  at  én  havde  vovet 
at  træde  aabent  op  imod  ham,  set  ham  forekommen- 

de,  ironisk,  usaarlig  i  sin  indolente  sikre  overlegen- 
hed, og  nu  —  flygtet  som  en  forbryder. 

De  fleste  hvide  triumferede,  haanede  og  mindede 
om,  hvad  de  havde  sagt  ved  den  lejlighed  og  den. 
Hans  venner,  dem  der  blindt  havde  beundret  ham  og 
stolet  paa  ham,  eller  ladet  som  de  gjorde  det,  sør- 
gede, skammede  sig,  men  følte  det  som  en  lettelse,  at 
han  var  væk.    De  havde  længe  følt  sig  utrygge. 

En  enkelt,  der  var  hævet  over  det  personlige  for 
og  imod,  men  interesserede  sig  for  den  menneskelige 
karakters  forunderlige  irgange,  og  derfor  var  anset 
for  en  særling,  forsøgte  psykologisk  at  analysere  for 
sig  selv  denne  mands  sjælelige  substanser,  hans  stor- 
hed og  hans  svaghed.  Han  forsøgte  at  forklare  sig, 
hvorfor  den  stærke,  hensynsløse  mand  havde  tabt 
tommerne,  hvorfor  den  kolde  hjærne  pludselig  lod  sig 
forvirre ;  hvorfor  det  mod,  der  ofte  havde  faaet  ham 
til  at  ride  midt  ind  i  en  flok  ophidsede  —  ofte  med 
grund  ophidsede  —  slaver  og  tvinge  dem  i  knæ  ved 
haarde,  gode  eller  spøgefulde  ord,  nu  havde  forvand- 
let sig  til  hjælpeløst  vankelmod  og  en  frygt,  der  vi."- 
kede  ynkelig  og  uværdig. 

Han  kunde  kun  forklare  sig  det  som  en  fysisk  ind- 
virkning paa  det  psykiske.  Og  naar  nogen  i  hans 
nærværelse  kastede  sten  efter  den  slagne,  sagde  han 
stille : 

„Han  var  en  syg  mand." 

Men  hos  ham  selv  forblev  det  spørgsmaal  uaf- 
gjort : 

Blev  han  svag,  fordi  han  blev  syg,  eller  kom  den 
fysiske  svaghed,  fordi  han  selv  i  sidste  øjeblik  tviv- 
lede om,  at  det,  han  havde  sat  alt  ind  paa,  det,  hvor- 

med  han  maaske  i  menneskelighedens  interesse  havde 
tænkt  at  udslette  alle  sorte  pletter  i  sin  samvittigheds 
regnskab,  det  blev  et  eneste  stort  fejlgreb,  der  i  øje- 
blikket løste  alle  vilde  instinkter  hos  dem,  han  med  ét 
slag  havde  tænkt  at  hæve,  frigøre  fra  en  overlegen 
races  overherredømme  og  derved  hjælpe  til  selvstæn- 
dig udvikling. 

Da  negrene  hørte,  at  han  var  borte,  mindedes  de 
kun  det.  de  havde  elsket  hos  ham.  Den  glans,  han 
optraadte  med,  hans  rundhaandethed,  hans  venlighed, 
hans  humor,  som  han  altid  forstod  at  afpasse  efter  de- 
res forstaaelse.  De  fortalte  hinanden  ord,  han  havde 
sagt,  og  jokes.  Kom  der  nye  folk  til  øen,  hed  det : 
„Nej,  Master  eller  Missis  skulde  have  været  her  i  ge- 
ralens tid!  Well,  my :  Det  var  dage!  Massa  Peter 
paa  den  hvide  hingst  fra  Martinique,  fulgt  af  sin  stab! 
Oh!  Oh!  Han  var  en  massa,  som  der  stod  glans  af!" 

At  han  havde  givet  dem  friheden,  omtalte  de  sjæl- 
dent. Muligvis  syntes  de,  det  var  en  plet  paa  hans 
storhed. 

Guvernøren  kom  til  Danmark,  ikke  blot  som  en 
slagen,  mén  som  en  uformuende  mand. 

Under  hele  sin  embedsførelse  var  han  bleven  be- 
skyldt for  pengeafpresning,  for  at  tage  imod  bestik- 
kelser og  for  at  spekulere  i  tvivlsomme  foretagender, 
men  alt  havde  han  levet  op.  Han  efterlod  ved  sin 
flugt  sit  kostbare  indbo,  som  blev  solgt  ved  auktion 
og  spredt  over  øen.  Ved  sin  ankomst  til  Danmark 
blev  han  stillet  for  domstolen  og  frakendt  retten  til 
pension,  men  han  appellerede  sagen  og  vandt  den  for 
højesteret. 

Baade  regeringen,  den  offentlige  mening  og  pres- 
sen fordømte  i  haarde  ord  hans  given  efter  for  negre- 
ne tværtimod  den  kongelige  resolution,  og  oprørende 
beretninger  cirkulerede  om  hans  hensynsløshed,  hans 
despoti,  hans  erotiske  ekscesser  og  ødslen  med  uhæ- 
derligt erhvervede  midler. 

Men  efterhaanden  trængtes  alt  dette  tilbage  i  folks 
bevidsthed,  falmede  som  et  daguerreotyp-billede,  der 
er  udsat  for  lyset;  men  den  elegante  skikkelse  med 
det  gustne  Napoleonsansigt  blev  en  kendt  figur  i 
København.  Af  beretningerne  var  kun  bleven  til- 
bage noget,  der  gav  fantasien  et  behageligt  sving  ud- 
efter, noget  eventyrligt,  der  til  det  sidste  stod  om  ham 
som  en  nimbus  af  tropelandenes  æggende,  uforklarlige 
magt  til  at  omskabe,  gøre  større,  gøre  svagere,  gøre 
hensynsløsere,  give  hedere  blod  og  hidsigere  magt- 
trang. 

Han  følte  sig  selv  som  en  hersker  uden  land,  men 
hans  personlige  magt  over  mennesker,  hans.  evne  til 
at  charmere  forlod  ham  ikke,  og  selv  sit  livs  store  ne- 
derlag kunde  han  ved  et  festligt  bord  med  et  facette- 
ret krystalglas  i  haanden  hentyde  til  med  et  skulder- 
træk og  det  smil,  der  kun  var  en  nedadbøjning  af  den 
en©  mundvig. 


Brev    fra    Fru    Julie    Moltke    til     Mrs.     Dorina 
O'Brion. 

Egebjerggaard,    15.  August  48. 
Kæreste   Mama ! 
Nu  er  jeg  her.    Ak,  jeg  ved  ikke,  hvor  jeg  skal 
ende  og  hvor  begynde.    Rejsen  var  uendelig  lang,  for 

Frantz  var  saa  utaalmodig.  Nu  er  jeg  i  hans  hjem. 
Jeg  er  den  unge  Frue  paa  Eegebjerggaard,  eller  „Kreo- 
lerinden" .  Ak,  Mama,  det  er  saa  helt  anderledes  end 
at  være  Miss  Julie. 

Mama,  her  er  grand  her  i  dette  gamle,  store  hus, 
men  det  er,  som  alle  menneskene  lige  fra  fødslen  har 
faaet  at  vide,  hvordan  de  burde  gøre  og  sige,  og  de 
husker  paa  det. 

Svigerfader  er  en  gammel,  fornem  mand,  som 
meget  ofte  bruger  udtrykket  remplir  son  devoir.  De 
taler  ikke  engelsk  men  fransk,  og  vores  mademoiselle 
maa  have  været  flink,  for  jeg  klarer  mig  godt  og  kan 
tænke  mig  til  saa  meget  fra  engelsk  og  spansk.  Svi- 
germama  er  lille  og  mager,  med  et  fint,  klogt  ansigt 
og  en  skrækkelig  kappe  paa  hovedet.  Naar  hun  har 
sagt  én  et  venligt  ord,  er  man  stolt  længe  efter.  Hun 
staar  op  hver  morgen  kl.  6  og  ser  selv  paa,  at  fløden 
bliver  taget  af  mælken  (til  smør).  Kl.  7  sidder  hun 
bag  en  stor  messingmaskine  og  skænker  the.  Du  vilde 
le  højt,  hvis  du  saa  hendes  kjoler ;  de  er  helt  udenfor 
moden,  men  hun  har  silkekjoler  saa  svære  som  va- 
skeskind. 

Hun  er  stolt  af  Frantz,  det  kan  jeg  se,  naar  hun 
nævner  hans  navn,  men  hun  synes  kreolerinden  er  en 
bétise.  Frantzes  søstre  er  smukke ;  den  ene  er  gift 
og  bor  her  i  nærheden.  Hun  har  tre  børn,  saa  guld- 
haarede  som  engle.  Den  anden  er  18  aar,  og  hun  be- 
gynder at  kunne  le  og  tale  muntert,  naar  vi  er  helt 
ene. 

Nogen  tid  før  vi  kom.  havde  der  staaet  et  slag, 
hvor  de  danske  havde  vundet;  men  5  officerer  var 
faldne  og  9  saarede,  saa  Frantz  kom  godt  tilpas  og  er 

nu  dernede.  Her  tales  ikke  om  andet  end  om  kri- 
gen, men  jeg  ved  ikke  meget  om  den,  for  naar  de 
kommer  ind  paa  det  emne,  glemmer  de  at  tale  fransk, 
og  det  er  jeg  bedrøvet  over,  for  saa  ser  det  ud, 
sum  om  de  sagde  noget,  der  faldt  dem  ind  med  det 
samme.   Selv  svigermama  kan  faa  taarer  i  øjnene. 

Kan  du  huske,  Mama,  det  Ditta  sagde  om  rejsen? 
Det  resultat  hun  lovede  mig?  Tænk,  det  kloge,  gamle 
uhyre,  jeg  tror,  hun  har  faaet  ret.  Hver  morgen  er 
jeg  saa  utilpas,  men  jeg  tør  ikke  lade  mig  mærke  med 
det.  Kære,  elskede,  lille  Mama,  hvor  vi  skulde  have 
snakket  —  drøftet  —  om  det  skulde  være  en  dreng 
eller  en  pige,  og  syet  babytøj.  Undertiden  maa  jeg 
græde,  men  det  er  vist  for  det.  Saa  er  jeg  saa  angst 
for  Frantz.  Om  natten  kan  jeg  blive  vaagen  og  tænke, 
at  han  er  saaret.  har  mistet  benet;  flere  har  mistet  et 
ben  elier  en  arm,  tænk  hvor  skrækkeligt,  eller  at 
han  er  død.  Jeg  synger  aldrig  her ;  jeg  skal  være  glad, 
naar  jeg  synger,  og  din  guitar  ligger  i  et  skab,  men 
en  dag  var  Fru  Treschow  herovre  med  sine  børn,  de 
guldhaarede,  og  mit  hjærte  fløj  dem  imøde,  og  min 
længsel,  og  de  forstod  det  og  vilde  ikke  fra  mig.  De 
andre  var  gaaet  ned  for  at  se  paa  en  hest,  men  det  var 
koldt,  og  børnene  blev  hos  mig  i  salonen.  Forstaa 
mig  kunde  de  jo  ikke;  saa  satte  jeg  mig  ned  ved  kla- 
veret og  spillede  efter  de  noder,  der  stod.  Det  var 
et  digt  om  et  af  slagene,  som  stod  paaskedag,  en 
meget  smuk  hymne,  som  man  hører  overalt.  Jeg 
gjorde  accompagnementet  fyldigere  og  gav  mig  til  at 
synge.  Det  lød  saa  klangfuldt  og  stort  i  den  høje  stue, 
og  jeg  syntes,  det  gjorde  mig  godt.  Jeg  sang  de  danske 
ord,  som  stod  mellem  linjerne,  og  børnene  stemte  i 

med.  Jeg  havde  ikke  hørt,  at  nogen  var  kommen 
ind,  men  da  jeg  rejste  mig,  stod  svigerpapa  midt  i  sa- 
len. Han  saa  paa  mig  og  børnene,  og  hans  øjne  kom 
til  at  ligne  Frantz 's.  Saa  sagde  han,  som  var  jeg  en 
fremmed  dame,  han  vilde  være  høflig  imod :  „votre 
voix  a  beaucoup  de  charme,  Julie,  j'espére  que  vous 
nous  donnerez  souvent  l'occasion  de  vous  admirer," 
men  alligevel  følte  jeg.  at  jeg  havde  erobret  en  ganske 
lille  strimmel.  Jeg  faar  undervisning  i  dansk.  Jeg  vil 
lære  at  forstaa  deres  sprog,  jeg  vil  lære  at  forstaa  de- 
res tanker,  for.  Mama,  jeg  kan  ikke  rigtig  forklare  dig 
det,  men  den  dag,  de  vilde  se  paa  mig,  som  jeg  hørte 
dem  til,  vilde  jeg  være  meget  stolt. 

Hils  papa  de  tusind  gange.  Jeg  tænker  saa  ofte 
paa  ham,  paa  Elli,  paa  jer  alle,  paa  Queenshill  og  alt 
det,  jeg  slet  ikke  forstod  at  skønne  paa,  da  jeg  var 
der.  Tak  Kate  for  hendes  breve.  Og  til  dig  selv,  kæ- 
reste lille  Mama,  en  hel  dansk  stormbyge  af  kærlige 
kys  fra  din  datter  Julie. 

Brev  fra  Mrs.  O'Brion  til  Fru  Julie  Moltke. 

Queenshill,   25.   Oktober. 

Min  Julie  jeg  vil  forsøge  at  skrive  dig  et  brev 
men  spansk  har  jeg  glemt  og  engelsk  aldrig  kunnet 
men  du  vil  forstaa.  Nu  ved  du  om  fars  død  og  jeg  vil 
ikke  tale  om  det  for  saa  bliver  skriften  vaad  og  gaar 
i  klat,  —  ak,  den  kære  store  mand  han  var  som  et 
træ  og  jeg  bare  et  lille  blad  der  nu  er  uden  plads  og 
flagrer  i  luften,  —  men  jeg  vil  fortælle  dig  ting    som 

er  sket.     Guvernøren  flygtet  —  det  ved  du den 

skam  ....  og  oprøret  ved  du,  Kate  har  jo  fortalt  dig, 

og  om  de  spanske  tropper  og  tænk  Oberst  Sanguesa 
som  jeg  har  kendt  og  som  er  gift  med  min  kusine 
han  førte  dem,  —  de  var  smukke  saa  selv  slaverne 
kunde  se  det  og  brød  sig  mere  om  dem  end  de 
danske. 

Julie,  Sanguesa  kendte  guvernøren  fra  Vieques 
og  vidste  om  ham ;  siden  han  kom  hjem  fra  den  tur 
hertil  havde  han  været  som  febersyg  og  fandt  paa 
vildere  og  vildere  forlystelser,  til  sidst  en  væddekørsel 
ned  ad  en  brat  skraaning;  han  styrtede  af  vognen  og 
var  død  —  Madre  Santissima  —  den  ulykke!  Bed 
for  hans  sjæl.  Ellinore  hørte  da  Sanguesa  fortalte 
det ;  hun  gik  ud  af  stuen  men  hun  er  gladere  siden 
som  havde  hun  været  bunden  af  stygge  baand  og  er 
fri  og  hun  vil  gifte  sig  med  Tom  og  det  er  godt  — 
jeg  forstaar  ikke  unge  som  ikke  vil  elske  og  være 
lykkelige. 

Elli  vilde  at  vi  skulde  tage  Tono  igen ;  hun  sagde 
at  hun  havde  gjort  hende  ondt  —  den  idé !  Fortalte 
Kate  dig  om  Buddoe ;  han  holdt  til  med  de  hvide  men 
havde  hidset  de  sorte  til  oprør  og  bagefter  var  baade 
sorte  og  hvide  vrede  og  han  blev  forvist  og  „Ørnen" 
tog  ham  bort  med  og  nu  har  Tono  haft  bud  fra  Port 
Spain  at  hun  skal  komme  til  ham-,  hvis  han  kommer 
her  bliver  han  skudt  og  hun  vil  ikke  og  siger  hun 
kunde  aldrig  lide  negermænd  og  var  aldrig  glad  uden 
paa  Queenshill,  —  nu  er  hun  her  og  Julie  —  maaske 
du  synes  det  sært  men  hendes  dreng  er  mig  til 
megen  opmuntring,  —  jeg  maa  tale  spansk  til  hans 
øjne    og  han  forstaar  det. 

Naar  jeg  er  alene  savner  jeg  din  fader  og  synes 
jeg  er  til  ingen  glæde;  men  naar  mennesker  ler  og 


240 


taler  maa  jeg  være  glad,  —  Tom  ser  efter  med  plan- 
tagen men  folkene  er  bedre  her  end  de  andre  steder 
og  jeg  kan  faa  dem  til  at  være  gode  og  arbejde  naar 
jeg  taler  om  Master  O'Brion  eller  siger  muntre  ord 
til  dem. 

Kom  hjem  til  Queenshill  Julie  hvis  de  kolde 
Danske  ikke  vil  elske  dig  —  du  er  smuk  og  munter 
og  alle  bør  elske  dig,  —  ja  du  dumme  naturligvis 
er  det  en  bébé  —  en  rejse-bébé  som  Ditta  spaaede 
—  aah  mine  hænder  længes  efter  at  holde  ham ;  det 
bliver  en  dreng  —  ak,  at  han  ikke  dør  af  kulde ! 

Min  Julie  elskede  datter  din  moder  sender  dig 
kys  —  St.  Jago  beskytte  dig  og  den  lille  sømand  — 
hils  den  kære  Moltke  ak  var  han  dog  nu  hos  jer  som 
han  burde. 

Idet  jeg  takker  for  brevet    som  forskønnede  mit 
liv    skriver  jeg  mig  med  den  varmeste  erkendtlighed 
og  den  dybest  følte  hengivenhed  og  særdeles  agtelse. 
Maria  Dorina  O'Brion 

née  del  Potzo. 

Ditta  og  Tono  og  cooky  og  Jimmy  sender  howdy 
og  respect. 

20de   marts    1849.    Egebjerggaard. 
Kære  Mama ! 
Natten  imelem  den  2den  og  3die  marts  fødte  Julie 
en   søn,    en  prægtig   stor    fyr   paa   8    pd.      Først    14 
dage   efter  erholdt  jeg  en   kort  permission   og  fandt 
hende  ved  min  ankomst  frisk  og  oven  senge. 

Jeg  har  ofte  under  mit  ophold  ved  hæren  i  vinter 
tænkt  med  bekymring  paa  Julie  og  hendes  stilling  i 
mit   hjem ;  og  de  gange,   jeg   først   paa  vinteren   var 

der,  forekom  det  mig,  skønt  hun  benægtede  det,  2t 
det  lidt  kølige  forbehold,  der  ligger  os  danske  —  og 
maaske  i  særlig  grad  mine  forældre  —  saa  naturligt, 
virkede  nedtrykkende  paa  hende.  Af  senere  breve 
fik  jeg  imidlertid  det  indtryk,  at  der  var  sket  en  for- 
andring. Da  min  fader  meddelte  mig  den  lykkelig 
overstandne  fødsel,  skrev  han  saaledes :  .  .  .  „Drengen 
er  en  knop,  og  Julie  viste  sig  som  en  heltinde.  Som 
tegn  paa  min  estime  overrakte  jeg  hende  en  gammel 
italiensk  guitar,  og  allerede  dagen  efter  fødslen  laa 
hun  med  dens  blaa  baand  om  halsen,  klimprede  og 
sang  noget,  hun  kaldte  en  „copla" ,  og  som  jeg  for- 
moder var  en  vuggevise.  Hendes  øjne  straalede  af 
stolthed  og  ømhed,  og,  min  kære  Frantz,  jeg  maa  til- 
staa  dig,  det  var  et  billede,  som  varmede  mit  gamle 
hjærte." 

Samtidig  skrev  min  moder,  som  Julie  vel  nok  har 

fortalt  dig  om : Det  har  været  et  vægtigt  aar. 

Det  har  bragt  sorg  og  glæde,  det  har  bragt  store  løf- 
teiser og  dyb  ydmygelse.  Paa  overfladen,  ved  du, 
bevarer  jeg  under  alt  min  ligevægt,  men  mit  hjærte 
har  ofte  skælvet  som  bladene  paa  den  gamle  poppel. 
Frantz  —  nu  kan  jeg  godt  fortælle  dig  det,  jeg  var 
ikke  glad  for  den  fremmede  kvinde,  du  førte  ind  til 
os;  det  forekom  mig  umuligt,  at  hun  kunde  blive 
hjemme  iblandt  os;  jeg  syntes,  det  var  ublufærdigt  at 
være  saa  smuk,  og  hendes  øjne  gjorde  mig  mistroisk. 
Men,  Frantz,  hun  har  snedigt  benyttet  sig  af,  at  mit 
hjærte  ikke  var  i  fast  forskansning,  og  har  listet  sig 
derind.  Der  vil  blive  graat  og  koldt  paa  Egebjerg- 
gaard,  hvis  du  en  gang  tager  hende  fra  os.  Jeg  synes, 
jeg  kan  forstaa  nu,  alt  det  du  som  ganske  ung  fablede 

Lucie  Hørlyk :   Fra  generalguvernørens  dage.  16 

om  „de  varme  lande" .  Julie  giver  os  lidt  af  deres 
solskin.  Naar  hendes  latter  lyder  nede  i  forhallen 
og  op  ad  de  brede  trapper  og  ligesom  faar  hele  huset 
til  at  ringe  med  sølvklokker,  da  ser  din  fader  og  jeg 
paa  hinanden,  og  vi  maa  smile." 

Saadan  skriver  mine  forældre  til  mig  om  Julie. 
Fra  hende  skal  jeg  sige  dig,  at  hun  vilde  være  helt 
lykkelig,  hvis  du  kunde  se  hendes  dreng.  Endvidere 
skal  jeg  fortælle  dig,  at  det  er  en  kedelig  lille  blond 
Moltke  med  ganske  lidt  hvidt  haar  og  blaa  øjne,  men 
at  næste  gang  skal  det  blive  en  gnistrende,  ustyrlig 
lille  Dorina,  og  at  nu  maa  du  værsgod  tage  kappe  paa 
og  blive  gammel  og  værdig. 

Min  permission  er  kort,  og  en  genoptagelse  af 
krigen  ligger  foran  os;  men  nu  vil  mine  tanker  ikke 
med  bekymring  søge  til  Egebjerggaard.  Tvært  imod, 
der  vil  de  vende  sig  hen  under  alt  det  trange,  sørge- 
lige og  hæslige,  som  ikke  er  krig,  men  som  krigen 
fører  med,  og  finde  det  lysende  punkt,  som  enhver 
soldat  maa  have  at  se  frem  til,  hvis  han  skal  holde  ud, 
naar  det  gælder,  eller  hvad  der  er  vanskeligere  — 
naar  det  kun  gælder  at  holde  ud. 

Med  hilsen  til  „Mr.  og  Mrs.  Tom  Murrey"  og  alle 
gamle  venner  er  jeg,  kære  Mama,  med  sønlig  ær- 
bødighed Din 

Prantz  Moltke. 

